
PERSONAJELE 


PEGGY SUE 

Elevă de liceu de 14 ani, este singura care știe despre creaturile 
invizibile care ies din pereți și se plimbă prin mijlocul orașelor, ca să- 
i chinuiască pe bieții oameni cu farse adesea mortale. Nimeni nu 
vrea s-o creadă, dar, grație ochelarilor ei magici, ea reușeşte să ardă 
pielea fantomelor şi să le contracareze manevrele. Misiunea nu-i 
ușoară, căci fantomele sunt foarte rele și foarte viclene. 


FANTOMELE 

Preferă să fie numite „Invizibilii“, pentru că nu sunt nici stafii, nici 
extratereștri. Moi, transparențţi, Invizibilii pot lua chipul şi culoarea 
pe care le doresc. Pretind că au creat Pământul, dinozaurii... şi pe 
oameni! Dar poţi avea încredere în ei? 

Pentru că se plictisesc, fac tot mai multe glume răutăcioase. Ceea 
ce pe aceste fantome le distrează sunt cel mai adesea glumele 
mortale. O detestă pe Peggy Sue, dar n-o pot distruge, pentru că este 
apărată de o vrajă. Totuși, Invizibilii ar putea s-o omoare cu ajutorul 
altcuiva sau să pună la cale un accident în care să fie ucisă fără ca ei 
s-o atingă măcar. 


CÂINELE ALBASTRU 

Un biet câine vagabond, la început, devine apoi telepat și 
hipnotizator, ca urmare a expunerii la razele soarelui albastru. 
Acesta este un astru magic, creat de Invizibili, și are puterea de a face 
inteligent pe oricine. Iniţial dușman al lui Peggy Sue, este pentru o 


vreme stăpânul unui oraş întreg, cu locuitori cu tot. Vindecat de 
mania grandorii, se împrieteneşte cu Peggy Sue, care îl ia cu ea. 
Cârcotaș, încăpățânat, ascultă numai când are chef, dar este curajos 
și neîntrecut în descoperirea pericolelor ascunse. 


FAMILIA LUI PEGGY SUE 

Barney, tatăl, este dulgher şi merge din oraş în oraș ca să 
muncească unde se construieşte vreo clădire. Spune că fetele lui sunt 
„prea complicate“. Ar fi preferat un băiat cu care să fi vorbit despre 
„fotbal“. 

Maggy, mama, este disperată din cauza comportamentului fiicei 
mai mici, Peggy Sue, pe care toată lumea o crede nebună, pentru că 
spune că vede lucruri pe care nimeni altcineva nu le mai vede. Speră 
la o existență mai liniștită, unde nimic ciudat să nu se-ntâmple. 
Visează să trăiască într-un mic ranch, ca să poată crește nişte cai. 

Julia, 17 ani, sora mai mare. Chelneriță într-un fast-food, ar vrea 
să aibă propria afacere pe care s-o dirijeze cu mână de fier. Nu are un 
caracter foarte frumos și îi e cam rușine cu sora ei mai Mică. 


1 
AMENINȚĂRI INVIZIBILE 


Totul mergea rău. 

Catastrofa plutea deasupra familiei Fairway ca un vultur care se 
învârte în cerc, fixându-şi prada. 

Într-o seară, Barney — tatăl lui Peggy Sue —, care era dulgher şi 
lucra la o sută de metri deasupra pământului, ţinându-și echilibrul 
pe bârnele metalice, se întoarse acasă livid. 

— Nu pricep ce s-a întâmplat astăzi, îngăimă el, dar am avut 
dintr-odată impresia că încearcă cineva să mă împingă în gol. Eram 
în picioare, pe la mijlocul unei grinzi. Mă pregăteam să arunc o 
privire spre trotuarul străzii 22 — şaizeci de metri mai jos, deci — când 
mi s-a părut că două mâini mă apasă pe umeri... N-am avut amețeli 
în viaţa mea, dar atunci!... La naiba! Chiar am crezut c-o să fac un 
plonjon. Când am privit peste umăr, nu era nimeni. Nu pricep o iotă. 
Poate sunt prea bătrân pentru meseria asta. 

În timp ce mami şi Julia scoteau sunete de uimire, Peggy Sue 
reflecta. Înţelegea foarte limpede ce se întâmplase. Era simplu: 
Invizibilii încercaseră să-i omoare tatăl. 

„Mă aşteptam la asta, gândi ea. Nu le-a picat bine înfrângerea pe 
care le-am administrat-o în afacerea cu soarele albastru și caută să se 
răzbune.“ 

De când familia ei abandonase fosta locuinţă pe roți ca să se mute 
în oraş, Peggy nu observase nicio activitate „fantomatică“ prin 


vecinătate; era ceva neobișnuit, iar instinctul îi spunea că vechii ei 
duşmani se ascund cu siguranţă prin apropiere. 
„Au ales altă strategie, îşi spuse ea. Trebuie să rămân pe poziţii.“ 


Traumatizat de ce i se întâmplase în vârful zgârie-norului, tati se 
declară incapabil să se întoarcă la muncă. Nu se mai simțea în 
siguranţă. 

— E o tâmpenie, repeta el. Dar nu pot să-mi scot din cap că mă 
așteaptă cineva acolo, sus. Un duşman invizibil care vrea să mă 
arunce în gol. Poate că-mi pierd minţile... 

Nu-şi pierdea minţile, nu, numai că, la fel ca toți adulţii, nu era 
conştient de tertipurile fantomelor. 

Câinele albastru dădea și el semne de nervozitate. Peggy Sue îl 
luase cu ea când plecase din Point Bluff, unde, un timp, datorită 
manevrelor magice ale spectrelor, el domnise peste oraș ca un 
adevărat tiran. Acum își pierduse frumoasa culoare indigo, dar îşi 
păstrase într-o oarecare măsură darul telepatiei... și prostescul obicei 
de a se împopoţona cu o cravată neagră. Acum își folosea puterile de 
hipnotizator ca s-o facă pe Julia, sora lui Peggy Sue, să-l ducă în 
braţe ca pe un bebeluș, când avea prea mult de mers... sau chiar o 
punea pe mami să-i prepare mici gustărele atunci când se sătura de 
pateul la cutie de la supermarket. Cele două femei i se supuneau fără 
să-și dea seama măcar, ca două somnambule. 

Din când în când, mica lui voce de veșnic nemulțumit sfârâia în 
mintea lui Peggy, ca o bucată de unt într-o tigaie încinsă. 

— Asta nu-i bine, spunea el. Se pregătesc evenimente îngrijorătoare. 
Trebuie să plecăm, departe... foarte departe. 


Lucrurile nu întârziară să meargă din rău în mai rău. 


Începând din momentul când tati intră în şomaj, ghinionul se ţinu 
scai de familia Fairway. Fu nevoie să se mute într-o casă prăpădită, 
unde zugrăveala se lua ca pielea unei şopârle pe cale să năpârlească. 
Lui Peggy Sue nu-i plăcea noul apartament situat la parter, unde 
lumina abia răzbea. Părea că umbrele negre se instalau acolo, 
evitând să se întoarcă acasă odată ce şi-au terminat treaba. 

— Și, mai ales, nu aprinde lumina imediat ce întoarcem noi 
spatele, spuneau mami şi tati când plecau de dimineaţă să bată 
drumurile pentru a găsi de lucru. Ştii că n-avem bani. 

Peggy Sue ştia, dar întunericul îi dădea fiori. Atunci apăsa 
întrerupătoarele — unu, două, trei... Și becurile se aprindeau, în timp 
ce vocea mentală a câinelui albastru îi răsuna în cap, reluând același 
mesaj: „Irebuie să plecăm. Fantomele ne-au localizat, or să fie 
curând aici...“ 

— Să plecăm, mormăia adolescenta, e mai ușor de spus decât de 
făcut. Ca să te muţi, ai nevoie de bani, iar noi trăim dintr-un singur 
salariu, al Juliei, care lucrează la fast-food. 

— Ştiu, îi șuiera câinele albastru. 


Din fericire, tati se întoarse într-o seară anunțând că în sfârșit 
găsise ceva de lucru. Nu era în branșa lui, dar nu-i părea deloc rău, 
chiar era ușurat că nu mai trebuia să se cațere pe o șarpantă de 
metal. 

— E un post de paznic, explică el. Departe de aici, la marginea 
deșertului. Trebuie să păzesc un aerodrom dezafectat. Se pare că 
hangarele sunt încă pline cu avioane vechi cu elice. Proprietarii se 
tem să nu fie furate. Vor să facă acolo un muzeu al aviaţiei pentru 
turiști. Se potriveşte al naibii de bine ca să ne mutăm din orașul ăsta 
umed. Împachetaţi, plecăm imediat. 

Peggy Sue scoase un suspin de ușurare. 


Dar curând avea să-și dea seama că se bucurase prea devreme. 


2 
ȚARA MIRAJELOR 


Călătoria fusese interminabilă. Era atât de cald, încât lui Peggy 
Sue i se părea că este o prăjitură cu morcovi, pusă la copt într-un 
cuptor reglat la cea mai ridicată temperatură. 

— Sunt gata să mă transform în friptură pe patru labe..., gâfâi 
mental câinele albastru, scoțând limba de patru coți. Încă zece 
minute și o să fiu numai bine rumenit. 

Exagera puțin. De când mașina părăsise drumul principal şi o 
luase prin deşert, soarele se agățase de ea. Aerul condiționat bâzâia 
ca o elice de avion, fără să reușească să răcorească atmosfera. 

Tata hotărî să oprească maşina în parcarea unui bufet cu 
răcoritoare, ca să lase motorul să se mai răcească. 

— Ce infern! se lamenta Julia. Soarele ăsta arde așa de tare, că 
părul meu e gata să-și piardă culoarea naturală. În seara asta o să 
pară că am tăiţei pe cap! Este îngrozitor! 

Familia alergă să se ascundă la umbra verandei. 

Bufetul, dărăpănat, părea gata să se prăbuşească la prima pală de 
vânt. Pe fațadă erau bătute în cuie cranii cu coarne lungi, de vacă, se 
pare. 

Câinele albastru ridică nasul ca să amuşine aerul. 

— Ce s-a întâmplat? întrebă Peggy Sue, intrigată de manevra lui. 

— Nu ştiu, mărturisi animalul. Nu-mi place locul ăsta... se simte 
un pericol. Aud copii plângând... copii invizibili. Sunt peste tot... 
împrăştiați. 


Fata încruntă din sprâncene. Câinele albastru era adesea 
străfulgerat de percepții extrasenzoriale — ca toate animalele — iar ea 
lua în serios cele mai mici avertismente ale lui. 

Scrută peisajul deșertic, fără să descopere vreo fantomă. 

— Copii? insistă ea. 

— Da, confirmă câinele. Sunt nefericiți... ne spun să facem cale- 
ntoarsă, să nu cădem în capcană. Îi aud cu greu; vocile lor se 
amestecă. S-ar zice că ne înconjoară. Nu observi nimic ciudat? 

— Nu. 

În ciuda căldurii îngrozitoare, Peggy fu străbătută de un frison. 
Deşertul nu oferea nimic incitant. Era doar o întindere de praf 
galben, pe care căldura îl făcea să vibreze şi să plutească. 

Brusc, un panou coşcovit îi atrase atenţia fetei. Pe el se putea citi: 


ATENTIE LA MIRAJE! 


— Ce înseamnă asta? murmură ea, fără să-și dea seama că vorbea 
cu voce tare. 

— Asta înseamnă că trebuie să ai grijă la ce crezi că vezi în deşert, 
cârâi o voce în spatele ei. 

Peggy tresări. Din umbră tocmai ieşea un bătrân. Un indian sau 
un mexican, îmbrăcat într-o pânză albă și cu o pălărie decolorată pe 
cap. Părea foarte bătrân; avea pielea de un roşu-cărămiziu, brăzdată 
de nenumărate riduri. 

— Ai idee ce înseamnă un miraj? o întrebă el. Este o viziune creată 
din cauza căldurii, ceva care nu există. Reflectându-se în nisip, 
soarele creează imagini-fantomă... oaze, în principal. Când priveşti 
direct în faţa ta, ai iluzia că distingi bălți, lacuri. În general, nimic din 
toate astea nu există. Când te apropii, totul dispare. 


— Vă mulțumesc că mă preveniţi, murmură Peggy Sue, dar știu 
toate astea. 

Bărbatul îi zâmbi cu tristeţe. Abia dacă i se distingeau ochii la 
umbra pălăriei cu boruri largi. 

— Este adevărat, ricană el, gringos ştiu totul! Aici, totuşi, lucrurile 
sunt altfel. Mirajele nu sunt deloc inofensive. Sunt periculoase... 

— Cum așa? 

— Nu se împrăștie când te apropii. Dimpotrivă, devin din ce în ce 
mai reale. Sunt porţi care se deschid spre alte universuri. Nu trebuie 
să intri. Mă înţelegi? În deșert, dacă zărești lucruri bizare, nu te duce 
în întâmpinarea lor. 

— Paco! urlă dintr-odată patronul bufetului. Ţi-am spus de sute 
de ori să nu-i înnebuneşti pe clienţi! Șterge-o înainte să-ți bătucesc 
fundul. (Apoi, întorcându-se către Peggy, adăugă:) Nu trebuie să-l 
luaţi în seamă, domnişoară, este un bătrân pueblo nebun, căruia 
insolaţiile repetate i-au afectat creierul. Când era tânăr, era să moară 
de sete în deşert și de-atunci a luat-o razna. 

Peggy ar fi vrut să-i ia apărarea mexicanului, dar acesta dispăruse. 
Unde se dusese? 

„S-a strecurat ca o umbră, gândi ea. O umbră care s-ar fi topit în 
soare.“ 

Indispusă, se alătură părinţilor ei, instalaţi lângă un ventilator de 
când lumea şi pământul, al cărui huruit făcea orice conversaţie 
imposibilă. Li se servi sifon, precum şi un castron mare cu apă rece 
pentru câinele albastru. Acesta rămânea în defensivă. 

— E ceva în deșertul ăsta, îi sugeră el mental lui Peggy Sue. 
Bătrânul cu sombrero nu mintea. O să trebuiască să ne ferim. 

Din cauza căldurii, nimănui nu-i era cu adevărat foame. Julia 
bodogănea că-i obligată să stea într-un asemenea loc. 


— E ceva de moment, mormăi tati. Până la urmă găsesc eu alt 
serviciu. Și apoi, poate fi ceva amuzant cu avioanele astea vechi 
uitate în fundul hangarelor. Eu, când eram mic, visam să fiu pilot de 
vânătoare. 

— Tu, când erai mic, ripostă Julia, tu erai deja băiat. Eu sunt fată și 
fierătaniile astea vechi mă plictisesc. 

O porniră din nou la drum. În momentul când se strecură în 
spatele volanului, tati dădu cu ochii de panoul metalic care-i punea 
în gardă pe automobiliști în legătură cu mirajele deșertului. Ridică 
din umeri. 

— O şmecherie ca să-i bage în sperieți pe turiști, râse el. 
Plimbăreţilor le place grozav să moară de frică pe bani puţini! 

Abia pronunţă aceste cuvinte, că un copil înfășurat într-o pânză 
albă se apropie de ei, cu un coş sub braţ. 

„Un indian, gândi Peggy. Pare amărât și speriat.“ 

Văzu în coș niște ochelari de soare cu sticla ciudat colorată. 

— Ieftin murmură copilul întinzând domnului Fairway una 
dintre perechi. Îi facem chiar noi... Sunt magici, vă apără de miraje. 

— Cum așa? întrebă tatăl lui Peggy Sue, cu un aer batjocoritor. 

— Lentilele..., spuse puştiul cu o voce abia auzită, vă împiedică să 
vedeţi imaginile periculoase care ies din nisip. Poate or să vă salveze 
viața. Dispar atâţia oameni pe drum, ştiţi? Li se găsește maşina 
goală, cu bagajele în portbagaj. Din cauză c-au pornit în 
întâmpinarea mirajelor. 

— Ce tot zici acolo, se neliniști Barney Fairway, căruia nu-i 
plăceau deloc balivernele. Am oare mutră de nătărău? 

— Este adevărat! se smiorcăi indianul cel micuţ, nu sunt mincinos. 
Imaginile care ies din nisip or să vă înghită dacă nu mă ascultați. 

Nu putu să mai adauge nimic, căci patronul bufetului îl alungă și 
pe el, așa cum făcuse și cu Paco. Puştiul o luă la fugă, cu ochelarii cei 


ciudați sub braţ. 

— Hei! mormăi Barney Fairway. E adevărat ce povestește puştiul 
ăsta, că oamenii dispar pe drumul deșertului? 

Negustorul se frământă, stânjenit. 

— Ştiţi ce se întâmplă, se hotărî el în cele din urmă să articuleze, 
turiștii sunt imprudenți... Sunt mulți care părăsesc drumul principal 
ca să facă fotografii. Cu deșertul nu-i de glumă. Aici poţi să-ţi pierzi 
repede simţul orientării. 

— Eu nu sunt turist, mormăi tatăl lui Peggy. Vin aici ca să lucrez. 
Sunt noul paznic de la aerodromul de la Vista Diablo. 

La vestea asta, patronul bufetului făcu ochii mari şi păru şi mai 
stânjenit. 

— N-aveţi prea multe distracţii acolo, mormăi el. Aeroportul e 
dezafectat de vreo treizeci de ani. 

— De ce? se neliniști Peggy Sue. 

— Prea multe accidente, şopti omul. Din cauza mirajelor. Piloții se 
lăsau înșelați de iluziile care ieșeau din nisip. Credeau că văd... 
lucruri... şi se înfigeau în colinele stâncoase. Dacă o să exploraţi 
împrejurimile, o să găsiți zeci de carcase de avion îngropate în nisip. 

— Dar ce-i cu toate mirajele astea, aici, exact aici? insistă Peggy. 

— Nu se ştie, mormăi negustorul, ridicând din umeri. Din cauza 
căldurii, a luminii... Așa este, asta-i tot. 

Se săturase până peste cap de lucrurile astea, se vedea. Se 
îndreptă de spate, întorcându-se pe jumătate. 

— În orice caz, spuse el, nu vă opriţi, orice ați vedea. Este un sfat 
prietenesc. 

Şi făcu stânga-mprejur... 

— E într-o ureche, şuieră Julia. La naiba! lată-ne încă o dată într- 
un loc plin de scrântiți! 


Mama era roșie și-și tampona fața întruna cu batista. Pielea ei 
lăptoasă, de irlandeză, suporta cu greu soarele. 

— Nu vă neliniștiți, fetelor, spuse solemn tati, pe un ton care se 
voia senin. În aceste locuri pierdute de lume, oamenii sunt ciudați, 
asta din cauza singurătăţii. Dar nu-s răi. 

„Nu, gândi Peggy Sue, fără să vrea. Mirajele sunt rele.“ 

Câinele albastru tremura, îşi lăsase urechile în jos, în semn de 
îngrijorare. 

Maşina ieși din parcare și o luă pe drumul de praf galben care se 
pierdea în zare. Stâncile roşii, sparte, erau frumoase... neliniştitor de 
frumoase. 

— S-ar zice că un monstru s-a distrat mușcând din ele, mormăi 
telepatic câinele. Da, priveşte: e ca și cum o fiară uriașă şi-ar fi ascuţit 
colții pe peisaj. Eu mă mulțumesc şi cu-n pantof vechi; monstrul ăsta 
are nevoie de ditamai regiunea. 

— Termină! gândi Peggy Sue, care începea să se enerveze. Nu mai 
continua. 

În mașină nimeni nu vorbea. Familia Fairway nu mai pusese 
piciorul niciodată într-un mediu atât de ostil. 

— Uitaţi! Acolo! izbucni dintr-odată Julia, arătând cu degetul pe 
geam. Priviţi, e o mașină abandonată. 

Așa era. Mașina era oprită pe marginea drumului, cu portierele 
deschise. Furtuna de nisip umpluse habitaclul, acoperind scaunele. 

— Doamne sfinte, mormăi domnul Fairway, nu-i chiar atât de 
veche. Ba-i un model chiar recent. 

— Unde or fi plecat proprietarii? gemu mami. Barney, ce faci? 
Doar n-ai de gând să oprești? 

Dar soțul ei deja frânase. Toată lumea cobori, în afară de mami, 
care rămase înțepenită în scaun, implorându-și fetele să se întoarcă 
imediat. 


Tati făcu înconjurul automobilului îngropat în nisip. 

— Ai văzut? se auzi vocea câinelui albastru în mintea lui Peggy 
Sue. Bagajele sunt încă pe bancheta din spate, se văd pe sub nisip. Și 
pe bord este un aparat foto foarte scump. Dacă n-a dispărut încă, 
înseamnă că hoților le-a fost prea frică să se aventureze până aici. 

— Tot la asta începusem să mă gândesc și eu, îi răspunse fata. E 
semn rău. Mai auzi voci? 

— Da, văicăreli. Și nisipul are un miros ciudat. Miroase a viu. 

— A viu? 

— Da... ca şi cum n-ar fi nisip adevărat, ci altceva. Un animal 
alcătuit din particule împrăștiate. 

Barney Fairway se întoarse la propria-i mașină, încruntând din 
sprâncene. 

— E ciudat, observă el băgând cheia în contact. N-a venit nimeni 
să recupereze mașina... și totuși e nouă. Niciun hoț n-a încercat să 
demonteze motorul. Foarte neobișnuit. 

Demară. Zece kilometri mai departe, Peggy zări o altă maşină 
abandonată. De data asta, ieşise de pe drum și se afundase în deșert. 
Nisipul aproape o acoperise. Tati preferă să nu spună nimic, fără 
îndoială ca să nu-şi sperie soţia, care închisese ochii și dormita, cu 
ceafa sprijinită de tetieră. 

Căldura era într-adevăr îngrozitoare și Peggy se mira că nu vede 
cactușşii luând foc. 

Cum era de așteptat, motorul începu să se încingă. 

— Trebuie să oprim, spune tati, dacă nu, riscăm să facem pană. O 
să opresc acolo, sub colţul ăla stâncos. O să fie umbră. 

— Fetelor, vă interzic să coborâţi! strigă mami. Sigur sub pietre 
sunt o grămadă de scorpioni. 

— Scorpionii ies noaptea, spuse Peggy ca s-o liniștească. Nu le 
place soarele. 


Barney Fairway aranjă maşina lângă un pisc stâncos, care semăna 
cu un index uriaş țâșnind din pământ și arătând spre cer. 

— Ce-ar fi să profităm şi să ne odihnim? propuse el. Abia am 
făcut jumătate din drum. Somnul e cel mai bun mijloc să ne liniștim. 

Cum era greu de imaginat o altă activitate, deschise portierele, 
apoi lăsă pe spate scaunele. Tati ridică apoi capota, ca să lase motorul 
să se răcească. După un sfert de oră, toată lumea aţipise, în afară de 
Peggy şi de câinele albastru. Fata stătea de pază. Tati, mami și Julia 
n-aveau nicio idee despre ce se uneltea aici... Nici chiar ea nu avea 
decât un presentiment vag; iată de ce trebuia să vegheze asupra lor, 
fără ca ei să ştie. 

Având grijă să nu-şi trezească familia, ieşi din mașină şi făcu trei 
paşi prin praful galben, cu câinele după ea. 

— Simti? șopti dintr-odată animalul în adâncul minţii ei. Vibrează 
în aer... prinde viaţă... 

— Ce anume? 

— Nu ştiu... se aranjează, ca piesele unui puzzle, iese din pământ 
și urcă. Fii atentă! 

Pe braţe i se făcu pielea de găină şi un frison îi fulgeră prin ceafă. 
Nu vedea nimic, dar ghicea, și ea, o activitate invizibilă. Brusc, o 
imagine se contură în fața ei, chiar în mijlocul întinderii de nisip. Se 
compunea bucată cu bucată. Cerul era ca o stofă ce fusese sfâșiată cu 
cuțitul. Spărtura, astfel deschisă, se căsca spre o altă lume... foarte 
diferită. Cu ochii holbaţi, Peggy zări copii de vârsta ei, împopoţonațţi 
cu căciulite și fulare de lână, care se fugăreau și se băteau cu bulgări de 
zăpadă! 

Făcu trei paşi înainte, hipnotizată de această imagine. Vedea... 
Vedea o cabană în vârful unei coline, un om de zăpadă cu nasul 
dintr-un morcov și puştii care coborau panta pe sănii. Râsetele lor 
cristaline răzbăteau din spărtură. 


— Este un miraj! îi urlă în gând câinele albastru. Închide ochii! Nu 
te uita! 

Dar vocea slabă a animalului încerca în zadar să ajungă până la 
creierul lui Peggy Sue, fata n-o auzea. 

„Cât e de frumos! gândi ea. Ai zice că-i o poză de pe o carte 
poștală de Crăciun.“ 

Era atât de cald în deșert... Dintr-odată, nu mai avea decât o 
dorinţă: să ajungă la copii şi să se joace cu ei pe pantele înzăpezite. 

Lângă ea, câinele scheuna, cu blana zbârlită de groază. Uitând de 
prezenţa lui, fata se îndepărtă de piscul stâncos, traversă drumul și 
înaintă în deşert, spre copii. Simţea răcoarea iernii prin spărtura 
deschisă în cer, fulgii scăpau prin această fereastră imposibilă și se 
topeau pe fața ei. Cât e de bine! Scoase limba ca să-i înghită. Erau mai 
gustoși decât toate îngheţatele din lume! 

— Hei! strigă unul dintre băieţi, zărind-o. De ce stai să te usuci ca 
o şopârlă bătrână? Vino la noi! Grăbeşte-te, poarta n-o să rămână 
deschisă la infinit. Un miraj este ca un tren, nu mai poți să te urci 
după ce părăsește peronul. 

Peggy Sue înainta în continuare. Băiatul era mai degrabă drăguţ, 
cu pistrui pe nas şi o căciuliță roșie nostimă, demodată. Sania părea 
și ea veche... ca şi hainele celorlalți puști. 

„Ciudat, gândi ea, s-ar zice că-i o imagine din trecut.“ Totuși, se 
apropie de spărtură... de „poartă“, cum spunea adolescentul cu 
căciuliţă roşie. 

— Întoarce-te, urla, în fundul minţii ei, o voce minusculă, care, 
poate, era cea a câinelui albastru. 

Peggy tremura. Pentru moment, fulgii de zăpadă o învăluiau. Nu 
mai suferea de căldură, ba chiar începea să dârdâie. 

— Vino! o îndemnă băiatul cu pistrui. O să-ți dau un pulover. 
Avem de toate în cabană. (Arătă spre cabana din lemn înălțată în 


vârful colinei albe.) Ne aşteaptă un vas plin cu ciocolată caldă... și 
brioşele abia au fost scoase din cuptor. Nu le simţi aroma? 

Era adevărat! Un miros de prăjituri abia coapte se amesteca cu 
fulgii din ce în ce mai deși. 

Peggy Sue își privi picioarele. Era nisipul deşertului... şi imediat 
lângă el: zăpada! Apăruse şi o scară din gheaţă. N-avea decât să urce 
treptele translucide, ca să se caţere până la băiatul cu căciuliță. În 
miraj se intră așa cum te urci pe o scenă de teatru. 

— Vino! repetă adolescentul. O să-ţi fie atât de bine aici, cu noi. 
Mirajele sunt singura șansă de supravieţuire care li se oferă 
oamenilor rătăciți prin deşert. Dar nu trebuie să eziți. Poarta nu 
rămâne niciodată întredeschisă multă vreme. Nu trebuie să-ţi fie 
frică. Așa am scăpat şi eu de moarte. Dacă n-aş fi sărit în miraj, aș fi 
murit de sete. Vino... 

Băiatul stătea în picioare în capul scării de gheaţă și-i întindea 
mâna cu mănușă de lână. 

— Dar eu nu m-am rătăcit, bâigui Peggy, părinţii mei mă aşteaptă, 
eu... 

— Vino, îi porunci băiatul și vocea lui sună ca un ordin. 

În momentul când fata făcea primul pas pe treaptă, o durere 
teribilă îi sfredeli pulpa piciorului. Câinele albastru o muşca 
zdravăn. 

Fata ţipă, îşi pierdu echilibrul şi căzu pe spate. Aproape imediat, 
spărtura deschisă în cer se închise, peisajul înzăpezit dispăru. 

Câinele îi dădu drumul. 

— Chiar am crezut c-o să te laşi convinsă! mârâi el. Era o capcană. 
Voia să te răpească. Dacă intrai în miraj, nu mai ieşeai niciodată. 

Peggy își frecă piciorul. Își privi tricoul pătat de minuscule pete 
umede... cele lăsate de fulgii de zăpadă topiți. Într-o secundă, 


căldura soarelui le va face să dispară, dar, pentru moment, arătau că 
fusese real ceea ce se petrecuse mai înainte. 

— N-a fost o iluzie, murmură ea. 

— Nu, spuse câinele albastru. Era adevărat... dar a plecat ca un 
tren în noapte. Nu mai e aici. Nu-i mai simt prezenţa. 

Fata se ridică. Trebuia să se întoarcă la mașină. 

— Mulţumesc, i se adresă în gând câinelui albastru. M-ai salvat... 
nu ştiu din ce pericol, dar, oricum, m-ai salvat. 


3 
AEROPORTUL BÂNTUIT 


După ce Barney Fairway se trezi, apucă imediat volanul și 
conduse fără altă oprire până la aerodrom. La prima vedere, acesta 
n-avea nimic interesant, doar o pistă imensă plină de fisuri, 
mărginită de hangare și cu un turn de control cu antenele răsucite. 
Vântul rostogolea în zona de zbor tufe de mărăcini dezrădăcinate. 

„Sunt gata să pariez pe piciorul meu stâng că nicio poartă nu-i 
încuiată, gândi Peggy. Totuşi nimic nu a fost furat. Pungașii trebuie 
să fi fugit de locul ăsta ca de ciumă.“ 

Nu se înşela. În interiorul clădirilor, Julia și părinţii avură surpriza 
să descopere că nimic nu fusese mutat de la locul lui. Mobilele, 
sertarele pline cu dosare și cu hărți, dulapurile în care erau păstrate 
combinezoanele de zbor ale piloților... totul se afla în bună ordine. 

— Oamenii care au locuit aici au plecat subit, mârâi câinele 
albastru. Presupun că, în cele din urmă, au fost victimele mirajelor. Îi 
și văd dispărând unul după altul, până ce aeroportul a rămas 
complet gol. 

Peggy Sue se strâmbă. Împărtăşea punctul de vedere al 
prietenului ei cu patru labe. Trebuia să fie vigilentă şi să-şi apere 
familia, fără să se bage de seamă. Nu prea vedea cum o să-i explice 
surorii ei că era periculos să vorbeşti cu mirajele! 

— Asta îmi face pielea de găină! gemu Julia, traversând messi-ul, 
unde etajerele erau încă pline de sticle. 

Pe mese zăceau căştile piloților și căni de cafea murdare. 


— Haideţi! interveni tati. Toate astea trebuie privite ca un fel de 
muzeu. Totul e plin de nostalgie, amintiri plăcute... timpurile eroice 
ale nebunilor zburători, primii aventurieri ai cerului. Poşta aeriană! 

Încerca să pară entuziasmat, dar Peggy îl simţea şi pe el derutat. 

— Tot praful ăsta! se văita mami. Sunt cel puţin patruzeci de ani 
de când nimeni n-a mai dat c-o mătură în hardughia asta. 

În cele din urmă, descoperiră câteva camere locuibile, cu mobile 
bătrâneşti. Revistele care zăceau pe noptiere erau din 1960. Scria în 
ele despre cântăreți de rock, aproape toți morţi astăzi. Timpul le 
făcuse friabile, se sfărâmau în mâinile lui Peggy Sue. 

— Haideţi să vizităm hangarele, decise Barney Fairway, ca să 
destindă atmosfera. 

Cele două fiice îl urmară, în timp ce soţia, văzând cât e de distrus 
locul şi de câtă muncă era nevoie ca să-l pună pe picioare, decise că 
n-are timp de distracţie. 

Hangarele semănau cu niște cutii mari de conserve zăcând pe 
nisip. Când tati deschise uşa culisantă a primului dintre ele, un 
teribil val de căldură le lovi în față pe Julia și Peggy, încât avură 
impresia că se găsesc în fața unui cuptor cu temperatură înaltă. 

— Eu nu intru acolo! protestă Julia. După nici zece pași, aş fi 
prăjită de-a-mpicioarelea! 

Tati ridică din umeri și pătrunse singur în penumbra arzătoare. 
Zăcea acolo un avion vechi cu elice, strâmb, cu aripile răsucite, 
vestigiu al unei alte epoci. Scrisul se jupuia și nu mai degaja niciun 
miros, nici de ulei, nici de benzină. Semăna cu o carcasă... un schelet 
metalic care niciodată nu va mai urca în aer. Tati, sufocat de căldură, 
bătu în retragere. În momentul când închise ușa hangarului, Peggy Sue 
văzu mişcând ceva în carlinga avionului. Forma, neclară, dispăru 
imediat. 

Tati deja se îndepărta, fără să-și dea seama de nimic. 


— Ai văzut? îl întrebă în gând fata pe tovarăşul ei cu patru labe. 

— Da, răspunse câinele albastru. Nu era o ființă umană. 

— Vrei să spui că era un animal? 

— Nu, nu era din lumea noastră. Era o... creatură. 

— O creatură? 

— Da, semăna cu un om, dar numai în aparenţă. Totuşi era vie. Şi 
trăieşte acolo de multă vreme, absolut singură. 

— Este rea? 

— Nu cred, murmură câinele. E ceva ce n-am mai văzut niciodată. 

Cei doi complici își încetară conversaţia telepatică, dar rămaseră 
cu ochii în patru. Peggy nu se putu abține să nu privească peste 
umăr în direcția hangarului. Cine se ascundea acolo? Aerodromul 
abandonat era bântuit? 

„Nu, îşi zise ea hotărât. Dacă ar fi fost vorba de o fantomă, aș fi 
simțit.“ 

Barney Fairway ţinu să viziteze și celelalte dependinţe. Peste tot 
domneau aceeași atmosferă, acelaşi praf fierbinte, același miros de 
metal supraîncălzit. Avioanele aparţineau unei epoci necunoscute lui 
Peggy Sue: Dakota, DE4... Spitfire, Cornet... aparate pe care le 
văzuse doar la televizor, în filmele vechi de război. 

Nu se putea distinge capătul pistei. Căldura era aşa de mare, că 
vibraţiile aerului deformau lucrurile. Dincolo de cincizeci de metri, 
aria de aterizare se ondula ca un şarpe. 

„Ai zice că-i vie şi ea, mormăi în gând câinele albastru. Nu-mi 
place locul ăsta. Totul e pe dos.“ 

Intrară înăuntru. A rămâne în plin soare era sinucidere curată. 

— O să încerc să pun în funcțiune aparatele de climatizare, anunţă 
tati. lar voi, fetelor, ajutaţi-o pe mama voastră să curețe camerele. 


După-amiaza fu ocupată de treburile casnice. În timp ce scutura 
paturile și schimba cearşafurile, Peggy Sue pândea. Câinele albastru, 
cățărat pe un fotoliu, privea pe fereastră. 

— Chestia care se ascundea în hangar? spuse el dintr-odată. Se 
uită încoace! 

— O vezi? se neliniști fata, cu brațele încărcate de păturile vechi 
ale US Air Force. 

— Trage cu ochiul printr-o crăpătură din tablă, răspunse 
animalul. Pe tine te caută. Ştie că tu i-ai descoperit prezența. 

Peggy încremeni. Creatura avea oare intenţia s-o reducă la tăcere? 
Nervoasă, încercă să se concentreze asupra a ceea ce avea de făcut. 
Sosirea surorii ei o împiedică să-și continue conversaţia mentală cu 
câinele. 

— Cum te descurci? întrebă Julia. Ai văzut cât de îngrozitor e 
totul? Am impresia că fac figuraţie într-un film alb-negru despre cel 
de-al Doilea Război Mondial. Sper că n-o să mă trezesc şi cu o 
coafură din aia oribilă cum aveau femeile pe-atunci! Şi ciorapi cu 
dungă... Este groaznic; ciorapii cu dungă, niciodată nu reușeşti să-i 
aşezi drept! Cât timp o să stăm aici? 

„Până când o să dispărem şi noi... înghiţiți de un miraj“, fu 
tentată să-i răspundă Peggy. 


O dată cu apusul soarelui, căldura se potoli şi începu să se facă 
frig. Fu nevoie să întindă păturile. Peggy Sue îmbrăcă o haină veche 
de aviator, descoperită în fundul dulapului din camera ei. O găsea 
frumoasă, pentru că era plină de o constelație de insigne. După 
masă, ieşi să se plimbe pe pista de zbor. Zgomotul pașilor ei răsuna 
în liniștea totală a acestui loc. Fu tentată să se apropie de hangarul 
malefic, apoi renunță. 


— Nu te duce acolo, o sfătui câinele albastru. Te pândește, dar îi e 
tot atât de frică de tine cât îţi este și ție de ea. O s-o vedem mâine. 


4 
PORȚILE SPRE LUMEA DE DINCOLO 


A doua zi fură nevoiţi să se ocupe de provizii. Mami îi telefonă 
patronului de la barul-magazin — unde se opriseră pe drum -— ca să 
comande mai multe cutii cu alimente. 

— Vă trimit un comisionar pe parcursul acestei zile, mormăi 
omul. Nu pot să vă spun la ce oră, pentru că trebuie să găsesc un biet 
inconştient care să accepte să vină spre voi... nu știu sigur. Niciun 
individ normal n-are chef să treacă pe lângă Vista Diablo. 

Cu toate prezicerile astea negative, puf-puf-ul camionetei se făcu 
auzit o oră mai târziu. Peggy Sue cobori să-l întâmpine pe șofer. Fu 
surprinsă să vadă că era Paco, bătrânelul cu sombrero, pe care-l 
întâlnise la bufet. 

— Nimeni nu voia să pună mâna pe volan, spuse mexicanul cu un 
zâmbet. Am acceptat pentru că era o ocazie să-ți vorbesc. 

— Am văzut un miraj, șopti grăbită Peggy. Avea zăpadă înăuntru, 
ȘI copii, Şi... 

— Ştiu, zise încet Paco. Au încercat să te convingă să te duci la ei? 

— Da, era atât de răcoare înăuntru, totul era atât de frumos! 

— Asta era capcana, suspină bătrânul. Mirajul îţi arată ceva care 
îți lipsește ţie. Mureai de cald, deci ţi-a oferit ocazia să te răcorești. 
Dacă ţi-e sete, îţi arată apă. Dacă ţi-e frică, te face să vezi un loc 
liniştitor. Din cauza asta, regiunea s-a depopulat în ultimii douăzeci 
de ani. Mulţi oameni au dispărut brusc, fără să lase urme. Vin din 
Villa Verde, un sat mai la nord. Astăzi, dacă mai locuiesc acolo 


cincisprezece persoane. Populaţia a fost înghițită de miraje, mai ales 
copiii. 

— Copiii? 

— Copiii se lasă ușor păcăliți. Trebuie să fii foarte atentă. Îţi repet: 
mirajele sunt rele, descoperă repede ce-ţi doreşti și se folosesc de asta 
împotriva ta. E greu să le reziști. Eşti ca hipnotizat. 

— Dar ce se întâmplă odată ce intri înăuntru? 

Bătrânul Paco ridică din umeri. 

— Nu știu, mărturisi el. Nimeni nu s-a întors niciodată ca să 
povestească. Fratele meu şi sora mea au fost înghiţiți, sunt 55 de ani 
de atunci. Fratele meu mai mare avea 14 ani pe vremea aia. ÎI chema 
Sebastian. Era descurcăreţ, foarte descurcăreț... dar mirajul l-a luat 
totuși. Fii vigilentă, micuţo! 

Peggy Sue îşi înghiţi cu greu saliva. 

— Viaţa e grea în ţinutul ăsta, reluă bărbatul. Din cauza asta, 
oamenii se lasă prinşi. Mirajelor le este ușor să-i seducă, 
deschizându-le porțile spre o viață mai fericită. Nu uita niciodată că 
mirajul este o minciună! O păcăleală. 

Ca și cum spusese prea multe, se întoarse spre camionetă și 
începu să descarce lăzile. Peggy Sue îi dădu o mână de ajutor. 

— Oamenii care locuiau aici, întrebă ea dintr-odată, și ei au intrat 
într-un miraj? 

— Da, confirmă Paco. Şi din aceleaşi motive. Cu timpul, au urmat 
dispariții după dispariţii, şi nimeni n-a mai vrut să vină să 
muncească aici. În felul ăsta, aerodromul a încetat să mai fie folosit. 
În unele nopți cu lună plină, mirajele se materializau pe pista de 
zbor. Luau aspectul unui avion mare care decola spre insulele 
minunate ale Pacificului. Atunci, oamenii ieșeau din clădiri, părăseau 
turnul de control şi se îngrămădeau în el. Alergau, se împingeau ca 
să ajungă la pasarelă. 


— Dar nu era un avion adevărat... 

— Nu, doar un miraj care se închidea ca o gaură făcută în apă şi-i 
lua nu se ştie unde. Fii atentă! Părinţii tăi, sora ta ar putea deveni 
foarte uşor victimele unei asemenea iluzii. Adulții suportă greu 
singurătatea în deşert. Lipsa de distracţie îi înnebunește. 

Sări în camionul prăpădit și făcu un gest de adio. 

— lată, conchise el, mi-am făcut datoria. Acum ești prevenită. 
Sper c-o să ai mai mult noroc decât fratele meu, Sebastian, sau sora 
mea, Adelina. Adio, micuţo! 

Demară și camioneta dispăru într-un nor de praf uscat. 

— E nebun? îl întrebă Peggy Sue pe câinele albastru. 

— Nu, răspunse lugubru acesta. Tot ce ţi-a spus este adevărat. 
Am intrat în mintea lui ca să sap după amintiri. Am văzut imaginile 
pe care le evoca. Stătea acolo, ascuns în spatele hangarelor, când 
personalul aerodromului s-a urcat în avionul-fantomă. A trăit tot ce- 
a spus. Suntem într-un pericol foarte mare. 


Apăru Julia. Venea să vadă ce era cu proviziile. Cele două surori 
se apucară să bage lăzile cu alimente în turnul de control. Tati se 
străduia să pună în funcțiune diferite aparate electrice: 
climatizoarele, frigiderele. Vai, televizoarele erau antice... alb-negru! 

— Cel mai important lucru este apa, afirmă Barney Fairway, 
așezându-se la masă în fața unui hamburger care părea minuscul în 
mâinile lui mari. Dacă este defectă canalizarea, n-o să rezistăm aici 
mai mult de patruzeci şi opt de ore. Într-un loc ca ăsta, se beau în 
medie şapte-opt litri pe zi. Este greu să faci rezerve, chiar dacă 
dispui de o coloană de camioane-cisternă! 

— Îi găsesc pe angajatorii tăi foarte superficiali, observă mami. 
Ne-au parașutat aici și ne lasă nouă grija să ne descurcăm. 


— La interviu, apa şi telefonul existau, pledă Barney. Erau cele 
două puncte capitale. Pentru restul o să ne descurcăm, nu suntem 
ciungi, nu-i aşa, fetelor? 

Peggy Sue îi zâmbi. Era tulburată văzându-și tatăl cum se 
încăpățâna să întrețină o atmosferă de bună dispoziţie, în pofida 
ambianţei oribile. Decise să mimeze şi ea veselia și să privească 
mutarea ca pe o aventură formidabilă. 


După ce spălă vasele, Peggy aşteptă ca familia să se culce, ca să se 
fofileze afară din clădire. Acum era frig, luna lumina deșertul, 
dându-i o strălucire albăstruie. Fetiţa clănțănea din dinţi. Câinele 
mergea mărunt alături de ea, dârdâind şi el. Amândoi se uitau fix la 
pista de zbor, imensă și plină de fisuri. Cactuşii mărgineau pista. În 
întuneric, păreau siluete umane cu braţele ridicate. 

— Oare se mișcă atunci când nu te mai uiţi la ei? întrebă ea. 

— Nu, spuse câinele. Sunt chiar cactuşi. Dar creatura din hangar 
este neliniștită. Vrea apă. Îi e sete, foarte sete. 

— O să las o sticlă de sifon în ușa hangarului, propuse Peggy, în 
semn de bună vecinătate. 

— O sticlă... n-o să fie de-ajuns, interveni animalul. Vrea apă... 
multă. Cel puţin douăzeci de litri. 

— Douăzeci de litri? se miră Peggy. 

Cine are un asemenea stomac ca să bea douăzeci de litri într-o noapte? 

— Bine, capitulă ea, o să iau niște găleți din atelier. 

Se duse în hangarul unde cândva se reparau motoarele avioanelor 
și găsi trei vase potrivite, pe care se duse să le umple de la robinetul 
de serviciu, care se afla cincizeci de metri mai departe. Canalizarea 
hurui, scuipă un lichid de culoare caramel, apoi se decise să lase să 
curgă o apă tulbure, totuşi bună de băut. 


După ce Peggy şi câinele îndepliniră această misiune ciudată, se 
întoarseră la turnul de control ca să-şi petreacă prima noapte pe 
aeroportul bântuit. 


5 
PRIZONIERUL DIN SERTAR 


A doua zi, când se trezi, Peggy Sue fu surprinsă de liniștea 
incredibilă a aerodromului. În oraş, se obișnuise cu un fond sonor 
întreținut de zgomotul circulaţiei, de urletul sirenelor poliţiei. Aici, 
nu se auzea nimic... numai vântul şuierând printre antenele răsucite 
ale turnului de control. 

Dădu păturile la o parte. Pentru moment, era încă frig, dar, cum 
avea să se ridice soarele, căldura urma să devină insuportabilă. Trase 
haina de pilot peste pijama și coborî la bucătărie — la fel de mare ca 
aceea a unui restaurant, pentru că era bucătăria cantinei. Acolo, 
mâncă în silă o clătită cu dulceaţă şi bău un pahar de lapte de la 
gheață. Distrată, puse mâncare în castronul câinelui albastru. În fapt, 
se gândea la creatura misterioasă ascunsă în hangar. 

Băuse oare cei douăzeci de litri de apă în timpul nopții? 

— Poate ar trebui să-i dăm să mănânce? îi sugeră ea câinelui 
albastru. Dacă o hrănim, poate o să renunțe la ideea să ne devoreze. 

— Nu știu, mărturisi animalul. 

Prin fereastră, Peggy încercă să zărească hangarul misterios. 

— Găleţile au dispărut, constată ea. 

N-avu timp să se gândească prea mult la asta, căci pașii lui mami 
răsunară pe scară. Familia se trezise și, imediat ce terminară de 
mâncat, reluară cu toții munca de instalare. 


De fapt, trebui să aştepte ora de odihnă ca să dispună de puţină 
libertate. În timpul dimineţii, nu se gândise decât la creatura 
ascunsă. 

„Ce-o să se întâmple dacă tati dă nas în nas cu ea în hangar?“ își 
tot repeta. Creatura, nemulțumită să fie descoperită, o să-i sară la 
gât? Trebuia să ia legătura cu ea înainte ca accidentul să se producă. 
Ea era obișnuită cu fantomele, o să reușească fără îndoială să ducă 
un dialog cu această creatură care nu putea fi descrisă... „şi totuși 
umană”, cum zicea câinele albastru. 

Părăsi turnul de control. În interiorul clădirilor, climatizoarele 
învechite reușeau să menţină temperatura în jur de 28*C, dar afară 
domnea o văpaie absolută, făcându-te să crezi că pista de zbor era 
făcută din jar aprins. Fata simţea că se sufocă. 

„Înainte să ajung la capătul aerodromului, o să fiu uscată ca un 
biscuit“, se gândi ea. 

Limba câinelui părea că mai are puţin şi se târăşte pe pământ, ca 
și cravata lui. Cei doi complici o luară în direcţia hangarului. 

— Mi-e frică, mărturisi Peggy. Cum crezi c-o să mă primească? 

— Nu ştiu, răspunse animalul. Creatura e neliniștită... Este 
furioasă din cauza căldurii... Se gândeşte la apa care se evaporă. Îi e 
frică să nu moară, bănuiesc. 

Peggy Sue nu se hotăra să deschidă ușa culisantă a hangarului. 
Ştia să se descurce cu fantomele, dar nu știa nimic despre monştri. 

Ca să-şi adune curajul între timp, se decise să meargă până la 
capătul pistei şi să se întoarcă pe același drum. La întoarcere — și-a 
jurat! — o să intre în hangar. 

— Unde te duci? protestă câinele. Vrei să ne prăjim de vii! Aş da 
orice să mă bălăcesc într-o baltă. 

— Şi eu, admise fetița. 


Şi, dintr-odată, un clipocit se făcu auzit lângă ei. Un parfum pe 
care l-ar fi recunoscut dintr-o mie îi asaltă nările lui Peggy, chiar în 
momentul când picăturelele o stropeau. 

— Marea..., bâlbâi ea. 

Câinele albastru se mulțumi să scoată un scheunat. 

Un miraj tocmai se năştea între hangare, înflorea, deschizându-și 
petalele ca o floare uriașă. Poarta magică se deschidea în faţa a ceva 
care semăna cu... un acvariu gigantic! Era ca şi cum Peggy se plimba 
pe fundul oceanului. În faţa ei se întindea o priveliște cu alge, prin 
care se strecurau mii de peşti colorați. În spatele masivelor de coral 
se afla epava unui străvechi galion, un vas pirat eşuat acum multe 
secole. Era ciudat și frumos. Acvariul nu avea sticlă, era doar zidul 
de apă magică. 

— E o iluzie, lătră câinele albastru, cu blana zbârlită pe spinare. 

— Nu, observă Peggy. Este real. Poţi să atingi... 

Întinse indexul spre peretele vertical din apă de mare. Degetul ei 
pătrunse prin apă fără nicio dificultate. Când îl duse la gură, putu 
verifica faptul că lichidul era sărat. 

— E real, repetă ea. Mirajele se deschid spre alte dimensiuni. 

— N-ar fi trebuit să-l atingi! bâigui câinele. Înapoi! S-o ştergem! 

Dar fata nu-şi putea dezlipi privirea de la peştii tropicali care 
înotau în direcţia ei. 

— Vin să mă vadă! strigă ea. Priveşte! Nu le e frică de mine! 

Incapabilă să reziste, îşi băgă din nou mâna în peretele lichid și 
începu să mângâie peştii, ca şi cum ar fi fost nişte animale domestice. 
Ei o lăsară, chiar se îngrămădiră să aibă fiecare parte de mângâieri. 
Erau nostimi, cu ochii lor rotunzi, cu petele lor de culori incredibile. 
Fără nicio grijă, Peggy se apropiase de suprafața de apă, băgând mai 
întâi palmele, apoi braţele... şi curând faţa ei atinse ușor peretele 
lichid... 


Dintr-odată, o siluetă pe jumătate umană răsări din spatele unei 
tufe de coral și mâna ei încercă s-o apuce pe Peggy Sue de 
încheietură şi s-o tragă în interiorul universului lichid. Din fericire, 
câinele albastru avu reflexul de a-şi înfige colții în tricoul stăpânei lui 
ca s-o smucească înapoi. 

Fata abia dacă își dădu seama de ce era să se întâmple. Mirajul 
acționase asupra spiritului ei la fel ca un curent hipnotizant. Nu se 
gândea decât la peştii cei drăguți... şi la acel băiat care tocmai țâşnise 
din adâncuri. Înota în faţa ei, cu mișcări grațioase. Avea părul blond, 
un zâmbet fermecător... dar picioarele îi erau transformate într-o 
coadă de peşte argintie. 

— Hei! îi strigă el. Ce faci acolo, ai de gând să te prăjești pe 
aerodromul ăla distrus? Ştii c-am locuit aici cu părinţii mei? Mă 
plictiseam de moarte... Nu mă gândeam decât la plajă, la surf. 
Detestam deşertul. Deşertul e pentru şacali, nu pentru oameni. 

Fiecare din vorbele lui îi ieșea din gură sub forma unei bule care 
elibera apoi cuvintele, spărgându-se la suprafaţă. O fată de vârsta lui 
Peggy Sue se strecură din epava galionului ca să se alăture băiatului. 
Era o sirenă. Partea inferioară a corpului ei strălucea cu o lucire 
metalică, la fel ca o rochie de seară din țesătură de lame. 

— Salut, spuse ea, cu un zâmbet curtenitor. Ai noroc c-am trecut 
pe aici. Vino alături de noi. E simplu, este suficient să înaintezi prin 
peretele lichid. Chiar în clipa în care vei intra în apă, corpul tău se va 
adapta la viaţa submarină. 

— N-o să mă înec? se miră Peggy. 

— Nu, afirmă tânăra înotătoare. Aici, te transformi treptat. Dacă 
dorești, te poţi transforma în sirenă, ca mine, e mult mai practic când 
trăieşti sub apă. Dar unii aleg să se transforme până la capăt şi devin 
peşti. Toţi peștii ăştia pe care îi mângâi... au fost cândva copii. Sunt 
mult mai fericiți aşa. 


— Vino, repetă băiatul. Nu lăsa norocul să-ţi scape. Mirajul se va 
închide și noi poate nu vom mai deschide poarta decât după zece 
sau douăzeci de ani. 

El scoase mâna din apă ca s-o apuce pe cea a lui Peggy. 

„Arată atât de bine, se gândi fetița. Ar fi poate un mod de a uita 
de fantome și de a duce în sfârșit o viață agreabilă.“ 

Un delfin se apropie. Şi el zâmbea. Scotea sunete ascuțite. 

— Spune că în lumea ta era obez şi că se bâlbâia, îi traduse sirena. 
Aici este fericit. Vino, cu noi n-o să mai ai nevoie de ochelarii ăia 
îngrozitori! 

Dar câinele albastru o apucase pe Peggy Sue de fundul şortului și 
o trăgea furios înapoi. 

— Eşti proastă! îi șuieră sirena încruntând sprâncenele. Mirajul se 
va închide și tu vei regreta toată viața. Dacă rămâi printre oameni, 
vei creşte, vei îmbătrâni... te vei plictisi ca toți adulţii. Dacă te alături 
nouă, vei rămâne copil pentru totdeauna. 

Vocea ei bolborosită se îndepărta, din gura ei nu se mai auzea 
decât zgomotul făcut de bule. 

— Prea târziu! urlă băiatul. Poarta se închide. 

Oceanul se strânse numaidecât. Această comprimare dădu naștere 
la valuri mari și spuma o stropi pe Peggy Sue. Un pește galben mare, 
victimă a vârtejului, fu expulzat din miraj şi căzu la picioarele ei, pe 
pista de zbor. 

Totul dispăru: sirena, ondinul, epava, totul fusese înghițit. 

— Era gata s-o faci lată, mormăi câinele albastru. Dacă nu eram eu 
aici... 

Dar Peggy Sue nu-l asculta. Chiar atunci îngenunchea ca să 
încerce să pună mâna pe peștele galben care se zvârcolea în praf. 

— Este îngrozitor! gemu ea. O să moară. N-avem apă de mare... 
poate dacă am pune sare într-o găleată și... 


— Nu te mai agita atâta, se enervă câinele. E un pește magic, n-are 
nevoie de apă. 

— Crezi? făcu Peggy, neîncrezătoare. 

— Bineînţeles, mârâi câinele pe acel ton răutăcios pe care-l adopta 
uneori. Cred chiar c-o să-și ia înfățișarea de băieţel pe care a avut-o 
inițial. E un mijloc ideal de a afla ce se petrece acolo, în inima 
mirajelor. Ar trebui să-l închizi într-un sertar, trebuie considerat 
prizonier de război! O să-l facem să spună tot ce ştie. 

Peggy ridică ochii spre cer. 

— Câteodată ești atât de stupid, încât mă întreb cum pot să te 
suport! suspină ea. Când o să încetezi să-i mai maimuţărești pe 
oameni în ce au ei mai detestabil? 

Câinele, foarte jignit, se bosumflă. 

— Du-te şi ascunde peştele ăsta, mormăi el, îndepărtându-se. Îmi 
face foame și-ar putea chiar să-mi treacă prin cap să-l devorez! 

Peggy Sue se hotărî să-i dea ascultare. Peştele galben mare 
continua să miște în mâinile ei. 

„Ah, bătrâne, gândi ea, nu ştiu ce-o să fac cu tine.“ 

Nu se punea problema ca Julia, mami sau tati să-şi dea seama de 
ceva, pentru că prezenţa lui era cu totul inexplicabilă! 

— O să-l pun în sertarul noptierei mele, își zise Peggy Sue. 
Oricum, altceva mai bun nu pot face. Dacă pui un pește de mare în 
apă dulce, moare. Cât privește faptul de a turna sare în apa de la 
robinet, este prea complicat... ar trebui să ştiu doza exactă. Dacă e 
greșită, peştele moare. 

Îşi consultă ceasul, neliniştită. Cu toate că timpul trecea, peștele 
galben nu dădea niciun semn că nu se simte bine. Curios lucru. Fata 
se grăbi să ajungă în camera ei și să-l închidă în sertar. Din păcate, 
lovea cu coada în pereții mobilei. Și asta putea atrage atenția... 


„Oare de cât timp o să aibă nevoie ca să devină la loc băiețel? se 
întrebă ea. Câteva ore. Câteva zile?“ O să fie furios? Sigur, prea puțin 
o să aprecieze că a fost smuls din miraj. 

Uşa de la camera Juliei se deschise pe neașteptate; Peggy decise să 
iasă şi ea, ca şi cum şi-ar fi terminat siesta. Închise ușa cu grijă. 
Loviturile de coadă ale peștelui galben nu se auzeau de pe culoar. 


x 


Coşmarul organizatoric fu reluat. Doamna Fairway hotărâse să 
curețe în amănunt un etaj al turnului de control, cel care servise de 
dormitor piloților, pentru că era singurul loc unde climatizoarele 
funcționau în mod satisfăcător. Din când în când, Peggy Sue reuşea 
să scape și să se strecoare în camera ei. Acolo, întredeschidea sertarul 
noptierei şi arunca o privire rapidă peștelui. Era tot viu... dar într-o 
dispoziţie foarte proastă. 

Seara însă, când urcă să se culce, avu neplăcuta surpriză să 
constate că dispăruse. Nu mai era nici urmă de peşte; în schimb, 
sertarul era plin de nisip. Nisip galben. 


6 
PASAGERUL CLANDESTIN 


Peggy Sue rămase multă vreme contemplând sertarul. După 
multe ezitări, îşi cufundă degetele în nisipul galben care acoperea 
fundul sertarului. Câinele albastru sări pe pat ca să-l poată mirosi. 

— Miroase a pește, stabili el. 

— E normal, făcu Peggy, ridicând din umeri, dacă are legătură cu 
marea... 

— Se vaită, insistă animalul. Într-un fel, este viu... dar risipit. 

— Spui asta de când am ajuns la marginea deşertului. 

— Da, o mai spun o dată. Este risipit... şi plânge. 

— În noaptea asta intrăm în hangar, zise ea hotărâtă. O să 
mergem să vedem creatura misterioasă. 


Cei doi complici aşteptară să se înalțe luna. De cum adormiră 
ceilalți membri ai familiei, Peggy Sue îşi trase pe ea bluzonul de 
aviator şi-și puse o lanternă în buzunar. Sforăiturile lui Barney 
Fairway umpleau culoarul; adolescenta şi câinele se strecurară pe 
scară, ca să iasă din turnul de control. Traversând birourile pline de 
hârţoage, privind maşinile de scris pe tamburul cărora încă se aflau 
rulate notele de serviciu neterminate, fata nu se putu abţine să nu se 
gândească la oamenii care trăiseră aici şi care se duseseră cât ai clipi 
din ochi... pentru că un avion-fantomă, într-o noapte, se 
materializase pe pistă. 


Spera că Julia și părinţii ei nu vor ceda puterii hipnotice a 
mirajelor. Trebuia să împiedice asta, iată de ce trebuia să-și adune 
toate puterile şi să înfrunte creatura ascunsă în hangar. 


De cum scoaseră nasul afară, frigul nopții îi făcu să dârdâie. 
Câinele albastru se îndreptă spre hangar, cu colții descoperiți, 
pregătit să-și apere stăpâna. Peggy mânui poarta grea, străduindu-se 
să n-o facă să scârţâie. Prin ușa întredeschisă aruncă o privire 
înăuntru, dar, vai, era foarte întuneric. 

Strânse din dinţi și-și zise: „Cu atât mai rău! Trebuie să intru. Nu 
se pune problema să dau iar înapoi.“ 

Cu mușchii crispaţi, atinse pragul. Ochii i se obișnuiră cu bezna și 
distinse apoi contururile vechiului avion strâmb, prăbușit în fundul 
hangarului, ca un dinozaur. 

„Este o carcasă metalică, își spuse ea. Pericolul n-o să vină de 
aici...“ 

Auzi un zgomot în dreapta. Ceva se deplasa în întuneric şi făcea 
un scârțâit ciudat. Instinctiv, puse mâna pe lanternă. 

— Nu, spuse vocea unui băiat, nu aprinde lumina. 

Peggy rămase stupefiată. Se pregătise să întâlnească un monstru 
și, iată, un puști de vârsta ei i se adresa cu o urmă de accent mexican! 

— Nu te lăsa păcălită, șopti imediat câinele albastru în mintea ei. 
Nu este om... chiar dacă aşa pare. 

Pentru moment, Peggy Sue nu vedea nimic şi asta o enerva. 

— Cine ești? întrebă ea. 

— Mă numesc Sebastian... am paisprezece ani. 

— Eşti mexican? 

— Sunt din Villa Verde, un sat la trei kilometri de aici. Mă rog... 
acolo locuiam înainte. 

— Înainte de ce? 


— Înainte de a pătrunde în miraj. 

Peggy își ținu răsuflarea. 

— Ai ieşit dintr-un miraj, așa-i? întrebă ea. Le-ai scăpat şi de- 
atunci te ascunzi aici? 

— Cam așa ceva, mormăi adolescentul. De fapt, e mai complicat. 
(Se întrerupse, ca şi cum ar fi avut gâtul uscat.) Mi-e sete... ai adus 
apă? Am nevoie de apă, de multă apă. 

— Nu-i un robinet aici? 

— Ba da, dar este stricat sau canalizarea este înfundată. Mor de 
sete. 

Vocea lui își schimbă în mod ciudat tonalitatea. Zgâria. Peggy nu 
se supără din cauza modului nepoliticos în care i se adresase. Îl 
bănuia nervos, înspăimântat. 

— O să-ţi aduc ceva de băut, spuse ea. lartă-mă, trebuia să mă 
gândesc. Credeam că ţi-a rămas puţin din cei douăzeci de litri pe 
care ţi i-am adus ieri-seară. 

— Găleţile sunt acolo, se mulțumi să răspundă creatura care 
spunea că se numește Sebastian. Lângă ușă. Repede, mi-e foarte sete. 

Vocea lui era şi mai schimbată, cuvintele pe care le pronunța 
făceau același zgomot ca pietricelele amestecate într-un sac. 

Peggy o luă înapoi şi pipăi ca să dea de toarta unei găleți. Se 
abținea foarte greu să nu aprindă lanterna. Idei nebuneşti îi treceau 
prin cap. Se întreba dacă monstrul pitit în întuneric nu alesese să 
imite vocea unui băiat numai ca s-o păcălească... Se grăbi să umple 
vasul afară și se întoarse pe acelaşi drum. 

— Pune-o jos, porunci Sebastian. O să mă descurc. 

Fata se supuse. Pupilele, acum obișnuite cu întunericul, 
discerneau o siluetă aproape... prea aproape. 

Toarta găleţii zdrăngăni în momentul când fu apucată, apoi apa 
începu să curgă. Peggy ciuli urechea, dar nu auzi nimic care să 


semene cu zgomotul făcut de înghiţituri. 

„Nu bea, constată ea. Se pregătește să verse găleata pe jos. De-a ce 
se joacă?“ 

Toate astea n-aveau niciun sens, iar ea începea să-și piardă 
cumpătul. 

— Dacă nu mă lași să aprind lanterna, plec, spuse ea sec. Alegerea 
este a ta. 

— Bine, mormăi „copilul“, nu te supăra. Aprinde lanterna ta 
caraghioasă. 

Peggy apăsă butonul şi făcu să ţâşnească lumina care-l lovi pe 
Sebastian în plin. Era un adolescent cu pielea brună, îmbrăcat foarte 
obişnuit, cu un tricou alb şi jeanși. Fata îl găsi mai degrabă drăguţ, 
chiar dacă avea un aer încăpățânat şi o mutră de bosumflat. I se păru 
că seamănă cu un ucenic toreador. Avea pielea mată, ochii migdalați. 

„Bizar, gândi ea. Nu era strop de apă pe tricou şi nicio baltă pe 
jos. Unde s-a dus deci apa pe care a turnat-o cu treizeci de secunde 
mai devreme?“ 

— Cineva mi-a explicat că nimeni n-a ieşit vreodată dintr-un 
miraj, spuse ea. 

— Ştiu, zise adolescentul. Bătrânul Paco. V-am auzit în timp ce 
descărcați lăzile. Se înșală. Atâţia oameni scapă constant din miraje. 
Problema este că nu reuşesc să se readapteze la lumea reală. 

— Găsesc viața prea tristă? 

— Nu, nu este asta. E ceva mai mult... o chestiune tehnică. În 
interiorul mirajului, legile care guvernează nu sunt aceleași ca aici. 
Mai întâi, nimeni nu mai îmbătrânește. Cel care a trecut de poarta 
magică îşi păstrează aceeași vârstă pentru totdeauna. Devine 
nemuritor. 

Peggy Sue holbă ochii. Îi veni dintr-odată o idee. 


— Tu... tu te numești Sebastian, îngăimă ea. Bătrânul Paco mi-a 
spus că fratele lui mai mare se numea așa. Și tu ai locuit în Villa 
Verde, ca și el... Doar nu ești... 

Adolescentul clătină trist din cap. 

— Sunt fratele lui Paco, confirmă el. Am trecut pragul mirajului 
acum 55 de ani. Dacă socotesc ca în lumea reală, am 69 de ani. Acolo, 
timpul este nemișcat, nimic nu îmbătrânește. Se poate să rămâi aşa 
cum eşti o veșnicie. Lucrurile se strică numai atunci când vrei să te- 
ntorci. 

— De ce? Îmbătrâneşti dintr-odată? întrebă Peggy cu voce 
tremurătoare. 

— Nu, suspină Sebastian. Dar corpul nu-și poate menţine multă 
vreme coeziunea. Se usucă, se sfărâmă... şi se transformă în nisip. 

Peggy Sue îşi înăbuși un strigăt de groază. Tocmai își amintise de 
peştele galben închis în sertarul de la noptiera ei. 

— Ştiu la ce te gândești, făcu Sebastian. Te-am văzut luând peştele 
căzut din miraj. N-a mai rămas mare lucru din el acum, nu-i așa? 
Nimic, decât un pumn de nisip. Ca să-ți spun tot, există riscul să mi 
se întâmple și mie acelaşi lucru în scurt timp. Este pedeapsa 
întoarcerii... neplăcutul inconvenient care-i așteaptă pe toți fugarii. 
Ne uscăm. 

— Vă uscați? repetă Peggy, nu foarte sigură c-a înţeles bine. 

— Da, mormăi adolescentul. Nu mai sunt o ființă umană. Astăzi 
trebuie să plătesc preţul nemuririi. Sunt făcut din nisip... 

— Ce? 

— Tot ce scapă din miraj capătă consistenţa deșertului. Când apa 
se scurge din trupul nostru, începem să ne fărâmițăm. Ai văzut, 
cred, un castel de nisip pe plajă? Câtă vreme este ud, este frumos, 
dar imediat ce se usucă, turnurile i se dărâmă. Într-un final, când 
este foarte uscat, o pală de vânt îl împrăștie. Nisipul deşertului e tot 


ce rămâne din oamenii care au încercat să fugă din miraje. Ei s-au 
transformat în statui de nisip uscat... prea uscat. Așa că vijelia îi 
împrăştie după bunul ei plac. 

— Bine, spuse repede Peggy. Apa... n-ai băut-o, te-ai udat cu ea, 
așa este? 

— Da, ca să-mi menţin coeziunea internă. Atâta vreme cât sunt 
ud, nu mă împrăștii, dar, cum încep să mă usuc, e un coşmar... Pot 
să mă fac firimituri la cel mai mic gest. Cel mai rău este că în timpul 
zilei se face foarte cald în hangare și că apa cu care sunt impregnat se 
evaporă rapid. 

Cu riscul de a se dovedi nepoliticoasă, Peggy Sue nu se putu 
abține să nu examineze braţul băiatului. Înţelegând ce făcea, 
băiatului îi scăpă un râs trist. 

— Oh, spuse grăbit, în momentul ăsta nu se vede. Tocmai am 
absorbit conţinutul găleţii, iar căldura s-a potolit. Acum par un om 
cu totul obișnuit. Poţi să-mi atingi mâna, n-o să vezi vreo diferenţă. 
Lucrurile se strică atunci când încep să mă usuc. Pielea mea devine 
aspră, zgrunţuroasă. Vocea mi se schimbă. Dacă mă împingi, braţul 
se fărâmă şi se transformă în praf... Vezi, nu sunt un duşman prea 
periculos! 

Peggy Sue simţi un nod în gât. Găsea toate astea îngrozitor de 
triste. Ar fi vrut să-l ajute pe Sebastian, dar nu știa cum să-i 
îmbunătățească situația. 

— Te poţi vindeca? întrebă ea. 

— Da, rânji adolescentul, dacă mă întorc de unde am venit... în 
interiorul mirajului. Acolo o să redevin nemuritor, ca şi ceilalți. 

— De ce-ai plecat? 

Sebastian se strâmbă. Cu ocazia asta, Peggy remarcă pielea lipsită 
de supleţe, ridurile adâncite de mica lui strâmbătură aveau nevoie 
de multă vreme ca să se şteargă. 


— E complicat, suspină el. Poate ești prea tânără ca să-nţelegi. 

— Avem aceeași vârstă! ripostă fata. 

— Un fel de-a spune! izbucni în râs băiatul înainte de a relua pe 
un ton mai jos: voiam să-mi revăd familia, mai întâi... apoi, după o 
vreme, nu mai e prea distractiv acolo. Lucrurile nu merg foarte bine. 
Intenționam să-i previn pe ceilalți copii. Să le spun să nu intre în 
miraje. Puțin cam pretenţios din partea mea. Am acționat sub un 
impuls. În ţara viselor, obiceiul de a chibzui dispare. Nu vezi anii 
cum trec, pentru că nu există timp. Ai impresia că ești acolo numai 
de o lună, câtă vreme pe Pământ s-au scurs douăzeci de ani. E o altă 
lume. Mirajele vă deschid porţile unor universuri care sunt ca nişte 
parcuri de distracţie. Nu te gândești decât să te joci, să te distrezi... şi 
fiecare joc este și mai nostim decât precedentul. Nu obosești 
niciodată. Poţi să înfuleci fără să te îngrașşi, bunătăţile nu lipsesc. Poţi 
să-ți asumi riscuri nebunești fără să ţi se întâmple vreodată vreun 
accident. Este... este imposibil de descris. 

Vocea începea să-i tremure. 

— Eram foarte sărac, explică el coborând ochii dintr-odată. 
Veneam dintr-un sat unde puteai să crăpi de foame. Viitorul care mi 
se deschidea în față nu era foarte promiţător. Nu voiam o astfel de 
viață. N-aveam intenţia să mă spetesc muncind pentru un salariu de 
mizerie şi să mor înainte de vreme, obosit de-o viață plină de 
privaţiuni. Un indian de pe colinele sacre mi-a vorbit de mirajele 
magice... de porţile care se deschideau ici-colo, la întâmplare, în 
drum. Mi-a explicat că, odată ajuns acolo, nu mai puteam să mă 
întorc şi că nisipul deșertului este făcut din resturile fugarilor care au 
încercat să scape din capcana aurită a universurilor paralele. Dar 
puţin îmi păsa. Orice era mai bun decât ce-ar fi urmat să trăiesc eu. 
Atunci, cu prima ocazie, am făcut pasul. 

— Şi iată-te înapoi..., concluzionă Peggy. 


— Da, admise Sebastian. Cel mai rău e c-am impresia că n-am 
plecat decât de-o săptămână. Când văd cum a ajuns fratele meu mai 
mic, Paco, îmi vine să leșin. 

Se aşeză, cu spatele rezemat de fuzelajul avionului. 

— Când vorbesc, mă usuc, spuse el în silă. Dacă voi continua, 
limba o să mi se transforme în praf pe fundul gurii. Întoarce-te 
mâine... şi adu apă, multă apă. Acum soarta mea e în mâinile tale. 
Tu alegi dacă vrei să trăiesc. 

— O să te ajut, murmură fata. Vrei să-l anunţ pe Paco? Poate o să 
știe mai bine cum să te salveze. 

— Nu chiar acum, vorbi grăbit Sebastian. Mi-e puţin rușine. Ştiu 
că i-am făcut necazuri... dar nu m-am gândit că anii or să treacă atât 
de repede. 

— Cum vrei, admise Peggy Sue. O să ne gândim împreună la ce 
este mai bine să facem. Până atunci, o să merg să aduc apă. În felul 
ăsta, o să poți înfrunta ziua de mâine fără probleme. Încearcă să nu 
te vadă tatăl meu, o să se întrebe ce faci în întuneric. 

— Nu pot să ies când este soare, făcu Sebastian. Apa pe care o am 
în corp s-ar evapora în zece minute şi m-aş transforma în pulbere 
înainte să fac jumătate din drum. 

— Înţeleg, șopti Peggy Sue. O să facem ce trebuie ca să evităm 
asta. 

Ar fi stat de vorbă cu Sebastian toată noaptea, dar se temea ca 
Julia sau mami să nu observe absenţa ei. 

— Întoarce-te mâine, încheie adolescentul. Mai am și alte lucruri 
să-ți spun... De fapt, totul merge prost în interiorul mirajelor. Sunteţi 
amenințați cu toţii. Din cauza asta m-am întors, ca să vă spun să 
fugiţi cât încă se mai poate. 


7 
COMPLOTURI INVIZIBILE 


Peggy Sue tremura la gândul ca tatălui ei să nu-i vină ideea de a 
pune la punct avioanele uitate în fundul hangarelor. Era un as al 
meşteritului, capabil să repare absolut orice. Există unii oameni care 
nu se pot abţine să nu vină în ajutorul tuturor pisicilor pierdute din 
cartier, Barney Fairway însă, dacă apuca să treacă prin fața unei 
mașini stricate, se simțea obligat s-o repună în funcțiune. Un 
asemenea dar se dovedea foarte practic pe aerodrom, unde totul se 
desfăcea în bucăţi. Dar Peggy știa că, odată turnul de control reparat, 
se va apuca de avioane... și-l va descoperi pe Sebastian. 


Îi era greu să descâlcească ce simțea pentru acest băiat ciudat. 
Într-un fel era enervant, prea autoritar, dar vedea clar că-i era frică și 
asta o făcea să devină mai blândă cu el. 

— S-a băgat într-o chestie urâtă, mârâi câinele albastru, căruia îi 
ceruse părerea. Dacă nu va avea destulă apă ca să-şi menţină gradul 
de umiditate internă în limite acceptabile, sigur va sfârşi la fel ca 
peştele galben din sertarul noptierei tale. Totul se explică acum: iată 
de ce aveam impresia că nisipul e viu și de ce auzeam văicăreli. 
Când acești fugari se risipesc, nu mor. Se desfac și se amestecă 
printre cei care i-au precedat. 

— Am convingerea că bătrânul Paco ar putea să-l ajute, spuse 
Peggy. O să-l ia pe Sebastian la el, o să-l ascundă într-o cameră 
întunecoasă şi o să-i dea atâta apă cât are nevoie. 


Pronunţând aceste cuvinte, își dădu seama că asta n-ar fi fost o 
existență prea plăcută. De fapt, Sebastian nu mai putea trăi printre 
oameni; acum, că trupul lui era modificat, el era condamnat să se 
întoarcă în miraj. Crezuse că se eliberează de realitate plonjând în 
iluzie, dar iluzia exercita acum asupra lui o tiranie cu mult mai 
teribilă decât cea a lumii reale. 


x 


Peggy decise să sune la băcănie şi să facă o nouă comandă de 
alimente. La sfârșitul conversaţiei, îl rugă pe patron să-l trimită pe 
Paco, la fel ca data trecută. Spera că bătrânul va avea vreo idee ca să 
descurce situația. Când camioneta mexicanului se opri între hangare, 
se duse în întâmpinarea lui, cu un nod în gât. Ce trebuia să-l anunţe 
nu era deloc ușor. 

— Sebastian s-a întors, murmură ea. A scăpat din miraj. Dar o să 
aveți o surpriză ciudată... nu... nu e într-o stare fizică prea bună. 

Gura bătrânului începu să tremure. Făcu un efort să se 
stăpânească. 

Se strecură în hangar. Căldura era infernală, pentru că soarele 
încingea tabla de mai multe ore. De altfel, Sebastian tocmai se 
pregătea să-și facă un duș, udându-se cu ajutorul unei stropitori. 
Curios, apa nu se scurgea pe pielea lui sau pe haine, ea pătrundea în 
corpul lui. 

„Este ca un burete, gândi fata. Un burete uscat căruia îi va fi 
mereu sete.“ 

Zărindu-l pe Paco, Sebastian se strâmbă. 

— Tu l-ai adus! strigă el mânios, dând cu ochii de Peggy. Nu 
vreau să mă vadă în starea asta. 

— Numai el ne poate ajuta, pledă adolescenta. Calmează-te! 

Sebastian cobori privirea, fără să îndrăznească să-şi privească 
fratele în față. Bătrânul dădu să-l cuprindă în braţe, dar Sebastian 


făcu imediat câțiva paşi înapoi. 

— Nu, strigă el, nu mă atinge. Apa îmi face corpul maleabil. O să 
mă deformezi... urma mâinilor tale o să se imprime în carnea mea și 
n-o să se mai șteargă. Asta e. Trebuie aşteptat să mi se restabilească 
coeziunea internă. 

— Nu te-ai schimbat, murmură bătrânul cu o voce tremurândă. 

— Este adevărat, rânji Sebastian. Nu voiam să devin adult. Voiam 
să mă distrez veșnic. S-ar putea spune c-am căpătat ce mi-am dorit! 

Ridică ochii şi-l cercetă pe Paco. 

— Sunt bătrân, nu? şopti acesta din urmă. 

— Da, admise fratele lui. Dar pe interior ești mai solid decât mine. 
Eu nu-s decât o mână de nisip care se poate risipi în orice clipă... 
Peggy Sue nu te-a pus la curent? 

— Nu. 

Cu o voce ștearsă, adolescentul îi explică bătrânului ceea ce fata 
știa deja. Paco nu păru deloc surprins. 

— Nu mă mir, zise el când „tânărul“ lui frate termină de povestit. 
Bruja, vrăjitoarea din Villa Verde, prezisese asta. Ştiam de multă 
vreme că nisipul este viu. Cum aş putea să te-ajut? 

— Nu pot fi ajutat! se agită Sebastian. Văd că tot nu înţelegeți. 
Pentru voi am venit, ca să vă previn. Toţi sunteţi în pericol, voi... 
ființele umane. Mirajele îşi vor intensifica acțiunea şi vor încerca să 
captureze cât mai mulți oameni cu putinţă. 

— Deja au încercat să pună mâna pe mine, de două ori chiar, 
confirmă Peggy. 

— În ce scop? se neliniști Paco. 

— Acolo, în interiorul universurilor paralele, este război, șuieră 
Sebastian. Totul e distrus. Cei care trec pragul unui miraj cred atunci 
că intră într-un univers minunat, dar, în realitate vor fi folosiţi ca 


soldaţi, ca să dea bătălii îngrozitoare... confruntări magice despre 
care voi n-aveţi idee măcar. 

— Un război? se miră Peggy Sue. N-ai putea să ne spui mai 
multe? 

Sebastian făcu un gest de descurajare. 

— OK, acceptă el. Există undeva un demon adormit. Acest demon 
visează şi fiecare din visele lui creează o lume feerică. Se poate intra 
în aceste lumi când se întredeschide poarta unui miraj... Dar, vai, de 
ceva vreme, demonul are coșmaruri, iar universurile cărora le dă 
naştere au devenit infernuri unde războiul face ravagii. Din acest 
motiv, oamenii caută să scape... și se transformă în pulbere de 
îndată ce revin în lumea reală. Tot din cauza asta, mirajele apar din 
ce în ce mai des. Vor să recruteze noi soldaţi, prin toate mijloacele. 

— Exact, spuse Peggy. Mi s-a promis c-o să devin sirenă. 

— Minciuni! se repezi Sebastian. Nimic altceva decât minciuni! 
Dacă treceai pragul, te-ar fi încorporat imediat într-un batalion de 
înotători de luptă. Din cauza asta m-am întors. Oamenii trebuie să 
știe ce se întâmplă. 

— Nimeni n-o să ne creadă, suspină Paco. Știu eu ce zic. O spun în 
zadar. De la dispariţia ta, tot spun în stânga și-n dreapta, dar 
degeaba. Lumea mă consideră un nebun bătrân, asta-i tot ce-am 
reușit să fac. 

— Cum se poate pune capăt acestui război? întrebă Peggy. 

— Ar trebui trezit demonul, spuse adolescentul, să fie trezit din 
coşmaruri. Totul ar intra în normal. Dar nu-i ușor să-i deschizi ochii. 
ÎI apără o armată întreagă. Iată de ce a izbucnit războiul. Soldaţii 
veghează asupra lui. Sunt în stare de orice pentru ca nimic să nu 
tulbure somnul stăpânului lor. 

— Şi nu-și dau seama că lucrurile s-au schimbat între timp? 
interveni Peggy. Că lumile minunate au devenit infernuri? 


Adolescentul ridică din umeri. 

— Nu sunt ființe umane, murmură el. Sunt niște creaturi... 
indescriptibile. Fac ceea ce li s-a ordonat să facă, fără să-şi pună 
întrebări. Și în acest timp demonul continuă să doarmă... să aibă 
coşmaruri, să creeze noi monștri. 

— Trebuie să elaborăm un plan de bătaie, zise Peggy hotărâtă. Nu 
putem lăsa mirajele să-i captureze pe toţi oamenii din regiune. 
Deocamdată, trebuie să te ascunzi mai bine decât aici. Paco, de ce 
nu-l iei pe Sebastian la tine? 

Bătrânul scutură din cap. 

— Nu, spuse el, ar fi prea periculos pentru el. Ar fi considerat ca 
un vampir. Ti-am spus deja, în satul meu există o bruja, o vrăjitoare, 
o să simtă imediat că Sebastian nu-i cu adevărat om. O să-i pună pe 
oameni să-l lege în soare pentru ca apa din organismul lui să se 
evapore. Pentru moment, este mai bine să rămână aici. 

— Şi... familia noastră? întrebă timid adolescentul. Părinţii... 
Adelina, sora noastră. Ce s-a întâmplat cu ei? 

Paco lăsă capul în jos. 

— Tata şi mama au murit, cum bănuiești şi tu, răspunse bătrânul. 
E multă vreme de-atunci. Adelina și ceilalți puști din gașca ta te-au 
imitat... băieţi, fete. Şi ei, cu toţii, au ales să plonjeze în inima 
mirajelor. Sunt singurul care a rămas în lumea reală. Mi-am petrecut 
viața punându-i pe oameni în gardă în legătură cu acest pericol, dar 
tinerii sunt prăzi ușoare, se lasă ușor încântați. 

— Este vina mea, spuse Sebastian. N-ar fi trebuit... M-am întors 
să le spun să nu mă imite. Nu m-am gândit c-o s-ajung prea târziu. 

Paco puse mâna pe umărul fratelui său, încercând să-l consoleze. 
O retrase imediat, cu o tresărire de uimire. Sebastian îi aruncă o 
privire tristă. 


— Se simte, nu? întrebă el grăbit. Dacă sunt atins, se poate ghici că 
sunt făcut din nisip... Este din cauză că apa mai are puţin până să se 
evapore. Priveşte: degetele tale au lăsat urme în „pielea“ mea. 

Peggy apucă stropitoarea, era aproape goală. leşi s-o umple. În 
prag se ciocni de câinele albastru, care refuzase să intre în hangar. 

— Faci o prostie, îi spuse el în gând. O să te lași atrasă într-o 
aventură care nu te priveşte. De parcă n-ai avea destule necazuri cu 
fantomele! 

— Nu pot să stau cu brațele încrucișate, ripostă ea. Asta privește 
pe toată lumea. N-ai văzut? Erai acolo când mirajele au încercat să 
mă captureze. 

— Da, mârâi animalul. Dar e periculos. Şi poveştile astea cu 
demoni mă înspăimântă. Cred că Sebastian nu ne spune tot. Cred că 
lucrurile sunt mult mai grave decât lasă el să se-nțeleagă. 

— Totuşi, a vorbit despre un infern... 

— Da, ei bine, eu cred că-i și mai rău decât infernul. 


x 


Trebuiră să se despartă. Paco urcă din nou în camionetă. Cu toate 
că umbra borului de la pălăria de pai îi ascundea faţa ridată, Peggy 
Sue îl văzu plângând. 

— Ai grijă de el, îi șopti adolescentei, băgând cheia în contact. Ştiu 
că locul lui nu e în lumea noastră, dar n-aș vrea să-l pierd atât de 
repede... a... a doua oară. 

Peggy îi strânse mâna cu duioșie. Şi ea se simţea pe punctul să 
izbucnească în plâns. 

Imediat ce vehiculul plecă, se grăbi să se-ntoarcă în turnul de 
control. Nu putea să-și petreacă toată ziua afară, în timp ce familia ei 
se chinuia să pună la punct noua locuinţă. 


În timp ce mergeau la masă, mami spuse înciudată, plină de 
supărare: 

— Nu mai e apă! 

Tata se duse imediat la chiuvetă ca să verifice robinetele şi 
instalaţiile. Julia, care ieșea de la toaletele cantinei, confirmă că 
lavabourile au încetat şi ele să funcţioneze. 

— La naiba! mormăi tati. Alimentarea generală este defectă. 

— E grav? întrebă mami. 

— Da, îi răspunse soțul. Aerodromul e legat de oraș printr-o 
canalizare care are mai mult de 50 de kilometri. Defecţiunea s-a 
putut produce oriunde între locul ăsta şi stația de distribuţie. O să-l 
sun pe şerif. Fără apă, situația va deveni curând de nesuportat. 
Trebuie reparată. 

În timp ce vorbea, puse mâna pe telefon. Ducând receptorul la 
ureche, se strâmbă. 

— N-are ton, anunţă el. Linia este tăiată. Nu face nimic, o să iau 
mașina și o să cobor în oraș. 

— Asta e! ţipă Julia. Şi dacă faci pană pe drum, rămânem aici să 
murim de sete! 

— Destul! interveni mami. N-are rost să vedem totul în negru. 
Nu-i decât un incident. Imediat ce tatăl tău o să-l anunţe pe şerif, 
totul o să reintre în normal. 

Dar privirea îi trăda neliniștea. 

Peggy se gândi că mașina familiei nu era în stare bună. Își aminti 
că la venire fusese nevoie să oprească de mai multe ori ca să lase 
motorul să se răcească. Tati luă două sticle de apă minerală şi se 
îndreptă spre parcare. Mami, Julia și Peggy Sue se luară după el. 

Dar, vai, când Barney Fairway vru să pornească motorul, nu se 
întâmplă nimic. 

— La naiba! mormăi el. E un complot! 


Sărind jos, ridică de capotă și înjură. 

Nu mai avea motor. Cineva îl smulsese, lăsând în cutia metalică un 
smoc de fire, de tuburi rupte, din care picura ulei şi benzină. 

Cine să fie atât de puternic încât să ia un motor sub braţ, ca pe-o 
amărâtă de pâine? 

— E o lovitură pusă la cale, scârțâi vocea câinelui albastru în 
mintea lui Peggy Sue. Apa nu curge, telefonul e tăiat, mașina e 
sabotată. Vor să ne izoleze, asta-i sigur. Dar de ce? 


O anume stupoare îi cuprinse pe cei mari. La început, tati se 
încăpăţână să găsească motorul — trebuia să fie undeva, nu? —, dar se 
supuse, până la urmă, evidenţei. Hoţul luase cu el motorul, nu se știa 
unde se dusese. Mai mult, nu exista urmă de pneuri imprimate în 
praful parcării... şi nici urme de tălpi care să ducă spre deşert. 

— Ai zice că şi-a luat zborul, mormăi tati uimit. 

Peggy strânse din dinţi. Vechii ei dușmani, Invizibilii, ar fi fost în 
stare să pună la cale o asemenea glumă. Instinctiv, privi în jurul ei şi 
ciuli urechea în speranţa că le va auzi râsul sarcastic, dar nu se auzea 
nimic... decât liniştea deșertului. Enormă, apăsătoare. 


x 


— Trebuie să estimăm ce rezerve de apă mai avem, decretă mami. 
Şi să-ncepem să raționalizăm. Aici se bea mult. Dacă nimeni nu ne 
vine în ajutor, o să avem o mare problemă. 

— O să mă duc în oraş pe jos, decise Barney Fairway. De aici până 
la bufet, trebuie să fie șaizeci de kilometri, cel mult. 

— În deşert înseamnă enorm, suspină mami. Nu se înaintează 
repede sub un asemenea soare. O să-ţi fie greu să faci şi trei kilometri 
pe oră. Adică douăzeci și opt de ore de mers în total. În afară de asta, 
trebuie să iei de băut... Cel puţin zece litri de apă sau o să te 
prăbușeşti complet deshidratat. 


— O să-mi petrec noaptea verificând canalizarea, spuse tati. Poate 
e o șansă ca defecţiunea să se fi produs în apropierea aerodromului. 

Peggy Sue nu credea asta. Căpătase de-acum o certitudine: totul 
fusese planificat ca să-i rupă de restul lumii. 


x 


Peggy Sue şi Julia făcură listă cu proviziile lichide de care 
dispunea familia. Sifon, apă minerală, bere... totul a fost notat, dar 
asta nu reprezenta mare lucru, ținând cont de dogoarea ce-i învăluia 
și de setea de nesuportat pe care-o provoca. Chiar rămânând ascunși 
la umbră, fără să se miște, limba li se asprea. 

— E rău, mormăi Julia. Nu vom rezista mai mult de trei zile sau 
patru... și asta dacă ne abținem. Or, cu cât bei mai puţin, cu atât îți e 
mai sete. Într-un final, o să fim preocupați numai de asta. 

Peggy Sue se gândea mai ales la Sebastian. Cum să-l mai 
stropească în aceste condiţii? Părea foarte dificil și avea inima strânsă 
din cauza asta. Nu putea să nu și-l imagineze pe adolescent uscat... 
împrăştiindu-se într-o pală de vânt. 

— La ce visezi, prostuţo? îi aruncă Julia. Ce mutră de zăpăcită ai! 


x 


Tati căută în van o scurgere în jurul aeroportului. Nu detectă nicio 
pată de umiditate care să întunece nisipul. 

— S-a întâmplat mai departe, se împăcă el cu gândul. Nu-i nimic 
de făcut, o să trebuiască s-o pornesc la drum de dimineaţă. Şaizeci de 
kilometri. Până la urmă, nu-i un capăt de ţară, o să ajung eu. 

Lui Peggy îi era foarte greu să-și ascundă neliniştea. Imediat ce 
avu un moment liber, se duse în hangar ca să-i spună vestea proastă 
lui Sebastian. 

— Mă aşteptam la asta, spuse băiatul. Totul este îndreptat 
împotriva mea. Ei fac asta ca să mă oblige să mă-ntorc. 


— Cine sunt „ei“ ăștia? întrebă Peggy Sue. 

— Generalii care luptă împotriva demonului, explică 
adolescentul. Lipsindu-mă de apă, nu-mi lasă decât două soluții: 
accept să mă transform în praf sau mă întorc de unde am venit, ca să 
reiau lupta de acolo de unde am lăsat-o. 

— Îţi dau porţia mea de apă, propuse Peggy Sue. Asta o să te- 
ajute. 

— E drăguţ din partea ta, răspunse Sebastian, zâmbind, dar, pe de 
o parte, n-o să fie de-ajuns, şi, pe de alta, nu vreau să te deshidratezi 
Și tu. 

— Tata o să-ncerce să ajungă în oraş pe jos, anunţă fata. E solid și 
rezistă la drum. Cu puţin noroc... 

— Să aibă mare grijă! strigă băiatul. Nu vezi că-i o capcană? O să- 
ți spun ce se va întâmpla dacă pleacă. Când o să fie obosit și o să-i fie 
foarte sete, o să-i apară un miraj, o să-l facă să vadă mii de 
minunăţii... o să sufere atât de tare de căldură, că n-o să se poată 
împiedica să nu intre. Este mare, puternic, exact genul de soldat pe 
care vrea să-l recruteze comandamentul forțelor armate din ţara 
viselor. 

— Atunci ce-i de făcut? întrebă Peggy alarmată. 

— Singura noastră șansă ar fi ca Paco să ia camioneta băcanului și 
să ne facă o vizită, dar nu prea cred. 

— Să se ducă tata, mai bine, la Villa Verde? 

— N-o să găsească satul, e prea complicat. O să se piardă în 
deșert. Nu sunt panouri indicatoare, nimic... 

Cei doi adolescenţi rămaseră tăcuţi, apoi Sebastian ridică brusc 
capul, de parcă i-ar fi venit o idee. 

— Este un izvor de apă, îmi amintesc! se precipită el. La nord de 
pista de zbor, la trei kilometri. Dacă furtunile de nisip nu l-au 
astupat, trebuie să fie tot acolo. 


— S-ar putea merge acolo după căderea nopţii, propuse Peggy. O 
să-mi arăţi drumul şi eu o să mă duc cu găleţile. 

— De acord, spuse Sebastian. Când familia ta va adormi, vino să 
mă cauţi. 

Câinele albastru nu era de acord cu toate manevrele astea... Oare 
era şi gelos pe prietenia care se năștea între stăpâna lui şi evadatul 
din miraj? 

— Şi ce-o să se-ntâmple dacă vă pierdeţi? mârâi el. 

— Să vii cu noi, spuse Peggy Sue. Eşti câine, nu? Ai miros, o să 
găseşti drumul. 

— Am miros în vremuri normale, o corectă animalul. Dar aici 
totul merge pe dos. Simt că se petrece ceva în umbră. De două ore 
am impresia că sunt încercuit. 

— Încercuit? 

— Da, ca şi cum nişte creaturi s-ar apropia pe furiș de jur- 
împrejurul nostru... creaturi neverosimile, dar care mă înspăimântă. 


x 


În timpul mesei de seară fu o linişte apăsătoare. Fiecare mesteca 
evitând să-și privească vecinul, tati făcea eforturi să pară încrezător 
în viitor, dar nici soția lui, nici fetele nu puteau fi păcălite cu 
prefăcătoria asta. 

— Un somn bun în noaptea asta o să-mi refacă forţele, spuse el. În 
orice caz, n-o să pot pleca pe întuneric beznă. Nu cunosc regiunea şi 
poate m-aş rătăci. Mâine o să-mi fie cald, dar o să văd pe unde merg 
în schimb. 

— Oricum, să fii atent, da? murmură mami, încercând să nu-și 
trădeze prea mult îngrijorarea. 


După apus, Peggy Sue îşi puse pantofii de drum şi bluzonul. Işi 
trase niște mănuși, din cauza găleţilor care, odată pline, aveau să-i 


taie degetele. 

„N-are rost să mă bazez pe Sebastian, gândi ea. Face pe 
fanfaronul, dar nu-i destul de puternic ca să mă ajute. Când eşti făcut 
din nisip umed, nu-ți poţi permite să faci pe forțosul.“ 

Adolescentul aștepta în pragul hagarului. De cum o văzu, o luă la 
drum. Înainta cu atenție, ca un convalescent. 

— Mi-e frică de vânt, mărturisi el când Peggy Sue îl ajunse din 
urmă. Dacă se stârneşte, poate să mă spulbere... Nu sunt destul de 
solid ca să-l înfrunt. Ştii, un vânt mai puternic ar putea să-mi şteargă 
trăsăturile feţei... 

— N-ai decât să te ascunzi în spatele meu, îi propuse fata. O să te 
apăr. 

Sebastian îi mulțumi, dar Peggy înţelese că nu prea îl încânta 
ideea de a fi salvat de-o fată. Băieţii sunt toţi la fel! 

O luară în direcţia nord, câinele albastru mergând mărunţel în 
urma lor. Numai pașii lui Peggy Sue făceau zgomot pe pista de zbor. 
Sebastian se deplasa producând un fel de fâșâit uscat. 

„Se usucă deja, gândi adolescenta. Măcar de-am găsi izvorul de 
apă.“ 

A te înfunda în deşert în plină noapte însemna să te arunci cu 
ochii închişi într-un butoi cu smoală. Nicio rază nu lumina drumul. 
Peggy nu prea se simţea în apele ei. 

— Ştii încotro mergi? întrebă ea după câteva minute. 

— Da, spuse băiatul. Este adevărat că vântul mă poate risipi ca pe 
un banal castel de nisip, în schimb am mici puteri, cum ar fi vederea 
prin întuneric. Suntem pe drumul cel bun, recunosc locul. 

— Creaturile, se auzi dintr-odată vocea câinelui albastru în mintea 
lui Peggy. Ne încercuiesc... Sunt aici. Emit unde mentale care-mi 
zgârie creierul. 


— Sebastian, şopti Peggy apropiindu-se de băiat. Câinele meu 
spune că suntem prinşi în capcană de creaturile telepate. Știi cumva 
despre ce-i vorba? 

— Da, şopti adolescentul. N-am vrut să-ți spun ca să nu te 
îngrijorez. Sunt mâncătorii de speranţe. 

— Ce-i ăla mâncător de speranţe? 

— Un fel de crab mare care se confundă cu pietrele. N-are clești, 
dar armele lui sunt mult mai de temut. Emite unde care distrug în 
inima oamenilor orice bucurie, orice speranţă. Au obiceiul să-i 
trimită înainte ca să-i deprime pe oameni, să le anuleze 
combativitatea. După două zile de tratament de-ăsta, nu te mai 
interesează nimic, devii trist, totul te plictiseşte. 

— OK, înţeleg, completă Peggy. Atunci intră în scenă mirajele. 

— Da, confirmă Sebastian. Când oamenii sunt trişti, abătuţi, 
cedează ușor tentaţiei; nu trebuie insistat prea mult ca să-i vezi 
sărind cu amândouă picioarele odată în primul miraj care se 
deschide înaintea lor. 

— Mâncătorii de speranţe..., repetă fata. 

— Da, dar sunt supranumiţi și „animalele cenușii“, pentru că îți 
umplu capul de gânduri triste, mohorâte, care te fac să vrei neapărat 
să-ți schimbi existența, să fugi nu contează unde, numai altfel să fie. 

— Pentru noi i-au trimis? 

— Bineînţeles. Pentru tine şi părinţii tăi. O să fie greu să le reziști, 
dar o să te ajut. Lucrează toată noaptea, îi bombardează pe ai tăi cu 
unde negative care o să-i contamineze în somn. Mâine-dimineaţă o 
să-i găsești deprimațţi, incapabili să ia cea mai neînsemnată decizie, 
fără să le mai pese de nimic. Pe mine nu mă pot atinge, pentru că 
aparțin lumii mirajului, dar tu, părinţii tăi și câinele reprezentaţi 
ţintele ideale. 

— Şi cum li se poate rezista? 


— Să nu dormi niciodată. În stare de veghe, nu reuşesc să-ți 
transmită infiltrațiile mentale, dar, cum închizi ochii, ești terminat, 
tristețea ţi se înfige în inimă. Acum, destul cu vorba, să ne grăbim, 
corpul meu e din ce în ce mai friabil. Mi-e greu să vorbesc. 

Peggy Sue observase deja. De la un timp, cuvintele pronunţate de 
Sebastian deveniseră dificil de înţeles. Continuară deci să meargă în 
tăcere. 

— Îi vezi pe crabi? îl întrebă în gând pe câinele albastru. 

— Aşa cred, răspunse animalul. Sunt niște pietre mari cu labe. Ai 
zice că sunt pietre cenușii. Sunt... enorm de mulți! La naiba, cum o 
să facem să-i omorâm? 

— Încă nu știu, recunoscu adolescenta, dar un lucru e sigur: nu se 
pune problema să ne lăsăm! 


Când se aflau la jumătatea drumului spre oază, vântul se porni şi 
Sebastian scoase un geamăt de groază. 

— Faţa mea! gâfâi el, simt cum mi se mișcă nasul! Repede, apără- 
mă! 

Peggy făcu din trupul ei un ecran pentru a-și proteja tovarășul. 
Vârtejul îi arunca praful și pietricelele în plină figură; trebuia să 
închidă ochii ca să n-o orbească. 

— E bine așa? strigă ea, fără să obţină vreun răspuns. 

Îşi imagina deja trăsăturile lui Sebastian şterse. Nasul aplatizat, 
urechile roase. 

Vântul deşertului se stinse la fel de repede cum se pornise. Peggy 
aprinse lanterna și-l lumină. 

— Nu-i așa că sunt îngrozitor? întrebă Sebastian cu o voce mult 
mai puţin sigură decât de obicei. 

Peggy proiectă lumina lanternei pe el. Nasul băiatului era uşor 
strâmbat şi urechea dreaptă micșorată, totuși, n-avea nimic 


monstruos. Aceste mici imperfecțiuni îi dădeau adolescentului un 
farmec puţin „șmecheresc“, pe care nu-l avea înainte. 

— Merge, suspină ea. Cred că eşti încă pe gustul multor fete, dar 
n-ar trebui ca asta să se întâmple prea des. 

— Am nevoie de apă, gemu adolescentul. Sunt pe cale să mă 
risipesc. La următoarea rafală, o să mi se împrăștie tot capul. 


În sfârșit, ajunseră la oază. Peggy Sue își imaginase locul cu un 
frumos pâlc de palmieri, dar se înşelase. Nu era decât o groapă în 
pământ, plină cu apă tulbure, şi trei cactuși. N-avea nimic romantic. 
De altfel, trebui să-și dea drumul în baltă, încercând să umple 
găleţile, căci pereţii gropii erau abrupți. 

— Stropeşte-mă, o imploră Sebastian în timp ce urca înapoi. Nu 
mai am puterea să mă ridic, orice-ar fi. 

Peggy îl stropi ca pe-o plantă. Corpul băiatului absorbi lichidul 
până la ultima picătură. 

— E mai bine, suspină el după o tăcere de mai multe minute. 
Firele de nisip se „cimentează“ între ele. Mă simt mai solid. 
Mulţumesc că m-ai ajutat. 

— Trebuie să ne întoarcem, spuse Peggy Sue. O să fie mai greu cu 
găleţile pline, dar o să poți să-nfrunţi ziua de mâine. 

— După eforturile astea, făcu băiatul, o să fii obosită şi o să vrei să 
dormi... este normal, dar încearcă să reziști, căci animalele cenușii 
vor profita ca să se insinueze în mintea ta. 

— O să mă apere câinele, afirmă fata, ca să-şi dea curaj. Este 
telepat. 

— Ştiu, spuse Sebastian. Nu uita că eu nu sunt chiar o ființă 
umană. Îl aud când îţi vorbește. 

— A, da? făcu adolescenta (puţin geloasă că nu era singura care 
avea puterea de a dialoga cu animalul). Orice-ar fi, câinele meu o să 


repereze gândurile crabilor mâncători de speranţe şi o să-i muște ca 
să-i pună pe fugă. 

— Îţi doresc foarte tare asta, suspină Sebastian. Dar, vai, și el va 
trebui să doarmă. 

— Să ne întoarcem, decise Peggy. Îngheţăm aici. 

Efectiv, dârdâia, dar nu ştia dacă de frig sau de frică. 

Tulburată de aceste aventuri formidabile, Peggy Sue nu trebui să 
facă prea mare efort ca să n-adoarmă. Lungită în pat, „vorbi“ 
îndelung cu câinele albastru, pe care sosirea animalelor cenușii îl 
înnebunea. 

— Eşti telepat, îi repeta fata. N-ai decât să păzești intrarea în capul 
meu, așa cum se păzeşte o casă. 

— Înţeleg ce vrei să spui, răspunse animalul, dar nu sunt sigur că 
la jocul ăsta sunt la fel de tare cum sunt crabii. Ei sunt soldaţi 
antrenați, nu ca mine. 


Când soarele se înălță, Peggy îşi împiedică un prim căscat. 
Pleoapele i se făceau ca de plumb. 

— E timpul să beau o cafea foarte tare, se gândi ea. Apoi o să 
merg să-l văd pe Sebastian, ca să-l întreb cum să lupt împotriva 
animalelor cenușii. 

Se apropie de fereastră şi încercă să-i depisteze pe asediatori. O 
mulțime de pietre mărgineau pista de zbor. Trebui să renunțe. 

— Tu le-ai văzut? îl întrebă pe câinele albastru. 

— Le-am mirosit, răspunse el. Niciunul dintre ele n-are aceeaşi 
formă ca vecina ei. Camuflajul animalelor cenușii e perfect. Dacă nu 
le surprinzi când se mișcă — chiar când îşi scot labele — eşti convins că 
ai în față o piatră. 

— Sunt mari? 


— Sunt de toate mărimile. Ca tunurile într-un batalion de artilerie. 

— Nu sună prea bine! 

— Încerc să te previn, asta-i tot. Poate ar fi mai indicat să plecăm 
de-aici. 


Refuzând să asculte aceste propuneri defetiste, Peggy Sue ieşi din 
cameră şi cobori în cantina piloților, pe care familia o folosea acum 
ca bucătărie. 

Prepară micul dejun, mirându-se că n-o găsise pe mami lângă 
cuptor. Mami făcea mereu un titlu de glorie din faptul că se scula 
înaintea tuturor. Așa ar fi trebuit să se-ntâmple și astăzi. Mai ales 
astăzi, când tati plănuise să traverseze deșertul pe jos! 

Adolescenta puse fața de masă. În cantina goală, cel mai mic 
zgomot rezona. Timpul trecea... şi nimeni nu se arăta. Începea să se- 
ngrijoreze, când tati, mami și Julia coborâră târându-şi picioarele. 
Păreau pe jumătate adormiţi, rătăciți. Se aşezară la masă, mormăind. 

Tata scoase un căscat fără sfârșit. 

— Sunt zdrobit, mormăi el. Mi-e o lene îngrozitoare. Nu cred c-o 
să plec astăzi. 

Mami și Julia abia dacă-l ascultau. Păreau amândouă cufundate în 
gânduri negre. 

— Şi ce? suspină Julia. Oricum asta nu folosește la mare lucru. O 
să faci o insolaţie... 

— Sau o să fii înțepat de un scorpion, adăugă mami. 

— E adevărat, admise tati. Dacă trebuie să închidem ochii aici, aici 
i-om închide, nu câştigăm nimic dacă ne agităm ca disperații. 

— Bine spus! mormăi mami. Ce e scris e scris. 

Peggy Sue, care turna cafeaua în cești, înțepeni. 

— Hei! strigă ea. Nu vă daţi seama că în curând o să rămânem 
fără apă dacă nu ne mișcăm mai repede! 


— Nu te amesteca, mormăi tatăl ei. Astea sunt probleme pentru 
oamenii mari, eşti prea mică să poți înțelege. 

— Sunt destul de mare ca să ştiu c-o să murim de sete, ripostă ea. 

— Destul, interveni mama, nu-i răspunde așa tatălui tău! Nu vezi 
că în dimineața asta suntem obosiţi? Joacă-te afară cu câinele tău. 

Peggy puse cafetiera în mijlocul mesei, cu inima cuprinsă de un 
presentiment rău. 

„Nu sunt în starea lor normală, gândi ea. Ai zice că au o sută de 
ani! Chiar și Julia!“ 

— Este efectul animalelor cenușii, murmură câinele albastru. Au 
fost bombardaţi în timpul nopţii cu unde deprimante. Sebastian nu 
minţea. Este o otravă mentală care te lipsește de orice combativitate. 


x 


Spre marea disperare a lui Peggy, dimineaţa se scurse fără ca 
lucrurile să se aranjeze, Mami și Julia se ghemuiseră într-un fotoliu 
și-și petrecură timpul răsfoind reviste vechi (cărora le acordau, 
oricum, o atenţie distrată), iar Barney Fairway... El se plimba de-a 
lungul pistei, cu ochii pierduţi în gol, cu o ţigară stinsă în colțul 
gurii. 

Peggy Sue se grăbi să-i iasă înainte. 

— Ştii, îi spuse ea. Dacă nu vrei să te duci în oraș, există o oază la 
trei kilometri spre nord. E o mică suprafață de apă. Nu sunt sigură c- 
o să ne-ajungă multă vreme, dar ar putea totuși să ne scoată din 
încurcătură. 

— Hmm? mormăi tati. Da, poate... de ce nu. Dar oare asta e 
adevărata problemă? Asta e întrebarea. Merită oare să ne dăm osteneala 
să continuăm? Priveşte unde am ajuns... Aveam și eu o meserie 
adevărată, acum sunt paznicul unei găuri de șobolani. Nu, poate n- 
are rost să ne agităm. Și apoi nici nu mai am putere. Am îmbătrânit. 
Du-te, mă oboseşti cu întrebările tale. 


— Vezi ce ne-așteaptă? scârțâi vocea mentală a câinelui albastru. 
N-o să putem rezista la nesfârşit fără să dormim. Nici chiar eu nu mă 
mai țin pe labe. Dacă dormim, ne sculăm în aceeași stare ca ei, cu 
dorinţa de a ne arunca într-o fântână. 

— O să veghem unul asupra celuilalt, decise Peggy. Dacă dormim 
pe etape de câte o oră, fără îndoială, avem şansa să scăpăm, 
animalele cenușii nu vor putea să ne împuie capul. 

— Cum să dormim pe etape? 

— Da, eu dorm o oră. Și tu mă trezești. Apoi e rândul tău să 
dormi, și eu te zgâlțâi după șaizeci de minute. 

— Crezi c-o să meargă? 

— O să vedem. Am găsit un ceas deșteptător vechi în camera mea. 
Pentru mai multă siguranţă, o să-l punem să sune. 

Câinele clătină din cap. Cravata care-i atârna la gât era acum 
galbenă de praf. 

— OK, suspină el, să urcăm în camera ta. Nu mă mai țin pe 
picioare. 

Peggy îşi simţea pleoapele devenind din minut în minut mai 
grele. 

Se întrebă cu câte ore de somn ar trebui să se mulțumească pentru 
a nu cădea pradă manevrelor mâncătorilor de speranţe. 

Odată ajunsă în pat, întoarse ceasul cel mare din tablă, care 
aparținuse cândva unui pilot, și-l puse pe noptieră. Mai era oare în 
stare să sune? O să vadă! 

— Dormi tu primul, îi porunci ea câinelui albastru. Voi, animalele, 
aveți mai multă nevoie de somn decât oamenii. Şi apoi eşti telepat, o 
să ştii mai bine cum să te aperi de incursiunile mentale ale crabilor. 

Câinele puse nasul pe labe fără să spună nimic. Zece minute mai 
târziu, sforăia. 


Peggy Sue stătea și-l privea. Ochii îi lăcrimau şi căscatul începea 
să i se înnoade în gât. Asculta tic-tacul ceasului întrebându-se dacă 
putea avea încredere în el. 

În timpul orei care urmă, câinele albastru se agită mult în somn. 
La un moment dat, clănțănea din dinţi ca și cum ar fi mușcat dintr- 
un animal invizibil. Peggy aţipi de trei ori. În fine, ceasul sună 
scurtându-i sesiunea de tortură. Animalul tresări, arătându-şi colții. 
Îi trebuiră trei secunde ca să-și amintească unde era. 

— Animalele cenușii, anunţă el, au intrat în capul meu. Le-am 
respins cât am putut, dar sunt foarte puternice. 

— Ce-au încercat să-ți bage în cap? 

— Că nu sunt decât o corcitură, c-o s-ajung într-un adăpost sau o 
să fiu devorat de coioți... că tu nu mă iubeşti. 

Peggy îl luă pe animăluţ în braţe. 

— Bineînţeles că te iubesc! îi şopti ea. Eşti câteodată nesuferit, dar 
te iubesc, să nu te îndoiești niciodată de asta. 

Câinele albastru o linse pe faţă. 

— Mă tem pentru tine, recunoscu el. O să stau de pază în pragul 
minţii tale cât timp o să dormi, îți promit c-o să fac tot ce pot ca să 
pun monștrii ăștia pe fugă. 

— Mulţumesc, șopti Peggy Sue. 

Apoi întoarse ceasul, reglă soneria... şi închise ochii. 

Instantaneu, păşi în lumea viselor. 


x 


Câinele o lingea, asta o trezi. Nu auzise soneria ceasului (sau 
poate nu se declanșase...). Nu-și amintea nimic din visele care o 
vizitaseră, totuşi se simțea morocănoasă. 

— Potoleşte-te! îi porunci câinelui, am oroare să fiu linsă pe faţă. 
Este respingător. Respirația îți miroase ca o găleată de gunoi! 


— Animalele cenușii ți-au pătruns în cap, o anunţă animalul. Am 
mușcat mare parte din gândurile lor... dar unele mi-au scăpat. Au 
încercat să te convingă că ești urâtă, proastă și că n-o să stârneşti 
interesul niciunui băiat niciodată. 

— Fără îndoială că au dreptate, suspină Peggy. De altfel, n-am 
nevoie de serviciile lor ca să ajung la concluzia asta. Îmi dau seama 
foarte bine și singură. 

Câinele mormăi nerăbdător. 

— Revino-ţi! strigă el. Trebuie să reziști. Trebuie să rezistăm... Știi 
foarte bine că motivul este hipnoza. Dacă te lași, or să reușească să te 
convingă şi că eşti o tartă cu mere! 

— De acord, suspină fata. E rândul tău să dormi. 

Constată cu amărăciune c-o părăsise elanul. 

Gândurile negre i se strecurau în minte ca niște şerpi leneși. Se 
temea să se culce din nou... chiar dacă tare simţea nevoia. 

Când câinele albastru se trezi, era într-o dispoziție proastă. 

— M-am săturat să tot am grijă de tine ca de un bebeluș! îi aruncă 
el. Mă duc să-mi dezmorţesc labele. N-ai decât să te descurci singură 
cu cretinul tău de ceas. 

Sări din pat şi dispăru pe coridor. 

„Începe...“, se gândi Peggy Sue. 


x 


Petrecu restul zilei într-o stare de somnolenţă. Cum făcea greşeala 
să se așeze, somnul o copleșea şi ațipea. Fiecare dintre scurtele 
perioade de somn o lăsau din ce în ce mai morocănoasă. 

Mami, tati şi Julia se învârteau în cerc, fără rost. Peggy descoperi 
curând că nimic n-o mai interesează. Deschise mai multe cărți, mai 
multe BD-uri, dar avu impresia că paginile sunt tipărite în cenușiu... 
și cu litere minuscule. Nimic nu prezenta interes, se mira chiar că 


putuse fi cândva pasionată de aventurile fantastice ale Doctorului 
Schelet, din care îşi îndesase în valiză vreo zece fascicule. 

Julia își abandonase și ea iubitele reviste care povesteau despre 
viața secretă a starurilor de cinema. Umbla fără rost pe pistă, fixând 
orizontul, ca și cum ar fi sperat să vadă apărând ceva care s-o smulgă 
din marasmul aeroportului. 

„Eu însămi aş fi încântată să mă las dusă oriunde, își spuse Peggy. 
Nu contează unde, numai să se întâmple ceva nou.“ 


Timpul se întindea ca o peltea. Când veni ora mesei, nimic nu era 
pregătit, niciunul n-avusese chef să gătească pentru ceilalți. De altfel, 
niciunui membru al familiei Fairway nu-i era foame. Peggy Sue bea 
sifon după sifon, deşi ştia că era o greşeală, pentru că proviziile 
lichide se terminau văzând cu ochii. Puțin îi păsa... Nici Juliei nu-i 
păsa. Nimănui nu-i păsa. 

Tati, mami și Julia stăteau nemișcaţi la marginea pistei de zbor, ca 
să scruteze cerul prin ochelarii lor negri. Peggy nu ştia unde se 
dusese câinele albastru. Îşi zise că poate îl devorase un coiot... Ei, 
şi!? N-avea nicio importanţă. În orice caz, corcitura asta mică începea 
s-o enerveze serios cu mania ei de a se plimba prin mintea 
oamenilor. 

Dacă-i venise de hac vreun prădător din deşert, va avea şi ea în 
sfârșit linişte! 


x 


La începutul după-amiezii, totul deveni cenușiu. Părul Juliei, 
hainele lui tati sau mami, ochii lor, chiar și pielea... Peggy Sue se 
îndreptă spre toaletă ca să se cerceteze într-una dintre oglinzile fixate 
deasupra lavabourilor. Şi ea avea părul cenușiu, ca o bătrână... 
tricoul albastru avea culoarea cenușii. Gura, limba... totul era gri. 


Oare toate astea erau în imaginaţia ei... sau dădea lumii culorile 
gândurilor ei? 

Dintr-odată, cineva apăru în spatele ei. Era Sebastian, înfășurat 
într-o pătură umedă, care-l apăra de văpaia soarelui. 

— Asta este, spuse el, animalele cenușii sunt la datorie. Am trecut 
prin fața părinţilor tăi fără să-mi pună cea mai mică întrebare. Nu le 
pasă de nimic, sunt deja pe altă lume. Așteaptă avionul-fantomă, 
avionul de la miezul nopții... 

— Da, poate așa e, mormăi Peggy. Nu-i pot învinovăţi, se 
plictisesc grozav aici. 

Sebastian o prinse de umăr și încercă s-o zgâlțâie, dar corpul lui 
nu era foarte solid, aşa că renunţă. 

— Ţi-a fost influențată mintea, șuieră el fixând-o pe adolescentă. 
Ai dormit, nu-i aşa? Trebuie să-ţi revii. Câinele te-ar putea ajuta. Este 
telepat, este... 

— Javra aia mizerabilă? strigă Peggy Sue. Nu vreau să-l mai văd. 
M-am săturat să-mi tot spioneze gândurile. 

— Nu te recunosc, o certă Sebastian. Animalele cenușii sunt pe 
cale să te înrăiască. Ţi-au schimbat personalitatea. Trebuie să lupți. 
Dacă nu mi-ar fi teamă c-o să mă risipesc, ţi-aş trage o pereche 
zdravănă de palme. Fă ce-ţi spun: du-te și caută-ţi câinele şi roagă-l 
să-ți curețe creierul. Are puterea asta. Poate fi destul de feroce ca să 
alunge gândurile deprimante pe care mâncătorii de speranţe ţi le-au 
băgat în cap. 

Puțin convinsă, fata ieşi târându-și picioarele. Nu vedea la ce 
folosesc toate astea. 

Când ieși din turnul de control, peisajul i se păru și mai 
deprimant. Chiar nisipul deșertului evoca scrumul de ţigară. În ce-l 
priveşte pe câinele albastru, petele care de obicei erau negre 


deveniseră cenușii! Merse în direcţia lui, dar, de cum o zări, începu 
să latre și să-şi arate colții, dându-i de înţeles să nu se apropie. 

— Animal mizerabil! șuieră Peggy Sue, mai că nu mă muşcă! 

Apucă o piatră şi o aruncă spre câine, dorindu-și foarte tare să-i 
facă rău. Schelălăitul de durere al animalului o aduse însă la 
realitate. Brusc, coconul de cenușă care-i înfășurase mintea se 
destrămă; pricepu imediat ce-ar fi urmat să se-ntâmple. 

În timp ce corcitura se năpustea spre ea plină de spume, cu 
intenţia evidentă de a o sfâșia, îi trimise un gând plin de tandrete. Își 
adună toate puterile pentru asta, iar câinele parcă fu electrocutat. Se 
opri în loc, cu limba scoasă, cu urechile pleoștite, foarte nesigur pe 
labele care-i tremurau. 

— Ai dreptate, îi spuse în cele din urmă. Ne lăsam manipulati... 

— Îţi promit c-o să fiu mai atent, îi declară în gând câinele 
albastru. O să fac ordine în capetele noastre. O să vezi. O să mă 
comport ca un adevărat doberman şi o să-mi înfig colții în fesele 
tuturor gândurilor cenușii pe care le-au semănat în noi. 

Şi se puse pe treabă. Fata îl simţea alergând prin mintea ei, urlând 
ca un lup furios. Învârtindu-se, cotind brusc, galopând, hăituind 
gloata de gânduri negre adunate într-o turmă în care își înfigea colții 
cu sălbăticie, obligând-o să părăsească spiritul stăpânei lui. 

Încet-încet, Peggy încercă un sentiment de intensă ușurare, ca şi 
cum i se luase de pe umeri un sac plin cu bolovani. 

— Uite, o anunţă câinele, gâtuit de efort. Am dovedit animalele 
gri. Vom fi liniștiți până la sfârşitul zilei. 

— Trebuie organizată riposta, decise adolescenta. Cum nu există 
alte mijloace, o să cotrobăi în atelier după un ciocan, o să mă duc să 
caut animalele cenușii și o să le fac zob. Nu trebuie decât să-mi arăţi 
unde sunt ascunse. 


— De acord! spuse corcitura. Or să vadă şi ele de ce suntem în 
stare!... 

Peggy luă din atelier un ciocan mare și traversă pista în direcţia 
deșertului. Nu-i plăcea foarte tare ideea să stâlcească bestiile infecte, 
dar nu mai putea sta cu brațele încrucișate în timp ce-i putrezea 
creierul! 

La marginea pistei de zbor, nu văzu decât pietre, mari sau mici. 
Dacă animalele cenușii se ascundeau printre ele, era greu de făcut 
diferenţa. 

— Te-am prevenit, zise câinele albastru, când își ascund labele se 
confundă cu pietrele. O să le sondez telepatic... 

Se concentra, cu părul zbârlit pe şira spinării. 

— Asta! anunţă în cele din urmă, și cealaltă, acolo, la stânga... 

Peggy învârti în aer ciocanul şi se repezi. În mod bizar, pe măsură 
ce se apropia de pietrele vii, un plâns ciudat, de neoprit, i se înnoda 
în gât. Când fu la mai puţin de trei metri de prima ţintă, izbucni în 
hohote, copleşită de tristeţe. Lacrimile îi întunecau vederea, 
împiedicând-o să vadă pe unde mergea. Nu ştia nici măcar de ce 
plânge. Era ceva mai tare decât ea. Dintr-odată o cuprinse o 
amărăciune de nedescris. 

— Întoarce-te! urlă Sebastian din spatele ei. Nu rămâne acolo, o să 
mori de disperare! 

Câinele albastru înaintă spre ea ca s-o salveze, dar se opri în drum 
ca să urle la lună, cuprins şi el de o disperare la fel de inexplicabilă şi 
de subită. 

Sebastian trebui să vină în ajutorul celor doi complici. Apucând-o 
pe Peggy de mână și pe câinele albastru de pielea cefei, îi aduse 
târâş-grăpiș pe pista de zbor. 

— Bieţi nebuni! mormăi el. Ce credeaţți voi că faceţi? Animalele 
cenușii au sistemul lor de apărare, ca toate animalele. Răspândesc 


unde de tristețe intensă pe o rază de trei metri. E ca o barieră 
mentală în care îți rupi gâtul imediat ce te apropii. Dacă rămâi prea 
multă vreme în mijlocul radiaţiilor, mori de supărare. 

Peggy Sue își folosi marginile tricoului ca să-şi şteargă obrajii. 
Acum, că era departe de pietrele vii, hohotele i se mai răriseră. 
Câinele albastru încetă și el să urle ca un vârcolac atins de depresie 
nervoasă. 

— Deci trebuie să luptăm cu ele de la distanţă, suspină fata. Să 
facem o catapultă sau un lansator de pietre. (Întorcându-se spre 
Sebastian, îl întrebă:) Măcar putem să le facem vreun rău? 

— Da, făcu băiatul. Seamănă ele cu nişte pietre, dar n-au 
carapacea mai solidă ca aceea a unui crab. 

— Foarte bine! mormăi Peggy, în cazul, ăsta să mergem în atelier. 
O să găsim ceva cu care să construim o mașină de război. 

— Mi-ar plăcea grozav, şuieră Sebastian. Încep să mă usuc. 

Pătura udă cu care era înfăşurat scotea aburi la soare. Cei trei 
tovarăşi se grăbiră să ajungă la adăpostul hangarului. Acolo, 
petrecură trei ore ca să facă un lansator de pietre uriaș, montat pe 
roți, folosind bucăţi de cameră de aer ca elastic. Peggy Sue trebui să 
se descurce aproape singură, pentru că nici câinele albastru, nici 
Sebastian nu erau în măsură s-o ajute. Primul, pentru că nu dispunea 
decât de colți ca să apuce obiectele, celălalt, pentru că degetele 
amenințau să i se sfărâme. În fine, după multe încercări, catapulta fu 
gata. Era înaltă cât Peggy și fusese fixată pe un cărucior metalic. 

— Haideţi, spuse fata ştergându-se pe mâini. A venit timpul să 
câștigăm prima bătălie! 

Cei trei tovarăşi părăsiră hangarul și se-ndreptară spre armata de 
animale cenușii. Când socoti că e la distanţa potrivită, Peggy apucă o 
piatră, întinse elasticul... şi trase primul proiectil. Piatra făcu să 


explodeze carapacea unui crab mare, cu spatele conic. Prin orificiul 
făcut, ieşi un fum negru, care se topi imediat în vânt. 

— Şi încă unul! exultă Sebastian, ăla de acolo e numai bun. 
Continuă! 

În jumătatea de oră care urmă, Peggy Sue obosi să mai numere. 
Proiectilele şuierau, carapacele explodau precum cojile de ouă. Lente 
în mişcări, animalele cenușii avură nevoie de ceva timp ca să 
priceapă ce li se întâmplă. Când analizară pericolul, își concentrară 
undele mentale asupra lui Peggy, încercând s-o umple de o 
deznădejde profundă. 

— Nu foloseşte la nimic să continuăm, suspină fata. Sunt mult 
prea multe... Ce fac e o prostie. 

— Nu-i adevărat! protestă Sebastian. Asta încearcă să te facă să 
crezi, nu le asculta, în niciun caz. 

Câinele albastru pătrunse şi el în capul lui Peggy ca să-i alunge 
gândurile negre transmise de animalele cenușii. Dar începu să se 
simtă obosit, atacurile îl slăbeau. 

— Vreau să mă culc, căscă el. Ochii mi se închid singuri. 

— Și mie la fel, bâigui adolescenta. Ochii mi se încețoşează. E 
normal, n-am dormit decât două ore astăzi. 

Atâta vreme cât îşi mai distingea ţintele, continuă totuși să se 
lupte, apoi se lăsă ușor lângă catapultă. 

— Nu se mai poate, mormăi ea, trebuie să dorm. 

— Atunci să ne întoarcem în hangar, porunci Sebastian. Aici 
suntem prea aproape de animale, ne lovesc din plin emisiile lor. 

Cei trei complici făcură cale-ntoarsă. 

— Nu contează, spuse câinele albastru adresându-se stăpânei sale, 
te-ai luptat bine. Probabil ai răpus cel puţin treizeci. 

— Este formidabil, întări Sebastian. Nu sunt obișnuite să li se 
reziste. De obicei, oamenii capitulează foarte repede. 


Odată ajunși în atelier, Peggy închise ușa. Undele mâncătorilor de 
speranţe continuau să-i zgârie mintea, făcând-o să nu mai dorească 
să se revolte. 

— Sebastian, spuse ea, să veghezi asupra noastră. Să nu ne lași să 
dormim prea mult. La fiecare oră, trage de noi, zgâlțâie-ne. 

— De acord, făcu băiatul. Dar acum sunt mai puţin numeroase, 
iar pericolul este şi el mai mic. 

Peggy Sue abia îl auzi, se chircise pe jos. Curând plutea pe aripile 
somnului, cu câinele albastru ghemuit la pieptul ei. 


9 
AVIONUL FANTOMĂ 


În mod curios, nici Peggy, nici câinele albastru nu avuseseră vise 
triste în noaptea aceea. Totul se petrecu de parcă animalele cenușii 
deciseseră să-i lase în pace. Spre miezul nopții, fata avu o senzaţie 
confuză că s-ar întâmpla evenimente ciudate afară, pe pista de zbor; 
totuși, nu avu curaj să se ridice şi să meargă să vadă. Adormi la loc. 


Dimineaţa, o durea tot corpul pentru că dormise pe jos. Se 
îndreptă strâmbându-se şi constată că-i e foame. 

Sebastian dormea. Cum nu fusese stropit de multă vreme, semăna 
cu o statuie modelată în nisip. Pielea lui n-avea nimic omenesc, se 
distingeau firele de nisip din care era făcută. 

„E de-ajuns un curent de aer ca să-l împrăștie, gândi Peggy. 
Trebuie să găsesc apă ca să-l hidratez.“ 

În fundul atelierului, descoperi o stropitoare pe jumătate plină și o 
folosi ca să-l stropească pe băiat. Ar fi avut nevoie de mai mult 
lichid, dar şi numai această primă stropire consolidă structura 
internă a tânărului fugar. După câteva minute, părea mai puţin 
fragil. Câinele albastru își ridică mustăţile şi amuşină aerul. 

— Se întâmplă ceva ciudat, declară el mental. 

— Ce? întrebă Peggy. 

— Nu ştiu... Ai zice că... Ai zice că suntem singuri. Aerul e plin 
de un miros neobișnuit. 


Neliniștită, fata împinse uşa culisantă a atelierului și ieşi. Lumina 
o orbi. De la prima privire, își dădu seama că animalele cenușii 
plecaseră. Praștia cea mare zăcea în mijlocul pistei de zbor, zdrobită, 
turtită, ca şi cum o roată imensă ar fi trecut pe deasupra ei. Intrigată, 
Peggy înaintă. Da, intuise bine, urme adânci de pneuri erau 
întipărite pe nisip. 

„Un avion... gândi ea, uluită. Un avion a aterizat aici în timpul 
nopții şi noi n-am auzit nimic. Cum e posibil?“ 

Câinele albastru se apropie de ea. Mirosi urmele. 

— E ciudat, spuse el. Mirosul ăsta nu aparţine lumii noastre. S-ar 
zice că e ceva ce nu există cu adevărat... și totuşi lasă urme pe unde 
trece. 

— Un avion, observă Peggy. Este enorm. 

— Este un C47 Dakota, se auzi vocea lui Sebastian în spatele ei. 
Folosesc mereu același aparat, un avion de transport din al Doilea 
Război Mondial, care s-a pierdut într-un miraj la începutul 
războiului din Pacific. 

— ÎI ştii? 

— Da, este avionul fantomă despre care vorbeşte toată lumea. lese 
din miraj, se așază aici ca să ia pasageri și pleacă imediat de unde a 
venit... dacă nu, i se întâmplă ce mi s-a întâmplat și mie. Poate să se 
transforme în nisip. 

Peggy Sue înlemni. 

— Să ia pasageri? repetă ea. Ce vrei să spui? 

— Încă n-ai înțeles? suspină Sebastian. A venit să-i ia pe părinții 
tăi, pe sora ta. Erau pregătiți pentru călătorie. Animalele cenușii le- 
au atacat creierul, nu mai visau decât să părăsească acest loc. 

Fără să-i mai pese de băiat, Peggy Sue alergă spre turnul de 
control. 

— Mamă! Tată! Julia! urlă ea. 


Alergă în zadar prin diferite încăperi. Nu era nimeni. Familia ei 
plecase abandonând totul în urma ei. 

„Chiar m-au uitat...“, constată ea, în timp ce lacrimile îi umpleau 
ochii. 

— Nu erau în firea lor, spuse câinele albastru ca s-o consoleze. 
Nu-ţi mai amintești felul în care cercetau cerul în ultimele zile? 
Aşteptau avionul de la miezul nopții. 

Sebastian îi ajunse din urmă cu un mers obosit. 

— Mă fărâm, murmură el. Ştiu că nu-i deloc momentul potrivit, 
dar am nevoie de apă... 

— Părinţii mei, gemu Peggy Sue, cum o să-i găsesc? 

— N-o să-i găsești decât printr-o minune, șopti Sebastian. Există 
sute de universuri-miraje, ţi-am mai spus. Nu se ştie în care dintre 
ele i-a dus avionul fantomă. Admițând chiar că ai putea să-i 
întâlneşti, nu sunt deloc sigur c-ar vrea să se-ntoarcă. 

— Atunci, n-o să-i mai văd niciodată? 

— Eşti prinsă în capcană, cât se poate de bine prinsă. Acum eşti 
obligată şi tu să iei avionul de la miezul nopții şi asta conştient și de 
bunăvoie. Nu mai sunt nevoiţi să trimită animalele cenușii asupra ta, 
e suficient că părinții tăi sunt ținuți ostatici. 

Peggy Sue își şterse lacrimile cu dosul mâinii. Tristeţea fu 
înlocuită de furie. 

— Este poate cea mai bună soluţie, cine ştie? se hazardă Sebastian. 
Dacă ai reuși să-l trezeşti pe demonul adormit, poate ai reuşi să faci 
ca toţi cei care s-au săturat de ţara minunilor să fie eliberaţi 
necondiţionat. Şi să fie lăsaţi în bună stare pe pista asta. 

— Și părinții mei? 

— Părinţii tăi şi toți ceilalți. 

Peggy Sue clătină din cap. 

— Oh, nu! se smiorcăi câinele albastru. Doar n-o să te duci acolo? 


— Ba da, spuse adolescenta, acum sunt obligată. 

Sebastian se strâmbă. 

— Atunci merg şi eu cu tine, decretă el. Fără cineva care să te 
ajute, n-o să supraviețuiești multă vreme acolo. 

Câinele albastru scoase un lătrat furios. Nu-i plăcea deloc ideea să 
zboare pe lumea cealaltă. 

— Eu, în locul tău, i-aş lăsa acolo! se ambală el. Nu se ocupă deloc 
de tine... nu mai zic că Julia are un caracter infect! O să ne 
descurcăm foarte bine fără ei. Trebuie lăsaţi acolo unde sunt, e o 
șansă unică să avem în sfârşit liniște! 

Peggy nu consideră necesar să se lanseze într-o discuţie. 

— O să caut ceva să te stropesc, îi spuse ea lui Sebastian. Dacă 
plecăm în noaptea asta, e inutil să mai păstrăm rezerva de apă 
minerală. 

Luă patru sticle de un litru din frigider şi se întoarse să le toarne 
în capul băiatului. 

— Era şi vremea, gâfâi băiatul. Mâinile începeau să mi se 
împrăştie, privește: nu mai am degetul mic de la mâna stângă, s-a 
făcut praf. 

— Te simţi rău? se neliniști Peggy. 

— Nu, nu pentru moment. O să-mi fie altfel în interiorul 
mirajului. 

— Cum este acolo? întrebă fata. Trebuie să-mi spui imediat totul. 

Sebastian se strâmbă. Nu era prea plăcut să-l priveşti, căci 
trăsăturile feței lui n-aveau mobilitatea cărnii și mimica lui avea 
nevoie de o eternitate să se schimbe. 

„Zici că-i o statuie care încearcă să-şi schimbe expresia“, gândi 
Peggy, întorcându-și privirea. 

— Acolo, spuse adolescentul, este război... un război nemilos. 
Oamenii se împart în două tabere: cei care refuză să vadă ce se 


petrece în jurul lor şi se distrează prosteşte... şi cei care s-au hotărât 
să-l trezească pe demon prin orice mijloace. 

— Şi cum poate fi trezit demonul ăsta blestemat? 

— Până acum nimeni n-a reușit. Trebuie să te strecori în grădina 
magică şi să găsești locul unde doarme. Dar înainte de asta, trebuie 
să treci de capcanele întinse de slujitorii lui. Este un traseu mortal. 
Nici măcar unul dintre prietenii mei nu s-a întors. 

Câinele albastru scoase din nou un lătrat. 

— Un motiv în plus să nu pui labele acolo! îi scăpă fără să vrea. 

Peggy Sue se comportă ca și cum nu-l auzise. Cu vârful degetelor, 
mângâia mâna aspră a lui Sebastian. 

— Mulţumesc că mă însoțești, şopti ea. 

— Fără tine, vântul m-ar fi împrăștiat de mult în cele patru zări 
ale deşertului, spuse băiatul cu o stânjeneală evidentă. E normal să 
mă port la fel, şi apoi... apoi, te iubesc mult. 

Peggy Sue roşi. Era pentru prima oară când un băiat îi spunea 
asemenea cuvinte. 

Învins, câinele albastru scoase un geamăt şi-şi ascunse botul între 
labe. 

— De ce-o să avem nevoie? întrebă fata. 

— De nimic... în afară de curajul nostru, suspină Sebastian. Acolo, 
legile naturii au puţină legătură cu cele de aici. O să vezi la fața 
locului. Când o să fim în țara visurilor, nu te îndepărta de mine. O să 
mă străduiesc să te învăţ regulile jocului. Când o să termin, ori o să 
fii în stare să te descurci singură... ori o să fii moartă. 

— De acord, făcu Peggy, când plecăm? 

— În noaptea asta, spuse lugubru băiatul. Avionul o să vină după 
noi. E posibil ca şi alte persoane să plece în călătorie. 

— Alte persoane? 


— Da, puştii din împrejurimi. Avionul le anunţă viitoarea lui 
sosire prin vise premonitorii. Atunci fug de-casă ca să vină la 
întâlnire. 


x 


Ziua li se păru lungă. Sebastian era înfășurat în pătura lui udă și 
păstra tăcerea, câinele albastru cârcotea. Ca de fiecare dată când era 
furios, petele negre deveniră indigo. Peggy Sue nu înceta să se 
întrebe unde se află familia ei. 

În fine, noaptea veni. Luna se înălță, strălucea cu o lumină 
neobișnuită. S-ar fi zis că vrea să lumineze pista ca un enorm 
proiector. 

— E un semn, mormăi Sebastian. Avionul n-o să-ntârzie. O să 
vezi... Este un Dakota. Un aparat de pe vremuri. Un C47 Dakota. 

Peggy Sue era mereu uimită de lăcomia cu care băieţii se 
străduiau să reţină detaliile tehnice. Pentru ea, un avion era mare sau 
mic, albastru sau roșu... şi era suficient! 

În fine, un punct argintiu începu să pâlpâie în întunericul cerului. 

— Ăsta este, se emoţionă Sebastian. 

— S-ar... s-ar zice că-i transparent, mormăi Peggy. Priveşte, parcă- 
i din cristal. 

Marele bimotor cu elice cobora încet spre pistă, cu grația unei 
pene purtate de vânt. 

— Este uriaș..., şuieră Peggy, şi totuşi foarte fragil. 

Avionul tocmai se lăsa pe pământ. Era în întregime translucid, ca 
un model din sticlă. Fuzelajul lui, elicele, roțile, totul avea aspectul 
cristalului cel mai fin. 

Atunci, Peggy Sue realiză că nişte străini se grăbeau spre 
marginea pistei. Copii, dar şi persoane adulte. Nu vorbeau. Cu feţele 
inexpresive, cu privirile halucinate, fixau avionul-fantomă ivit din 
neant. 


— Mor de nerăbdare să se urce la bord, şopti Sebastian. Sărmanii, 
dacă ar ști ce-i aşteaptă la capătul călătoriei... 

O uşă se deschise în fuzelajul aparatului. O rampă de acces fu 
coborâtă; ieșise nu se știe de unde. În capătul treptelor, apăru o 
însoţitoare de zbor zâmbitoare. Cu mâna înmănușată în alb, saluta 
mulțimea de pasageri. Era foarte frumoasă. 

— Haideţi, făcu Sebastian ridicându-se. La drum spre infern! 

Peggy Sue îşi înghiţi saliva cu greutate. Câinele albastru avea 
urechile lipite de cap, semn de frică grozavă. Mulțimea se grăbi spre 
pasarelă, împingându-i pe cei trei tovarăşi. Toţi alergau, îngroziți de 
ideea că avionul putea pleca înapoi fără ei. Stewardesele, 
zâmbitoare, îi primeau pe pasageri cu o extremă amabilitate. 

— Haidem, decise Peggy. Să urcăm în mașinăria diavolului 
înainte să nu mai fie loc. 

— Nu! ăsta nu-i un pericol, rânji amar Sebastian. N-ai mai văzut 
niciodată un avion ca ăsta. 

Urcară la bord şi stewardesele le indicară locurile. Scaunele erau 
nenumărate. Ai fi zis că eşti într-un cinematograf. Lui Peggy lucrul 
acesta i se păru ciudat. De obicei, avioanele nu erau atât de mari! 
Culoarul central care separa locurile părea să se întindă la infinit, ca 
un drum care trecea prin preerie. 

— Vom decola, anunţă una dintre stewardese, cu o voce cântată. 
Sperăm să fiți încântați de călătorie. Dacă doriţi, sălile de jocuri vă 
stau la dispoziţie în spatele aparatului. Nu ezitaţi să le folosiți. 

„Săli de jocuri“, se miră Peggy Sue. 

Nu i se ceruse să-și lege centura. De altfel, nici nu erau centuri. 
Curios, i se părea că marele Dakota din cristal stătea pe loc, în timp 
ce Pământul se îndepărta. Nicio vibraţie, niciun zgomot de motor nu 
se simţea. „Elicele nu se învârt!“, realiză dintr-odată fata. Privi 
printre picioare, de-a lungul fuzelajului transparent. Deja turnul de 


control părea atât de mic, că l-ar fi putut ascunde sub o carte de joc. 
Faptul de a se afla astfel suspendată în aer într-un bibelou de sticlă 
avea un efect ciudat. 

— Cât timp durează zborul? îl întrebă pe Sebastian care stătea 
pleoştit în scaunul vecin. 

Băiatul ridică din umeri. 

— Depinde, spuse el căscând. Trebuie să aştepte să se deschidă un 
miraj. Cel mai adesea se întâmplă foarte repede, dar uneori poate să 
dureze săptămâni, chiar luni. Din cauza asta avionul este așa de 
spațios. 

— Luni? ridică tonul Peggy. 

— Nici n-o să-ţi dai seama. Aici, timpul nu se scurge la fel. 

— N-ar fi trebuit niciodată să ne lansăm într-o asemenea 
aventură, mormăi câinele albastru. O să regretăm. 

Peggy Sue își părăsi scaunul ca să exploreze avionul. Majoritatea 
pasagerilor făcuseră la fel, şi stewardesele supravegheau această 
vânzoleală cu un zâmbet indulgent pe buze. Peggy se săturase de 
mers, dar tot nu ajunsese la capătul aleii care separa scaunele. Cu cât 
înainta, cu atât ușa se îndepărta. Când privi peste umăr, îi fu greu să- 
i distingă pe Sebastian şi pe câinele albastru, atât de departe erau de 
ea. Nemulțumită, sfârși prin a împinge uşa batantă de sticlă, care îşi 
pierduse luciul. O întâmpinară râsete şi zgomotul apei. În spatele 
uşii, se afla o piscină unde tinerii pasageri se bălăceau deja. 

— O piscină... nu-i veni să creadă lui Peggy. Într-un avion? 

Dar surprizele nu se terminaseră. Când se apropie de bazin, văzu 
că delfini înotau în mijlocul copiilor. Delfini dresați. 

Făcu un pas înapoi. Toate astea erau magice..., dar deloc 
liniștitoare. 

Dornică să știe mai mult, traversă piscina şi deschise o nouă ușă. I 
se tăie respiraţia. Se găsea acum pe o mică preerie, unde copiii 


călăreau nişte ponei. Erau acolo iarbă, flori, coline... și, în spate, 
chiar o căsuţă de unde venea un miros de tartă cu mere scoasă din 
cuptor. Dintr-o ochire, aprecie că terenul avea vreo doi kilometri 
lungime. S-a mai auzit vreodată de vreun avion care să aibă 2.000 de 
metri de la cap la coadă? 

— Dacă doreşti, poți să împrumuţi un ponei, îi spuse amabil o 
stewardesă. Știu să cânte şi... și ăsta miroase a vanilie. Dacă îi întorci 
urechea dreaptă, o să-ţi spună povești. 

Peggy bătu în retragere, considerând că văzuse destul. 

Se întoarse la scaunul ei. Sebastian îi aruncă o privire ironică. 

— Nu te speria de-atât de puţin, îi zise el, asta nu-i nimic pe lângă 
ce ne-așteaptă la sosire. 

Puțin mai târziu, stewardesele îi întrebară pe pasageri ce-ar dori 
să mănânce. Îndeplineau cererile cele mai stranii cu aceeași bună 
dispoziţie, de parcă nimic nu era imposibil. Un copil ceru trei 
kilograme de îngheţată cu ciocolată, iar altul o tartă cu căpşuni cu 
diametrul de un metru. Dorinţele fură satisfăcute în minutul 
următor. 


Încet, aspectul avionului se schimbă. Își pierdu frumoasa 
transparenţă. Iarba începu să încolțească pe jos şi norii se desenau pe 
plafon. 

— Am ajuns, explică Sebastian. Aparatul este gata să devină țara 
unde mergem. Mirajul îl transformă. Când metamorfoza este gata, 
nu trebuie nici măcar să folosim pasarela ca să ieşim, scaunele pe 
care stăm or să devină bănci în parcuri. Avionul-fantomă îți permite 
să călătorești rămânând nemișcat. 

Lucrurile se desfăşurară aşa cum spusese el. Dakota îşi pierdu 
treptat formele. Dintr-odată, nu mai avu nici aripi, nici elice. Peggy şi 
tovarăşii ei se găseau într-un parc cu peluze roz, pe care un grădinar 


le grebla cu un instrument ciudat: o mână de lemn uriașă, fixată la 
capătul unui mâner lung. 

— El ce face? se miră fata. 

— Aici, peluzele sunt vii, explică distrat Sebastian. Le place să fie 
scărpinate pe spate. Vino, totul aici nu-i decât un decor care să-i 
liniştească pe imigranţi. Dacă vrei cu adevărat să fii folositor la ceva, 
trebuie s-ajungi în zona de război. 

Peggy Sue simţea un nod în stomac. Nu se putea abţine să nu 
privească în jurul ei, sperând să-și zărească părinţii sau sora. Erau 
acolo mulți oameni: adulţi, copii, tineri, care cu toţii veneau şi 
plecau, zâmbitori, cu role în picioare sau cățărați în echilibru pe-o 
placă pe roţi. Ambianţa generală era cea de la marginea unei plaje. 
Fanioanele se legănau în vânt, se auzea zgomotul mării şi muzica 
teraselor invizibile. Pescărușii planau deasupra acoperișurilor. 

— Sunt fosforescenţi, comentă Sebastian. Strălucesc în întuneric. 

Ceva mai departe, alte persoane stăteau la rând lângă un teleferic, 
cu schiurile pe umăr... 

— Mare la munte? se miră fata. 

— Şi iarnă pe timp de vară, completă Sebastian. Aici, totul e 
conceput pentru a-l mulțumi pe vizitator. Dacă avem timp să 
vizităm, o să te duc să vezi niște străzi din oraș unde ninge în 
permanenţă şi unde se sărbătoreşte Crăciunul în fiecare seară. La o 
sută de metri mai încolo e caniculă și oamenii se bronzează în 
costum de baie pe peluzele lor. Există cartiere unde se trăieşte ca pe 
vremea cowboy-lor, altele unde se poartă armuri și așa mai departe. 
Acolo se află o pistă de decolare pentru zmeie vii. Te agăţi de 
picioarele lor, iar ele te poartă în nori. 

— În nori? se repezi Peggy Sue. 

— Da, mulţi oameni schiază pe nori, zic ei că alunecă mai bine 
decât zăpada. Dar nu trebuie să te lași păcălită de atmosfera asta de 


vacanţă. 

— Tu spui că este război, interveni câinele albastru, totuşi oamenii 
nu par deosebit de îngrijorați. 

— E adevărat, admise băiatul. Asta pentru că memoria 
locuitorilor mirajului este manevrată astfel încât să uite lucrurile 
triste. 

— Dar tu, tu îți aminteşti..., remarcă Peggy. 

— Da, pentru c-am stat aici prea multă vreme, explică Sebastian. 
După câteva zeci de ani, filtrul magnetic nu mai operează şi se vede 
realitatea aşa cum este. (Se opri ca să arate cu degetul nenumăratele 
cofetării care mărgineau drumul.) Magazinele astea împart gratuit 
prăjituri şi bomboane care şterg amintirile neplăcute. Dacă mâncaţi 
din ele, nu mai sunteți îngrijorați. Peggy o să-și uite părinții, sora și 
n-o să se mai gândească decât să se distreze. O să creadă că-i aici de 
o săptămână, în timp ce pe Pământ au trecut cincisprezece ani. 

— E o capcană, mormăi câinele albastru. 

— Exact, admise Sebastian. lată de ce trebuie să fiți prudenti și să 
mă ascultați. Alături există un cartier unde poţi să devii orice dorești: 
un puşti se poate transforma în locomotivă sau într-un tigru cu 
dungi verzi, o fată în băiat, un câine în președintele Statelor Unite. 
Pentru asta, trebuie doar să înghiţi câteva pilule magice. Aici suntem 
în ceea ce se cheamă „centura viselor”. Efectele războiului nu sunt 
vizibile. Lucrurile se vor schimba pe măsură ce ne adâncim în inima 
mirajului. 

Adolescentul iuți pasul, ca și cum s-ar fi grăbit să iasă de pe 
teritoriul unde domnea iluzia. Când Peggy Sue întârzia ca să se uite 
la vitrine, el o mustra. 

— Nu sta prea mult! îi spuse el. Altfel o să fii contaminată. Te 
obişnuiești repede cu fericirea asta contrafăcută. 

Fata scutură din cap, tocmai citise un afiș unde se menţiona: 


PUTEŢI DEVENI ORICE ANIMAL DORIŢI! 
ÎNCHIRIEM COSTUME VII! 


Asta îi stârni curiozitatea. Încercă să reziste totuși. (Toate astea nu 
erau decât prostii, nu era timp de pierdut, trebuia...) 

Nu conta! Era ceva mai puternic decât ea, trebuia să se ducă să 
vadă despre ce era vorba. Când îi spuse lui Sebastian, acesta suspină. 

— E normal, făcu el. Eram la fel ca tine când am ajuns aici. Cel 
mai bine este să încerci imediat, ca asta să nu ajungă o obsesie şi să 
devii incapabilă să te concentrezi la lucruri importante. 

Mergând pe plajă, o luară în direcţia falezei. O gheretă de lemn 
trona în mijlocul unei câmpii cu ferigi albastre. În interior, pe 
umerașe, atârnau costume din blană, pene și solzi. Te-ai fi crezut 
într-unul din locurile de unde se închiriau ținute ciudate pentru 
Halloween. Un om veni spre ei, avea o barbă vopsită roz și o coroană 
pe cap. 

— Salut, spuse el, sunt Puff, regele deghizărilor vii. Pentru cine? 

— Pentru domnișoara, arătă Sebastian. 

— Şi ce doreşte să devină domnișoara? se precipită negustorul. 
Un pește, o sirenă, o căprioară? 

Peggy Sue examină costumele. Le găsi jalnice. Ai fi zis că sunt 
costume de închiriat mâncate de molii. Pene sau solzi, totul era lipsit 
de strălucire. 

— Aşa este, nu sunt prea de efect, admise bărbatul. Dar, după ce 
le îmbraci, totul se schimbă. Nu trebuie să te temi de aparente. 

Adolescenta se simți cam prost. Apucă un umeraş pe care atârna 
un costum de pasăre cu pene multicolore. 

— Ai zice că-i o pijama de copil, pufni ea. Se închide la fel, pe 
burtă. 


— Ia-o pe tine, murmură bărbatul cu barbă roz, și o să-ți schimbi 
părerea. 

Grăbită să termine, Peggy se supuse. Privirea prea serioasă a lui 
Sebastian o deranja. 

— Ce s-a întâmplat? întrebă ea. Pari contrariat. 

— Nu-i lipsit de pericole, răspunse băiatul. 

— Mi-ai spus că moartea nu există în interiorul mirajului, îi spuse 
Peggy. Nu-i așa? 

— Ba da, confirmă Sebastian. Dar riscul este altul... Hainele astea 
magice nu sunt veșnice. Se uzează repede și, când li s-a terminat 
energia, se dezagregă. Dacă eşti încă în aer când se întâmplă asta, 
cazi ca un bolovan. Nu te lăsa îmbătată de senzaţia de libertate care o 
să te ameţească de cap. Încearcă să rămâi lucidă şi să aterizezi 
imediat ce costumul o să dea semne de oboseală. 

Fata trase fermoarul până sub bărbie. „Probabil că par o cretină! 
gândi ea. O puştoaică de cinci ani care se deghizează pentru 
carnaval!“ 

— Perfect! Perfect! exclamă negustorul. Eşti frumoasă ca un 
înger... sau, mai bine, ca un pescăruș! Acum aleargă pe faleză... şi 
aruncă-te în gol. Costumul o să facă restul. 

— Trebuie să mă arunc în gol? înghiţi în sec Peggy. 

— Da, da..., repetă bărbosul rozaliu. O să vezi, este super-genial! 
Nu te-ngrijora, frumoasa mea, costumul știe ce trebuie făcut. 

Nedorind să treacă drept o fricoasă, Peggy Sue ieşi din butic și 
alergă spre câmpie, în direcția mării. 

— Suntem într-un miraj, mormăi ea, ca să-și dea curaj. Totul este 
magic, nu mi se poate întâmpla nimic. 

Capătul falezei se apropia. Strângând din dinţi, plonjă în abis. 
Timp de o secundă, simțind pământul fugindu-i de sub picioare, 


crezu c-o să cadă drept în mare, apoi aripile i se desfăcură... și 
începu să zboare, cu adevărat, ca o pasăre. 

Era incredibil! Niciodată nu încercase o senzaţie atât de 
extraordinară. Nu avea nicio greutate. Se răsucea în aer. 

Începu să facă prin aer figuri complicate, loopinguri şi opturi. 
Urca, urca, parcă voind să dea o lovitură cu piciorul soarelui... 

Nimic nu mai conta, doar cerul și lumina, și acest azur pe care 
aripile ei îl tăiau într-un şuierat de mătase sfâșiată. 


Dintr-odată, când încercă un nou plonjon, își văzu aripile cum se 
desfac. Bucăţi întregi! Vântul le lua cu el! Aproape imediat, auzi 
cusăturile costumului cum pârâie. Haina magică era gata să se 
desfacă, să se desprindă de pe ea în fâșii. 

„Nu-i posibil... gândi ea. Abia... abia au trecut cinci minute de 
când am părăsit faleza!“ 

Pricepu atunci că pierduse noțiunea timpului. Asta era marea 
capcană a mirajului, iluzia fatală: nu simţeai orele trecând. Ceasurile 
păreau nemișcate. 

Privi în jos şi scoase un strigăt de groază. Era la mai mult de o mie 
de metri de pământ! Ce-o să se-ntâmple când o să cadă ca un pietroi? 

Brusc, costumul îi fu smuls de un vârtej. Era atât de uzat, că se 
destrămase. Lipsită de orice sprijin, Peggy se prăbuşi spre pământ cu 
un urlet de groază. 

Când se vedea deja făcută bucățele, se lovi de un norișor care 
plutea la jumătatea drumului. Foarte alb, moale, nu era mai mare 
decât o barcă de salvare. 

Avu impresia că se lipește de o saltea plină cu fum. Norul se 
dovedea puțin lipicios, dar parfumat cu vanilie. Repede, părul lui 
Peggy Sue se umplu de miros. Cu degetele lipicioase, se apropie de 
margine ca să arunce o privire în jos. Plana la cinci sute de metri 


deasupra nivelului mării. Linia albă a falezei se desena, departe, la 
orizont, și dacă vântul continua să sufle, avea să se îndepărteze de 
prietenii ei cu fiecare minut care trecea. 

„ȘI acum, gândi ea plină de amărăciune, ce-o să mă fac?“ 

Sigur, nu murea nici de foame, nici de sete, dar ce se va întâmpla 
dacă norul o ducea la celălalt capăt al universului, despre care nu 
știa nimic? 

„Sunt o naufragiată, îşi spuse ea. Singura deosebire este că, în loc 
de barcă pneumatică, dispun de un nor personal.“ 

Asta n-o liniștea cu nimic. 

Trebuia să-și adune curajul și să sară în gol? 

„Bine, gândi ea, dacă fac asta, o să plonjez direct în mare. Ce-o să 
se-ntâmple apoi? O să mă scufund în abisuri? O să plutesc timp de 
ani înainte de a eșua pe o plajă?“ 

Într-o lume unde nu se putea muri, totul devenea posibil. Ea era 
însă atât de puţin atrasă de ideea de a înota la întâmplare următorii 
cinci ani! 

— Ar trebui să sar imediat, murmură ea. Înainte ca malul să nu se 
îndepărteze prea tare. Dacă aștept multă vreme, n-o să mai am 
niciun punct de reper şi n-o să știu în ce direcţie s-o apuc. 

Cu toate astea, rămase indecisă, paralizată de vertij. 

Şi, în acest timp, norul continua să plutească. 


Zărind un grup de copii-păsări apropiindu-se repede, se crezu 
salvată. Se ridică şi dădu din mâini, încercând să-şi păstreze 
echilibrul. 

— Hei! strigă ea. Veniţi să mă ajutaţi! Sunt imobilizată, nu știu 
cum să cobor... 

Copiii trecură foarte aproape, râzând foarte tare. Îi aruncară o 
privire distrată și-și continuară drumul, ca și cum ea nici n-ar fi 


existat. 

„Nu le pasă! gândi Peggy Sue. Sunt atât de adânciţi în jocul lor, că 
nimic nu mai are importanţă pentru ei.“ 

Începu să-și piardă speranţa, când vocea mentală a câinelui 
albastru îi scârţâi în minte. 

— Eşti acolo? mârâi el. Unde te-ai dus? Au trecut ore de când te 
caut la întâmplare pe toate lungimile de undă! Suntem foarte 
îngrijorați. 

Peggy se grăbi să-i povestească aventura ei. 

— Sebastian spune c-ai stat prea mult în aer. În cele din urmă, 
costumul s-a desfăcut. E un accident, vai, foarte frecvent. Zeci de 
copii se pierd așa, în fiecare săptămână. Cad în mare și sunt purtaţi 
de curenţi. Nu se îneacă, dar plutesc la nesfârșit, în voia valurilor. 
Unii dintre ei rămân uneori zece sau douăzeci de ani legănaţi de 
valuri înainte de a fi aruncaţi pe vreo plajă. Este mortal de plictisitor. 

— Nu-mi spune c-o să rămân înțepenită douăzeci de ani pe un 
nor lipicios! îngăimă Peggy. 

— Nu, zise câinele albastru. Sebastian a găsit o barcă. În 
momentul ăsta plutim în direcţia ta. O să te recuperăm. 

— N-o să am niciodată curaj să sar în gol, gâfâi adolescenta, e prea 
sus! 

— Fii fără grijă, îi explică animalul. Sapă în grosimea norului. 
Sebastian spune că, în mod normal, o să descoperi acolo o cutie de 
prim ajutor. Înăuntru e o scară magică de sfoară. Când o s-o arunci 
în gol, o să se desfășoare automat pe toată distanţa de care ai nevoie 
ca să ajungi la barcă. Dar, atenţie! N-o scoate prea devreme, pentru 
că durata de folosire nu depășește cincisprezece minute. Dacă o 
depășeşti, o să se deșire în aer ca și costumul, imediat... şi o să cazi. 

— Dacă mă rănesc când mă lovesc de apă? se neliniști Peggy Sue. 


— Nu, mormăi câinele, după ce se informă. Dar Sebastian zice că 
în săritura în apă ai putea să descoperi că ești deformată... şi că asta 
n-o să fie deloc plăcut. 

— Deformată? strigă Peggy. Ce vrei să spui? 

— Vreau să spun: o să ai faţa turtită ca o minge de ping-pong pe 
care tocmai a pus copita un elefant, de exemplu, răspunse câinele, 
oarecum jenat. Asta n-o să te împiedice să trăieşti... ci numai să te 
uiţi în oglindă. Pentru o fată, e supărător. 

— Super! bombăni adolescenta. O să încerc să nu ratez săritura. În 
timpul ăsta, o să vă urmăresc. 

— Barca noastră are o pânză galbenă, spuse amabil câinele 
albastru. 


Peggy Sue se strădui să devină răbdătoare. Nu-i trebui multă 
vreme să găsească trusa de prim ajutor. Ridică repede capacul, apoi 
se asigură că scara de sfoară e acolo. Acum stătea îngenuncheată la 
marginea norului, cu mâna la ochi, deasupra sprâncenelor, ca să 
descopere în larg barca salvatoare. 

În sfârșit, prinse momentul. Când aruncă ancora chiar sub nor, 
Peggy dădu drumul scării în gol. 

Cu tot vântul care se încăpățâna să-i dea tricoul peste cap, 
lucrurile merseră bine şi ajunse la barcă înainte ca scara de sfoară să 
dispară. 

— Deci, te-ai distrat bine? întrebă Sebastian întorcând barca spre 
faleză. 

Peggy Sue preferă să nu-i răspundă. 

Începea să-nţeleagă faptul că distracţia în ţara minunilor nu era 
chiar liniștitoare. 


Cum ajunseră pe uscat, Sebastian o luă grăbit pe un drum în 
pantă. Mergea repede; Peggy Sue abia se ținea după el. La orizont, se 
distingea un fel de barieră uriașă, care se întindea de la un capăt la 
altul al peisajului. O barieră albă, din lemn, cu o mică poartă și o 
cutie poștală... dar de dimensiuni colosale. 

— S-ar zice că-i o barieră dintr-o grădină de la periferie, observă 
câinele albastru. Grădina unui uriaș. 

— Este adevărat, bâigui Peggy. Cutia de scrisori este atârnată la o 
sută de metri de pământ şi-i la fel de mare ca un bloc cu zece etaje. 

Bariera albă n-avea nimic neliniştitor în sine, în afară de 
dimensiunea ei neobișnuită. Pe lângă ea, restul oraşului părea 
minuscul. Casele păreau niște case pentru păpuși. 

— Este grădina demonului adormit, spuse Sebastian, cu voce 
înceată. Acolo o să mergem, când o să ştiţi mai multe despre 
pericolele pe care le ascunde. 

În spatele barierei se înălța un castel, alb şi el, cu turnuri înfipte în 
toate direcţiile. 

— Ciudat, observă Peggy. S-ar zice că-i un copac ale cărui ramuri 
cresc în toate direcţiile... 

— E adevărat, adăugă câinele albastru, niciun arhitect n-ar fi 
putut construi un castel ca ăsta, poate doar unul complet nebun. 
Priveşte: sunt zeci de turnulețe care ies din ziduri. Și alte turnuri 
deasupra turnurilor. Zidurile nu sunt drepte. 

Cum Sebastian nu spunea nimic, cei doi complici fură obligaţi să 
se piardă în presupuneri. 

— Începând de acum, fiţi atenţi unde puneţi piciorul! anunţă 
adolescentul pe un ton care nu admitea replică. Intrăm în zona de 
război. În niciun caz, nu vă apucaţi să visai. 

Peggy Sue era gata să se revolte — nu-i plăcea, de fapt, ca băieții 
să-i dea ordine — când zări un panou metalic înfipt pe trotuar. Se 


putea citi mențiunea următoare: 

Atenţie la Minusculi! Pericol să fie călcați! 

— Uită-te şi tu, îi şopti în minte câinele albastru. Totul începe să 
fie tot mai mic. Casele sunt aici mult mai mici decât în zona viselor. 

— Ai dreptate, răspunse Peggy. Şi e din ce în ce mai rău, pe 
măsură ce te apropii de bariera albă. În capătul străzii, clădirile abia 
dacă sunt mai mari decât cutiile de pantofi. 

Era ceva insolit. Chiar maşinile parcate de-a lungul străzii 
căpătau, încet-încet, dimensiunile unor jucării. 

— Ce înseamnă asta? îl întrebă Peggy pe Sebastian. Tot o iluzie? 

— Vai, nu! suspină băiatul. Este unul din primele efecte ale 
războiului. O să vi-l prezint pe generalul șef, o să vă explice mai bine 
decât mine. Să nu vă bateţi joc de el și să luaţi în serios tot ce-o să vă 
spună. Supravieţuirea voastră depinde de asta. Nu suntem aici ca să 
ne amuzăm. 

Acum, dimensiunea caselor scădea tot mai mult. Acoperișurile nu 
depășeau umărul lui Peggy Sue. Ajuns în fața unei clădiri cu aer 
oficial, Sebastian îngenunche pentru a bate la ușă cu degetul arătător 
îndoit. 

Uşa de la parter se deschise şi apăru o bunicuţă cu părul alb, cu 
ochelarii pe vârful nasului. Abia dacă avea douăzeci de centimetri. 

— Uite, o anunţă Sebastian. Ea este Peggy Sue, și el — câinele 
albastru. Cred că sunteți nerăbdătoare să-i vedeți, pentru că v-aţi 
străduit destul de mult să-i atrageţi aici. 

— Este adevărat, băiete, recunoscu femeia minusculă. (Se întoarse 
spre fată şi câinele ei şi spuse:) Bună ziua! Să mă prezint: sunt 
Bunicuţa Pickaboo, sunt şeful suprem al armatei din zona de război. 

Trebuia să ciuleşti urechea ca să-i înţelegi cuvintele, pentru că 
vocea ei te făcea să te gândești la chițăitul unui şoricel. Peggy Sue era 


atât de surprinsă, încât se mulțumi să bolborosească un salut 
stânjenit. 

— N-am fost întotdeauna așa, declară ciudata femeie micuță. 
Debarcând în miraj, aveam o talie normală, dar lucrurile au luat-o 
razna. Demonul adormit a început să aibă coşmaruri, iar regulile 
lumii noastre s-au dereglat. Asta se-ntâmplă când rămâi prea multă 
vreme aici: devii minuscul. 

— Dar de ce? 

— Demonul se hrănește din substanța noastră, spuse doamna 
general. Pompează din partea asta a barierei materia de care are 
nevoie pentru grădina lui. Pe scurt: cu cât crește grădina, cu atât se 
micșorează orașul și locuitorii lui. Lumea mirajului nu dispune decât 
de o anumită cantitate de materie. Nu se poate dilata. Dacă vrei să 
dezvolți ceva, eşti obligat să reduci o masă de materie echivalentă. 
Este regula lui „nici mai mult, nici mai puţin“. 

Arătă cu mânuţa spre castelul cu mii de turnulețe, care se înălța în 
depărtare, în spatele uriașei bariere. 

— Fortăreaţa asta se dezvoltă ca o plantă, spuse ea. În fiecare zi îi 
mai crește un turn nou, și acest turn e făcut pe seama noastră, 
furându-ne puţin din materie. lată de ce ne micşorăm. Ce se ia de 
aici se adaugă acolo. Echilibrul mirajului se menţine, dar noi 
devenim din ce în ce mai mici. 

— Dar de ce-are demonul nevoie să-și mărească mereu castelul? 
întrebă Peggy. 

— Pentru că şi el creşte, suspină Bunicuţa Pickaboo. Crește în 
timp ce doarme. Dacă palatul nu urmează aceeaşi mișcare, demonul 
se pomenește strâns între ziduri ca într-o cochilie prea strâmtă. S-ar 
sufoca, ar muri... şi ăsta ar fi şi sfârşitul universurilor născute din 
visele lui. Dacă el moare, murim și noi toți. Destinele noastre sunt 
legate. 


— Este ca un cavaler care ar creşte în interiorul armurii sale, 
comentă Peggy. Dacă armura n-ar face același lucru, ar fi terminat. 

— Da, mormăi câinele albastru. Sau ca o corcitură ca mine care s- 
ar apuca să se umfle în coteţul ei până ar ajunge cât un bou... 

— Castelul nu poate crăpa sub presiunea uriașului care se 
dezvoltă, continuă doamna general. Este conceput de la început 
pentru a fi indestructibil şi-l apără pe demon contra tuturor 
agresiunilor. De-asta este obligat să crească la fel de repede ca 
ocupantul lui. Neplăcerea... 

— Este că-şi ia materia de la voi, completă Peggy Sue. 

— Ai priceput totul, suspină Bunicuţa Pickaboo. Mărirea grădinii 
implică micşorarea orașului. Este o regulă de bază care trebuie 
învățată pe dinafară, ca și cum ai fi la școală. 

— Dar în ceea ce ne priveşte..., începu Peggy. 

— Deja aţi început să vă micșorați, spuse nemilos doamna general 
Pickaboo. Din clipa când aţi părăsit zona viselor, moleculele care vă 
alcătuiesc au început procesul de comprimare. Sunt sigură că 
măsuraţi deja cu unu, doi milimetri mai puţin decât în lumea reală. 

La auzul acestei vești, Peggy simţi un fior rece care-o curentă pe 
Șira spinării. 

— lată de ce nu trebuie să tândăliţi, îi sfătui Bunicuţa Pickaboo. 
Cu cât așteptați, cu atât vă micșorați. Dacă vă faceți prea mici, odată 
ajunși de cealaltă parte a barierei, o să fiți total dezarmați. 

Lui Peggy Sue i se puse un nod în gât. Privi în direcţia castelului. 
Avu surpriza să vadă un alt turnuleţ care creştea pe coama unui zid 
de apărare. La început, o umflătură diformă în piatra unei întărituri 
pe unde se patrula, care creştea ca un mugur de cactus, căpătând 
aspectul unui turn cocoţat pe un acoperiș conic. 

— Ca să vă dovedesc că nu inventez nimic, reluă Bunicuţa 
Pickaboo, o să vi-l prezint pe fostul general al districtului, cel care 


comanda zona luptelor înaintea mea. 

Intrând în casa de păpuși pe post de locuinţă, deschise o comodă, 
scotoci într-un sertar şi scoase o cutie mare cât un timbru poștal. 
Întorcându-se în fața casei, ridică tristă capacul, scoțând la lumină o 
creatură greu de identificat, care se agita pe fundul cutiei. 

— lată, spuse ea cu amărăciune, vi-l prezint pe Barnaby Selfridge. 
Sau, mai bine zis, ce-a rămas din el. În câteva luni, o să fiu ca el... Și 
voi, voi o să fiţi mai mici decât căsuţa asta, fără îndoială. Avem 
nevoie de tine cu adevărat, Peggy Sue. Ştim că te lupţi de ani de zile 
cu fantomele și, de mai multe ori, le-ai ţinut în frâu. Astăzi îţi cerem 
să ne ajuţi. Eşti obișnuită cu miracolele, știi să desfaci vrăjitoriile... 
niciun soldat pe care l-am trimis acolo n-a avut experienţă. Niciunul 
nu s-a mai întors. Din cauza asta, ţi-am întins o capcană. Ca să te 
obligăm să ne ajuţi. 

— Unde sunt părinţii și sora mea? întrebă grăbită fata. 

— Undeva într-unul din universurile create de visele demonului, 
răspunse doamna general. Toate au o poartă care se deschide în 
grădina asta. Rădăcina răului, din care pornesc toate. Singura ta 
șansă pentru a-i regăsi pe ai tăi este să-l trezești pe demon şi să-l faci 
să pună capăt aberaţiilor care se înmulţesc în jurul nostru. Dacă 
reuşești să faci o înțelegere cu el, o să-ți recuperezi și părinții. 

— Au început deja să se micşoreze? insistă Peggy. 

— Fără îndoială, suspină Bunicuţa Pickaboo. Când creşte castelul, 
consumă în acelaşi timp o mare cantitate de materie. (Făcu o pauză 
înainte de a adăuga:) Acum, Sebastian o să te ducă în tabăra de 
antrenament, unde o să înveți câteva noțiuni elementare pentru a 
supraviețui pe teritoriul dușman. 

Puțin zăpăcită, Peggy Sue își luă rămas-bun de la doamna general, 
care, după ce-i mulțumi de mai multe ori, se întoarse în căsuţa ei de 
păpuşi. 


— Fiţi foarte atenţi unde puneţi piciorul, repetă Sebastian. Acum 
suntem pe teritoriul Minusculilor. Este numele oamenilor care 
locuiesc la marginea barierei, la marginea grădinii, acolo unde 
fenomenul de comprimare se face foarte tare simţit. Nu prea le place 
să ne vadă plimbându-ne prin preajmă, le este teamă să nu-i 
zdrobim din întâmplare. Sunt cei mai vechi locuitori ai mirajului. Cei 
care nu s-au mulţumit să rămână în zona viselor și au vrut să știe 
mai mult despre acest univers ciudat. Acum nu mai pot să revină 
acolo, oamenii din orașul „mare“ sunt prea nepăsători, prea egoiști 
ca să se străduiască să privească pe unde pun piciorul, îi zdrobesc 
fără să-și dea seama. 

Peggy Sue abia dacă îndrăznea să calce, în timp ce câinele albastru 
mirosea pământul, sperând să detecteze prezența acestor ciudate 
creaturi. 

— Acolo, spuse Sebastian indicând bariera uriașă, casele abia dacă 
sunt mai mari decât cutiile de chibrituri, iar ocupanţii lor par niște 
furnici. Cel mai grav este că fenomenul o să se extindă treptat la tot 
orașul. La urmă, chiar zona viselor o să se comprime. Cu cât palatul 
devine mai mare, cu atât prizonierii mirajelor se vor face mai mici. 

Peggy nu spuse nimic, era prea concentrată să cerceteze 
pământul. Acoperişurile imobilelor nu treceau mai sus de genunchii 
ei. 

— Tabăra de antrenament e acolo, explică Sebastian. Fiţi numai 
ochi și urechi. Nu faceți glume, aveţi foarte multe de învățat dacă 
vreți să aveţi vreo șansă să vă întoarceţi vii. 

Unele părţi ale șoselei erau pictate în galben și erau separate de 
restul drumului public printr-un mic zid de cărămidă, înalt de vreo 
douăzeci de centimetri. 

— Drumurile astea sunt rezervate pentru Minusculi, explică 
Sebastian. Nu trebuie să pătrundem noi pe ele. Dar dacă vrei să te 


uiţi mai de-aproape, o să vezi că pe drumul galben este trasat un 
drum albastru... Este destinat Minusculilor şi mai mici decât 
doamna general Pickaboo. Şi dacă te apleci mai mult, o să distingi un 
drum portocaliu pictat pe drumul albastru... 

— Care e rezervat Minusculilor care sunt mai mici decât 
Minusculii care sunt mai mici decât Minusculii? 

— Aşa este, aprobă adolescentul. Minusculii se împart după 
gradul de micșorare. Sunt Minusculi 1, Minusculi 2 și așa mai 
departe... 

În timp ce mergeau, s-au întâlnit cu mai multe grupuri de adulţi 
în diferite stadii de miniaturizare. Unii măsurau cincizeci de 
centimetri, alții treizeci, alții abia douăzeci. Cei mai mici priveau în 
sus fără încetare, de teamă să nu fie călcaţi de cei mai mari. 

— Asta-i ce ne aşteaptă dacă rămânem prea multă vreme lângă 
barieră, suspină Sebastian. Cel mai rău este că nu-ți dai seama, 
pentru că hainele se micşorează în același timp cu trupul. 


Ajunseră în sfârşit în tabăra de antrenament unde erau încartiruiți 
copiii soldați. Peggy Sue văzu repede că, în pofida vârstei lor, fetele 
și băieţii de şaisprezece ani erau mult mai scunzi decât ea. 

— Așa se-ntâmplă pentru că nu se decid să se ducă pe câmpul de 
luptă, comentă Sebastian. Sunt aici de multă vreme. Plătesc prețul 
ezitării lor. 

Tabăra se alcătuia din corturi militare. Câteva erau chiar destul de 
mari, dar majoritatea lor păreau concepute pentru păpuși. 

— Sunt grupaţi după înălțime şi nu se amestecă între ei, spuse 
Sebastian. Asta este regula. 

După ce inspectă fiecare fir de iarbă ca să nu stâlcească pe cineva, 
Peggy Sue se aşeză pe gazon. 


— Parcă ar fi șoareci, mârâi câinele albastru. Mă enervează că 
aleargă așa pe sub nasul meu, îmi vine să ronțăi câțiva, măcar să văd 
ce gust au. 

— Stăpâneşte-te! îi porunci Peggy. Sunt ființe umane. 

— Dacă spui tu..., suspină animalul, nu prea convins. 

Un fluierat le întrerupse conversaţia. 

— Linişte! se auzi vocea de falset a unui bărbat mic în uniformă 
de caporal, cățărat pe o estradă. Colonelul Baldwin o să vă explice 
imediat cum este construită grădina şi creaturile pe care riscaţi să le 
întâlniți. 

— Hopa! mormăi un băiat lângă Peggy, iată-ne din nou la școală! 

În picioare pe estradă, caporalul se scotoci în buzunar și scoase o 
cutie de chibrituri. O puse pe masă, o deschise... Ceva foarte mic 
apăru în mijlocul cutiei. Era colonelul Baldwin, șeful operaţiunilor în 
zona dușmană. Începu să vorbească, dar vocea lui semăna cu 
bâzâitul unei muşte. Fu nevoie să se monteze un amplificator pentru 
ca adunarea să poată înţelege sensul cuvintelor sale. 

— Nu vă bateți joc, tinerilor, spuse el pe un ton fără replică. Dacă 
nu porniţi la luptă, de acum în trei săptămâni veţi fi la fel de mici 
precum mine... Nu-mi fac iluzii în legătură cu soarta care mă 
aşteaptă. Când voi deveni microscopic, acarienii din primul covor 
mă vor devora. Sufletește, sunt pregătit. Voi trebuie să decideți dacă 
vreţi să aveţi parte de aceeaşi soartă. 

Un murmur străbătu adunarea. 

— În spatele barierei se întinde grădina, continuă colonelul. Este 
apărată de slujitori care vă vor trata fără milă, ca și cum ați fi cârtițe, 
șobolani sau paraziți. N-avem nicio hartă exactă a locului, pentru că, 
de-a lungul lunilor, pădurea s-a transformat într-o junglă de 
nepătruns. Obsesia grădinarilor este apa... Au nevoie de enorm de 
multă apă pentru a stropi o asemenea masă vegetală. Pompează apa 


asta din afară. Din lumea reală. Din cauza asta există deșertul 
nesfârşit. Mirajele folosesc animale-rezervor ca să pompeze iazurile, 
bălțile, lacurile... Curând, vor ataca oceanele, și Terra nu va fi decât o 
minge de lut uscat. Aceste animale-cisternă sunt cât dinozaurii, pot 
să vă calce în picioare fără să bage de seamă măcar... 

„Încântător!“, gândi Peggy Sue. Vocea colonelului continua să 
răsune în portavoce. 

„Bietul om, își spuse Peggy Sue, de fapt, nu ştie mare lucru despre 
ce se petrece dincolo de bariera albă.“ 

— Pericolul se poate ivi de oriunde, repetă oratorul, pentru 
grădinarii-soldaţi veți fi ca niște păsări venite să ciugulească din 
fructele lor. 

— La ce folosesc fructele acestea? întrebă Peggy, ridicând mâna. 

— Sunt folosite să-l hrănească pe demonul adormit, explică, prin 
intermediul amplificatorului, colonelul. Grădinarii le culeg și-l 
hrănesc în timpul somnului. lată de ce le păzesc cu atâta grijă. 

Peggy Sue lăsă mâna în jos. 

— Vom avea arme? întrebă un băiat. Puşti? Săbii? 

— Nu, răspunse colonelul din fundul cutii de chibrituri. Nu există 
arme, n-ar folosi la nimic. Singurele arme de care veţi dispune vor fi 
șiretenia și inteligența. 

Adolescentul mormăi, nemulțumit. 

— În cazul ăsta, șopti el către vecinul lui, n-o să pun piciorul 
acolo, prefer să mă întorc în zona viselor. 

Cum spuse, așa şi făcu: se ridică și părăsi adunarea. Alţi șase 
băieţi îl imitară. 

— Soldaţi fără pușcă! mormăiră ei. Asta n-are niciun sens. 

— Uite, suspină Sebastian, adesea se termină în felul ăsta. Vin să 
se joace de-a războiul, fără să realizeze de fapt ce este în joc. În ce-i 


priveşte pe cei care ajung până la barieră, ei se poartă ca nişte 
fanfaroni. Grădinarilor-santinelă le e foarte uşor să-i descopere. 

Şedinţa de instrucţie se încheie cu împărțirea unor cărțulii 
explicative, în care se aflau mai multe planuri ale grădinii. 

— Documentele astea sunt deja învechite, murmură Sebastian. 
Priveşte: în perioada aia castelul era mai mic decât astăzi. 

Peggy nici nu se sinchisi să verifice dacă-i așa. Turnurile fortăreței 
care se înălța la orizont păreau gata să atingă burta norilor. 

Odată așezat colonelul în fundul cutiei sale, participanţii se 
împrăştiară. 

— Trebuie să ne echipăm pentru la noapte, spuse Sebastian. Când 
se termină ziua, grădina ia oraşul cu asalt. 

— Cum? întrebă Peggy. 

Sebastian îi arătă interstițiile dintre panourile barierei uriașe. 

— Plantele..., spuse el, își strecoară rădăcinile pe acolo, ca nişte 
tentacule de caracatiță. Fură lucruri... sau oameni. 

— De ce? 

— Pentru că sunt neliniștite şi pentru că transferul de materie li se 
pare prea lent. 

— Vrei să spui că ele consideră că ne micşorăm prea încet? 

— Da... Cum au nevoie de materie ca să dea naștere la noi fructe, 
fură ce le cade sub tentacule. Copii, în principal. 

— Ce fac cu ei? 

— Îi transformă... în fructe. Adulții sunt transformați în legume. 
Nu glumesc. Rădăcinile lor au săgeți, aşa că, dacă te înțeapă, veninul 
lor se infiltrează în tine, veninul metamorfozei. Dacă un bananier te 
mușcă de gleznă, te transformi în banană în trei zile, dacă n-ai 
antidotul. 

— O banană uriașă? 


— O banană uriașă, pe care demonul o s-o mănânce dormind, 
imediat ce grădinarii o vor culege. 

În baraca rezervată echipamentului, un sergent de vreo patruzeci 
de ani — dar care era deja mai mic decât ei — le dădu niște securi. 

— Atenţie! Au fost ascuţite azi-dimineaţă. Şi nu uitaţi trusele cu 
ser antiveninos. A fost adăugat un antidot împotriva mușcăturilor 
ananasului, împotriva  zgârieturilor de cartof şi împotriva 
înțepăturilor de ridiche. 

Cei trei prieteni îl salutară pe sergent și se întoarseră în cortul care 
le fusese repartizat. Covorul de pe jos era din metal, ceea ce o miră 
pe Peggy Sue. 

— Din cauza rădăcinilor..., îi explică Sebastian. În felul ăsta, nu 
pot să sape pe dedesubt. 

Fata, la fel de neliniştită, se așeză pe unul din paturile de 
campanie. 

— Dormi cu securea în mână, îi recomandă Sebastian. Dacă la 
noapte simți ceva că te trage de picior, să ştii că-i un tentacul vegetal. 
Nu ezita să-l retezi. 

— Bine, spuse Peggy Sue, cu voce sugrumată. 

Se întinse în pat fără să se dezbrace. 

Era destul de tulburată gândindu-se la ce i se putea întâmpla. 
Câinele albastru veni să se culce lângă ea. Amușina mirosurile care 
veneau dinspre grădină. 

— Acolo totul este viu, spuse el după un moment. Mișună, se 
agită... Aud lucruri care înaintează pe sub pământ. Sapă, ca zeci de 
cârtiţe care se îndreaptă spre noi. 

— Sunt rădăcinile, confirmă Sebastian care, cu mâinile încrucișate 
sub ceafă, fixa stâlpul cortului. S-au pus deja pe treabă. Ne-au 
reperat prezenţa. Adoră oamenii de înălțimea noastră. Minusculii nu 
le interesează, fac fructe prea mici. 


— Oare am început cu adevărat să ne micșorăm? întrebă din nou 
Peggy. 

— Mda, fără îndoială, căscă băiatul. Mai bine să nu ne gândim la 
asta. 

Un grup de adolescenţi trecu prin fața cortului, păreau decişi să 
părăsească tabăra. 

— Renunţă? se neliniști Peggy Sue. 

— E ceva frecvent, spuse Sebastian. Când oamenii devin 
conştienţi c-au ajuns mai mici decât nou-veniţii, asta-i îngrozeşte, şi 
atunci vor să plece înapoi, în speranţa că vor reveni la talia iniţială. 
Dar asta nu foloseşte la nimic. Nimeni nu-și poate recupera 
centimetrii care i-au fost furati. 

— Măcar încetează să se mai micșoreze, mormăi câinele albastru. 
Pe mine nu m-ar distra deloc să rămân cam cât un șoarece. 

— Când o să ne ordone să trecem de cealaltă parte a barierei? se 
neliniști Peggy. 

— Nimeni n-o să ne dea vreun ordin de acest fel, replică 
adolescentul. Noi trebuie să ne hotărâm. Aici, nimeni nu-i obligă pe 
soldați să pornească la atac. Pornesc atunci când au curaj să 
pornească. 

— Eu n-am curajul, totuși o să mă duc, spuse Peggy. Trebuie să- 
mi găsesc părinţii înainte să fie puși într-o cutie de chibrituri. 

Nu-i venea deloc să râdă la gândul ăsta. 

Închise ochii, furată de somn. Nu era încă obișnuită cu situaţiile 
deosebite ale mirajului şi nu beneficia de inepuizabila energie de 
care dădea dovadă Sebastian. Puse capul pe perna improvizată a 
patului din benzi împletite. Teama de a se micşora în timpul nopții 
continua s-o bântuie. Ar fi vrut să-și ia niște repere, să aibă un metru 
din panglică... dar asta era o prostie, pentru că şi metrul din 
panglică scădea cât timp dormea! 


Alunecă în somn, legănată de vocea îndepărtată a lui Sebastian, 
care trecea în revistă principiile de supraviețuire pe care este bine să 
le aplici de cealaltă parte a barierei. 

Peggy Sue se trezi în mijlocul nopţii, în acelaşi timp cu câinele 
albastru. 

— O să se-ntâmple ceva, îi şopti mental animalul. Este iminent. 

Fata căută securea, pe care-o scăpase în timpul somnului. Cu pași 
prudenti, înaintă până în pragul cortului. Cerul nopții în interiorul 
mirajului era atât de impresionant! Stelele care străluceau, agăţate de 
bolta cerească, n-aveau toate aceeași culoare. Unele erau albastre, 
altele roșii. Nu clipeau în același ritm, și majoritatea lor cântau. Din 
când în când, se aranjau în așa fel încât să alcătuiască niște cuvinte 
luminoase, ca o reclamă publicitară. Spuneau: Distrează-te! sau scriau 
onomatopee: Bing! Clang! Pleosc! 

De jos, aveai impresia că-i un bâlci îndepărtat. Peggy n-avu timp 
să le admire, căci un țipăt de groază răsună dintr-odată. 

— Rădăcinile! urlă un băiat. Alertă! Sosesc! 

Strigătul lui se opri brusc, ca și cum ceva l-ar fi înșfăcat din mers. 
Imediat, o panică de nedescris se instală în tabără şi ocupanții ei 
începură să fugă în toate direcţiile. Peggy Sue făcu ochii mici, 
încercând să se descurce în această agitație. Reuși să distingă nişte 
tuburi lungi care se mișcau în întuneric. Un fel de tentacule care 
răscoleau aerul și explorau împrejurimile împleticindu-se. Copiii 
fugeau din faţa acestor braţe vegetale lipsite de ochi, care scotoceau 
corturile în căutarea prăzii. 

Sebastian i se alătură, cu securea în mână. 


— Vin să caute materia primă pentru fructele lor, mârâi el. În 
general, iau băieți ca să facă banane sau ananași; fetele sunt folosite 
pentru caise sau mango. Încearcă să nu te lași înțepată, ţepușa este 
fixată chiar la capătul rădăcinii, ca pe coada unui scorpion. 

— Avem antidotul..., remarcă Peggy, care încerca să se liniștească. 

— Da, dar dacă veninul e foarte puternic, nu reușim să oprim cu 
totul procesul de transformare. Am avut un prieten a cărui piele 
mirosea a banană şi ale cărui degete se cojeau. Şi-am mai cunoscut o 
fată căreia părul i s-a transformat în frunze de salată. Nu era prea 
grozav. 

Brusc, observară că sub picioarele lor lovea cineva. O rădăcină 
încerca să pătrundă prin placa de tablă care servea drept covor. 
Peggy strânse din dinţi. Câinele albastru, pierzându-și cumpătul, 
începu să latre ca turbat şi să alerge în cerc, căutând dușmanul să-l 
muște. Când era vorba să se bată, era întotdeauna primul. 

Peggy Sue se temu să nu fie prins de o liană. În pofida caracterului 
lui detestabil, îl iubea din ce în ce mai mult. 

Într-un gheizer de praf maroniu, o rădăcină ieși din pământ chiar 
în faţa fetei. Ai fi zis că-i tentaculul unei caracatițe a cărei piele avea 
textura unui cartof. Un ac de os din care picura o sevă veninoasă se 
afla chiar în vârful acestui bici vegetal. Cu mâna crispată pe mânerul 
securii, Peggy spintecă aerul cu o mişcare a brațului drept. Lama tăie 
ţepușa cu o secundă înainte s-o lovească. 

— Bine ţintit! gâfâi Sebastian. Eşti mai puternică decât credeam. 

În jumătatea de oră care urmă, cei doi adolescenţi se bătură ca 
nişte draci ca să respingă asalturile lianelor veninoase. De jur- 
împrejurul lor, izbucneau strigăte de groază. În mai multe rânduri, 
Peggy văzu copii dispărând de cealaltă parte a barierei, ridicați de 
rădăcinile care se-nfășurau în jurul lor ca să-i lege. Sărmanii puști 
strigau cât puteau de tare, dar era imposibil să le vii în ajutor. Odată 


ce-și înhățau prada, lianele se retrăgeau, se-ntorceau în grădină 
târându-și prizonierii după ele. 

Brusc, se făcu din nou liniște. 

— Gata, răsuflă ușurat Sebastian. Nu se vor mai întoarce înainte 
de mâine seară. N-ai păţit nimic? N-ai fost înțepată? Și câinele? 

Câinele albastru era bine. Se agăța de o rădăcină pe care reuşise s- 
o taie cu dinții. 

— Ptiu! mârâi el. Şi pe deasupra au şi-un gust infect!... 


Atacul devastase tabăra. Corturile, smulse din ţăruși, erau 
zdrenţe. Mai mulți adolescenţi gemeau ţinându-se de braţ sau de 
picior. Fuseseră înțepați. Infirmierele se agitau în jurul lor pentru a le 
administra doze mari de antidot. 

— Nu sunt în afara pericolului, murmură Sebastian, ștergându-și 
fruntea. Știu un băiat al cărui sânge s-a schimbat în must. Asta 
atrăgea viespile care nu încetau să-l atace. Mai târziu, sângele a 
început să-i fermenteze în vene, apoi s-a făcut vin, aşa că tot timpul 
era mort de beat! 

— Termină cu poveștile astea groaznice! se enervă Peggy. Așa-i în 
fiecare seară? 

— Aproape. Și la fel o să fie și când o să fim în grădină. Singurul 
mod de a păcăli rădăcinile va fi să ne frecăm cu sucul fructelor care 
cresc acolo. În felul ăsta, poate or să ne confunde cu un ananas. Este 
un camuflaj eficient. Dar trebuie să poţi pune mâna pe un fruct și să-l 
storci. Acolo, fiecare copac e supravegheat, fiecare tufiș e protejat. 

— M-am gândit la un lucru, declară Peggy Sue. Cu cât așteptăm 
mai mult, cu atât ne micșorăm şi, în plus, avem nevoie şi de mai 
mult timp ca s-ajungem la castel. 

— Exact. Şi, cu cât o să petrecem mai multă vreme în grădină, cu 
atât grădinarii-soldaţi vor avea mai multe şanse să ne prindă. 


Fata clătină din cap. 

— Atunci, trebuie să plecăm mâine, decise ea. O să improvizăm pe 
parcurs. După părerea mea, știi la fel de multe cât știe și colonelul 
minuscul care bâzâie din fundul cutiei de chibrituri. 

— De acord, aprobă Sebastian. Cred că facem o echipă bună. 


În următoarea oră, dădură ajutor echipelor care încercau să 
repună tabăra pe picioare. Atacul rădăcinilor veninoase provocase 
un val de dezertări. Mulţi adolescenţi — treziţi brutal din visurile lor 
războinice — se retrăgeau în dezordine spre zona unde se puteau 
distra într-un mod mai puţin periculos. 

— Tocmai asta e problema, suspină Sebastian, mulți vin aici cu 
speranţa că se vor distra pe cinste. Se cred întru-un joc video. După 
primele atacuri, îşi schimbă cu totul părerea... 

Peggy Sue se duse la baraca unde se afla echipament, ca să ceară 
două rucsacuri şi material de supravieţuire. 

— N-aţi urmat ciclul complet de instrucţie, protestă sergentul. N- 
o să supraviețuiți nici măcar o oră de cealaltă parte a barierei. 

— Asta e! rânji fata. Cei care v-au urmat învăţăturile până la capăt 
s-au întors? 

— Nu, aprobă sergentul. 

— Vedeţi! conchise Peggy, îndepărtându-se. 

Se întoarse la cortul lor și-i dădu un rucsac lui Sebastian. 

— Deci, ne-am hotărât? întrebă băiatul. 

— Da, spuse adolescenta. E momentul să ne-aruncăm în valuri 
înainte de a ajunge niște pitici. Eu mă simt deja mai mică decât la 
sosire. De fiecare dată când privesc bariera, mi se pare mai înaltă. 

— O să trecem bariera în zori, spuse Sebastian. Imediat ce vom fi 
de partea cealaltă, trebuie să ne frecăm pielea cu sucul primelor 
fructe care ne ies în cale, asta o să-i deruteze pe grădinari. 


— N-or să vadă diferenţa? 
— Nu, nu sunt fiinţe umane. Se bazează numai pe mirosul lor. 


x 


Când se lumină de ziuă, stelele începură toate să strige: „La 
revedere, pe diseară! Vă iubim!“. Miile de voci micuţe, slăbite de 
distanță, se amestecau, dând naștere unui vacarm ciudat de cristalin. 

Apoi se stinseră în aceeași secundă, de parcă ar fi fost acționate de 
un întrerupător. 

— La drum! spuse Peggy, ridicându-se. 

Într-un pas, cei trei tovarăşi se îndreptară spre bariera uriașă care 
mărginea orizontul. Inima fetei începu să bată mai repede. Din 
tabără se auzea murmur de voci. Degete întinse arătau spre acei 
nebuni care, fără să aștepte permisiunea superiorilor, se 
aventuraseră dincolo. 

— Uite încă niște șmecheraşi pe care n-o să-i mai vedem prea 
curând! şoptea câte unul la trecerea lui Peggy Sue. 

Adolescenta nu-şi putu stăpâni un frison când se strecură prin 
spaţiul dintre două panouri. Cum trecură linia frontierei, puseră 
piciorul într-o lume gigantică, unde toate dimensiunile păreau 
mărite de o sută de ori! Cel mai mic fir de iarbă avea înălțimea unui 
copac, peluzele erau adevărate păduri. Un bubuit ciudat, continuu, 
făcea pământul să tremure. 

— Asta ce-i? întrebă Peggy. 

— E zgomotul ierbii care creşte, explică Sebastian. Sunt frunzele 
care se desfac ca să primească lumina, florile care se deschid. 

— Ai zice că-i o uzină ce se pune în mișcare! râse Peggy Sue. 
Niciodată nu m-am gândit că natura poate fi atât de zgomotoasă. N- 
are nimic odihnitor. 

— Ce e neplăcut, spuse adolescentul, e faptul că busolele sunt 
inutile aici, pentru că nu există pol magnetic. Şi cum nu putem să 
vedem de iarbă, o să ne învârtim în curând în cerc. Trebuie să 
mergem în direcţia castelului, dar aici suntem într-o groapă şi arborii 
ascund orizontul. Din când în când, va trebui să ne urcăm pe ceva ca 
să fim mai sus și să ne asigurăm că n-o luăm în direcție opusă față de 
ţinta noastră. 

„Este adevărat că-i ușor să te rătăceşti, gândi Peggy. Totul 
seamănă, iar firele de iarbă sunt atât de dese, că-i greu să circuli 
printre ele.“ 


Mirosurile vegetale erau atât de puternice, încât te lua cu 
ameţeală. 

— Am impresia c-am căzut într-o farfurie cu supă de legume! 
mârâi câinele albastru. Nu vă recomand să deveniți rumegători! 

Vântul făcea iarba să se miște, ceea ce se dovedea destul de 
periculos pentru că, dacă te nimereai între două ferigi, erai ca într-un 
cleşte și-ți auzeai oasele trosnind. 

Fu nevoie să escaladeze o coastă abruptă, în vârful căreia dădură 
nas în nas cu vreo zece roșii. Cea mai mare dintre ele avea 
dimensiunea unei case cu trei etaje. Sebastian scoase cuțitul ca s-o 
înțepe. 

— Haideţi! porunci el, frecați-vă cu suc. Dacă întâlnim un 
grădinar, e suficient să rămânem pe loc și o să ne ia drept niște 
drăguţe pătlăgele preocupate să se coacă la soare. 

Peggy Sue și câinele albastru se supuseră. 

— Ajunge, şopti Sebastian, ud din cap până-n picioare de lichid 
roșiatic. Începând de acum, trebuie să fim prudenţi. Suntem într-o 
grădină de zarzavat, asta înseamnă că, în mod fatal, o să întâlnim un 
grădinar. 

Peggy clătină din cap; îngrijorarea îi strângea stomacul. 

Abia porniră la drum, că Sebastian şi scoase un strigăt de alarmă. 

— Duşman drept în faţă! gâfâi el. Nu mişcaţi... nu vorbiți. 
Încercaţi să vă închipuiţi că sunteţi niște roşii fericite să se pârguiască 
la soare. 

„Uşor de zis!“, gândi Peggy Sue, care, până atunci, nu se 
imaginase niciodată în coaja unei roșii... fericite sau nu. 

Îngenunche la pământ și rămase nemișcată, cu ochii larg deschişi, 
ca să localizeze de unde vine pericolul. La început, nu văzu nimic, 
pentru că grădinarul se confunda cu vegetaţia înconjurătoare. Era o 
creatură de o înălțime colosală, dar curios îmbrăcată în frunze de 


porumb împletite. Avea capul minuscul, rotund. Pielea lui evoca o 
coajă încreţită de măr de mult cules. N-avea mâini, în sensul obișnuit 
al cuvântului, braţul drept se prelungea cu o foarfecă de grădină 
ciudată, din os, cel stâng se termina cu o lopată, tot din corn. În loc 
de picioare, avea două greble. 

„Este o creatură-unealtă, gândi Peggy Sue. A fost concepută 
pentru a executa unele munci, nimic mai mult.“ 

Un picior-greblă se postă în fața ei. Semăna cu o labă prevăzută cu 
nenumărate gheare. Pe faţa rotundă a grădinarului, nările palpitau, 
analizând mirosurile. Ochii erau cât doi sâmburi. Mâna-lopată se 
lăsă în jos ca s-atingă uşor roşiile, căutând să le identifice pe cele care 
erau coapte. 

Peggy Sue se temu dintr-odată ca mirosul sucului cu care era 
stropită să nu-l păcălească pe grădinar. 

„Numai să nu-i vină ideea să mă culeagă!“, se gândi, în timp ce 
panica punea stăpânire pe ea. 

Din fericire, creatura se îndepărtă; picioarele ei, care greblau 
pământul, desenau linii paralele printre pietricele. 

Când dispăru în spatele unui tufiş, Sebastian ieși din starea de 
nemișcare. 

— Mai sunt și alții, suspină el. Fiecare este specializat într-un 
anume domeniu. Sunt semănători, culegători... și mai ales, unii care 
vânează paraziți. 

— Vorbeşti de noi? făcu Peggy. 

— Da, grădinarii ne consideră niște dăunători, purici de plante, 
cârtiţe sau limacși. 

Câinele albastru avea blana zburlită. Uriașul cu mâna în formă de 
foarfecă îl băgase în sperieți. 

— O să ne întâlnim și cu alţii, repetă Sebastian. Să nu vă apucați 
niciodată să fugiţi sau să ţipaţi. Dacă vreți să supraviețuiți, faceți 


bine și imitați legumele. 


Își continuară drumul prin iarba înaltă. În vârful colinei, se 
întinseră pe burtă ca să observe peisajul. Peggy Sue rămase 
înmărmurită. Grădina era atât de mare, că părea s-ajungă până la 
linia orizontului. Era făcută dintr-o succesiune de masive și peluze, 
mari cât nişte țări. Avu impresia că tocmai contemplă globul terestru 
la o oră de geografie. Aleile nisipoase separau toate aceste 
„continente“, așa cum o fac oceanele în lumea reală. Era, în același 
timp, şi foarte frumos... şi îngrozitor. 

— Suntem prea mici, şopti ea. O s-avem nevoie de ani ca să 
traversăm o asemenea întindere! O să am treizeci de ani când, în cele 
din urmă, o s-ajung la poarta castelului! 

— Poate că nu, zise câinele albastru, cred că-i o iluzie optică 
scornită special ca să ne descurajeze. 

— Posibil, mormăi Sebastian. Grădina este plină de capcane 
bizare. 

Tăcură, căci un animal ciudat tocmai apărea la cotitura unei alei. 
Din cauza dimensiunii lui, Peggy Sue crezu că-i vorba de un 
dinozaur. 

— Este o cisternă vie, explică Sebastian. Îi vezi trompa? Când 
mirajul îşi deschide porţile, animalul-cisternă o proiectează prin acea 
deschidere și începe să pompeze apa bălților, a fluviilor... chiar a 
oceanelor! Apa-i o problemă majoră aici, căci, pe măsură ce se 
extinde, grădina are nevoie să fie stropită din ce în ce mai mult. 

Peggy Sue observă animalul gigantic care se legăna pe alee. Nu 
părea rău. La capătul gâtului de brontozaur, se legăna un cap foarte 
mic. Ca şi elefanții, avea o trompă, dar această trompă, pentru 
moment rulată sub piept, era incredibil de lungă și te făcea să te 
gândești la acele furtunuri de incendiu folosite de pompieri. 


— Vezi, şuşoti Sebastian, are burta încrețită şi fleşcăită, parcă ar fi 
goală. Aşteaptă cu nerăbdare următoarea oprire în realitate ca s-o 
umple. Atunci burdihanul o să devină enorm, căci animalul o să 
înghită tone și tone de apă. Poate să-nghită totul, chiar apă de mare, 
stomacul lui filtrează sarea și o face dulce. 

— Ce face când este plin? întrebă Peggy. 

— Se transformă în stropitoare şi-şi pulverizează conţinutul peste 
grădină, acolo unde trebuie. Când cad de sus, cum sunt atât de mari, 
te pot turti, cum ar face-o stâncă. 

— Animalul nu-i rău, observă câinele albastru. Nici nu-i conștient 
de prezenţa noastră. Nu-i preocupat decât de setea plantelor. 

— Ar trebui totuşi să fim atenți să nu nimerim sub vreun picior, le 
atrase atenția Peggy Sue. 


Monstrul se-ndepărtă făcând pământul să se cutremure. Şase 
perechi de labe musculoase susțineau pântecul nesfârşit. Peggy şi-l 
imagină lansându-și trompa prin întredeschiderea mirajului şi 
pompând apa oazelor și a izvoarelor. 

— Există o turmă întreagă, adăugă Sebastian. Din fericire, îi auzi 
când vin. Nu ies niciodată de pe alei, ar risca să distrugă plantațiile. 


Cei trei prieteni se ridicară cu intenţia de a se deplasa cât mai 
repede posibil, ca să se pună la adăpostul ierbii înalte. 

„Trebuie să trecem din peluză în peluză, gândi Peggy. N-o să fie 
ușor.“ 

Castelul alb îi părea teribil de îndepărtat, o ceață difuză îl 
ascundea în parte, dar dacă-l priveai fix trei sau patru minute era de- 
ajuns ca să vezi cum i se schimbă aspectul. 

„Creşte întruna...“, realiză adolescenta. 


Nu era nicio îndoială, o să aibă în curând dimensiunea unui lanţ 
de munţi care vor acoperi orizontul. Din cauză că crescuse în 
înălțime, zăpezile veșnice se instalaseră pe metereze... și, în tot acest 
timp, tot ce nu făcea parte din grădină se micșora. 

Câinele albastru rămase nemișcat. În fața lor se ridica o căsuţă 
ciudată, făcută din iarbă și bucăţi de scoarță de copac. În interior, 
Peggy descoperi niște rucsacuri asemănătoare cu al ei și nişte haine 
împrăştiate. 

— O tabără, şopti ea. Probabil abandonată. 

— Da, spuse Sebastian. Adăpostul a fost construit, fără îndoială, 
de băieţii și fetele care au venit aici înaintea noastră. Unde sunt 
acum? 

Câinele albastru mirosi sacii de dormit puși pe jos. 

— Nimeni n-a dormit înăuntru de multă vreme, declară el. Au 
fost copii de vârsta voastră, dar erau gata să-şi piardă minţile... o 
simt. Îi stăpânea o vrajă. 

Peggy Sue cercetă rapid locul. Foştii ocupanţi fugiseră uitând în 
urma lor obiectele cele mai folositoare: cuțite, lopeţi, lanterne de 
buzunar. 

— Ce s-o fi întâmplat? murmură ea. Crezi c-au fost atacați? 

— Nu, zise câinele albastru. Nu-i miros de luptă, dar simt o adiere 
de vrăjitorie... E ca o bomboană acidulată umplută cu muştar. 

— Era de aşteptat, suspină Sebastian. Mulţi adolescenţi au plecat 
înaintea noastră; nimeni nu i-a mai văzut întorcându-se. 

Dintr-odată, Peggy zări un carneţel căzut pe jos. Avea paginile 
acoperite cu un scris copilăresc, cu rândurile îngrămădite. Îl ridică. 

Pe prima pagină citi: 

Mă numesc Sarah, am cincisprezece ani, ăsta este jurnalul de călătorie 
pe care mă voi strădui să-i țin cât durează expediția noastră. În dimineața 


asta, în zori, am ajuns la barieră ca să intrăm în grădină. Mike şi Kevin mă 
însoțesc. N-avem nicio idee despre ce ne aşteaptă. 

Peggy Sue răsfoi repede carneţelul. Observă că scrisul se deforma, 
devenind, în final, ilizibil. Numai câteva cuvinte, ici-colo, puteau fi 
descifrate: 

frică... Grădinarul i-a tăiat capul lui Mike cu foarfeca lui... vrăji... 
früctez. 

Un frison de îngrijorare îi ridică părul pe ceafă. 

— N-au rezistat prea mult timp, mormăi Sebastian, care citise 
peste umărul ei. Doar patru zile pe teritoriul duşman... 

Peggy Sue continuă să citească. Biata Sarah ținea neapărat să scrie 
în jurnal, chiar şi atunci când mâinile îi tremurau atât de tare încât 
scrisul i se transforma într-o mâzgălitură lipsită de sens. 

Nu-ţi dai seama imediat..., citi ea. Te învăluie cu perfidie... neîncredere. 
Dar ai vreun mijloc să faci altfel? 

Pe penultima pagină citi: Atenție! Pericol! Nu faceți aceeași greşeală 
ca noi... 

Ultima pagină din jurnal nu conţinea decât un rând, drept, cu un 
scris frumos, regulat. Se putea citi: 

Acum sunt fericită, nu-mi mai este frică deloc, ştiu că totul o să meargă 
spre bine. Era stupid să lupti, atât de stupid! 

Afirmația asta o înspăimântă pe Peggy Sue mai mult decât cele 
citite înainte. 

Ce se-ntâmplase? De ce lui Sarah nu-i mai era frică, așa, dintr- 
odată? 

Privi în jurul ei. Nu era nevoie de prea multă fantezie ca să-ţi 
imaginezi orele de groază pe care Sarah le petrecuse în cabană, 
ascultând cum se apropie paşii santinelei cu picioare în formă de 
greblă. 

(Grădinarul i-a tăiat capul tui Kevin cu foarfeca...) 


— Să nu rămânem aici, decise Peggy. Nu-i un loc sigur. 

Sebastian ridică din umeri. 

— Știu de ce i-au descoperit grădinarii. Pur şi simplu, au uitat să- 
și ude regulat corpul cu sucul unui fruct sau al unei legume. 
Camuflajul lor nu era perfect. Mirosurile vegetale se evaporă repede 
pe căldura asta, de-asta trebuie să repeţi stropirea asta de mai multe 
ori pe zi. 

Şi, trăgând cuțitul din teacă, se îndreptă spre un cartof cât el de 
mare și-l tăie. 

După ce luă o bucată zdravănă din legumă, se fricționă. Când 
termină, îi întinse bucata lui Peggy. 

— Tine, îi porunci el, fă ca mine. 

— Miroase a pământ, protestă câinele albastru. 

— Exact, mormăi băiatul. Important este că ascunde mirosul 
nostru natural. 

Peggy se supuse. Sucul de cartof degaja un miros fad, de pivniţă 
sau de vegetaţie de pădure. Îşi mânji faţa, mâinile, picioarele. 
Amidonul așeza o peliculă lipicioasă pe suprafața pielii. Era 
neplăcut. Când trebui să-l supună și pe câinele albastru la același 
tratament, animalul protestă. 

— Miroase urât! mârâi el. Și-o să-mi păteze cravata! 

Înainte de a se îndepărta de cabană, Peggy strecură carneţelul în 
buzunar. Oare, dacă-l studia mai atent, reușea să-l descifreze? 

ÎI considera pe Sebastian prea sigur pe el — ca toţi băieţii! —, era 
convinsă c-ar fi fost mai bine să fie mai prudenţi. Să cerceteze 
locurile, în loc să se grăbească de parcă participau la o cursă contra 
cronometru. 

(Grădinarul i-a tăiat capul lui Kevin cu foarfeca... 


Ici-colo, printre ierburi, zărea obiecte abandonate de tinerii care 
trecuseră pe acolo înaintea lor. Pantofi... pulovere... Tremura la 
gândul c-ar putea da nas în nas cu un schelet sau ceva de genul ăsta. 

Dintr-odată, crezu că distinge o formă între ierburile uriașe. Era 
cea a unei fete făcute ghem, cu ochii închiși. „Sarah!“, gândi ea 
imediat. Alergă spre adolescentă cu speranţa că-i încă în viaţă. 

Când îngenunche lângă necunoscută, văzu că aceasta — cu 
siguranță, dorind să se ascundă — era pe jumătate îngropată în 
pământ. 

— Sarah? strigă ea. Sarah, tu eşti? Am găsit jurnalul tău de 
călătorie... Mă auzi? 

—  Respiră, observă Sebastian. Pare adormită. Trebuie să o 
scoatem din groapa aia. 

— Nu! chelălăi câinele albastru. N-o atingeți! E vrăjită. 

Dar nici Peggy, nici Sebastian nu dădură atenţie acestui 
avertisment. Încercară amândoi s-o reanime pe fată, lovind-o peste 
faţă. 

Aceasta începu să geamă. 

— Lăsaţi-mă, mormăi ea. Vedeţi-vă de drum, dacă nu, chem 
grădinarul. N-aveţi dreptul să mă culegeți... 

— Sarah! insistă Peggy. Tu eşti cea care a scris acest jurnal? 

Adolescenta se forţă, în cele din urmă, să ridice pleoapele. După 
expresia posacă, era vizibil că nu dădea doi bani pe faptul că i se 
acorda ajutor. 

— Sarah? murmură ea. Da, era numele meu, înainte... când eram 
om. Acum nu mai am nimic de-a face cu voi. Încetaţi să mă 
persecutați! Sau chem grădinarul să vă taie capul. Lăsaţi-mă să cresc 
liniștită! Trebuie să-mi termin transformarea. 

— E nebună, spuse repede Sebastian. Se crede legumă! 


— Dacă nu mai ești Sarah, atunci cine eşti? întrebă Peggy, 
aplecându-se uşor asupra fetei. 

— Ce, nu se vede? rânji aceasta. Sunt un cartof, încă nu sunt 
perfectă, dar fac eforturi. Vreau să devin frumoasă ca să fiu culeasă 
și fiartă. Vreau să fiu pasată şi încorporată în piureul demonului... 

— Eşti ca noi! îi spuse Peggy, scuturând-o de umeri. Reacționează! 
Nu ești un cartof! Trezeşte-te, ești hipnotizată! 

— Te înșeli, șuieră câinele albastru. Ea nu mai e om. 

— Ștergeţi-o de-aici! urlă Sarah. Nu vreau să fiu mâncată de niște 
amărâte de ființe umane! Mă păstrez pentru demon! 

— Trebuie să tacă, şopti Sebastian. Altfel, le va atrage pe santinele 
aici. 

— S-o scoatem din groapa asta! decise Peggy. Strecoară-ţi mâna 
sub brațul ei drept, eu o să-l apuc pe stângul, şi să tragem împreună. 

Vai, de cum porniră această manevră, Sarah, îngrozită, începu să 
scoată țipete îngrozitoare. 

— Încetaţi! strigă câinele albastru. Priviți-i mâinile... picioarele! 

Peggy și Sebastian îl ascultară şi scoaseră un geamăt de stupoare. 

Degetele de la mâini și de la picioare erau schimbate în rădăcini 
lungi, adânc înfipte în pământ. Nu mințise: era, cât se poate de sigur, pe 
cale să se transforme într-un cartof! 

— Imposibil s-o smulgi din cuib, bâigui Sebastian. Fiecare dintre 
degete măsoară sigur mai mult de un metru. 

Peggy Sue holbă ochii, îngrozită de ceea ce vedea. La nivelul 
solului, epiderma lui Sarah lua aspectul cojii de cartof. Picioarele ei 
începuseră să se preschimbe într-o masă ovoidală plină de umflături. 

Sarah striga întruna după ajutor. 

— Grădinar! vocifera ea. Grădinar! Vino să mă ajuţi... Doi intruși 
umani nu mă lasă în pace să cresc! 


— S-o ştergem! spuse repede Sebastian. Nu mai putem face nimic 
pentru ea. Dacă-i tăiem rădăcinile, moare. 

Frunzișul începu să freamăte cu un foșnet puternic, în timp ce un 
râcâit făcea pământul să vibreze. 

„Un grădinar, gândi Peggy, cuprinsă de groază. Vine să vadă ce 
se-ntâmplă.“ 

— Scapă cine poate! lătră câinele albastru. 

Lamele uriaşe ale foarfecii de os țăcăneau deasupra capetelor lor, 
în căutarea prăzii. 

„Din fericire, ne-am dat cu suc de cartof, murmură în gând 
câinele. Poate o să-i fie greu să ne descopere.“ 

Cu toate astea, cei trei tovarăși nu se simțeau deloc în largul lor. 

Profitând de adăpostul oferit de iarba înaltă, se îndepărtară cât 
mai repede posibil de grădinarul, aplecat acum asupra lui Sarah. În 
timp ce fugeau, vocea fetei vrăjite continua să răsune în urma lor. 
Spunea: 

— Voiau să mă culeagă oamenii ăia mizerabili, dar le-am spus că 
nici nu se pune problema, numai demonul va avea dreptul să mă 
mănânce... dacă o să reușesc să fiu demnă de a sta pe masa lui. 

Alergară până li se tăie respirația de tot, fără să mai piardă timpul 
uitându-se peste umăr în urma lor. Când, în cele din urmă, căzură în 
genunchi în țărână, nu mai aveau putere nici să vorbească. 

Peggy Sue își scoase termosul din rucsac și-i umplu castronul 
câinelui albastru, care scotea limba de un cot, aproape la fel de lungă 
precum cravata de care nu se despărțea niciodată. 

— Curând se va lăsa noaptea, observă Sebastian. Când grădina 
suferă de sete, grădinarii micşorează ziua. 

— E posibil? 

— Aici, soarele e ca o lampă. Se stinge de la un întrerupător. 

Peggy se întrebă câte alte pericole le rezerva noaptea. Simţea 
jurnalul de călătorie al lui Sarah ca pe o umflătură în buzunar. Își 
punea întrebarea în ce fel se lăsase fata copleşită de vraja care o 
făcuse să se creadă cartof. 

— Să ne instalăm. Nu trebuie aprinse nici focul, nici lanterna, 
limpede? 

Aproape imediat, soarele se stinse cu un pocnet sec și întunericul 
se aşternu peste grădina fermecată. 

Aerul se umplu de zgomotul florilor care îşi închideau petalele. S- 
ar fi zis că-i o trupă de marinari care închid miile de tambuchiuri ale 
unui submarin gigantic. Peggy Sue se sprijini cu spatele de un fir de 
iarbă, câinele albastru se ghemui la pieptul ei. 

Cu toată teama, dormiră neîntorşi până în zori. 


+ 

Scârțâitul soarelui, căruia grădinarii îi măreau încetişor lumina, fu 
cel care o trezi pe Peggy Sue. Amintindu-şi de recomandările lui 
Sebastian, îşi scoase briceagul şi plecă în căutarea unui fruct. N-avea 
chef să meargă prea departe, pentru că nu se simţea în siguranţă. 
Reuşi să găsească vreo zece pătlăgele enorme, de un roșu strălucitor. 
După ce o înțepă pe cea mai mare, se scăldă în sucul ei. Nu era nimic 
plăcut în asta, dar era preţul siguranţei ei. 

Se felicită imediat că fusese prevăzătoare, pentru că un grădinar 
apăru printre copaci. Avea înfățișarea unei sperietori îmbrăcate în 
frunze uscate, cu mâinile ciolănoase plutind în aer și strălucind în 
razele de soare. Peggy se făcu foarte mică şi rămase nemişcată. 
Nările tremurară pe fața rotundă a creaturii. 

„Analizează mirosurile, gândi adolescenta, sper că n-o să-i 
descopere pe Sebastian și pe câinele albastru.“ 

Uriașul scheletic nu se hotăra să se-ndepărteze. Ceva îl deranja. 
Fără îndoială, simţea printre ierburi mirosurile emise de băiat şi de 
animal. 

Peggy Sue nu mai putea să stea chircită lângă enormul picior 
stâng în formă de greblă. Strângea din maxilare ca să-și împiedice 
dinţii să clănțăne. În cele din urmă, santinela plecă. Cum dispăru în 
spatele copacilor, Peggy se grăbi să-și trezească tovarășii, ca să-i 
trimită să-și facă baia de suc de roşii. 

— Ne-au mirosit prezența, spuse Sebastian când îi povesti 
întâlnirea ei matinală. Ne caută. 

Fata se miră că nu-i e foame, dar băiatul îi aminti că oamenii n- 
aveau nevoie să mănânce în interiorul mirajului, decât dacă le era 
poftă de ceva. 

— Numai uriaşul are nevoie de hrană, declară băiatul, pentru că 
el creează mirajul. Dacă moare, acest univers dispare brusc, ca un 


balon plin de confetti care se sparge, şi vom fi zdrobiţi cu toţii. 


Odată enunțat acest adevăr tulburător, Sebastian se cățără în 
vârful unui fir de iarbă, încercând să se orienteze, pentru că nu se 
punea problema să se-nvârtă în cerc... așa cum o făcuseră, cu 
siguranţă, majoritatea predecesorilor lor. 

— Pe acolo! anunţă el, coborând. O să ieşim din primul masiv. 
Apoi o să trebuiască să traversăm o alee de pietriș, ca s-ajungem la a 
doua peluză. O să fie aproape la fel de plăcut ca și cum am trece 
printr-un deșert de pietricele. Mai mult, n-ar trebui s-o lălăim, știți 
voi de ce... 

— Din cauza animalelor-cisternă, completă câinele albastru care-și 
târa cravata pe pământ. 

— Exact, sunt mari, dar rapide. Ar fi o greșeală să credem că sunt 
greoaie. Abia dacă ai timp să le observi, că din trei pași te şi ajung. 

Vestea asta ar fi trebuit s-o îngrijoreze pe Peggy Sue, dar ea începu 
să fluiere în timp ce mergea. 

„E ciudat, se gândea ea. Nu mi-e frică deloc. Ce se întâmplă cu 
mine?“ 

Aruncă o privire spre câinele albastru. Zburda printre firele de 
iarbă ca un căţeluș. 

„Ciudat“, își spuse ea... și nu se mai gândi deloc la asta. 


Pe măsură ce coborau versantul colinei şi se apropiau de aleea pe 
care circulau dinozaurii-rezervor, Peggy se simţea din ce în ce mai 
ușoară. Îi era greu să-şi adune gândurile... şi chiar să-şi aducă 
aminte ce căuta ea acolo. 

De fapt, de-aia nu mai putea ea de motivul călătoriei. Nu mai 
avea decât o poftă: să-și smulgă hainele, să rămână complet goală şi 
să-și ofere pielea soarelui, ca să-și bronzeze şi încheieturile... Aerul 


era plin de parfumuri încântătoare... mirosul pământul le întrecea 
pe toate, puternic, ameţitor. Peggy regreta că n-are plămânii mai 
mari, ca să respire mai mult aer. 

Încet-încet, rămase în urmă, lăsându-i pe băiat și pe câinele 
albastru s-o ia înainte. Nu pricepea de ce se grăbesc aşa. N-ar fi fost 
mai amuzant să se lase în iarbă, să se prăjească la soare? Avea chef 
să-și arunce rucsacul din spate, pentru că bretelele îi tăiau umerii. 

Râse de una singură. l-ar fi plăcut să se transforme într-un fluture 
și să zboare din floare în floare. Sau chiar să fie o pasăre cocoţată pe 
o ramură... Nu, mai bine asta: ar fi vrut să fie un fruct care se coace ta 
soare. Un fruct frumos, nemișcat, care se simte atât de bine în căldura 
amiezii. Un fruct preocupat doar să crească, să se umfle, să capete tot 
mai mult gust, mai mult parfum... Oh! cât de plăcut trebuie să fie să 
stai aşa, agăţat de o codiţă, să n-ai nimic de făcut decât să zaci 
precum un motan mare torcând pe o canapea. 

Nu știa de unde-i vin ideile astea ciudate, dar li se abandonă cu 
deliciu. 

Ajunse la baza colinei într-o stare de reverie vecină cu 
somnambulismul. Sebastian îi strigă ceva, dar nu-l putu asculta. 
Băiatul ăsta o plictisea agitându-se atât. Aspira la mai multă linişte... 
la liniştea totală a... a roşiilor, de exemplu! Ce putea fi mai plăcut decât 
să te înroşești încet, să ajungi din ce în ce mai mare, cea mai 
strălucitoare roșie din grădină. Și apoi, frunzulițele verzi prinse de 
codiță, de-o parte și de alta, sunt atât de frumoase! 

Ajunse la drumul de pietriş, o luă distrată pe urmele celorlalți, 
mereu cufundată în visul ei. Privi pietricelele care-i scârțâiau sub 
tălpi. Oh! n-ar fi deloc plăcut pentru o roșie să crească aici, nu, are 
nevoie de un pământ mai moale, delicat ca o pernă de catifea, un 
pământ afânat, ușor de arat, pe care să te-ntinzi în voie. A fi roşie 


însemna să descoperi plăcerile leneviei, ale visării... să nu faci nimic 
decât să picotești lăsându-ți spiritul să hoinărească şi... 


La vreo zece metri în fața ei, Sebastian agita braţele și striga ceva 
ce ea nu pricepea. Ce obositori erau băieţii! Nu puteau să stea liniștiți 
o clipă? Cu ei totul degenera inevitabil în ceartă. Decise să nu-l bage 
în seamă. Câinele țopăia şi el, lătrând. Ah! ce stupizi erau amândoi! 

Lăsă capul în jos, ca să nu-i mai vadă, și se cufundă în 
contemplarea pietricelelor de la picioarele ei. Erau curate şi foarte 
albe, dar nu i-ar fi plăcut să crească printre ele... dacă ar fi fost o 
roşie, bineînțeles, ceea ce nu era — vai! — cazul... 

„la uite, gândi ea, dintr-odată, pietrișul se mişcă singur. Ai zice că 
dansează.“ 

Îngenunche ca să-l studieze mai bine. Nu, pietrişul nu dansa, nu 
făcea decât să se supună unui fel de scuturătură care zgâlțâia 
pământul. Toată aleea răsuna acum ca pielea unei tobe în care se 
bătea ritmic. 

Peggy Sue ridică privirea. De cealaltă parte a drumului, urcat pe 
marginea celei de-a doua peluze, Sebastian îi făcea semne disperate. 
Câinele lătra sărind în sus, iar cravata caraghioasă cu care era 
împopoţonat se agita în ritmul ţopăielii. 

„Poate dansează şi el? se întrebă fata. Ca pietricelele?“ 

Trebuia să facă și ea la fel? Le studie mișcările: băiatul dădea din 
mâini, câinele sărea scoțând limba. Dacă i-ar fi imitat, ar fi fost, cu 
siguranță, şi mai caraghioasă. 

Sebastian părea că arată spre ceva care era în spatele ei. Făcea 
nişte strâmbături idioate, care-l urâțeau. Era o prostie, pentru că, 
altfel, era drăguţ. 

Cu un suspin resemnat, privi peste umăr. Un animal mare urca pe 
alee, se-ndrepta direct spre ea... un animal foarte mare, dar nu era 


rău, asta se vedea clar. Avea un cap minuscul și o trompă nesfârşită. 
Ai fi zis că-i un elefant desenat de un copil mic. N-avea urechi... şi 
gâtul era imens, și apoi avea prea multe picioare, şi apoi... 

Pe Peggy o apucă un râs nebun. Nu, chiar că era nostim! Un 
asemenea animal nu putea să existe. Se apropia din ce în ce mai 
mult, dar lui Peggy nu-i era frică, nu, ea știa că animalul cel enorm 
avea consemnul de a nu face niciodată rău fructelor sau legumelor... 
nu risca deci nimic. 

„Mi-aş dori să mă stropească, îşi spuse, mi-e puţin cald. Dacă o 
ţine tot așa, o să mă usuc şi o să-mi pierd sucul.“ 

Privea cum labele monstrului se ridicau și coborau în cadență. 
Pământul se cutremura din ce în ce mai tare și-i era greu să-şi 
păstreze echilibrul. Ţinea nasul în sus, sperând că fiinţa fantastică o 
să-și deruleze trompa ca să-i dea apa care începea să-i lipsească. 

Dintr-odată, câinele care purta cravată se aruncă asupra ei, își 
înfipse colții în pantalonii ei şi trase cu toată puterea, obligând-o să 
traverseze aleea. 

Ah! Ce tâmpenie! Să n-o lase să fie udată! 

— Dă-mi drumul, câine idiot! îi strigă ea. 

Dar animalul se încăpăţâna s-o tragă spre peluză, iar ea fu nevoită 
să-l urmeze. Una din labele monstrului-cisternă o atinse, dar ea nici 
măcar nu simți, atât era de nemulțumită că era sărită de la stropitul 
de dimineaţă. Toate fructele, toate legumele vor fi revigorate, în 
afară de ea. Vai! Era oribil! 

Pierzându-și echilibrul, căzu în iarbă. 

— Eşti complet nebună! urlă Sebastian. Unde ţi-e capul? Nu 
vedeai că animalul-cisternă era gata să te zdrobească? Era cât pe-aci! 

Părea scos din minţi de furia care-i înroşea mutrița. Peggy Sue 
ridică din umeri. Cu siguranță, nu pricepea nimic din reacţiile 
oamenilor. Viaţa legumelor era mult mai liniștită. 


Băiatul o prinse de umeri și o zgâlțâi, dar ea nu-l asculta. 
Cuvintele n-aveau sens pentru ea. Nu erau decât niște zgomote 
oribile ieşind din gura lui. Legumele comunică blând mișcându-și 
frunzulițele. Flip-flop... flip-flop... şi asta nu deranjează pe nimeni. 

Cei doi indivizi o studiau îngrijoraţi. Băiatul şi câinele... le-a uitat 
numele! Legumele n-aveau nume. Nu-și complicau mintea cu așa 
ceva. O obligară să se ridice și să pornească din nou la drum. Din 
când în când, se-ntorceau ca să se asigure că-i urma. Cât de stupid 
era să mergi în continuu, în loc să te odihneşti într-un colț, să-ți înfigi 
rădăcinile și s-aștepţi acolo îndopându-te cu soare. 


x 


Începând din acest moment, pierdu noţiunea timpului. Când 
băiatul hotărî să facă pauză, primi vestea cu bucurie şi se aşeză mai 
la o parte. Cum nimeni n-o băga în seamă, îşi scoase pantofii, ciorapii 
și săpă o gaură în pământ, ca să-și îngroape picioarele. Nu ştia de ce 
făcea asta, dar ceva o îndemna. O forță care o depășea. Își acoperi 
picioarele goale cu pământ, până la glezne. 

Ah! cât era de plăcut! Trebuia să fi făcut asta mai de mult! 
Lucrările de grădinărit odată terminate, începu să dormiteze. 

Nu se gândea la nimic altceva decât să se coacă, să-și ofere cât mai 
mult soare. Din când în când, ridica pleoapele ca să vadă dacă pielea 
i se înroșea... cu un roșu frumos de tomată. 

Plescăitul limbii câinelui o obligă să-și recapete cunoștința. Îi spăla 
fața zdravăn, acoperind-o cu salivă. Ea încercă să se zbată, dar deja 
nu mai avea suficientă energie ca să-l respingă. 

Apoi căzu pe spate. Acum, animalul săpa pământul ca să-i 
elibereze picioarele. 

— Trezeşte-te! urla vocea câinelui în mintea ei. Eşti victima unei 
vrăji! Reacționează, pentru Dumnezeu! Reacționează! 


În tot acest timp, Peggy se gândea: „De ce nu mă lasă în pace 
odată? Sunt o roşie, vreau să mă coc în liniște în colțișorul meu, 
vreau să fiu frumoasă, frumos colorată și zemoasă pentru masa 
demonului.“ 

Câinele o mușcă de picior. Durerea o smulse din hipnoza a cărei 
prizonieră era. 

— Uită-te la picioarele tale! îi lătră câinele albastru. Dacă n-aş fi 
intervenit eu, ai fi împărtăşit aceeaşi soartă cu Sarah. 

Peggy Sue se aşeză în fund și scoase un strigăt de groază: mici 
rădăcini începeau să-i crească în vârful degetelor de la picioare! 

— Trebuie tăiate cât sunt încă fragede, spuse câinele. Dacă mai 
aşteptam, ar fi crescut în pământ, adânc, şi ar fi fost imposibil să te 
mai scot din groapa asta. 

— Este înspăimântător, bâigui fata. Ce s-a întâmplat cu mine? 

— Sucul..., răspunse animalul. Sucul de roşie cu care te-ai dat de 
dimineaţă transformă încet-încet oamenii în legume sau fructe... 
Asta i s-a întâmplat lui Sarah. 

— Dar tu, se miră Peggy, tu nu ești contaminat. 

— Nu, pentru că eu sunt animal, iar capcana asta a fost concepută 
pentru oameni. 

Peggy se frecă la ochi. Îi era greu să reia contactul cu realitatea. 

— Gândeai ca o roşie, reluă câinele. În cele din urmă, am înțeles 
că trebuia să curăţ sucul cu care erai acoperită. Privește-l pe 
Sebastian... a rezistat mai mult decât tine, dar vraja l-a copleșit şi pe 
el într-un final. 

Peggy aruncă o privire peste umăr. Băiatul îşi îngropa picioarele, 
după ce-și scosese pantofii și șosetele. 

—  Pricepi cum funcționează asta? mormăi câinele albastru. 
Rădăcinile cresc primele... restul trupului le urmează încet. Cred că, 


printre legumele care ne înconjoară, multe au fost copii. Sunt sigur 
că erai foarte fericită să te transformi în roșie. 

— Da, aprobă Peggy Sue. Găseam asta nemaipomenit. Să fiu 
hrană pentru demon mi se părea o mare onoare... o onoare de care 
trebuia să mă dovedesc demnă. 

Desfăcând briceagul, începu să taie una câte una micile rădăcini 
care îi creșteau din degete. Nu era mai dureros decât tăiatul 
unghiilor. 

Când termină, își puse pantofii și se duse să-l ajute pe Sebastian. Îi 
spălă fața cu apă din termosul ei. 

Când băiatul își reveni în simțiri, îi explică ce se întâmplase. 

— Nu-mi amintesc mare lucru, mărturisi adolescentul. Te văd în 
mijlocul drumului, gata să fii zdrobită de animalul-cisternă, apoi 
amintirile mele se şterg... 

— Trebuie să nu mai folosim sucul de legume sau de fructe, spuse 
Peggy. Este un şiretlic al grădinarilor ca să ne prindă în capcană. 
Fără câinele albastru, s-ar fi zis cu noi amândoi. 

Cei trei prieteni rămaseră o clipă tăcuţi, conștienți c-au trecut pe 
lângă o catastrofă. 

— Asta a fost vraja primei peluze, mârâi câinele. Mă întreb ce ne 
aşteaptă în a doua. 


15 
LUMEA CÂRTIȚELOR 


Le fu destul de greu s-o pornească la drum, căci efectele vrăjii 
întârziau să se risipească, încurajându-i la lene. Peggy Sue auzea 
întruna o mică voce care-o tot îmbia: La ce bun să continui? Toate astea 
nu folosesc ia nimic... savurează mai bine pacea legumelor. 

O hărțuia dorința de a săpa din nou o gaură ca să-şi îngroape 
picioarele; trebui să facă eforturi serioase ca să nu-i cedeze. 

Pentru moment, a doua peluză părea să fie la fel ca prima. Acum, 
când mirosul lor uman nu mai era ascuns de cel al fructelor magice, 
Peggy se simțea vulnerabilă. Grădinarilor nu le-ar fi fost greu să-i 
localizeze. 

Tocmai rumega gândurile astea sinistre, când zări prima groapă... 

— Un mușuroi de cârtiţă, stabili Sebastian. 

— Așa-i, confirmă câinele albastru. Dar cârtița-i moartă de multă 
vreme... totuși galeriile sunt locuite, o simt. 

— De cine? întrebă Peggy. 

— De copii ca voi..., spuse animalul. Fiţi atenţi, le e frică. 

Peggy înaintă până aproape de groapă. Trepte rudimentare erau 
săpate în pământ. Scoase lanterna şi o luă pe scara ce cobora în 
întuneric. 

— E cineva aici? strigă ea. Suntem prieteni... Am trecut de bariera 
albă ieri-dimineaţă. Mă auziţi? 

Auzi ecou de paşi fugind în beznă, şoapte. În sfârşit, după o clipă, 
un băiat strigă: 


— Sunteţi încă aproape umani? 

— Da, răspunse fata. 

— Stingeţi mizerabila aia de lanternă, mormăi necunoscutul, și 
ţineţi mâinile ridicate. 

Peggy se conformă dorințelor puştiului. 

Pașii se apropiară, apoi o bandă de puștani răsări de după cotitura 
tunelului. Erau îngrozitor de murdari, acoperiți cu niște zdrențe 
croite din frunze de porumb. Unii băieți purtau jumătăţi de coji de 
nucă în loc de căști. Alţii scobiseră alune ca să-și facă niște coifuri ca 
ale cavalerilor din Evul Mediu. Erau înarmaţi cu măciuci ghintuite 
(în realitate, tije de trandafir întărite în foc). 

Şeful lor era un adolescent destul de gras. Braţele lui trădau însă o 
forţă herculeană. 

— Mă numesc Nasty, mormăi el. Sunt şeful supraviețuitorilor. 
Trăim în galeriile de cârtiță ca să scăpăm de grădinari. Dacă aţi ajuns 
până aici înseamnă că ați dejucat vraja sucului de legume. 
Majoritatea se lasă păcăliți. 

Peggy Sue se prezentă. Văzu imediat că Sebastian nu nutrea nicio 
simpatie pentru Nasty. De altfel, cei doi băieţi nici nu dădură mâna. 

— Veniţi! porunci grăsanul cu umeri de luptător. Nu staţi pe 
marginea gropii. E periculos. Nu vă fie teamă, o să luminăm cu 
ajutorul licuricilor domesticiți, îi mângâiem și ei ne dau lumină. 

— Câţi sunteţi? se interesă Peggy Sue. 

— Vreo treizeci, răspunse Nasty. Suntem supraviețuitorii celei de- 
a doua peluze. Eu am ajuns până la capătul celei de-a treia, dar am 
făcut stânga împrejur. 

— De ce? întrebă adolescenta. 

— Este imposibil să mergi mai departe, zise Nasty, cu o 
strâmbătură de dezgust. Capcanele sunt din ce în ce mai complicate. 

— De când ești aici? 


— Nu știu... zece ani poate. Aici pierzi noțiunea timpului. Nu 
mănânci, nu crești. Totul este neclintit. 

Mergeau acum printr-un tunel lat cât o stradă. De-a lungul 
pereţilor, omizi mari ațipite răspândeau o strălucire verzuie. 
Supraviețuitorii construiseră colibe din resturi vegetale. Mulţi 
adolescenţi jucau cărți sau zaruri. 

— Trebuie să-şi ocupe şi ei timpul cu ceva, mormăi Nasty, 
remarcând privirea nedumerită prost ascunsă a lui Peggy Sue. 

— De ce nu treceţi bariera în sens invers? întrebă adolescenta. 

— Ca să ne întoarcem în zona viselor? ricană Nasty. Mulţumesc, 
nu! Toţi cei care trăiesc acolo or s-ajungă minusculi, este inevitabil. 
Preferăm să rămânem aici şi să ne păstrăm dimensiunea reală. N-am 
chef să mă transform în microb. 

Părea posac, dezamăgit. Peggy avu impresia că viaţa în galerii era 
groaznic de plicticoasă. 

Ajuns în mijlocul sătucului lor, Nasty îi invită să se așeze în cerc 
în fața colibei sale. Contrar regulilor ospitalităţii, nu le oferi 
musafirilor nici de mâncare, nici de băut. 

— Nu trebuie să mâncaţi nimic din ce se găseşte afară, explică el. 
Toate legumele, toate fructele sunt pline de vrăji. Cu toate astea, e 
greu să nu cedezi poftei. 

— Chiar așa? făcu Sebastian sceptic. 

— Chiar aşa, repetă Nasty, pe un ton indiferent. Aromele care ne 
vin de afară sunt uneori atât de încântătoare, că unii din amicii mei 
nu pot să reziste. Evadează din galerii și se duc să se-ndoape cu 
mure sau cu afine... 

— Şi apoi? se neliniști Peggy. 

— Apoi n-au decât un gând: să devină mure sau afine, suspină 
Nasty. Aţi trecut deja printr-o experiență asemănătoare când v-aţi 


frecat cu suc de fructe. Când le mănânci, efectul e și mai puternic. 
Metamorfoza are loc într-o zi. 

Părea obosit să tot repete acelaşi lucru. Ca şi cum i-ar fi ghicit 
gândurile lui Peggy Sue, spuse: 

— Îi previn pe toți cei care trec pe aici, dar nimeni nu mă ascultă. 
Toţi vor să continue, să devină eroi... și nu-i mai vede nimeni 
niciodată. 

Alți copii veniră să se așeze lângă ei. Aveau aceeași mină 
încruntată a oamenilor care se plictisesc de moarte. Se prezentară: 
Kathy, Olga, Ronan, Elodie, Dekker... 

— Minunată adunătură fără minte, da! mormăi Nasty. Dacă nu 
eram aici ca să am grijă de ei, de mult ar fi murit în capcanele 
grădinii. 

— Spune-ne ce-ai văzut la capătul celei de-a doua peluze, îi ceru 
Peggy Sue. Ce te-a făcut să te-ntorci din drum? 

Nasty lăsă umerii în jos și scoase un oftat scârbit. 

— Înainte de toate, murmură el în cele din urmă, cu privirea 
goală, dincolo de ultima peluză există un drum de dale albe, atât de 
albe, încât par cioplite din cretă. Este unicul mod de a ajunge la 
castel, căci, de o parte şi de alta a acestui drum, se înalță munții de 
flori ucigaşe sau de cactuși strănutători. 

— Cactuși strănutători? se miră Peggy. 

— Da, confirmă Nasty. Sunt alergici la copii. Cum simt prezența 
unui puşti, se pun pe strănutat și toți țepii le zboară prin aer. Te 
trezești ciuruit... și, cum sunt otrăvitori, te prăbușeşti în clipa 
următoare. Este foarte greu să treci de piedica asta. Unii reușesc, 
recurgând la nu-știu-ce şiretlic, dar asta nu le foloseşte la mare lucru, 
pentru că imediat după n-au altă variantă decât s-o ia pe drumul cu 
dale albe, dacă vor s-ajungă la podul suspendat. 

— Şi drumul ăsta este vrăjit? 


— Exact. De cum pui piciorul, începi să te micșorezi atât de tare, 
încât ai impresia că vezi drumul cum se lungește şi castelul cum se 
îndepărtează. În realitate, drumul nu se modifică, cei care merg, pe el 
devin pe zi ce trece mai mici. După o săptămână, ai dimensiunea 
unui purice și drumul cu dale albe ţi se pare la fel de lung ca distanța 
dintre Pământ și Lună. Când am văzut asta, am înţeles că era inutil 
să-mi asum riscurile. M-am răsucit pe călcâie și m-am întors aici. 
Galeriile sunt imense, te poți ascunde în voie şi grădinarii ne lasă în 
pace. 

— Crezi sincer că nu există nici măcar o șansă să ajungi la castel? 
insistă Sebastian. 

— Nici măcar una, mormăi Nasty. Am supraviețuit destul de bine 
capcanelor, nu sunt un laș, dar zona e plină de trucuri. Când mă 
gândesc la toţi amărâţii de puşti care în momentul ăsta se 
încăpățânează s-o ia pe drumul pavat cu dale albe, fără să-şi dea 
seama că devin din ce în ce mai mici și că vor avea nevoie de cinci 
secole ca s-ajungă la podul suspendat, îmi spun c-am ales cea mai 
bună soluție. 

Peggy Sue își stăpâni o strâmbătură. Nu împărtășea defetismul lui 
Nasty, dar simțea cum îi crește îngrijorarea la gândul încercărilor 
care-i aşteptau. 

— Vreau să vă dau un singur sfat, făcu grăsanul. Rămâneți aici, o 
să am eu grijă de voi. Băieţii şi fetele mele nu sunt nefericiți. Inventez 
fără încetare jocuri noi pentru a-i ţine ocupați. Galeria este un fel de 
tabără de vacanţă; eu sunt monitorul. O să vă distraţi pe cinste, o să 
vedeţi! Lăsaţi-o baltă cu războiul ăsta idiot! 

Se ridicase și făcea gesturi largi, arătând spre galeriile învecinate. 

— Olga şi Ronan or să vă conducă să ne vedeţi instalaţiile, spuse 
cu o bună dispoziţie ce suna fals. Am construit totul cu mâinile 


noastre. Haideţi... faceți cunoștință cu tabăra de vacanţă subterană a 
lui Nasty Supraviețuitorul! 

Peggy Sue, Sebastian și câinele albastru nu îndrăzniră să-l refuze. 
În timp ce Nasty se ducea să supravegheze construcția unui nou 
tobogan, ei îi urmară îndeaproape pe cei doi copii care erau pe post 
de ghizi. 

Olga era o roșcovană mică și foarte slabă, cu fața încadrată de cozi 
lungi. Ronan era un băiat cu picioare foarte lungi, căruia viaţa în 
galerii îi dăduse o paloare de andivă. Nu păreau, niciunul, nici 
celălalt, prea fericiți de vacanţa obligatorie impusă de Nasty. 

Fără elan, le prezentară celor trei prieteni instalaţiile distractive 
din tunele. Erau manejuri, piscine, balansoare, o pistă unde puteau 
face curse de care trase de greieri dresați, o cupolă imensă unde 
puteai să zbori suspendat de hamul unui fluture de noapte. 

— Toate astea nu par să vă distreze prea tare, observă Peggy, 
întorcându-se spre Olga. 

Fetiţa cu cozi roșcate se strâmbă. 

— Eh! oftă ea. La început, da, era nostim, dar, când faci asta toată 
ziua, până la urmă ți se scârbeșşte. 

— Nasty are multă grijă de noi, adăugă Ronan. Vrea să fim fericiţi, 
dar ne ţine prizonieri. Încearcă să ne apere de ce-i afară, dar a 
devenit temnicerul nostru. 

— E adevărat, continuă Olga. Ne crede mult mai mici decât 
suntem în realitate. De parc-am fi nişte bebeluşi. Vrea să ne 
împiedice să ne confruntăm cu capcanele de afară. 

— Şi voi? întrebă Peggy. Voi ce vreți cu adevărat? 

— Am vrea să ieşim, șopti Olga. Să ne continuăm misiunea, s- 
ajungem la castel. 

— Chiar dacă-i periculos? 

— Da. 


Peggy Sue îi cercetă atentă pe cei doi copii. Văzu strălucind în 
ochii lor un fel de speranţă disperată. 

— Sunt mulți care gândesc așa ca voi? întrebă ea. 

— Da, murmură Ronan privind peste umăr, ca să se asigure că 
Nasty nu era prin preajmă. Dar nimeni nu îndrăznește s-o spună. E 
trist, dar am sfârşit prin a ne teme de Nasty, câtă vreme el nu ne vrea 
decât binele. 

Speriaţi de gândul c-au vorbit prea mult, cei doi copii nu mai 
abordară subiectul în timpul restului vizitei. 

Nasty amenajase nemaipomenit subteranele, dar atracțiile -— 
mașini bușitoare, montagne-russe-uri — nu erau frecventate decât de 
copii Morocănoşi. 

— Aici, îi anunţă Olga, fabricăm confetti din petale de flori uscate. 
Acolo, serpentine din ierburi colorate tăiate fâșii. 

În mai multe rânduri, trebuiră să se lipească de perete ca să lase 
locul cohortelor de insecte vopsite în culori ţipătoare, care erau 
călărite de tineri cavaleri. 

— Există și o orchestră, mormăi Ronan. Flautele sunt făcute din 
tije tăiate bucăţi; pentru tobe se foloseşte pielița ciupercilor argăsită 
și întinsă pe coji de nuci uriașe. 

După cum îi suna vocea, totul părea de o plictiseală mortală. 

Când se-ntorceau la coliba lui Nasty, Olga îi luă mâna lui Peggy 
Sue în a ei. 

— Când o să pleci, şopti ea, o să mă iei cu tine? 

— Da, îi scăpă și lui Ronan, și eu... și eu vreau să vin cu voi! Nu 
mai pot să fac în fiecare zi acelaşi lucru! 

Peggy nu avu timp să răspundă, pentru că Nasty apăru din 
spatele unei cabane, cu un aer suspicios. 

— Deci, întrebă el, v-a plăcut? O să rămâneți cu noi, bineînțeles. 


Cei trei prieteni nevoiţi să pară că se distrează la ciudata petrecere 
subterană simţiră că după-amiaza nu se mai termină. Peggy Sue nu 
se-nșelase: copiii se străduiau să râdă în hohote, dar ochii lor trişti le 
trădau plictiseala. 

— Am nimerit într-o închisoare, îi șopti ea lui Sebastian. O 
închisoare deghizată în parc de distracţii. Nu prea cred că Nasty are 
intenţia să ne lase să plecăm. 

— Crezi c-ar putea să ne captureze? murmură băiatul. 

— Da, răspunse adolescenta. Spre binele nostru... 

Puțin mai târziu, Nasty o luă pe Peggy Sue deoparte, sub 
pretextul că vrea să-i arate planurile noii atracţii: o roată mare, 
echipată cu vreo cincizeci de nacele din răchită. 

— Nu trebuie s-asculți ce spun puşti, zise el dintr-odată, 
aruncând o privire cu coada ochiului spre fată. Sunt prea mici, nu 
știu ce-i bine pentru ei. 

— Dar tu știi? îi replică adolescenta. 

— Da, mormăi Nasty. Eu sunt un supravieţuitor. Ştiu ce te 
așteaptă acolo, sus. De ce crezi că sunt atât de gras? Înainte eram la 
fel de subţire ca tine, dar, pe a doua peluză, există fructe teribil de 
apetisante, pe care nu te poţi împiedica să nu le mănânci. Sunt fructe 
malefice însă. Te fac să te îngrași doar în timpul unei nopţi! Te culci 
slab și te trezești cântărind de trei ori greutatea pe care-o aveai 
înainte. 

— Așa ţi s-a întâmplat şi ție? 

— Da. Tovarășii mei de călătorie — care s-au îndopat zdravăn — au 
devenit atât de uriași, că nici măcar nu se mai puteau ridica de jos. 
Balene ţintuite la pământ. Era îngrozitor. Am încercat să-i târăsc, dar 
n-am avut destulă putere. Până la urmă, a trebuit să mă decid să-i 
abandonez şi s-o iau la fugă înainte de venirea culegătorilor. 

— Culegători? 


— Bineînţeles! Eşti total idioată sau te prefaci? Sper că n-ai înghiţit 
poveștile astea cu demonul vegetarian care nu se hrănește decât cu 
legume și fructe? 

Peggy Sue simţi că se-ngălbeneşte. 

— Vrei să spui..., se bâlbâi ea. 

— Vreau să spun că demonul este un căpcăun, i-o trânti Nasty. 
Un căpcăun adormit, fie, dar care se hrăneşte cu copii ca în basmele 
părinţilor noştri. Din cauza asta, grădinarii pun să crească fructe 
vrăjite pe peluza a doua, pentru a fi în măsură să-i furnizeze 
stăpânului lor un vânat cât mai gras. Am priceput când i-am văzut 
pe culegători adunându-i pe tovarăşii mei. lată de ce-i apăr pe copii 
contra voinţei lor. Sunt naivi! N-au nici cea mai vagă idee despre ce-i 
așteaptă acolo, sus. Cred că traversarea grădinii o să fie o excursie 
distractivă. Nu-i deloc așa. Moartea nu există în zona viselor, este 
adevărat, dar aici, în grădină, lucrurile stau altfel! Demonul schimbă 
regulile după bunul lui plac! 

În timp ce vocifera, începuse să transpire, iar Peggy Sue se-ntrebă 
dacă nu cumva era cam nebun. 

Pentru că încerca să se depărteze sub un pretext oarecare, Nasty o 
apucă de încheietură. 

— Dacă vrei să pleci, n-o să te rețin, mormăi el, dar nu-mi lua 
niciun copil sau ai de-a face cu mine! 

Nu glumea deloc, iar lui Peggy Sue nu-i era prea clar cum o să 
iasă din încurcătura în care se băgase. 

Pe când se grăbea să ajungă din nou la Sebastian şi la câinele 
albastru, un anunţ răsună în galerii: „Noaptea! Vine noaptea!“. 

Cel care striga așa era santinela postată la gura tunelului. Peggy 
Sue avu impresia că surprinde o nuanță de panică în vocea lui. 
Imediat, copiii părăsiră locurile de distracţie și se-ntoarseră în galeria 


centrală. Alergau, se-mpingeau. Zărindu-i pe Olga şi pe Ronan, 
Peggy îi întrebă unde se duc. 

— În dormitor, răspunse fetița. Asta-i regula. Veniţi repede, 
noaptea-i periculoasă! 

Peggy Sue, Sebastian și câinele albastru se luară după toţi ceilalți. 
Ajunseră într-o sală boltită, unde se aliniau tot atâtea paturi, câți 
pensionari găzduiau galeriile. Nasty se afla deja acolo, în picioare, 
supraveghind culcarea copiilor. De fiecare dată când unul dintre ei 
se strecura între cuverturi, îi prindea piciorul drept şi i-l lega în 
dreptul gleznei cu ajutorul unei sfori fixate de rama patului. 

— Ce faci? se miră Peggy. 

— Îi apăr contra vrăjilor nocturne, explică șeful galeriilor, 
continuând să-i lege strâns pe puști. Legăturile sunt făcute dintr-o 
sfoară magică, pe care am luat-o de la grădinari. Nu mi se supune 
decât mie și nimeni nu poate să desfacă nodurile pe care le fac eu. 
Niciun cuţit n-ar putea s-o taie. 

— Dar la ce folosește asta? întrebă neliniștit Sebastian. 

Nasty rânji dispreţuitor. 

— Habar n-aveţi de pericolele care vă pândesc, şuieră el. Noaptea, 
florile emit parfumuri hipnotice care ajung până aici. Arome 
suculente de prăjituri, de bomboane... uneori miroase a brioşe care 
se coc, alteori a tarte cu mere sau a cremă de ciocolată. Sunt atât de 
delicioase, că nu te poți controla să nu te ridici și să-ncerci să pui 
mâna pe minunăţiile astea. Se ştie foarte bine că sunt niște capcane, 
dar până la urmă tot îți pierzi capul... şi ieși din galerie. Din cauza 
asta, îi leg pe toți. Eu sunt singurul care poate să desfacă nodurile; în 
privinţa paturilor de care sunt legate sforile, sunt cioplite dintr-o 
piatră foarte grea, ca să nu poată să-l tragă după ei. 

— Ar fi chiar așa periculos să ieşi? se-ngrijoră Peggy. 


— Bineînţeles! se avântă Nasty. Priveşte ce mi s-a întâmplat mie! 
Aromele astea încântătoare ne-au pierdut pe mine și pe tovarășii 
mei. Când am mușcat din coacăza fermecată, avea gust de dulceaţă, 
de tartă, de gem de fructe de... de... Nu știu exact, dar nu era chiar 
coacăză, era cel mai fabulos desert pe care l-am mâncat în viața mea. 

Peggy Sue se dădu un pas înapoi, căci părea furios de-a binelea. 

— N-o să rezistați! prezise Nasty, arătând cu degetul în direcţia lui 
Peggy şi lui Sebastian. Nu vă credeți mai șmecheri decât sunteți! 
Dacă nu vă leg, cum bate miezul nopţii o să vă fofilați afară din 
galerie, ca să alergați după dâra de arome. Oh, n-o să vă ia mult ca să 
găsiți fructele în discuție, dar mâine, când o să vă treziţi, o să 
cântăriți fiecare două sute de kile, iar culegătorii or să vă ducă la 
bucătăria castelului. 

„Poate că spune adevărul...“, se gândi Peggy, înfiorându-se. 

— Eu nu oblig pe nimeni, reluă Nasty. Am cioplit câteva paturi în 
plus mai de mult, puteţi să dormiţi pe ele. Mai am destule sfori ca să 
vă leg pe toţi. Este alegerea voastră. Grăbiţi-vă, emisiile de arome n- 
or să întârzie și trebuie să mă gândesc și la protejarea mea, pentru că 
nu pot să mă leg singur. Dacă aș face-o, aș putea foarte ușor să-i 
poruncesc sforii să mă elibereze. 

— Şi-atunci cum procedezi? întrebă îngrijorat Sebastian. 

— Fug să mă ascund cât mai adânc în galerii, suspină Nasty. 
Foarte departe de suprafață, mă târăsc prin șanțuri foarte înguste, 
unde nimeni n-ar vrea să pună piciorul, îmi îndes nămol în nas. La 
adâncimea aia, pământul miroase atât de urât, că putoarea lui face să 
dispară aromele care vin de-afară... dar nu-i deloc plăcut şi trebuie 
ceva curaj ca să reziști. 

— De acord, capitulă Peggy Sue, leagă-ne. 

Se aşeză pe unul dintre paturile din piatră sculptate de Nasty. 
Sfoara magică era fixată la unul din capete. Cenuşie, ciudat de 


elastică, părea mai mult un șarpe decât o împletitură obișnuită din 
cânepă. Nasty nu trebui decât s-o atingă cu arătătorul ca să se 
înnoade pe glezna dreaptă a lui Peggy. 

— Asta e, anunţă el. O să tragi de ea, dar n-o să reușeşti s-o 
desfaci. Dacă vrei s-o tai cu un cuțit, poți să-ncerci, dar lama o să se 
tocească! 

Sebastian alese un pat pe măsura lui și se lungi. Încă o dată, sfoara 
magică se înnodă în jurul gleznei, ca și cum ar fi fost vie. 

Câinele albastru scăpă, căci n-avea niciun chef să fie legat. 

— N-am purtat niciodată nici lesă, nici zgardă! strigă el, înainte de 
a dispărea în celălalt capăt al galeriei. Şi n-am chef să fie premiera în 
seara asta. 

„Sper ca parfumurile malefice să nu-l atragă afară...“, gândi 
Peggy, puţin neliniştită. 

Apoi îşi aminti că alimentele dulci erau detestate de câinele 
albastru și, deci, riscul de a se lua după mirosurile de prăjituri 
fermecate era minim. 

— Noapte bună, tuturor! spuse Nasty, ieșind din dormitor. Şi nu 
vă fie teamă, prietenul vostru Nasty veghează asupra voastră. 

— Noapte bună! răspunseră copiii în cor. Mulțumim-Nasty-că-eşti- 
atât-de-bun-cu-noi... 

Privindu-l pe grăsan cum dispare în întunericul galeriei, Peggy 
Sue îşi simţi inima strângându-se. 

Se-ntinse. O saltea umplută cu iarbă uscată izola patul de piatră, 
dar culcușul nu era deloc confortabil. Pe deasupra, nu-i făcea nicio 
plăcere prezenţa sforii magice în jurul gleznei. Avea impresia că un 
șarpe i se răsucise în jurul ciorapului. 

„Haide, îşi spuse ea, încercând să-şi găsească o poziţie 
acceptabilă. Să-ncercăm să dormim. Oricum, sunt atât de obosită că 
nicio vrajă n-o să reuşească să mă trezească.“ 


Se înşela. 


La miezul nopţii, un incredibil miros de brioșă caldă îi invadă 
nările. Se așeză pe marginea patului, cu apă-n gură. Stomacul îi 
ghiorăia foarte tare. De când era ea, niciodată nu-i mai fusese atât de 
foame. 

Brioşă... brioșă... brioșă..., îi murmura în minte o voce. Repede... 
repede... repede... N-o s-ajungă ia toată lumea! 

Murmure umplură dormitorul cufundat în beznă. Se treziseră şi 
alți copii. Olga le strigă să se culce la loc. 

— E o iluzie, șopti Ronan spre Peggy. Trebuie să rezişti. Cu 
timpul, devine mai puțin insuportabil. 

Fata nu-l asculta. Sărind din pat, încercă să se deplaseze pe 
dibuite. Unde era ieşirea? Cum să facă s-ajungă la lumină? 

— Linișteşte-te, o sfătui Olga. Prinde-te de nas. Poţi să mesteci 
pământ, are un gust foarte rău, o să-ţi vină să vomiţi și n-o să te mai 
gândeşti la nimic altceva. 

Brioșă... brioșă... brioşă..., continua să şoptească acea voce în 
mintea lui Peggy Sue. Repede... repede... repede... N-o s-ajungă pentru 
toată lumea! 

Atunci adolescenta începu să tragă din toate puterile de sfoara 
care îi zdrobea glezna. Nebunia poftei o copleșea şi ajunsese aproape 
să creadă c-ar putea trage patul după ea de-a lungul tunelelor. Se 
prăbuși. Deasupra ciorapului, pielea iritată de frecare o ustura 
îngrozitor. 

În confuzia delirului, ghici că şi Sebastian era pradă aceloraşi 
tulburări. Îl auzea bolborosind: „Ciocolată... ciocolată...“, cu o voce 
schimbată de nebunie. 


Chinul ăsta dură timp de două ore, apoi aromele misterioase își 
pierdură din intensitate. 

— Florile obosesc, explică Olga. Nu pot să răspândească arome 
toată noaptea. Întotdeauna se ajunge la un moment când trebuie să- 
și recapete forțele. Acum putem să ne culcăm liniștiți din nou. 


x 


A doua zi, Nasty reapăru, cu faţa plină de nămol împuţit. Merse 
de la un pat la altul și deznodă sforile magice atingându-le cu 
arătătorul. 

Când copiii părăsiră dormitorul ca să se ducă la locurile de joacă, 
Olga se strecură lângă Peggy Sue și-i şopti: 

— Dacă vrei să evadezi, trebuie s-o faci în timpul zilei. Am vorbit 
cu toți din jur, suntem mai mulţi care vrem să te însoțim. 

Nu mai adăugă nimic, căci Nasty se apropia cu sprâncenele 
încruntate. 

— Cine vrea să urce în montagne-russe? strigă el cu o voce plină 
de falsă veselie. Cine vrea să zboare cu fluturii dresați? 


16 
POFTĂ DIABOLICA 


Nu se punea problema să mai întârzie mult în galerii. Peggy Sue 
luă hotărârea să fugă înainte de prânz. Presimţea că trebuie să 
acționeze fără ştirea lui Nasty, căci grăsanul — din grija de a-i apăra — 
făcea tot posibilul să-i împiedice să plece. 

Micul grup de prieteni profită deci de faptul că Nasty era ocupat 
cu unul din numeroasele șantiere de construcție, pentru a ajunge la 
ieşirea din vizuină. Olga, Ronan şi alți copii ale căror nume Peggy nu 
le știa se luară după ei. 

— Hei, strigă santinela ascunsă sub o ciupercă, la intrarea în 
subterană. Unde plecaţi aşa? 

— Să adunăm lemne, exclamă Olga. N-avem scânduri pentru 
noile manejuri. 

— Nimeni n-are voie să se aventureze afară dacă nu e însoţit de 
Nasty! protestă gardianul. Coborâţi imediat în tunel sau... 

Dar nimeni nu-l ascultă. Peggy Sue alerga deja prin iarba înaltă, 
urmată de-aproape de tinerii fugari. 

— Nu-mi vine să cred! gâfâi Olga. Am reușit să scăpăm! Credeam 
c-o să-mi petrec tot restul vieții învârtindu-mă pe călușeii de lemn 
din subterane. 

Cu răsuflarea tăiată, se îngrămădiră unii peste alții sub o ciupercă. 

Dintr-odată, vocea lui Nasty răsună, de departe, înăbușită de 
zidul ierburilor uriașe. 


— Idioţilor! vocifera el. E ca şi cum aţi fi deja morţi! N-aveţi nicio 
idee de ce vă așteaptă... Nerecunoscătorilor! După tot ce-am făcut 
pentru voi... Așa-mi mulțumiți? Întoarceţi-vă până nu-i prea târziu. 
N-o să vă pedepsesc... Întoarceţi-vă acasă, vă implor: ascultaţi-mă! 

Părea sincer nefericit, iar tristeţea făcea să-i tremure vocea. Se 
simțea că-i gata să plângă. 

Unii dintre copii fură cuprinși de panică și schițară o mişcare de 
întoarcere din drum. 

— Nu, șuieră Olga. Nu vă întoarceţi acolo! Nu se poate să ne 
ascundem pentru totdeauna. Într-o zi sau alta tot va trebui să ieşim 
din vizuina aia. Momentul a venit. 

Nasty strigă multă vreme. 

— Vă urez noroc, spuse el, în sfârșit, cu o voce obosită. Dacă scapă 
cineva, poate să se-ntoarcă fără grijă în galerie. 

Astea fură ultimele lui cuvinte. 

Peggy îşi scurtă curelele rucsacului. Trebuia să meargă mai 
departe. Peste puțin timp o să-nfrunte teribilele parfumuri hipnotice 
despre care le vorbise Nasty, și lucrul ăsta nu era deloc îmbucurător. 
Îi împărtăși îngrijorarea Olgăi. 

— Există o metodă de a te apăra, explică fetița cu codițe roșcate. 
Dar, vai, puţini oameni au curajul s-o folosească. Este... cu adevărat 
oribil. 

— A, da? se miră Sebastian. Și ce trebuie făcut? 

— Trebuie s-aduni balega unei anume insecte şi să te freci cu ea la 
nas. Mirosul este atât de groaznic, că nu mai simți nimic altceva. În 
felul ăsta, se poate trece de bariera de parfumuri periculoase în 
perfectă siguranţă. Problema este că e dificil de suportat multă 
vreme putoarea balegii. 

Peggy și Sebastian schimbară priviri. 


— De acord, suspină Peggy. Dacă nu există niciun alt mod de a 
trece de obstacol... 

Olga și Ronan le explicară apoi că trebuie să se ducă să caute un 
munte cu flori galbene cu dungi roz, insectele în discuţie trăind 
exclusiv la umbra acestei specii de plante. 

— Nu sunt rele, insistă fetița. Sunt doar animale mari, timide, care 
fug la apropierea noastră. Putem să le adunăm balegile liniștiți. 

Porniră deci să localizeze cât mai repede o pădurice de flori 
galbene cu dungi roz. Cum aveau dimensiunea unor palmieri, fu 
simplu. „Scarabei“ cu carapacea albastră săpau pământul în 
apropiere. Văzând hoarda de copii năvălind, îşi mișcară antenele și 
dispărură între tulpini. Peggy Sue simţi o reală ușurare, pentru că 
erau mai mari decât elefanții. Balegile zăceau pe jos, sub forma unor 
mingiuţe uscate și lucitoare. 

— Nu miroase a nimic, se miră Sebastian. 

— Nu, recunoscu Olga. Trebuie zdrobite ca să se simtă mirosul. 
Trebuie doar să le luăm, apoi să le zdrobim în ultimul moment. Vă 
previn: elimină o putoare îngrozitoare. Unii cad din picioare când îi 
izbește mirosul. 

Copiii ezitară. Peggy decise să dea exemplu și îndesă mai multe 
bile în buzunar. 

„Parcă ar fi lemn-dulce, se gândi ea, ştergându-şi mâinile de o tufă 
de iarbă. Nu-i chiar atât de dezgustător cum mi-am imaginat!“ 

— Îmi pare foarte rău, se scuză Olga. Dar este singura noastră 
șansă de a trece de bariera de parfumuri hipnotice. Mai ales, nu 
ezitaţi să le folosiți. Nasty avea obiceiul să spună că nimeni nu poate 
să reziste vrăjii parfumate a florilor. 

— Când ajungem în zona periculoasă? întrebă Sebastian. 

— Oh! suspină trist Ronan. O să simți... Imediat ce florile ne 
descoperă, încep să emită arome suculente care ne vin în 


întâmpinare. Parfumurile astea or să ne stârnească poftele. O să ne 
fie atât de foame, de poftă, că, imediat ce-or s-apară fructele 
blestemate, n-o să ne putem controla şi o să ne aruncăm pe ele să le 
devorăm. 

— Totul e foarte bine organizat, observă Olga. Puţini oameni 
reuşesc să-nvingă în încercarea asta. Amintiți-vă: dacă mușşcaţi din 
pulpa vreunui fruct, sunteţi terminati... La fiecare înghiţitură, luaţi 
zece kilograme. 

Peggy Sue strânse din dinţi. Se ştia foarte pofticioasă şi nu era 
sigură c-o să aibă destulă voinţă ca să reziste acestei capcane. 

Neîncrederea îi cuprinse pe drumeţi şi curând tăcură cu toții. 
Câinele albastru mergea în frunte, mirosind atmosfera. Datorită 
simțului său, repera mirosurile malefice înaintea tuturor celorlalți. 

— Începe să se simtă, spuse dintr-odată. Drept înainte... vine în 
întâmpinarea noastră, ca un val invizibil. 

— Ti se face foame? întrebă Peggy. 

— Nu, făcu animalul. Dar eu sunt câine. N-am aceleași gusturi ca 
oamenii. Nimic nu-mi place mai mult decât un os frumos, puţin 
stricat. Alea sunt mirosuri făcute special pentru copii... miroase a 
zahăr, a ciocolată, a brioșe scoase din cuptor... Pentru mine nu-i 
nimic foarte apetisant, dar voi toţi o să salivaţi de poftă. 

Abia pronunţă cuvintele astea, că Peggy avu impresia că tocmai se 
deschidea ușa unei brutării. Stomacul începu să-i ghiorăie şi saliva îi 
umplu gura. Era... era incredibil de apetisant... Aromele umpleau 
aerul atât de concret, că aproape te așteptai să vezi prăjiturile 
materializându-se pe jos. 

— Atenţie! strigă Olga. Asta e! Începe. Repede! Folosiţi balega de 
insectă. Nu mai așteptați, pe urmă o să fie prea târziu! 

Fetița cu cozi roșcate avea dreptate, totuși aromele erau atât de 
plăcute, că Peggy Sue n-avea niciun chef să le alunge. Foamea creştea 


în stomacul ei, stomacul îi ghiorăia. Dintr-un reflex de autoapărare, 
băgă mâna în buzunar şi căută prima bilă rășinoasă. În jurul ei, 
grupul se risipea. Doi copii, cedând lăcomiei, se năpustiră în iarba 
înaltă, cu gura căscată, cu mâinile întinse, gata să mănânce orice. 

— Nu, strigă Peggy. Întoarceţi-vă! E o capcană! 

Dar avea chef şi ea să li se alăture. 

— Balegile, urlă Olga. Fărâmiţaţi-le și frecaţi-vă la nas! 

O ascultară. Imediat se auziră strigăte de scârbă. Peggy, care se 
grăbea să urmeze instrucțiunile de folosire prescrise de fetița cu cozi 
roșcate, se crezu pe punctul de a vomita toată mâncarea pe care o 
mâncase de când se născuse ea. 

Era dezgustător! 

— Fugiţi! strigă Olga cu vocea aproape sufocată. Trebuie să ne 
îndepărtăm înainte ca putoarea să scadă în intensitate. Fugiţi! Este 
singura noastră şansă! 

Peggy Sue o luă deci la sănătoasa. Nu știa foarte bine de ce fuge: 
de florile malefice sau de mirosul împuţit din nas. În jurul ei, copiii 
alergau urlând. Unii vomau, alții cădeau în genunchi și încercau să 
se șteargă la nas cu o mână de iarbă, incapabili să suporte multă 
vreme emanațţiile putride ale balegii de insectă. 

— Nu vă opriţi, gâfâia Ronan. Continuaţi, continuaţi! 

Dar nimeni nu-l mai asculta. Debandada era totală. Peggy Sue îşi 
aruncase rucsacul din spate ca să poată alerga mai repede. În trecere, 
se întâlni cu florile periculoase. Ca să activeze propagarea 
mirosurilor-capcană, petalele lor se legănau în aer, ca aripile unui 
liliac. 

„Ai zice că sunt vii“, îşi spuse ea. 

Chiar în acel moment, îşi prinse piciorul într-o rădăcină și-și 
pierdu echilibrul. Începu să se rostogolească pe o pantă abruptă, 


lovindu-şi coastele de asperităţile terenului. Când, în fine, reuşi să se 
agaţe de tulpina unei flori, era deja plină de vânătăi. 

Distingea ca prin ceaţă, printre ierburi, mai mulți copii cu niște 
coacăze uriașe, din care mușcau cu toată gura. Voi să le vină în 
ajutor; mâna lui Sebastian o strânse de umăr ca s-o împiedice. 

— Nu, spuse băiatul. Sunt terminaţi. Au mâncat prea mult. Într- 
un sfert de oră or să cântărească două sute de kile. Dacă Nasty a 
spus adevărul, culegătorii or să treacă să-i ia, iar noi trebuie s-o 
ștergem. 

— Nu putem să-i lăsăm! protestă Peggy, zbătându-se. 

Sebastian o prinse de braţ şi o scutură violent. 

— Încetează! îi strigă el. Nu mai e timp... şi nu se mai poate face 
nimic pentru ei. Or s-ajungă atât de graşi, că n-or să mai poată 
merge. Ştiu că-i trist, dar, dacă te întorci, pățeşti și tu la fel. 

Peggy Sue lăsă lacrimile să-i curgă. Sebastian avea dreptate, 
putoarea de balegă se risipea deja şi ea începea din nou să simtă 
mirosul de brioşă caldă. 

— Ridică-te și ia-o la fugă, şuieră Sebastian, fărâmițând o altă 
balegă în căuşul palmei. Fugi fără să te uiţi înapoi! 

Îi frecă nasul cu groaznica materie brună şi o împinse înainte. 

Fuga începu din nou. Un sfert de oră mai târziu, Peggy Sue se 
prăbuși, transpirată, cu spatele tăiat de ceva ascuțit de alături. 

Îşi lăsă un răgaz ca să-și recapete forțele, și asta în ciuda 
eforturilor câinelui albastru de a-i linge fața. 

— Avem multe pierderi, o anunță mental animalul. Nu știu unde 
sunt Olga și Sebastian. 

Peggy se ridică greu. Îşi julise genunchii. 

Dorinţa de a se întoarce o chinuia. 

— Nici nu te gândi, îi spuse câinele albastru. Nu-ţi poţi permite să 
riști nimic, eşti singura în stare să continui misiunea. Trebuie să 


mergi înainte. 

— Şi culegătorii? protestă fata. Crezi că există cu adevărat? 

— Nasty a spus că demonul e un căpcăun, îi aminti animalul. Şi 
căpcăunii nu se hrănesc cu legume fierte la aburi. Dacă vrei să-i 
salvezi pe puștii ăștia de soarta care-i așteaptă, cel mai bine, după 
părerea mea, este s-ajungi la palat cât mai repede posibil și să-l 
trezești pe demon din somn. 

— Fără îndoială că ai dreptate, admise adolescenta. 

Rămase nemișcată, căci o umbră începea să întunece cerul. Un 
personaj, al cărui chip amintea de grădinar, se apropia cu pas rapid. 
Avea mâinile în formă de lopată și o traistă peste piept. O pălărie 
uriașă de pai îi acoperea capul minuscul. „Un culegător! gândi 
Peggy, tremurând. A venit să-și strângă recolta.“ 

Piciorul creaturii gigantice o atinse. Câteva minute mai târziu, îi 
auzi țipând pe copiii pe care-i arunca în traistă. Strânse tare din 
pumni și-și înfipse unghiile în carnea palmelor. 

„lată că Nasty a avut dreptate, gândi ea. Ni s-a spus că demonul 
este vegetarian numai ca să ne păcălească să trecem de bariera albă. 
Doamna general Pickaboo ne-a dus cu zăhărelul!“ 

Acum nu mai avea de-ales, trebuia să intre cât mai repede în 
castel. Începea o teribilă cursă contra cronometru. Trebuia cu orice 
preţ să-l trezească pe demon înainte ca servitorii lui să n-apuce să-i 
pregătească masa. 

— Ai idee dacă mănâncă în fiecare zi? îl întrebă pe câinele 
albastru. 

— Nu, răspunse animalul. Cum doarme în permanenţă, nu 
consumă prea mult. Îl hrănesc o dată pe săptămână; cel puţin așa mi- 
a zis Sebastian. Asta ne lasă un oarecare răgaz. 

Peggy Sue își curăță juliturile și o porni la drum; nu se punea 
problema să se mocăie. 


O jumătate de oră mai târziu, îi zări pe Olga şi pe Ronan, și ei 
plini de tăieturi, cu nasul negru de balegă. Fetiţa plânsese și lacrimile 
lăsaseră dâre albe pe jegul care-i acoperea obrajii. 

— Sebastian a luat-o înainte, anunţă ea. Voia să verifice dacă 
monștrii au luat-o sigur pe drumul spre castel. Sunte... sunteți 
singuri? 

— Da, suspină Peggy. Ceilalţi n-au trecut barajul de arome. 

— E îngrozitor, gemu Ronan. Poate ar fi trebuit să-l ascultăm pe 
Nasty? 

— Nu! Sigur că nu! protestă Olga. Nasty încerca să fie drăguţ, dar 
eram prizonierii lui. 

Sebastian apăru, punând astfel capăt discuţiei. Avea o față 
întunecată de îngrijorare. 

— N-am ieșit din regiune, șuieră el. Cred că va trebui să-nfruntăm 
alte capcane parfumate. Mai în jos am descoperit stupi... şi cine zice 
stupi zice miere. E ca un brâu care înconjoară baza colinei, suntem 
obligaţi să-l traversăm. Sper că nimănui dintre noi nu-i place mierea. 

Vai, tuturor le plăcea! 

Îşi întoarseră pe dos buzunarele ca să vadă câte balegi le mai 
rămăseseră. Stocul de putoare salvatoare fusese însă epuizat. 

— Sigur o să mai găsim alte balegi de insecte, spuse Olga, plină de 
speranţă. 

Sebastian se strâmbă și aruncă o privire de jur-împrejur. Nu erau 
flori galbene prin zonă... or, coleopterele cu excremente benefice nu 
se găseau decât în apropierea acestui tip de plante. 

Peggy lăsă să-i scape un oftat. Erau cu toţii cuprinşi de 
descurajare. Fata începea să priceapă de ce făcuse Nasty cale-ntoarsă. 
Oricât ai fi fost de curajos, venea un moment când intuiai că toată 
rezerva de noroc se terminase. 

Hotărâră să facă o pauză, ca să aibă timp să-și refacă energia. 


— Îmi pare rău că te-am atras în povestea asta, murmură 
Sebastian, așezându-se lângă Peggy. Credeam c-o să fie totuşi mai 
uşor. Am aproape de cinci ori vârsta ta, dar gândesc în continuare 
tot ca un copil... Sfârşesc întotdeauna prin a mă convinge că viața 
este doar un joc și că totul se va termina în mod obligatoriu bine, ca 
în poveștile care li se spun copiilor. 

Peggy Sue îi luă mâna și i-o strânse. Aprecia confidențele lui 
Sebastian, pentru că, în general, era destul de greu să pricepi ce 
aveau băieţii în cap. Majoritatea timpului, se străduiau să facă pe 
fanfaronii și-și ascundeau cu grijă sentimentele, ca şi cum le-ar fi fost 
rușine. lar asta nu ușura discuţia. 

— Viaţa a trecut așa de repede, gemu Sebastian. Ştiu că dacă mă 
întorc în lumea reală n-o să-nţeleg nimic din lucrurile care mă vor 
înconjura. Sunt atât de obișnuit cu magia, că totul mi se va părea 
plictisitor. M-am dezobişnuit să fiu obligat să merg la școală, să 
muncesc. Nimic din astea nu există în miraj. Aici totul este fals și 
facil. 

— Cu condiţia să nu treci de bariera grădinii, îl corectă Peggy Sue. 

— Este adevărat, admise Sebastian. Dar am greșit că am venit să 
te caut. 

— Nu folosește la nimic să ne lamentăm, i-o reteză adolescenta. Să 
încercăm mai bine să ne pregătim pentru următoarea capcană. 

Urmă un lung moment de tăcere. Peggy îi simţea pe Ronan şi pe 
Olga îngroziți de ideea de a cobori spre stupi. 

— Nasty v-a spus ceva despre albine? o întrebă pe fetiță. Sunt 
periculoase? 

— Nu, răspunse Olga. După cum par, sunt chiar foarte fricoase şi 
fug imediat ce te apropii de stupi. Nasty spunea că, după părerea lui, 
pericolul nu-i acolo. 

— Dar atunci unde-i? se neliniști Peggy. 


— Nu ştia nimic, mărturisi Olga. N-a mers niciodată atât de 
departe. 

Peggy dădu din cap. Cu atât mai rău! Urmau să se descurce la fața 
locului. 

Nimeni nu mai suflă un cuvânt. Deasupra capetelor, se auzeau 
zumzăind albinele care zburau din floare în floare. 

„Sunt mari cât niște elicoptere, gândi Peggy... Fac un zgomot!“ 

La început, se temu că insectele or să se abată asupra lor ca să-i 
înțepe; evident, se temuse degeaba, pentru că albinele nu le acordau 
nicio atenţie. 

Panta devenea abruptă. Trebuia să se agaţe de tulpinile ierburilor 
înalte ca să nu-și piardă echilibrul. Foarte jos, peste brâul de stupi, 
întrezăriră dalele albe ale drumului magic, pe care nu puteau trece 
fără să nu se micşoreze. 

Sebastian rămase pe loc, cu ochii fixaţi pe stupi. Albinele executau 
un balet neîncetat, iar aripile lor produceau un zgomot de motor, 
care te făcea să-ți astupi urechile. Parcă erau pe un aeroport 
suprapopulat. 

— Ce-i de făcut? întrebă băiatul. Trecem? 

Peggy privi stupii. Cât erau de mari! Ai fi zis că sunt mici castele 
urcate pe schele. Ezitau încă să iasă la drum deschis. Pe cer, albinele 
zumzăiau ca o escadrilă în formaţie de luptă. 

— Unde e capcana? îl întrebă în gând pe câinelui albastru. 

— Nu știu, făcu animalul. Albinele n-or să vă facă niciun rău... V- 
au descoperit. Le e frică de voi; şeful lor este gata să emită un ordin 
de împrăștiere generală. Vor să evite lupta. 

Era mai mult decât ciudat. 

Peggy măsură cu privirea terenul pe care-l aveau de traversat. 

— Doi, poate trei kilometri! 


— Să-i dăm drumul, suspină ea. Oricum, nu putem sta aici să ne 
legănăm de pe un picior pe altul. 


Imediat ce micul grup ieşi de la adăpostul ierburilor înalte, 
înaintând spre luminiş, albinele o luară la fugă. Roiul se împrăștie în 
aer cu huruit de avion de vânătoare, abandonând stupii. Lui Peggy 
Sue i se păru strategia una dintre cele mai curioase. Avea 
certitudinea că acest comportament făcea parte dintr-o capcană. 

Apoi simți mirosul de miere... 

Îmbălsăma totul. Toată atmosfera era impregnată. 

— Începe din nou, gemu ea. Grăbiţi-vă... Ţineţi-vă respiraţia și 
mergeţi cât de repede puteți. 

Tăcu, dar mirosul de miere era atât de gros, încât i se aşeza pe 
buze, pe limbă. Avea gustul în gură. Aruncă o privire scurtă spre 
prietenii ei. Ronan părăsise deja grupul pentru a merge în direcția 
stupilor. Olga se pregătea, în mod clar, să-l urmeze. 

— Hei! strigă Peggy. Întoarceţi-vă! 

Cum copiii se îndepărtau în continuare, porunci câinelui albastru 
să plece după ei. Animalul se supuse, dar, când își înfipse dinţii în 
ciorapii copiilor încercând să-i facă să se-ntoarcă din drum, aceștia îl 
alungară cu lovituri de picior. 

— Lasă-ne în pace! Potaie idioată! mormăi Olga. 

Avea ochii ieşiţi din orbite şi părea hipnotizată de picăturile de 
miere care se scurgeau din stupi, formând o baltă cremoasă pe 
pământ. 

Ronan căzu în genunchi la marginea bălții şi-şi cufundă mâinile. 
Începu apoi să-şi lângă degetele, însoțea acest gest de chiote de 
fericire. 

Peggy se grăbi spre Olga și o prinse de guler ca s-o tragă înapoi, în 
momentul când tocmai se pregătea să-şi imite tovarășul. Nebună de 


furie, puștoaica o zgârie și încercă s-o muşte chiar. Aproape de baltă, 
parfumul de miere părea la fel de gros precum ceața despre care se 
spune că „poţi s-o tai cu cuțitul“. Peggy se sufoca, simțea cum i se 
topeşte creierul de poftă. 

Se aplecă şi o apucă pe Olga de încheietură. Sebastian veni să-l 
tragă pe Ronan de lângă baltă. 

Câinele albastru alerga în cerc, răscolind cu botul ierburile înalte. 
Dintr-odată crezu c-a descoperit balegă de insecte, dar, mușcând din 
bilele maronii ca să le verifice compoziţia, realiză că erau bomboane 
de ciocolată. Pudra de cacao îi umplu botul şi-i fu foarte greu să 
scape de ea. 

— N-ar fi trebuit să le atingi, îi spuse Peggy. Prezenţa lor nu e 
ceva normal; după părerea mea, este vorba de o altă capcană... Sper 
că n-o să ţi se-ntâmple nimic. 

— Voiam să te-ajut, explică animalul. Ai dreptate, cred şi eu că m- 
am otrăvit. Am fost un prost, dar semănau atât de tare cu bilele 
puturoase pe care le-am folosit ca să dejucăm vrăjile florilor... 

— Cum te simţi? insistă adolescenta. 

— Bine, pentru moment, răspunse câinele. În afară de gustul ăsta 
îngrozitor de ciocolată de care nu reușesc să scap. 

Copiii o luară spre un grup de ciuperci. Sperau ca mirosul fad al 
vegetalelor să-l acopere pe cel de miere. 

Se lăsa seara și nu se punea problema să-și continue drumul pe 
orbește. Ronan se zbătea din toate puterile; fusese nevoie să-i lege 
mâinile și picioarele ca să-l împiedice să plece din nou către stupi. 
Peggy făcea teribile eforturi de voinţă ca să uite pofta care-i chinuia 
stomacul. 

O noapte petrecută lângă stupi n-o încânta prea tare. O să fie în 
stare să reziste tentaţiei? 

Privi cerul. Era deja de un negru ca de cerneală. 


„Nu-i normal, gândi ea. Fără îndoială, un grădinar a stins soarele 
mai devreme, în intenţia de a ne ţintui aici.“ 

Ronan mormăia răsucindu-se. 

— Eliberați-mă! urla el. N-aveţi dreptul să mă ţineţi prizonier. 
Vreau miere... 

Peggy Sue, precaută, făcu ghemotoace de iarbă, pe care și le băgă 
în nas. Nu era foarte uşor să respiri astfel, dar atenua parfumul 
stupilor. 

— Să-ncercăm să dormim, spuse ea, strângându-l la piept pe 
câinele albastru. O să părăsim câmpul imediat ce răsare soarele. 

Odată cu noaptea, căldura scăzu și mirosul de miere se mai potoli, 
ceea ce îi ajută pe copii să adoarmă fără prea mare greutate. 

Avu un somn nefiresc de adânc, plin de vise absurde. Fu trezită 
de păcănitul întrerupătorului, pe care unul dintre grădinari tocmai îl 
apăsase ca să aprindă soarele. 

Instinctul o anunţă imediat de prezența unui pericol. Se așeză 
tremurând în iarba udă de rouă. Ronan era acolo, culcat la un metru 
de ea... dar arăta ca o statuie de turtă dulce! 

O statuie de turtă dulce de mărimea unui băiat de zece ani. Un 
miros puternic de miere emana din trupul lui moale. 

— Ai văzut? îl întrebă în gând Peggy pe câinele albastru. 

Neprimind niciun răspuns, se-ntoarse spre animal ca să-l 
zgâlțâie... dar câinele ei albastru se transformase şi el în statuie, cu 
deosebirea că era din ciocolată, de la bot până în vârful cozii. Din 
ciocolată cu lapte. 

De data asta, panica o cuprinse şi scoase un strigăt. Sebastian 
tresări. Se frecă la ochi. Întinzând mâna, își puse degetele pe băiețel, 
apoi pe animal. 

— Doamne sfinte! spuse el, speriat. Este chiar turtă dulce... şi asta 
ciocolată adevărată. 

— Este din cauza mierii și a acelei biluțe de ciocolată, se poticni 
Peggy, care se lupta să nu izbucnească în lacrimi. Mă temeam de 
asta. 

— Calmează-te, este ceva trecător, făcu Sebastian. Sergentul a zis 
ceva despre asta în tabăra de antrenament... Atunci am crezut că 


aiurează. 

— Ce-a zis? se neliniști Peggy, care nu îndrăznea să-l mângâie pe 
câinele albastru, de frică să nu-l vadă topindu-se sub degetele ei. 

— Nu mai ştiu exact, se scuză Sebastian. Mi se pare că spunea 
ceva de o vrajă a cărei durată nu depășește douăzeci și patru de 
ore... Da, asta trebuie să fie. Când cei căzuţi sub vrajă sunt feriți de 
orice atingere timp de o zi întreagă, ei își recapătă aspectul normal 
după ce se scurg, aceste douăzeci și patru de ore. 

— Eşti sigur? 

— Da... mă rog, așa cred. N-am ascultat. Școala n-a fost niciodată 
pasiunea mea. Întotdeauna m-am plictisit de moarte acolo. 

Peggy strânse din dinţi. Privind statuia de ciocolată culcată în 
iarbă, își dădu din nou seama cât de mult ţinea la câinele albastru. 

Ţipetele lor o treziseră şi pe Olga. Fetiţa se convinse cu greu, și ea, 
că nu visează. 

Puse mâna pe fața lui Ronan, o retrase grăbită... şi-şi linse 
degetele. 

— Are gust bun, murmură ea. 

Auzind aceste cuvinte, Peggy simţi cum i se face pielea de găină 
pe braţe. 

„Prima capcană o conţine pe a doua, gândi ea. Este ca în cazul 
păpușilor care intră una în alta.“ 

Nu îndrăzni să-și formuleze temerile cu voce tare, dar surprinse 
în privirea lui Sebastian o scânteie care spunea multe. 

— Trebuie să plecăm, decise ea. Pe căldura asta, mirosul de miere 
o să devină mai puternic. N-o să-i putem rezista. O să ne 
transformăm, ca Ronan. 

— Cei doi nu mai pot să meargă, observă Sebastian, arătând spre 
cele două „statui” culcate în iarbă. O să trebuiască să le cărăm noi. 


— Tu o să-l iei pe Ronan, spuse Peggy Sue. Eu o să-mi iau câinele 
în brațe. 

— O să se topească, observă adolescentul. Este din ciocolată cu 
lapte. E moale. 

Peggy Sue se gândi puţin. 

— Ştiu! răspunse ea. O să culeg frunze şi o să-l înfăşor în ele, în 
felul ăsta mâinile mele n-or să fie în contact cu... „pielea“ lui. 

Îşi dădu seama că se bâlbâie și preferă să tacă. Apoi, cu un cuțit, 
tăie mai multe frunze mari, verzi, în care-l împachetă pe câinele 
albastru. I se părea fragil şi se temea să nu-l spargă. 

Când fu gata, strânse prețiosul pachet la piept și porni la drum. 

Tremura la gândul c-ar putea face un pas greşit, c-ar putea să-și 
piardă echilibrul. Dacă l-ar fi scăpat pe jos, câinele albastru s-ar fi 
spart. 

Peggy simţi cum sudoarea îi brobonează pe frunte. În același 
moment, avu certitudinea că lumina soarelui mai crescuse. Se făcea 
foarte cald. 

„lată cum funcționează capcana, își spuse. Când te schimbă în 
ciocolată, grădinarul face temperatura să crească şi în felul ăsta te 
topeşti... Când devii doar o baltă întinsă pe jos, pierzi orice șansă să 
mai ajungi la castel.“ 

Era machiavelic. 


Măsură din ochi distanţa care-i despărțea de aleea cu dale albe. 

— Să-i dăm drumul, porunci ea. Să-ncercăm să mergem cât mai 
mult pe la umbra florilor. 

Sebastian și-l legase pe Ronan în spate, având grijă să nu strângă 
prea tare curelele, pentru că statuia de turtă dulce era foarte fragilă și 
trebuia să aibă grijă să n-o rupă în două! 


Ferigile le îngreunau înaintarea. O tufă de mărăcini îi obligă să 
facă un ocol de mai mulți kilometri. Peggy Sue suferea de căldură; 
greutatea câinelui albastru îi rupea mâinile. Se străduia să nu-l 
lipească prea tare de piept, ca să nu se topească. Din cauza terenului 
în pantă, în același timp era obligată să-l țină strâns, căci, dacă îl 
scăpa, se zdrobea în mii de bucățele. 

Se făcu atât de cald, că trebui să se oprească. Erau lac de sudoare. 
Puseră amândouă „statuile“ la umbra unui copac. Cu toată căldura, 
lui Peggy Sue îi era foame. 

„E ciudat, gândi ea. Sebastian m-a asigurat că în interiorul 
mirajului nu simţi nevoia să mănânci.“ 

Încercă să se gândească la altceva, dar stomacul începu să-i cânte. 
Înţelese imediat că peluza a doua era, de fapt, un infern al poftelor. 
Totul era aranjat astfel ca toți copiii să cadă pradă tentaţiei. 

Îşi şterse fruntea cu dosul mânecii. Mirosul de turtă dulce 
devenea insuportabil. 

Olga, îngenuncheată lângă Ronan, schiță un gest în direcția 
băiatului transformat în produs de cofetărie. 

— Şi dacă... îndrăzni ea, și dacă am mânca doar o bucăţică? 

În vremuri normale, Peggy Sue ar fi sărit în sus şi ar fi protestat 
contra acestei idei revoltătoare, dar acum... în acest moment... și în 
această clipă, propoziţia fetiţei cu codițe roșcate nu i se mai păru atât 
de monstruoasă pe cât ar fi trebuit. 

— Uite, insistă Olga, mereu a avut urechile clăpăuge, mult prea 
mari... şi nu-i frumos. E chiar îngrozitor. Dacă le-am tăia puţin, i-am 
face un serviciu. Când o să-și reia forma umană, o să fie mult mai 
frumos... şi o să ne mulțumească. 

— E adevărat că-i destul de aiurea, observă Sebastian. Şi apoi, are 
nasul mult prea lung. Dac-ar fi tăiat la jumătate, i-ar sta mult mai 
bine. Ascultaţi-mă pe mine! Ai zice că-i o trompă. 


— Exact, insistă Olga. Cu un năsuc redus la jumătate ar fi mult 
mai drăguţ. 

Aruncând o privire lacomă către Sebastian, adăugă: 

— O facem? 

Şi unul, şi celălalt, scoseseră deja bricegele. Peggy Sue rămase 
paralizată, incapabilă să intervină. Ştia că erau cu toţii gata să cadă în 
capcana întinsă de grădinari, dar n-avea puterea să reziste. Şi ei i se 
părea prea lung nasul lui Ronan. 

Olga desfăcu lama briceagului și tăie cu grijă jumătate din nasul 
băiatului. 

— Da! răsuflă ea. Vedeţi? E mult mai drăguţ așa! 

Dar nici Peggy, nici Sebastian nu-i dădeau lui Ronan nici cea mai 
mică atenţie; salivând de poftă, fixau bucăţica de turtă dulce pe care 
Olga le-o împărțea în trei. Cum una dintre bucăți părea mai mare 
decât celelalte, se luară la ceartă. Sebastian cerea să fie măsurate 
bucăţile cu exactitate și se văita că n-are un cântar. 

Când Peggy băgă în gură fâşiuța de aluat parfumat, crezu că va 
leșina de fericire, atât de plăcută era la gust! 

Cel mai rău era că bucăţica de prăjitură abia îi deschisese pofta. 
Nu visa decât să-și continue festinul diabolic și să pună mâna pe o 
bucată mai mare din „prăjitura“ culcată în iarbă. 

— Urechile..., bâigui Olga, lingându-și degetele. Acum să ne 
ocupăm de urechi... sunt urâte, nu-i așa? Adevărate urechi de 
elefant. 

— Da, da, mormăi Sebastian. Niciodată n-am mai văzut ceva atât 
de urât... Taie! Taie! E spre binele lui. 


LEA 


Peggy Sue ar fi vrut să strige: „Opriţi-vă!“, dar, vai! niciun sunet 
nu-i ieşea de pe buze. 
„Este groaznic, îşi spuse ea, cu cât mâncăm mai mult, cu atât ne e 


mai foame. Curând o să ne spunem că are prea multe degete sau că 


“1 


un picior mai puţin nu l-ar deranja deloc 

Totuși nu avu curajul să refuze bucăţica ei de turtă dulce luată de 
la urechea lui Ronan. 

Era chiar mai bună decât bucățica de nas de adineauri! 

Groaza puse stăpânire pe ea. Ridicându-se în picioare, urlă: 

— Încetaţi! Nu vedeţi ce suntem în stare să facem? Dacă o să 
continuăm așa, o să-l terminăm de tot. Asta-i ceea ce vor grădinarii! 
S-o luăm la drum cât mai repede şi să-ncercăm să ne gândim la 
altceva. Când o să ieşim din zona asta, vraja poftelor o să-nceteze să 
ne mai chinuiască. 

Sebastian şi Olga o priveau fix, nehotărâți. Nu păreau în apele lor. 
Peggy Sue trebui să ridice tonul și să le ordone să-și ascundă 
bricegele. Copiii se supuseră mormăind. 

— E păcat, se smiorcăi Olga. Mai aveam puţin şi-l făceam frumos. 
Ronţăind puţin de ici, puţin de colo, am fi putut face un băiat al 
naibii de fermecător. 

— Destul! tună Peggy. La drum! 

Cu regret, Sebastian urcă pe umeri statuia de turtă dulce. Peggy 
strecură câinele albastru sub braţ și o luă în fruntea coloanei. Auzea 
cum mormăiau în spatele ei, dar încerca să nu-i ia în seamă. O foame 
îngrozitoare îi chinuia stomacul. 

După un sfert de oră, vocea slabă a Olgăi sparse tăcerea. 

— În ce-l priveşte pe Ronan, înțeleg, spuse ea. N-ar fi fost frumos 
să mâncăm mai mult din el... dar, cu câinele, nu-i același lucru. 

— Poftim? se enervă Peggy, strângând animalul la piept. 

— E doar un câine, explică Sebastian. Și nici măcar nu-i foarte 
simpatic, trebuie s-o recunoști. Mereu pus pe mârâit, mereu gata să 
muște. 

— Trebuie să vă amintesc că ne-a salvat viața de mai multe ori! 
șuieră Peggy Sue, cuprinsă de o furie amestecată cu panică. 


— Să admitem, i-o tăie Sebastian. Dar e foarte urât. 

— E adevărat, adăugă Olga. Cu siguranţă și el ar putea fi făcut 
mai frumos. Scurt... scurtându-i urechile, de exemplu. 

— Şi coada..., completă Sebastian. 

— Și labele, continuă Olga. Are labe prea lungi. Ar fi mai frumos 
cu labele mici... labe foarte mici, mici de tot. 

Îngrozită, Peggy Sue grăbi pasul. Iată, cei doi ticăloşi, voiau să-i 
mănânce câinele! 

— Nu ești prea drăguță, se smiorcăi Olga. Ai putea să te gândești 
şi la tovarăşii tăi. Nu-ţi cerem mare lucru, nu? Îi rupem câteva 
bucățele de la ureche. N-o să simtă nimic. 

— Oricum o să se topească, afirmă Sebastian, pe un ton ce nu 
admitea replică. Nu o să-ți mai fie de folos când o să se-nmoaie. 

— Ciocolata moale nu-i bună, mormăi Olga. E grețoasă. Ar fi mai 
bine să-l împărțim acum. 

Fără să asculte un cuvânt în plus, Peggy începu să alerge. Îi era 
teamă de ce ar fi putut să le treacă prin cap. Nu se punea problema 
ca ea să-i lase să-l împartă pe câinele albastru în bucățele, ca pe o 
banală tabletă de ciocolată cu lapte! Și apoi ce urma? 

— Lașo! îi strigă Sebastian din urmă. 

— Ce egoistă! se văită Olga. Vrea să-l mănânce singură! N-o să ne 
păstreze nici măcar o bucăţică! 

Peggy fugi, izbindu-se de tulpinile înalte. Era îngrozită de ideea 
că tovarășii ei ar putea s-o prindă din urmă. Își scrânti glezna și 
trebui să-l lase jos de două ori pe câinele albastru. Se făcuse şi mai 
cald ca înainte, iar animalul devenea din ce în ce mai moale în 
braţele ei. Nu mai putea continua fără să riște să-l deformeze în mod 
hidos. 

Descoperind o groapă la umbră între tufișuri, se instală în ea ca 
într-o mică grotă, desfăcu frunzele în care era înfășurat câinele şi le 


folosi drept evantai, ca să-i facă aer. 

Observă că animăluțul ei „cursese“ puţin. Avea labele mai lungi, 
botul mai ascuţit. Prin înmuiere, trupul i se întinsese în toate 
direcțiile. Nu era urât; totuși, părea că este dintr-o altă rasă. Se hotări 
să nu mai pună mâna pe el și să aștepte să se trezească. 

Undeva, în jungla de ierburi înalte, Sebastian şi Olga o implorau 
să se-ntoarcă. 

— Haide, strigau ei. Nu te mai ascunde. N-o să ne atingem de 
câinele tău... sau poate doar puțin, fără să-i facem rău. Poţi să faci şi tu 
un serviciu unor tovarăși înfometați, nu? 

Peggy se strădui să nu-și dezvăluie ascunzătoarea. Aștepta cu 
nerăbdare venirea nopții. Îşi petrecu orele care urmară aranjându-și 
vizuina. Era îngrijorată pentru Ronan, sigur, și spera din tot sufletul 
ca Sebastian și Olga să reziste tentaţiei de a-l ronțăi bucată cu bucată. 

Se făcu atât de cald, că începu să moţăie. În fine, soarele fu stins şi 
răcoarea începu să se aștearnă. Ciocolata din care era făcut câinele 
albastru începu să se întărească. 

Peggy Sue avu o noapte grea. Se trezea din oră în oră tresărind și 
tot întindea mâna ca să se asigure că animalul nu se spărsese. 

În cele din urmă, veni dimineaţa și vraja se risipi. Când fata se 
trezi, câinele albastru dormea lângă ea. Era puţin mai mare, puţin 
mai slab decât în mod normal. Botul subţiat îl făcea să semene cu o 
vulpe. Se scutură. leși din inconștienţă cu un scheunat gâtuit. 

— Ce s-a întâmplat? mârâi el. Nu-mi amintesc nimic. Am avut 
gustul ăla de ciocolată pe limbă şi apoi... 

Se-ntrerupse și-și privi labele. 

— Ce-i asta? schelălăi el. Nu eram așa înainte de a dormi... Semăn 
cu un ogar! 

— Te-ai topit puțin, îi explică Peggy. 

Şi începu să-i povestească peripețiile din ajun. 


— Ogar, spuse câinele albastru pe un ton visător. Într-un fel, e mai 
șic... nu-mi displace. 

— Cu atât mai bine, suspină Peggy Sue. Pentru că n-aş fi ştiut cum 
să te fac să-ți recapeți înfățișarea de dinainte. 

Şi se ridică. 

— Vino, spuse ea. Trebuie să-i găsim pe ceilalți... Sper că Olga nu 
l-a mâncat pe Ronan; ieri părea foarte înfometată. 

Adolescenta şi câinele ieșiră din desiș. Fură nevoiţi să străbată 
tufișurile înainte de a-și găsi prietenii. Din fericire, Ronan era întreg. 
Puțin buimac, fără îndoială, dar viu... şi întreg. Curios, urechile mici 
și nasul micșorat îl făceau mai drăguţ. 

— Ce nebunie, suspină Sebastian, scărpinându-se în cap. Nu știu 
ce ne-a apucat ieri, dar era cât pe-aci să facem tot ce era mai rău. 

— Eram chiar în mijlocul infernului poftelor, spuse Peggy Sue. 
Puțin a lipsit ca să nu cădem în capcanele grădinarilor. Asta să ne fie 
învățătură de minte. Astăzi nu ne atingem de nimic. Oricum, am 
ajuns la poalele colinei. Drumul de dale albe este de cealaltă parte a 
gardului verde. 

— Îţi aduci aminte ce spunea Nasty? obiectă Sebastian. Dacă o 
luăm pe el, o să-ncepem să ne micşorăm... până devenim 
microscopici. Nu putem merge pe el. 

— Atunci să vedem care-i treaba pe-acolo, decise Peggy. 

Adunându-și echipamentul, trecură gardul care înconjura a doua 
peluză şi se opriră la marginea drumului, având foarte mare grijă să 
nu pună piciorul pe el. 

Cărarea aceasta era curată, dreaptă, făcută din nişte dale albe 
frumoase. Șerpuia de-a lungul grădinii, în direcția castelului. Masive 
de flori îl străjuiau, ca malurile unui fluviu. 

— E mai degrabă frumos, observă Olga. Aşa, complet alb, un 
drum care se-ntinde în mijlocul florilor. 


Avea dreptate. Peisajul te făcea să te gândești la o carte poştală sau 
la o ilustrație dintr-o carte de povești. 

Peggy Sue scotoci prin rucsac și scoase o lopată pliantă de 
camping şi o aruncă pe drumul imaculat. 

— Nu se-ntâmplă nimic, observă Olga. Oare a minţit Nasty? 

—  Așteaptă, făcu Sebastian. Fără îndoială, efectul nu-i 
instantaneu. 

Se așezară în iarbă, cu ochii fixaţi la dalele albe care luceau în 
soare. Peggy clipea din ochi, căci reflexele o orbeau. Avu dintr-odată 
impresia că marginile lopeţii se tulburau. Timp de o secundă, 
unealta deveni transparentă. 

— Ai văzut? îl întrebă pe Sebastian. 

— Nu, răspunse băiatul. 

— A început, murmură ea. Este atât de rapid, că nu-ţi dai seama 
dacă nu ești anunţat dinainte. Să mai așteptăm un moment, apoi să 
comparăm lopata cu cea din rucsacul tău. 

Cum Olga se plictisea, trebui să scurteze timpul experimentului. 
Cu ajutorul unei crengi, Peggy trase lopata spre peluză. 

Aparent, nu suferise vreo modificare, dar, când o suprapuse peste 
cea a lui Sebastian, văzură că era cu trei centimetri mai mică. 

— Uite, spuse Peggy. Se pierd trei centimetri la fiecare 
cincisprezece minute. Dată fiind distanţa care ne desparte de castel, 
n-o să mai măsurăm cine ştie ce când o să ajungem în faţa podului 
mobil! 

— Abia dacă o să fim mai mari ca niște furnici, suspină cu 
amărăciune Olga. S-a terminat! Dacă o luăm prin flori, o să le 
dezlănțuim furia. Nasty avea obiceiul să spună că sunt mai feroce 
decât crocodilii. 

— Nu știu ce putem face, mărturisi Peggy Sue. 


— Dacă doriţi, pot să vă ajut eu, se auzi o voce înfundată în 
spatele lor. 

Copiii se întoarseră dintr-o singură mişcare. 

Cel care li se adresa era un copac. 


18 
COCHETĂRIE UCIGAȘĂ 


În comparaţie cu arborii uriași care populau grădina, acesta era 
mic, pentru că abia dacă măsura patru metri în înălțime. Părea făcut 
dintr-un ciudat amestec uman şi vegetal. 

„Parcă-i un om deghizat în plantă, gândi Peggy. Sau o plantă 
deghizată în om.“ 

Pe scurt, ciudat. 

Copacul înaintă spre ei. Copiii putură vedea că în loc de rădăcini 
avea picioare. 

— Nu vă fie teamă, spuse el. În ciuda aspectului meu, nu sunt un 
stejar. Asta nu-i decât o haină de camuflaj, în realitate sunt ultimul 
grădinar adevărat al acestui loc. Din cauza asta mă ascund. Toţi 
colegii mei au fost exterminați când lucrurile s-au schimbat în rău. 
Am supraviețuit pentru c-am fost destul de șiret ca să mă 
deghizez... Dar haideţi să mergem de-aici, veniţi în laboratorul meu, 
acolo putem discuta în voie. 

Legănându-se, o luă pe un drum abrupt. Copiii hotărâră să-l 
urmeze, pentru că era mai degrabă grotesc decât înspăimântător... 
ȘI, în orice caz, n-aveau de ales. 

Copacul îi conduse până la intrarea într-o grotă ascunsă de iederă. 
În spatele acestei perdele vegetale, se deschidea o peșteră plină de 
eprubete, de borcănele şi de legume ciudate. Era un laborator; 
lichide colorate cum nu s-a mai văzut clocoteau în eprubetele 
răsucite, semănând cu nişte serpentine de sticlă. 


— Asta este locul unde toată viaţa am fabricat seminţele plantelor 
magice din grădină, explică melancolic arborele. Am muncit cu 
plăcere, împreună cu prietenii mei, ne întreceam care să inventeze 
floarea cea mai uimitoare, parfumul cel mai neașteptat. 

Oftă. Peggy Sue profită ca să-l studieze mai bine. În loc de păr, 
avea pe cap rămurele înfrunzite. Braţele, și ele, semănau cu ramuri 
groase, iar corpul îi era acoperit cu solzi din lemn, care scârțâiau la 
fiecare mișcare. Această carapace părea să-l deranjeze, căci se mișca 
greu. 

— Mă numesc Bezelius, spuse el, Zorn Bezelius. Eram întâiul 
grădinar de la curtea duhului adormit. 

— Ce duh? întrebă Peggy Sue. 

— Cel căruia astăzi i se spune „demonul“, explică arborele, 
încercând să se așeze. Cândva, când eram eu tânăr, era un bebeluș, 
iar castelul abia dacă era mai mare decât o casă de păpuşi. 

— Duhul dormea şi atunci? se miră Olga. 

— Da, zise Bezelius. Doarme tot timpul. Munca lui consta în a 
visa și a fabrica universuri minunate, care să-i facă pe oameni să uite 
de nefericirile vieţii. Aceste vise sunt ca baloanele duse de vânt; când 
ies din miraj, se sparg peste lumea reală şi intră în capul celor care 
dorm. Când se-ntâmplă asta, oamenii încep să viseze lucruri 
extraordinare, care îi umplu de fericire. Așa se nasc operele de artă... 
în principal, romanele. 

Bănuind că Bezelius era pe cale de a se lansa într-un discurs pe cât 
de interminabil, pe atât de melancolic, Peggy Sue întrebă: 

— Dar într-o zi totul a luat-o razna, nu-i așa? 

— Da, zise bătrânul grădinar. Nimeni nu ştie de ce. Plantele au 
devenit rele, periculoase. Tovarășii mei şi eu însumi am fost înlocuiți 
cu scheletele alea oribile cu mâinile în formă de greblă. Farmecele 
grădinii au devenit malefice. Şi duhul s-a transformat în demon. 


Întinse „mâna“ cu degetele înconjurate de frunzulițe verzi în 
direcția unei cupe pline cu seminţe multicolore. 

— Am supraviețuit mâncând aceste semințe magice, explică el. Au 
puterea să-ți dea înfăţişarea unui copac pentru câteva ore. Vai! 
Obligat să le mănânci, sfârşești prin a deveni cu adevărat copac! Asta 
mi se-ntâmplă și mie. Mănânc la ele de atâta vreme că m-am 
intoxicat. Curând, gândurile mele omenești or să se șteargă şi într-o 
zi nici n-o să mai fiu conștient c-am fost cândva om. 

— Şi dacă vă opriţi? propuse Peggy. 

Bezelius ridică din umeri, ceea ce făcu să-i zornăie groaznic 
scoarţa. 

— Prea târziu, şopti el. Şi, oricum, nici nu pot să am așa ceva în 
vedere, pentru că scheletele cu mâini ca grebla m-ar elimina imediat. 
În orice caz, aţi fost foarte curajoși și aţi avut și foarte mult noroc. 
Chiar am crezut că n-o să-nvingeţi capcanele poftelor. Ştiu ce spun: 
când un copil se transformă în statuie de turtă dulce sau de ciocolată, 
în general, este devorat de tovarăşi. Am văzut chiar un băiat a cărui 
mână dreaptă s-a schimbat în bucăţi de nuga... Tentaţia a fost atât de 
mare, că nu s-a putut abţine să nu și-o ronțăie singur, deget cu deget! 
Ştia foarte bine că era mâna lui, dar nu putea face nimic! 

— Ce îngrozitor! se înecă Peggy. 

— Ştiu ce scop aveţi, reluă Bezelius. Vreţi să pătrundețţi în castel şi 
să-l treziți pe demonul adormit. Necazul e că mulți tovarăşi de-ai 
voştri au încercat același lucru și că toţi au căzut victime drumului 
cu dale albe. Cei care au vrut s-o ia pe acolo şi au sperat s-ajungă la 
castel înainte de a deveni prea mici... s-au înşelat. Drumul este mult 
mai lung decât și-au imaginat ei. Abia dacă parcurseseră jumătate, că 
deja aveau dimensiunea unei gărgărițe. 

— Atunci, este imposibil? întrebă Sebastian furios. 


— Pe drum, da, confirmă Bezelius. Fără nicio exagerare. Numai 
grădinarii-schelet sunt imuni la vrăjile grădinii și pot merge unde 
poftesc fără să păţească nimic. Dar asta se-ntâmplă pentru că nu sunt 
tocmai vii. 

— Aţi zis „pe drum“, interveni Peggy Sue. Vasăzică există și altă 
posibilitate? 

Copacul se agită, producând un concert de scârțâituri. 

— Da, spuse el în cele din urmă. Le-am spus şi celor dinaintea 
voastră, dar n-au vrut să mă creadă. M-au tratat ca pe un bătrân 
nebun. Singurul mod de a ajunge la castel este s-o tăiați prin pădurea 
de flori. 

— Florile ucigașe? se miră Ronan. 

— Înainte nu erau așa, suspină Bézélius. Sigur, erau cochete, dar 
nu până într-atât încât să fie geloase unele pe altele şi s-ajungă să se 
bată. 

— Se detestă? se miră Peggy. 

— Da, confirmă bătrânul. Sunt vanitoase, obsedate de frumuseţea 
lor. N-au decât un gând: să fie mai frumoase decât vecinele, să 
devină reginele grădinii. Dacă le călcaţi teritoriul, or să fie fără de 
milă. Or să vă-nţepe cu spinii lor otrăviţi şi, când o să muriţi, or să vă 
îngroape în pământ ca să vă folosească pe post de îngrășământ. Sunt 
mereu la pândă, caută orice le poate înfrumuseța. Şi or să vadă în voi 
o rezervă de vitamine proaspete. Sau, mai sigur, tot cu ajutorul 
spinilor, or să vă vampirizeze. O să vă sugă sevele vitale. Or să se 
folosească de carnea voastră ca să dea petalelor lor textura pielii 
umane. Cândva erau doar frumoase, acum au devenit carnivore. 
Recurg, la orice mijloace şi materii ca să-și sporească frumuseţea. Nu 
se gândesc decât la asta. 

— Nu văd cum ne-am putea plimba printre ele, observă Peggy 
Sue, cuprinsă de descurajare. 


— Există totuși o modalitate, obiectă Bezelius. O armă inventată 
de mine. Până acum nimeni n-a vrut s-o folosească, dar cred că-i 
singurul mod de a le păcăli. 

Cu degetele lui în formă de rămurele, deschise un cufăr. Un fel de 
puşcă se odihnea acolo, înconjurată de o grămadă de cartușe. Fiecare 
proiectil era în realitate un mic flacon plin cu un lichid albăstrui. 

— Vedeţi voi, începu el, florile nu pot fi ucise. Sunt prea multe. 
Dacă tăiați una, altele v-ar neutraliza de îndată. E imposibil să te 
lupţi cu ele. Trebuie păcălite... trebuie să dai dovadă de viclenie. 
Foarte multă viclenie. Cred c-am găsit arma ideală. 

Peggy Sue și Sebastian schimbară o privire. 

Puteau oare avea încredere în bătrânul ăsta pe jumătate 
preschimbat în copac? 

— Florile comunică între ele prin parfumuri, reluă Bezelius. Îşi 
mișcă petalele răspândind în aer mirosuri care sunt precum 
cuvintele, precum frazele... Un anumit parfum vrea să spună: „Mi-e 


S 


cald, aş vrea foarte mult să mă stropească“, un altul înseamnă: 


LEA 


„Purici în apropiere, să-i omorâm!“ și așa mai departe. Înţelegeți 
principiul? 

Copiii aprobară din cap. 

— Dacă vrei să comunici cu ele, spuse Peggy Sue, trebuie să le 
trimiți parfumuri pe care sunt în stare să le descifreze? 

— Asta e, făcu Bezelius. Ele detestă mirosurile umane, pentru că 
oamenii sunt dușmanii lor. Le taie, le culeg și le pun în apă stătută, 
într-un vas unde, la scurt timp, mor. Asta nu le place. lată de ce duc 
un război nemilos. S-au săturat să fie masacrate chiar în momentul 
când ating apogeul frumuseții lor. Totuși, este posibil să le folosești 
propria vanitate ca să le păcăleşti... 


— Cum așa? întrebă Peggy. 


— Pușca asta trage cartușe pline cu un parfum care înseamnă: 
„Eşti foarte frumoasă, culorile tale sunt minunate etc.“. Ăsta e un 
discurs la care florile nu rezistă. Când li se fac complimente, se 
topesc de plăcere şi abandonează orice proiect ucigaș. Sunt fericite 
și-și folosesc energia să-și desfacă şi mai tare petalele, să-și îndrepte 
tulpina, să pară şi mai frumoase. În acest timp, nu vă dau nicio 
atenţie și puteți merge printre ele fără să riscaţi să fiți ciuruiți de 
spini. 

— Pare prea ușor, mormăi Sebastian, neîncrezător. 

— Nu, tinere, îi zise Bezelius. Nu-i aşa. Pentru că parfumul din 
cartușe, odată răspândit în aer, nu ţine o veșnicie. Imediat ce efectul 
lui dispare, florile își revin din amețeală și îşi dau seama de prezența 
voastră... Atunci va trebui să apăsaţi din nou pe trăgaciul puștii. Nu 
vă ascund că pericolul e mare. Nu ştiu dacă dispuneţi de destulă 
muniție parfumată ca să ajungeţi până la castel. Sunt trei cartușiere. 
Fiecare dintre cartușele de sticlă lansează un compliment exagerat de 
flatant, dar nu-i grav, pentru că florile n-au simţ critic. 

Apucă o curea de piele. Ciudatele proiectile de cristal se aliniau 
strâns unul lângă altul, fiecare fixat într-un fel de cârlig. 

— Ăsta înseamnă: „Culoarea ta mă uimește prin frumuseţea ei“, 
explică Bezelius. Acesta: „Parfumul tău este fără egal“... Folosesc 
parfumuri pe care toate florile le pot înțelege. Pușca este un fel de 
vaporizator, trimite mirosul deasupra florilor, în aşa fel încât să-l 
simtă cât mai repede şi să dureze cât mai multă vreme. Fiți atenţi să 
nu cădeți, pentru că fiolele se sparg şi pământul absoarbe parfumul. 

Peggy Sue încruntă din sprâncene. Decizia nu era ușor de luat. 

— Tu ce crezi? îl întrebă în gând pe câinele albastru. 

Câinele nu-i răspunse, pentru că era ocupat să se admire într-o 
oglindă veche. De când semăna cu un ogar, nu se mai sătura de 
propria imagine. 


— După părerea mea, n-avem de ales, mormăi Sebastian. Totul e 
să ştim dacă avem destule cartușe ca să ne acopere înaintarea. 

— Asta, bieții mei copii, suspină Bezelius, n-am cum să ştiu. Până 
în prezent, nimeni n-a vrut să-şi asume acest risc. Toţi au ales 
drumul cu dale albe. Cum aţi putut să vă dați seama, nu se vede 
niciun drumeţ. Dar să ştiţi, este foarte aglomerat, vă asigur, însă cei 
care merg pe drum sunt astăzi mai mici decât microbii! 

Peggy Sue se gândi la copiii adunaţi de culegători. În acest 
moment erau prizonieri în castel, într-o dependință oarecare a 
bucătăriei, așteptând ca un schelet-bucătar să-i includă în următorul 
prânz al demonului. Trebuia să-i elibereze înainte să sune clipa 
fatidică. 

— De acord, anunţă ea, o să facem cum spui. Arată-ne cum 
funcționează pușca. 

Bezelius făcu întocmai. În realitate, nu era complicat, lecţia ţinu, 
deci, puţin. 

Văzând cum câinele albastru se admiră în continuare în oglinda 
veche, lui Peggy Sue îi veni o idee. 

— Aveţi şi alte oglinzi la fel ca asta? întrebă ea. 

— Da, răspunse bătrânul. Trebuie să fie în remiza unde-i 
îngrămădită mobila stricată din castel. Dar sunt sparte sau pline de 
pete de umezeală. 

— Asta nu contează, spuse Peggy. O să le facem scuturi. Dacă 
florile sunt atât de vanitoase cum spuneţi, n-or să reziste plăcerii de 
a-şi admira chipul în oglindă... Asta ar putea să ne salveze viaţa 
dacă rămânem fără cartușe. 

— Ce idee formidabilă! se entuziasmă Bezelius. De ce nu mi-a 
venit mie ideea asta? Din cauză că gândesc din ce în ce mai mult ca 
un copac. Ziua în care o să uit complet c-am fost om e aproape. 


— Şi dacă încercăm să traversăm masivul în timpul nopții, când 
florile dorm? propuse Sebastian. 

— Nu, răspunse grădinarul, nu vă sfătuiesc. Mai întâi, c-o să vă 
pierdeţi repede în beznă. Apoi, podul mobil al castelului este ridicat 
până dimineaţa, şi - admițând că printr-un miracol reuşiți să-l 
localizaţi — o să fiți obligați să așteptați să se facă ziuă în mijlocul 
florilor. Or, la trezire, sunt teribil de posace. Petalele lor sunt şifonate 
și asta le indispune foarte tare. Cel mai bun moment ca să încercați 
să traversaţi este începutul după-amiezii, când sunt îmbuibate de 
soare. Sunt obosite, greoaie, „digeră“. Se văd clătinându-se la 
capătul tulpinilor, pradă unui început de somnolenţă... atunci 
trebuie să treceţi. Faptul că sunt ghiftuite o să fie în avantajul vostru. 
Dacă le bombardaţi cu complimente parfumate, or să se lase legănate 
și n-or să vă acorde nicio atenţie. 


x 


Petrecură restul zilei făcând scuturi din oglinzile recuperate din 
depozitul castelului. Unele erau în stare foarte proastă, dar le 
curăţară cât mai bine posibil. 

— Cum se apleacă o floare spre noi, explică Peggy, n-avem decât 
să ne ascundem după scut. În felul ăsta, n-o să-şi vadă decât propria 
imagine. Cu puţin noroc, or să fie destul de ocupate ca să uite de 
existenţa noastră. 

După ce terminară treaba asta grea, copiii se adunară în jurul 
bătrânului grădinar şi așteptară împreună momentul când servitorii 
demonului adormit stingeau soarele. Bezelius își depănă amintirile 
din vremurile de altădată, când totul mergea bine, când grădina era 
încă o încântare. Vorbea atât de încet, că abia îi înțelegeau cuvintele. 
Peggy Sue se simțea cuprinsă de o melancolie care aproape c-o 
predispunea la plâns. Cu ochii închiși, semăna atât de mult cu ceilalți 


copaci, că nu puteai ghici prezenţa unui om sub această carapace de 
scoarță. 

Copiii se retraseră în vârful picioarelor ca să se culce în grotă. 
Voiau să se odihnească, pentru că a doua zi se anunţa îngrozitor de 
grea. 

Peggy se ghemui lângă câinele albastru. Afară, întrerupătorul 
țăcăni şi atunci întunericul se lăsă peste grădina vrăjită. 

În zori, Bezelius îi trezi din somn. 

— "Trebuie să vă duceţi să căutaţi apă ca să vă spălați, explică el. 
Este important. Florile au oroare de mirosurile de om sau de animal. 
Trebuie să vă săpuniţi foarte bine și, mai ales, să frecați câinele ăsta. 
Evitaţi să alergaţi ca să nu transpirați. Florile descoperă repede 
dârele de miros de transpiraţie; se simt ofensate și reacționează 
violent. Am un săpun magic, care întârzie revenirea duhorilor 
umane. Dar astăzi o să fie cald şi, foarte posibil, o să transpirați. 

— Unde e apa? întrebă Peggy. 

— Pe acolo, arătă Bezelius. Duceţi-vă la marginea peluzei şi 
așteptați să treacă un animal-cisternă. Când își întinde trompa ca să 
stropească plantele, fiți destul de îndemânatici și luați nişte apă 
pentru spălat. 

Astea fiind zise, le încredinţă copiilor găleți mari de tablă lucrate 
manual. Băieţii bombăneau, nu le place deloc să se spele. 

— Ce era bine în miraj, mormăi Sebastian, era că nu te duceai la 
școală și că nu erai obligat să intri într-o baie. Mă întreb dacă, odată 
întorși la realitate, o să mă obișnuiesc din nou cu trăsnăile astea. 


Peggy Sue își stăpâni un frison când dinozaurul-rezervor apăru în 
capătul aleii. Era și mai enorm decât în amintirile ei. Monstrul își 
desfăcuse trompa şi stropea masivele ca şi cum ar fi stins un 
incendiu. 


— Să sperăm că n-o să ne înece! îi șopti Sebastian. Ai văzut ce 
putere are jetul? 

Ghemuiţi într-un tufiș, se agățară de rădăcini de frică să nu fie 
luaţi de puternica revărsare de apă. Și bine făcură, pentru că avură 
impresia că un val îi pocneşte din plin şi-i sufocă. După ce 
incredibilul animal se îndepărtă, își recuperară găleţile pline şi se 
întoarseră în grotă. 

În lipsa lor, Bezelius așezase un hârdău mare de lemn și niște 
paravane, improvizând o baie în aer liber. Lui Peggy Sue i se păru 
distractiv să se spele cu săpunul vrăjit, care făcea o spumă aurie. 
Avea impresia că ţinea în palmă un lingou de aur, gata să se 
topească. 

Odată uscați şi îmbrăcaţi, copiii fură nevoiţi să-l convingă pe 
câinele albastru să-i imite; nu fu deloc simplu, pentru că animalul 
refuza să se bage în hârdău. Cu lingușeli și mângâieri, reuşiră totuși 
să-l săpunească. Experienţa era însă dezgustătoare pentru animal și, 
cât dură operaţiunea, se încăpăţână să muște bulele care zburau prin 
aer. 


Veni și momentul despărțirii. 

— Vă doresc mult noroc, copiii mei, suspină Bezelius, 
înmânându-le puşca ingenioasă cu parfumuri. Nu uitaţi sfaturile 
mele și nu vă lăsaţi furaţi de farmecul florilor, or să se grăbească să 
vă omoare ca să vă folosească pe post de îngrășământ. Nu uitaţi că 
frumuseţea lor se hrănește cu hoituri. 

Peggy îi mulțumi pentru amabilitate. 

— O să mă așez la marginea peluzei ca să vă privesc plecând, 
spuse bătrânul. N-o să ne mai revedem, cu siguranţă, niciodată, 
pentru că eu o să fiu gata transformat. Când o să vă întoarceţi pe aici, 
o să fiu schimbat în copac și nici măcar n-o să vă recunosc. 


— E trist, spuse Peggy Sue. 

— Nu, zise grădinarul. Vine o clipă când trebuie să ştii să te 
detașezi de lucrurile lumești. Sunt sigur că există şi plăcere în a 
deveni plantă. În orice caz, o s-o aflu curând. 

Copiii se îndepărtară făcându-i semne cu mâna. Peggy şi 
Sebastian își înfăşurară cartuşierele în jurul pieptului. Înainte de a o 
porni la drum, adolescentul strecură două gloanţe de cristal în ţevile 
gemene ale puștii cu parfumuri. 

Ajunseră în cele din urmă la granița masivului. Culorile florilor 
vibrau în lumină cu o asemenea intensitate, că Peggy Sue clipi din 
pleoape ca să reziste amețelii. Erau acolo o mulțime de trandafiri 
azurii, galbeni, violeţi, roşii... şi chiar aurii! Se legănau leneș sub 
căldură, cu corolele întoarse spre soare, ca să se îmbete de cât mai 
multă lumină. Peggy Sue şi Sebastian, care mergeau în frunte, se 
opriră sufocați de violența parfumurilor plutitoare de la marginea 
masivului. Mirosul era atât de dens, încât aveai senzaţia că te lovești 
de un zid invizibil. 

— Nu-i posibil, șopti băiatul. O să ne sufocăm când o să 
pătrundem înăuntru! 

Peggy Sue se gândi la o poveste spusă de Bezelius, în ajun. 
Grădinarul zicea că florile se folosesc de parfumul lor ca să adoarmă 
păsările care comiteau imprudenţa să zboare pe deasupra lor. 

— În felul ăsta, încheiase el atunci, zburătoarele se zdrobesc de 
pământ, iar florile se grăbesc să le folosească drept îngrășământ. 

— Să încercăm să ne ţinem respiraţia, sugeră Peggy Sue. 

Erau îngrijoraţi, pentru că distanţa de parcurs era foarte lungă. Pe 
deasupra, Peggy se temea să nu se rătăcească, odată intrați în 
adâncul plantaţiei. 

„Dacă ne învârtim în cerc, gândi ea, ne terminăm muniţia absolut 


degeaba.“ 


Florile erau prea înalte ca să-și poată lua un reper vizual. Odată 
intrați printre tulpinile lor, nu se mai vedea nici cerul, nici castelul. 

— Să mergem, decise ea. Trebuie să fim acolo înainte ca bucătarii 
să pregătească masa pentru demon. 

Cu degetele înțepenite pe pușcă, fata porni hotărâtă spre peretele 
de tulpini pline de spini, care ascundeau orizontul. Era perfect 
conştientă de pericolul asumat. Era suficient ca trandafirii să se 
apropie unii de alţii ca să-i sfâşie pe intruşi. Ţepii lor i-ar fi împuns 
imediat pe tinerii imprudenţi, care se crezuseră atât de isteți, încât să 
traverseze zona interzisă. 

— Ai văzut cât de mari sunt ţepii? murmură Sebastian. Ai zice că 
sunt dinţi de dinozaur. 

— Taci! îi porunci Peggy. Nu e cazul să-i sperii pe micuți. 

Se gândea la Olga și Ronan care deja făcuseră nişte ochi îngroziți. 

„Poate ar fi fost mai bine să-i fi lăsat în compania lui Bezelius?“, 
îşi spuse ea, apoi își aminti că Olga şi Ronan ziseseră de mai multe 
ori că vor să meargă până la capăt. De altfel, nu ştia nimic despre 
adevărata lor vârstă. Era foarte posibil ca acești doi „copii“ să fie, în 
realitate, mult mai bătrâni decât ea. 

Strângând din dinţi, intrară în jungla de trandafiri. 

„Ai zice că-i un mare bal, gândi Peggy. Un bal unde se 
îngrămădesc marchize mândre de frumusețea lor. Fiecare e gata să-şi 
omoare rivalele ca să rămână singura care să aibă cea mai frumoasă 
rochie.“ 

Plantaţia era atât de deasă, că tot timpul trebuia să fie în alertă. 
Tulpinile se legănau fără încetare, spinii, curbați ca săbiile, atingeau 
umerii copiilor. Ca să nu fie tăiată până la os, Peggy trebui să facă o 
săritură într-o parte în trei rânduri. 

— Încă nu sunt conștiente că ne aflăm aici, îi șopti în gând câinele 
albastru. Nu ştiu cât o să mai dureze asta. Sunt ametite de căldură. 


Era îngrozitor de cald la nivelul solului, iar pământul jilav le 
dădea copiilor impresia că se mișcă într-o baie de aburi. Începeau să 
transpire. 

Peggy îşi dădu seama că tocmai fuseseră reperați când un 
trandafir se aplecă s-o cerceteze. Petalele lui enorme se legănau în 
aer ca niște urechi de elefant. Din corolă se degaja un parfum atât de 
puternic, încât adolescenta crezu că leșină. 

„Dacă se apucă toate să ne privească de aproape, suntem 
terminați...“, gândi ea, luând pușca de pe umăr. Creierul îi paraliza, 
ochii i se închideau de la sine, ca și cum i s-ar fi dat să inhaleze un 
anestezic. Apăsă pe trăgaci. Arma făcu „poc“ și cartușul de cristal 
explodă chiar la nivelul corolei. 

Un parfum care însemna: Eşti foarte frumoasă, nu vei avea niciodată 
rivală, întoarce-te după lumină... se răspândi printre tulpini. Pentru 
tinerii temerari nu era decât un miros ca oricare altul, dar florile 
păreau mulțumite și-și întoarseră capul de la intrușii minusculi. 

— Repede, respiră sacadat Peggy, Bezelius a spus că efectul nu 
durează prea mult. 


Atunci începu o cursă periculoasă printre spini. Trebuia să 
înainteze cât mai repede posibil, fără să se abată de la direcţia 
inițială. În acest moment, erau toți lac de sudoare şi lăsau în urmă o 
dâră de miros puternic de transpiraţie, care deranja simţul olfactiv al 
trandafirilor. Erau din ce în ce mai mulți cei care aplecau capul ca să 
vadă ce se petrece... și de unde vine o asemenea putoare! Peggy Sue 
nu înceta să încarce pușca şi să tragă noi salve protectoare. 

„Ce distanță am parcurs? îşi repeta ea. Mergem în direcţia bună?“ 

Nu era sigură de nimic şi tremura la gândul că sunt gata să se 
învârtă în cerc. 


Curând, cartuşiera ei se goli și trebui să-i dea pușca lui Sebastian, 
care încerca să-şi ascundă îngrijorarea. Faţa băiatului șiroia de 
sudoare. 

— Suntem pe drumul cel bun? îl întrebă ea pe câinele albastru. 

— Nu știu, răspunse acesta, parfumul trandafirilor este atât de 
puternic, că îmi neutralizează simțul. Am impresia că mă înec într-o 
sticlă cu apă de colonie! 

Peggy strângea din dinţi de fiecare dată când auzea pocnetul 
puștii. Cartușiera lui Sebastian se golea. În ritmul ăsta, curând n-or 
să mai aibă muniţie deloc. 

— Să încercăm scuturile! spuse ea. Ridicaţi oglinzile deasupra 
capetelor. Cu puţin noroc, florile or să se găsească atât de frumoase, 
c-or să uite de noi! 

Copiii o ascultară și se grăbiră să apuce bucăţile de oglindă, pe 
care, până atunci, le ţinuseră în bandulieră. Le înălțară spre cer, cu 
braţele întinse, ca și cum voiau să se apere de o aversă. 

Trandafirii rămaseră înmărmuriți, surprinşi fiind de propria 
imagine. Îşi clătinau corola ca să încerce să se examineze sub toate 
unghiurile. Copiii, profitând de acest respiro, alergau străbătând 
jungla de spini. 

Vai! Florile, nemulțumite pentru că nu se puteau cerceta în voie în 
toată splendoarea lor, le barară drumul. Copiii se văzură nevoiţi să 
abandoneze oglinzile ca să poată înainta în continuare. 

— Nu mai am decât vreo zece cartușe, oftă Sebastian. Sper să 
conţină complimente mai convingătoare, pentru că văd că trandafirii 
încep să se enerveze. 

— Cred că sunt mult mai vanitoşi decât și-a imaginat Bezelius, 
suspină Peggy. Parfumurile care umplu gloanţele de cristal nu sunt 
destul de flatante pentru gustul lor. Cu cât ne apropiem de castel, cu 


atât lucrurile devin mai complicate. Le spunem că sunt frumoase... 
problema este că ele ştiu asta deja. Vor ceva mai mult! 

Adolescenta sări într-o parte ca să evite să fie zgâriată de o tulpină 
plină de ţepi. 

— Curaj! le spuse fata lui Ronan şi Olgăi. Cu siguranţă nu suntem 
foarte departe de intrare! 

Tremura la gândul ca grădinarii — presimţind că puștii sunt pe 
punctul de a reuși — să nu ridice podul. 

„Asta ar pune capac! își spuse ea, ne-ar lăsa la bunul plac al 
trandafirilor și, odată ultimele cartușe trase...“ 

Prefera să nu se mai gândească la ce se va întâmpla atunci; 
prinzându-i de mână pe Olga şi Ronan, îi trase după ea. 

Florile erau cuprinse acum de o agitaţie teribilă și abia dacă mai 
acordau trei secunde de atenţie parfumurilor lansate de proiectilele 
de cristal. Complimentele olfactive elaborate de Bezelius nu erau 
destul de flatante, chiar le induceau o oarecare iritare. Cum! Drept 
cine le luau? Le credeau atât de proaste încât să se mulțumească așa, 
cu niște complimente atât de vulgare? Meritau mai mult! Mult mai 
mult! Meritau adevărate poeme de parfumuri, opere de artă, 
declaraţii înflăcărate... Nu erau ele prințesele grădinii? Parfumurile 
amărâte pulverizate de copiii ăștia le jigneau. Erau complimente 
modeste, care puteau mulțumi o ciobăniţă, o călcătoreasă... dar ele! 
Ele! Când te adresezi unor asemenea mari doamne, trebuie să te 
străduiești mai mult! 

Oh! cât de enervanțţi erau copiii ăștia! Și cât de prost-crescuţi! Ce 
insolenți! N-aveau nicio idee despre ce i se cuvine unui cap 
încoronat! Merită o lecţie pe care să n-o uite! O să le zgârie pielea 
până o să cadă în fâşii. Apoi o să-i îngroape în pământ ca să 
regenereze solul grădinii şi toată lumea o să aibă de câştigat. 


— De data asta, s-a zis cu noi! gâfâi Sebastian, încărcând din nou 
arma. Nu-mi mai rămân decât şase cartușe. 

— Pe aici! strigă dintr-odată câinele albastru. Trebuie să mergem 
pe-aici... Simt miros de piatră. Castelul este foarte aproape. 

O luară la fugă, în timp ce trandafirii se răsuceau în toate direcțiile 
ca să încerce să le zgârie pielea cât mai tare. Hainele lui Peggy erau 
ferfeniţă. Sebastian descărca arma absolut degeaba; florile nici măcar 
nu-și mai dădeau silința să-şi îndrepte corola ca să descifreze 
complimentele pulverizate în aer. 

Când credea că i-a sunat ceasul, Peggy se lovi de un zid alb din 
pietre uriașe. Asperităţile blocurilor de piatră erau atât de 
pronunţate, că se puteau cățăra fără greutate. Îl luă pe câinele 
albastru sub braţ şi, cu o singură mână, începu să se caţere pe perete. 
Din fericire, te puteai prinde uşor de pietrele ieşite în afară şi astfel 
ajunse repede deasupra nivelului florilor. 

Când fură în siguranţă, destul de sus ca să scape de furia 
trandafirilor înnebuniţi că-și vedeau prada scăpând, copiii își dădură 
seama că tocmai erau gata să escaladeze unul din cele patru ziduri 
ale castelului. 

Îşi atinseseră scopul. 


20 
LABIRINTUL DE PIATRĂ ALBĂ 


Peggy Sue veni cu ideea să se deplaseze de-a lungul zidului, 
folosind spaţiul de legătură dintre pietre. De fapt, cimentul care lega 
blocurile colosale forma un fel de cornișă pe care se putea înainta de- 
a bușilea. Spaţiul rămânea totuşi foarte îngust şi, în unele locuri, 
cimentul se sfărâma, așa că puteau foarte ușor să-și piardă echilibrul 
și să alunece în gol... direct în mijlocul trandafirilor furioși. 

Peggy înainta evitând să privească în jos. Parfumurile răspândite 
de florile mânioase o amețeau de cap. Se temea să nu leșine. 

— Respiră cât mai puțin posibil! îi strigă mental câinele albastru. 
Podul mobil este chiar în față. 

Adolescenta încercă să meargă mai repede. Cimentul aspru îi 
zdrelea palmele și genunchii. 

Foşnetul florilor îi umplea urechile. Petalele se deschideau şi se 
închideau, evocându-i fâșâitul ameninţător şi obsedant al unor aripi 
de corb în zbor. 

În fine, câinele albastru sări de pe cornișă pe podul mobil. 
Manevra se dovedi mai problematică pentru copii. Ronan, mai că nu 
căzu în gol. Peggy și Sebastian abia dacă reușiră să se agațe. Olga, 
cuprinsă de amețeli, refuză să sară. Se văzură nevoiți să dezbată 
chestiunea o jumătate de oră, ca s-o convingă să sară deasupra 
prăpastiei. 

Când se strânseră cu toții pe imensul pod mobil, realizară în ce 
hal îi epuizase traversarea grădinii. Rămaseră un lung moment 


așezați pe plăcile mâncate de cari. 

Peggy ridică la un moment dat capul şi încercă să distingă vârful 
donjonului. Renunţă. Castelul era tot atât de impunător ca un munte. 
Terasele de pe coama zidurilor se pierdeau în nori, zăpada acoperea 
acoperișurile conice ale celor mai înalte turnuri. 

— Intrăm? întrebă Sebastian. 

Cei cinci tovarăşi se priviră. Trebuiau să se decidă să se miște. Nu 
puteau rămâne acolo până la miezul nopții. 

— De acord, şopti Peggy. Haideţi! Să fim precauțţi! 

Câinele albastru o luă în fruntea coloanei. Poarta de la intrare era 
uriașă. Se putea construi un imobil cu cincisprezece etaje sub tavanul 
boltit al primei săli. 

Peggy Sue și prietenii ei se simțeau minusculi. Totul era din piatră 
albă. Încăperi urmau după alte încăperi, dar tinerii exploratori nu 
descoperiră nicăieri vreo urmă de mobilier. 

După un timp, Peggy simţi o vibraţie ciudată sub tălpi, ca și cum 
blocurile se mişcau. Îngenunche și puse mâna pe sol. Nu visase, 
dalele chiar fremătau. 

— Cresc, explică Sebastian. Ai uitat că în fiecare zi castelul creşte 
câte puţin? 

— Cresc? repetă adolescenta, buimacă. Ai dreptate... Priveşte! 
Dimensiunea acestei dale este pe cale să se schimbe! Devine mai 
mare. 

— Totul devine mai mare, constant, murmură băiatul. Fiecare 
piatră se dezvoltă, se îngroașă, ca un fruct care se coace. Astfel, 
spațiul mirajului este încet-încet invadat de castel. La început, 
construcția asta avea dimensiuni absolut normale. Astăzi a devenit 
un adevărat munte. Un munte care continuă să iasă din pământ. 

Peggy Sue îşi mușcă buza inferioară, ceea ce, în cazul ei, era semn 
de profundă meditaţie. 


— Dar atunci, dacă totul creşte în permanenţă... asta înseamnă că 
spațiul încăperilor nu încetează să crească, coridoarele se tot 
lungesc... Chiar mergând repede, riscăm să fim condamnaţi să 
batem pasul pe loc! 

— Nu-i imposibil, admise Sebastian. Unii spun însă că 
dezvoltarea castelului nu are un ritm regulat; avem o șansă, deci. 

— Nu are ritm regulat? se miră Olga. 

— Da, explică Sebastian. Un turn poate să crească la stânga, de 
exemplu, în timp ce altul din dreapta rămâne neschimbat. La fel şi 
pentru coridoare. De-asta construcţiile au aspectul ăsta ciudat, 
contorsionat. 

Peggy Sue se uită fix la poarta grea, ghintuită, din fundul sălii. 
Oare nu era pe punctul de a se lungi? Clipi din pleoape ca să alunge 
iluzia. Privind în jurul ei, îşi dădu seama şi mai clar că totul era 
construit anapoda, nicio fereastră nu era la fel cu alta, nici nu se 
găsea la aceeași înălțime. Unele trepte ale scării erau mai înalte, 
altele mai joase. 

— Crește alandala, insistă Sebastian. Se pare că unele uşi nu 
folosesc la nimic, sunt scări care nu duc nicăieri, camere fără uși și 
ferestre unde nimeni nu poate intra. Trebuie să fim extrem de atenți, 
e ușor să te rătăcești într-un asemenea labirint, mai ales dacă un nou 
coridor apare peste noapte! 

— De acord, spuse Peggy Sue, o să fim atenţi. Acum trebuie să 
luăm o decizie. Pe ce culoar o luăm? Ai cea mai mică idee? 

— Nu, recunoscu Sebastian. Cred că suntem primii care intră aici. 

Asta nu simplifica lucrurile deloc. 

— O să facem semne pe pietre, hotări Peggy. Asta o să ne-ajute să 
nu ne învârtim în cerc. 

— Pot să vă ghidez eu, interveni câinele albastru. Simt mirosurile. 
Există ceva viu în inima castelului. Ceva uriaș. 


— Demonul adormit? sugeră Sebastian. 

— Poate, răspunse câinele. Dar nu e singur. Simt şi alte 
mirosuri... pe care nu le cunosc. Chestii care nu sunt nici umane, nici 
foarte amabile... Rătăcesc pe culoare. 

— Cu siguranţă, servitorii, propuse Olga, cu un tremur de groază. 

— Să înaintăm, spuse Peggy. În timp ce noi prindem rădăcini aici, 
poarta se îndepărtează întruna. Dacă mai așteptăm, ca să ajungem la 
ea, va fi nevoie să parcurgem de două ori distanţa de la sosirea 
noastră. 

Copiii se urniră din loc. 

Nu le trebui multă vreme ca să realizeze că totul se asemăna. 
Absența mobilei, a armurilor, a tablourilor îi făcea pe vizitatori să 
nu-şi poată lua nici cel mai mic reper. Totul era construit sfidând 
bunul-simţ. 

— Aţi văzut? pufni Ronan. E o uşă pe tavan! 

— Soarele va fi stins, remarcă Peggy. Trebuie să ne instalăm 
pentru noapte. Scoateţi lanternele şi ţineţi-le la îndemână. 

Îşi puseră din nou rucsacurile în spate. Cel mai mic zgomot trezea 
ecouri bizare de-a lungul culoarelor. Dacă pocneai din degete, se 
declanşa un uruit de tobă. Dacă pronunţai un cuvânt, acest unic 
cuvânt, multiplicat de rezonanţă, făcea o hărmălaie de mulțime în 
delir. La început era amuzant, apoi începea să ți se pară neliniștitor. 

— Opriţi-vă! porunci Peggy Sue. N-are niciun rost să ne anunțăm 
prezenţa. Valeţii demonului oricum ne vor descoperi suficient de 
repede. 

Aşteptară deci în tăcere păcănitul întrerupătorului, care anunța 
căderea nopții. Când acesta se auzi, întunericul invadă castelul. 
Peggy Sue abia se abţinu să aprindă lanterna. Străduindu-se să fie 
calmă, se lungi pe spate și-și propti capul de rucsac. Ceilalți făcură la 
fel. 


— Odihneşte-te, îi şopti mental câinele albastru. O să stau eu de 
pază. 


Abia dacă închiseseră ochii, că și săriră din somn. Pământul se 
cutremura, castelul se legăna ca un vapor purtat haotic pe valuri. 
Peggy Sue fu aruncată peste Sebastian care, la rândul lui, se rostogoli 
peste Ronan. Ialmeş-balmeşul ăsta o izbi, în final, pe Olga, care 
scoase un strigăt de durere. Lanternele se împrăștiară pe jos. Toată 
zidăria gemea. Dacă palatul n-ar fi fost conceput prin magie, fără 
îndoială c-ar fi căzut fărâme, pentru că nicio casă normală nu ar fi 
putut rezista la un asemenea tratament. 

Peggy Sue se ridică pe dibuite. Pământul îi fugea de sub picioare. 
Simţea mișcările castelului în glezne. 

„Se apleacă într-o parte, apoi în cealaltă, gândi ea, apoi o ia de la 
capăt. Ce să însemne asta?“ 

Agăţându-se de asperitățile peretelui, se târî până la fereastră. 
Câinele albastru îi aduse o lanternă pe care o recuperase cu botul lui. 
Cele patru labe îl făceau să beneficieze de o stabilitate mai mare 
decât a copiilor. 

Peggy aprinse lanterna şi se aplecă în afară, prin deschizătura 
ferestrei. Ceea ce văzu îi smulse un țipăt de uimire. 

— Castelul... castelul are picioare! bâigui ea. 

— Ce? ţipă Sebastian. 

— Are picioare, confirmă Peggy. Trei de o parte şi, fără îndoială, 
tot atâtea și de cealaltă parte. Folosesc la legănat. Ai zice că sunt 
pulpele unei broaște uriașe... dar din metal. Este... este incredibil. 

— Dar de ce se bâţâie așa? se văicări Ronan. 

— Este clar! spuse Olga. ÎI leagănă pe demon. Castelul se comportă 
ca un leagăn care se mișcă încet de fiecare dată când demonul 


ameninţă să se trezească. Cum noi suntem foarte mici, aceste mișcări 
ne par violente, dar, în realitate, nu sunt cine ştie ce. 

— Ai dreptate! spuse agitată Peggy Sue. Așa este! lată de ce geniul 
nu se trezeşte niciodată. Este prizonierul castelului, aşa cum un 
bebeluş s-ar afla într-un leagăn vrăjit. 

— Oh! gemu Ronan. Este îngrozitor. Am rău de mare. O să vomit! 

Nici Peggy nu se simţea prea bine. La fiecare nouă legănare a 
palatului, i se întorcea stomacul. Se îndepărtă de fereastră, de frică să 
nu fie aruncată afară. Labele uriaşe de la tribord continuau să se 
îndoaie și să se dezdoaie scârțâind. De fiecare dată când clădirea 
părea gata să se răstoarne pe partea dreaptă, labele de la babord 
intrau în acțiune, împingând-o în sens contrar. Un miros greu de 
unsoare de maşinărie se ridica în aer, pe măsură ce mecanismele se 
încălzeau. 

— Oh! se smiorcăi Olga. O să mi se facă rău! Dă-te la o parte! 

Peggy Sue o auzi vomitând. Altcineva făcu imediat la fel. 


x 


Petrecură o noapte îngrozitoare, pentru că mișcările de legănare 
durară mai multe ore și nu se opriră decât când demonul adormi 
adânc, lăsând copiii într-o stare de greață vecină cu coma. 

„Am senzaţia c-am navigat pe o mare dezlănțuită, gândi Peggy. 
Pricep acum de ce nu-i mobilă înăuntrul camerelor. Balansul le-ar 
sfărâma.“ 


Când soarele fu reaprins, Peggy se curăță cât putu de bine. 
Păţania o umpluse totuși de o oarecare satisfacţie, pentru că 
întrevedea, în fine, modul în care ar fi putut să-l trezească pe geniu. 

„Irebuie sabotate labele monstruoase, își spuse. Să împiedici 
castelul să se transforme în leagăn. În felul ăsta, demonul o să se 
trezească din somn.“ 


Da! Era ceva aici. Începutul unei riposte! 

Când tovarăşii se adunară lângă ea, le expuse planul de bătaie. 

— Trebuie explorat palatul, începu ea, să aflăm unde se află labele 
mecanice și ce le face să se miște. Să le distrugem, dacă e posibil. 

— Există cu siguranţă santinele, observă Sebastian. Labele astea n- 
au ajuns aici singure. N-au existat înainte, când geniul ducea o 
existență normală. Trebuie să fim foarte vigilențţi în continuare. 


Mergând pe lângă pereţi, micul grup porni să descopere locurile. 
Experienţa nopţii îi lăsase palizi și murdari, dar făceau față cu curaj 
situației. Peggy Sue se simțea cuprinsă de o ciudată exaltare. Era mai 
fericită aici, alături de prietenii ei, decât în lumea reală. Afară era o 
liceană cu ochelari groşi, de care toți băieții făceau mişto; aici, 
înfrunta uriași și dormea în castele vrăjite. Avea într-adevăr o viață 
fabuloasă! 


După ce rătăciră multă vreme, auziră în sfârşit ecoul unui sforăit. 
Cineva dormea sub picioarele lor un somn adânc, care făcea să 
tremure zidăria. 

— El este, spuse Peggy Sue. Este uriașul. L-am găsit. 

Copiii înțepeniră, gândindu-se dintr-odată speriaţi la cele pe care 
le vor descoperi în curând. Trecuseră cu bine de pericolele de până 
aici, dar, în pragul ultimei etape, curajul lor se topea. 

Peggy fu nevoită să-i „scuture“ ca să-i facă să reia cercetarea. 
Timpul îi presa. 

— Trebuie să coborâm, observă ea. O s-o luăm pe prima scară care 
ne ajută să ajungem la etajele inferioare. 

Spus în felul ăsta, lucrul părea evident... Vai! în ora care urmă, 
constatară cu amărăciune că treptele care le ieșeau în față fie duceau 
la etajele superioare... fie nicăieri, căci unele se terminau într-o 


fundătură. Pe deasupra, coridoarele aveau obiceiul supărător de a se 
transforma în labirint. 

„Ai putea crede că-și schimbă forma cum le întoarcem spatele, 
gândi Peggy, ca nişte şerpi care se ondulează pe sol. Oare e posibil?“ 

Privi peste umăr, sperând să surprindă mişcările pereţilor care 
erau pe punctul de a se reorganiza. 

— Poate nu există decât un singur coridor, care nu încetează să se 
transforme, mârâi câinele albastru. Avem iluzia că înaintăm, în timp 
ce doar ne învârtim în cerc. Priveşte: am mai trecut pe aici, uite 
semnul pe care l-ai făcut tu cu creta... și totuși decorul s-a schimbat, 
n-am văzut până acum bolta, nici fereastra în ogivă. E un coridor 
viu, se deghizează fără încetare ca să ne păcălească mai bine. 

— Fără îndoială, ar fi mai bine să ne despărțim, se hazardă Peggy. 
Ne mărim șansele de a-l găsi pe uriaș. Eu rămân cu câinele, 
Sebastian o ia în fruntea celeilalte echipe. 

— Ai dreptate, făcu băiatul. La următoarea bifurcaţie, o luăm pe 
drumuri diferite. 

Se despărțiră cu o strângere de inimă. Peggy Sue și câinele 
albastru o luară la dreapta, Sebastian, Ronan şi Olga, la stânga. 

— Miroşi ceva? îl întrebă adolescenta pe animal. 

— Nu, afirmă acesta. Nasul meu e amorțit. Nu înţeleg nimic din 
mirosurile care plutesc aici. Sunt prea diferite de cele cu care sunt 
obișnuit. 

Părea dezorientat. Peggy cobori treptele una câte una. Scara era 
foarte abruptă. 

„Ai zice că se afundă în centrul pământului, gândi ea. Nici măcar 
nu-i văd capătul.“ 

I se părea deosebit de neplăcut să coboare aşa, în întuneric, 
precum un scufundător submarin gata să alunece într-un puț cu 
cerneală chinezească! 


Capul i se învârtea. Pentru o clipă, crezu c-o să-şi piardă echilibrul 
și o să se rostogolească în jos pe scări... şi să se zdrobească la treizeci 
de kilometri mai jos. Avu dintr-odată senzaţia oribilă că scara se 
înmoaie sub picioarele ei. Dădu din mâini, scoase un țipăt gâtuit şi se 
clătină înainte. Încercă să-și frâneze căderea, dar se zdreli de pietre 
degeaba. Și se rostogoli, se rostogoli... Lătrăturile câinelui albastru 
ajungeau la ea din ce în ce mai îndepărtate, apoi capul i se lovi de 
perete și își pierdu cunoștința. 


x 


Când se trezi, era întinsă pe dalele unei cripte goale. Un cucui 
enorm îi deforma vârful capului. Se ridică şi se miră că nu-l găsește 
pe câinele albastru lângă ea. Unde plecase? 

O cuprinse o îngrijorare vie. Alergă spre scară şi cercetă capătul 
treptelor... erau goale. Micul animal dispăruse. 

„Înseamnă că s-a făcut o altă bifurcaţie, își spuse. Şi el s-a prăbușit 
fără să ştie că s-a deschis o capcană care urmărea să ne despartă.“ 

Se simţi dintr-odată îngrozitor de singură. Își imagina scara moale 
deschizându-se ca o gură care l-a înghițit pe câine. 

Pământul începu să-i tremure sub picioare. Cuprinsă de temerile 
ei, nu-şi dăduse încă seama că un sforăit îngrozitor făcea pereţii să 
zbârnâie. 

„Asta e, îşi zise ea, am ajuns la demon. Trebuie că doarme undeva 
la capătul coridorului ăstuia.“ 

Îşi adună curajul şi se lipi de perete, ca să înainteze în direcţia 
luminii vineţii care dansa în capătul coridorului. Felul în care se 
cutremurau pietrele îi dădea senzaţia că oasele ei sunt pe cale să se 
dezarticuleze. Fu nevoie să strângă din maxilare ca să nu-i clănțăne 
dinții. 

Ajunse în pragul unei cripte colosale, destul de mare ca să 
găzduiască un grup de balene uriașe. Podeaua era acoperită cu mii 


de perne multicolore, pe care stătea așezat un copil adormit. Un 
băieţel a cărui talie se apropia de cea a unui imobil cu zece etaje, dar 
care acum dormea cu pumnii strânși. Avea o față de păpuşă şi părul 
blond. Hainele plesniseră pe el pe măsură ce crescuse, şi servitorii 
încercaseră să le cârpească, de bine, de rău, cu petice de toate 
culorile, total neasortate, sfidând bunul gust. 

Peggy Sue simți că se sufocă privindu-l pe uriașul care dormea și 
al cărui corp ocupa aproape tot interiorul criptei. Cum nu-l văzuse 
soarele de secole, pielea lui era palidă, lăptoasă. Nu părea rău, 
nicidecum. De fapt, părea că nu-şi dă deloc seama de ce se petrece în 
jurul lui. Stupoarea o făcu pe Peggy Sue să uite de orice precauție și 
înaintă spre copil. Asta îi putea fi fatal, pentru că un personaj 
funebru, îmbrăcat tot în negru, răsări dintr-o criptă învecinată. 
Adolescenta abia dacă avu timp să se arunce în umbră ca să scape de 
privirea lui. Nou-venitul fu imediat urmat de alți tovarăși, la fel de 
ciudat îmbrăcaţi. Toţi aveau aceeași față anonimă, abia schițată. Toţi 
purtau acelaşi costum demodat, același papion. 

Toţi țineau în mână aceeaşi seringă neagră... 

Peggy Sue îşi ținu răsuflarea. Erau servitorii copilului uriaş? Nu, 
nu credea aşa ceva, aveau în ei ceva prea ameninţător. Ce făceau 
acolo? Ce pândeau? 

Îi observă înconjurând faţa geniului adormit ca niște vânători 
hăituind o pradă. 

Dintr-odată, gura băiețelului se deschise și eliberă o bulă roz, care 
începu să plutească de-a lungul sălii, căutând o deschizătură prin 
care să iasă. 

Imediat, oamenii în negru se năpustiră asupra bulei, cu seringa 
ridicată, încercând s-o înțepe, în timp ce aceasta plutea prin criptă, 
purtată de curenţii de aer. Peggy făcu ochii mici, încercând să vadă 
mai bine. 


„Bula conţine ceva! își spuse ea, cuprinsă de o agitaţie. Un 
obiect... sau... un peisaj!“ 

De unde se afla, nu distingea prea bine ciudata perlă plutitoare, 
dar avea certitudinea că un univers în miniatură era condensat în 
ea... vedea niște căsuțe... niște copăcei... un lac mare cât o batistă. 

Avu o străluminare. 

„Este un miraj, decise ea. Un miraj-bebeluș ieșit din visele 
duhului. Dacă o să poată evada din castel, o să zboare spre realitate, 
spre deșert, unde o să înceapă să crească.“ 

Dar de ce oamenii în negru se încăpățânau să-l urmărească? Şi 
mai ales, de ce îl vânau cu seringile alea îngrozitoare întinse spre el? 

De teamă să nu fie descoperită, Peggy se lipi şi mai tare de perete. 
În fine, unul dintre curioasele arătări cu faţa abia schiţată reuși să 
înțepe bula roz cu seringa lui. Bucuros de ispravă, ciudatul începu să 
râdă cu răutate. Camarazii lui îi urmară exemplul, în cor, și mai 
sadic. Contrar a ceea ce credea Peggy Sue, bula nu se sparse, însă 
culorile i se alterară. 

Minusculul peisaj pe care-l conţinea își pierdu strălucirea, 
frumuseţea. Frunzele căzură din arborii minusculi, apa iazului se 
tulbură, pești morți pluteau cu burta în sus la suprafaţa apei. 
Căsuţele de păpuși se transformaseră dintr-odată în conace bântuite. 

„Au stricat totul, constată Peggy. Cu o singură înțepătură, au 
otrăvit universul creat de cel care doarme. Deci aşa se procedează? 
lată cum transformă mirajele în coşmaruri. Odată injectat veninul în 
bulă, totul începe să meargă pe dos.“ 

Pentru moment, oamenii în negru se distrau trimițând bula 
înveninată de la unul la altul, ca și cum ar fi fost o minge de plajă. 
Unul dintre ei se duse să caute o plasă de fluturi şi apoi o captură. 

„O s-o trimită peste metereze și o să-i dea drumul, gândi Peggy. 
Atunci va ieși din miraj şi va ajunge să plutească deasupra 


deșertului, în lumea reală.“ 

Totul se explica. Duhul nu era „rău“, așa cum presupuneau 
oamenii care trăiau de partea cealaltă a barierei albe. Dar sinistrele 
arătări intraseră în castel prin înşelăciune. După ce se asiguraseră că 
bebeluşul uriaș nu se va mai trezi vreodată, începuseră să-i 
otrăvească visele, distrugând universurile născute din imaginaţia lui. 
Cu seringile lor negre în mână, începuseră să se plimbe prin grădină, 
înțepând tot ce le ieşea în cale. Legile mirajului fuseseră astfel 
pervertite... urmarea se cunoaşte. 

„lată deci cine este dușmanul“, îşi spuse Peggy Sue. 

Lucrurile luaseră, deci, o turnură neașteptată. În plus, oamenii cu 
fața rotundă, lunară, păreau numeroși. Ea numărase vreo zece care 
alergau după bula-univers. Mai mult, erau mari, măcinaţi de o 
răutate aprigă, ce nu anunţa nimic bun. 

Pe scurt, lui Peggy îi era frică. 


Rămase un lung moment lipită de perete, așteptând ca sinistrele 
arătări să iasă din criptă. Trebuia acum să-și regăsească prietenii şi să 
le comunice descoperirea. 

Prelingându-se pe lângă pereţi, încercă să se întoarcă pe același 
drum. Vai, scara pe unde căzuse dispăruse. 

Fu nevoită s-o ia pe un culoar care, cu un sfert de oră în urmă, nu 
fusese acolo... și care poate se închidea peste zece minute! Tremura 
la gândul c-ar putea fi zidită de vie în interiorul pietrelor magice. 

„Sper că nu aşa a dispărut câinele meu albastru“, îşi repeta ea, 
grăbind pasul. 

Din când în când, râsetele malefice ale oamenilor în negru o 
făceau să tresară. Se întreba dacă o descoperiseră și dacă se distrau 
acum pe seama ei. Se uita întruna în urmă. 


Mergând așa la întâmplare, ajunse într-o încăpere ocupată de o 
mașină complicată, ale cărei roți și biele se combinau și alcătuiau un 
montaj mecanic în care şerpuiau țevi de toate culorile. Peggy avu 
nevoie de un minut ca să-și dea seama că are în fața ochilor 
mecanismul care punea în mișcare „labele“ castelului. De aici, din 
sala cazanelor, pleca dulcea legănare prin care duhul era menţinut 
într-un somn profund. 

— lată soluţia! șopti ea printre dinți. Dacă reușesc să opresc 
blestemata asta de maşină, palatul o să-nceteze să se mai clatine ca 
un leagăn. Duhul o să se trezească... și oamenii în negru o s-o ia la 
fugă. 

Se apropie de motorul enorm și scoase, perplexă, un oftat. N-avea 
nicio idee despre felul în care ar trebui s-o manevreze. Sebastian ar fi 
putut, fără îndoială, s-o ajute. Era băiat, băieţii sunt pasionați de 
mecanică... 

Unde era el acum? Nu putea să-i strige numele de teamă să nu 
alerteze creaturile cu fața lunară. Trebuia totuşi să-l găsească, și 
repede! 

„Până la urmă, a fost o idee proastă să ne despărțim!“, îşi spuse 
ea, căutând o ieşire care să-i permită să evadeze din sala mașinilor. 


21 
TRADARE 


Câinele albastru nu înțelegea nimic din ceea ce tocmai se 
întâmplase. Când Peggy Sue își pierduse echilibrul pe scara moale, el 
se grăbise s-o ţină înfigându-și colții în turul pantalonilor, dar... 
fălcile îi clănțăniseră în gol. Peggy dispăruse, scara, și ea, 
dispăruse... și... 

Şi, dintr-odată, se trezise într-un culoar unde nu mai pusese 
niciodată labele! 

Avuseseră, deci, de-a face cu încă o vrajă a castelului, care, cu 
siguranță, mai știa multe asemenea trucuri. Făcuse deci tot posibilul 
ca să-l despartă de Peggy, dar nu avea să se dea bătut! Niciodată n-o 
să-i lase s-o facă! Se zicea despre el că-i al dracului, cârcotaș, certăreţ, 
nerăbdător... Admitea că-i aşa, dar marea lui calitate era că mergea 
întotdeauna până la capăt în tot ce întreprindea. 

O luă pe coridorul necunoscut, cu botul la nivelul dalelor, când 
auzi o voce. Venea de nicăieri. Din ziduri, din plafon, nu se ştia... 
Spunea: 

— Nu te-ai săturat să fii câine? 

Câinele albastru ridică brusc capul, cu colții dezveliți. Era el mic, 
dar nu-i fusese niciodată frică să se ia la trântă cu cei mai mari decât 
el. 

— Bine, mârâi el. leşi din ascunzătoarea ta şi hai să ne batem! 

— Încetează să te mai comporţi ca o javră obișnuită, spuse vocea. 
Meriţi mai mult de-atât. Eşti prea inteligent ca să continui să mergi 


pe patru labe. De altfel, ești chiar mult mai inteligent decât mulți 
oameni. O ştii, nu-i aşa? 

Micul animal scutură din cap. Vocea supranaturală îi bâzâia în 
urechi ca o viespe gata să-i înțepe creierul. Nu-i plăcea asta și totuși 
cuvintele care-i răsunau în minte îl ungeau la inimă, într-un mod 
foarte ciudat. 

— De ce te ţii după Peggy asta ca un căţeluș? șuieră din nou 
vocea. Îți place să faci pe servitorul amabil? Să aduci mingiuţa când 
îți comandă? Îţi pierzi timpul cu puștii ăștia. Mai rău! Îți pierzi 
demnitatea! Aminteşte-ţi de vremurile când comandai un oraş 
întreg”! Când erai stăpânul din Point Bluff... Te antrenai să stai pe 
labele din spate ca să mergi ca oamenii. Voiai să-ți cadă cravata drept 
pe piept... Ai renunţat la ambițiile tale. Alergi din nou pe patru labe 
și cravata ți se târăște prin praf. Mi-e ruşine pentru tine. 

„Nu trebuie să ascult, îşi repeta disperat câinele albastru. Încearcă 
să mă hipnotizeze... simt asta. Mi se încâlcește creierul. Trebuie să 
rezist...“ 

— Peggy Sue își bate joc de tine pe la spate, făcu vocea mieroasă. 
Nu crezi, nu? Te disprețuiește pentru că te-a învins în afacerea cu 
soarele albastru. Și se folosește de tine pentru că ești telepat, asta îi 
este uneori util, dar nu ești decât o unealtă pentru ea... Când o să fii 
bătrân, o să te abandoneze hingherilor. 

Câinele albastru se rostogolea pe jos. Vocea urca ca un limax 
negru în mintea lui. Ar fi vrut să nu-i dea ascultare, dar nu reușea. 

— Ce-ţi spun e spre binele tău, suspină necunoscutul. Dacă ai 
avea puțină mândrie, ai reacționa înainte să fie prea târziu. 

Animalul scoase un geamăt lung. Toate astea erau prea 
complicate! 

— Știu ce-ţi doreşti mai mult decât orice, şopti vocea. Pot să citesc 
în adâncul gândurilor tale secrete. Ai vrea să devii om. Am puterea 


asta. Dacă accepţi să mă ajuţi, o să-ți dau ceva care să te transforme 
în băieţel. 

Câinele albastru se ridică pe labele tremurânde. Migrena îi tăia 
craniul în două. Ar fi dat orice ca toate astea să înceteze. 

Sub nasul lui se materializă o minge ivită de nicăieri. O minge de 
cauciuc moale. 

— Este o jucărie fermecată, spuse vocea. Dacă musști din ea, foarte 
tare, o să simți o fiolă de sticlă care se sparge între dinți. Conţine un 
lichid care o să te transforme într-un băieţel. Asta e prima parte a 
înțelegerii... 

— Şi care-ar fi a doua? întrebă plângăreţ câinele albastru. 

— Va trebui s-o găseşti pe Peggy Sue şi s-o închizi într-o celulă. 
Dacă îndeplineşti misiunea asta, rămâi om. O să devii un om. Dacă 
dai greş sau dacă renunţi, o să-ți recapeţi imediat aspectul tău 
mizerabil de câine... Gândește-te, e o șansă care nu ţi se oferă de 
două ori. 

Câinele albastru se încolăci pe jos, pradă unei îngrozitoare 
indecizii. Ceva îi şoptea că jocul ăsta era o păcăleală, că se acţiona 
asupra gândurilor lui, dar nu era în măsură să se revolte. Mingea de 
cauciuc albastru aștepta cuminte, pe o dală, la câţiva centimetri de 
nasul lui. 

— Peggy Sue este proastă, nasoală și rea, reluă vocea. Se folosește 
de tine. Se folosește de alţii ca s-ajungă o eroină. Vă fură partea 
voastră de triumf. Când o să-şi publice aventurile, numele tău n-o să 
figureze nici măcar pe coperta cărții, poţi să fii sigur de asta! 


22 
NEBUNĂ DE LEGAT! 


Sebastian și Peggy se întâlniră la cotitura unui coridor. Băiatul nu 
văzuse nimic interesant. Olga și Ronan, nici atât. Păreau puţin geloși 
pe Peggy când le povesti descoperirile ei. Adolescenta simţi că lui 
Sebastian i-ar fi plăcut să fie în locul ei. Pe ascuns, ar fi vrut s-o treacă 
în planul doi. Era dezolată. Pur şi simplu, încercase să fie eficientă, 
pentru binele tuturor. Uitase în ce hal sunt fascinaţi băieţii de 
competiție. 

— Oameni în negru cu fața ca luna..., repetă Sebastian ca și cum 
s-ar fi îndoit. N-am auzit niciodată vorbindu-se despre ei. Spui că 
înțeapă visele duhului cu o seringă neagră şi le schimbă în 
coşmaruri? 

Luase acel ton superior care o enerva pe Peggy Sue. Era gata să-i 
răspundă răspicat, când avu intuiţia că lucrurile urmau să o ia 
razna... 

În acelaşi moment, câinele albastru își făcu apariţia. Împingea cu 
botul o minge din cauciuc, și ea, tot albastră. Peggy se grăbi spre el, 
dar el se întoarse și continuă să se joace cu mingea. 

— Ce s-a întâmplat? îl întrebă în gând. Am fost îngrijorată, nu 
știi? 

Animalul nu scoase niciun sunet. Peggy Sue așteptă în zadar un 
răspuns. Nu distingea decât un zgomot confuz de gânduri de 
neînțeles, răutăcioase, care-i lăsară impresia că apucase cu mâna un 
smoc de urzici. 


„Nu e normal, gândi ea. Are un aer ciudat. Ai zice că-mi întoarce 
spatele, din punct de vedere telepatic, ca şi cum ar vrea să-mi 
interzică să comunic cu el.“ 

Se ridică. Nu se simţea în apele ei. 

— Unde se ascund oamenii tăi cu față ca luna? o ironiză Sebastian. 
Am vrea să-i vedem și noi. 

— Bine, suspină Peggy. Dar rămânețţi lipiți de perete ca să nu vă 
repereze. Dacă vă înțeapă cu acele lor negre, nu ştiu în ce-o să vă 
schimbaţi. În orice caz, trebuie să coborâm spre cripta duhului. 

Încercă să se orienteze, ceea ce se dovedi un adevărat pariu într-o 
clădire unde topografia se schimba constant. 

În fine, după vreo jumătate de oră de mers în tăcere, auzi râsul 
sinistru al arătărilor. 

— Sunt acolo, șopti ea, drept în faţă. 

— Nu aud nimic, mormăi Olga. 

— Nici eu, făcu Ronan. 

— Tăceţi, spuse Peggy, gâfâind. Vin spre noi. Ascundeţi-vă după 
stâlpii ăştia, repede! 

Copiii abia dacă avură timp să se supună, că funebrele personaje 
invadară galeria. Înaintau în procesiune, cu ochii ficşi, ca nişte 
somnambuli. Peggy Sue numără vreo duzină, toți deghizați în 
același costum negru și cu acelaşi papion negru. 

Când se îndepărtară, își părăsi ascunzătoarea și se grăbi spre 
Sebastian. 

— Deci, spuse ea, ce crezi? 

— Despre ce vorbeşti? se miră băiatul. Nu s-a întâmplat nimic. 
Galeria este goală. 

— Ce? se sufocă Peggy. Îți baţi joc de mine? 

— Deloc, confirmă Olga. Îţi jur că n-a fost nimeni. Ai avut o 
halucinație. N-a fost niciun om în negru. Nimic. N-am auzit niciun 


scârțâit de pași. 

— Dar tu? spuse Peggy Sue, întorcându-se spre câinele albastru. 
Tu ai văzut ceva? 

Dar animalul era în continuare foarte prins de jocul cu mingea și 
părea cu totul dezinteresat de problemele umane. 

Sebastian se dădu înapoi. O studie pe Peggy cu o sclipire de 
neîncredere în priviri. 

— Eşti vrăjită, puse el diagnosticul. Ţi s-a făcut o vrajă. Crezi că 
vezi lucruri care, de fapt, nu există. Este o capcană. Oamenii în negru 
sunt o apariție destinată să ne sperie. Un miraj în interiorul 
mirajului. 

— Absolut deloc, protestă Peggy Sue. Am convingerea că sunt 
reali. Există şi o maşină care asigură legănarea castelului. Se pune în 
funcţiune imediat ce duhul amenință să se trezească, trebuie 
distrusă. 

— Bine! Bine! spuse Sebastian, prinzând-o de umeri. O să merg în 
recunoaștere cu Ronan. O să rămâi aici cu Olga și câinele. 

— Nu mă crezi! gemu Peggy Sue. 

— Linişteşte-te! îi porunci Sebastian. Ţi-am spus c-o să mă duc să 
văd. 

Se îndepărtă în tovărășia lui Ronan. Înciudată, Peggy Sue se așeză 
cu spatele lipit de o coloană. Olga își ţinea ochii în pământ; în ce-l 
priveşte pe câinele albastru, acesta se încăpățâna să alerge după 
stupida lui minge de cauciuc. 

Celor doi băieți le trebui multă vreme până să se întoarcă, pentru 
că se văzuseră nevoiți să ţină cont de modificările permanente ale 
coridoarelor. Totuși, lor nu le era teamă să strige, iar Olga le 
răspundea ca să-i orienteze. 

„Or să fie descoperiţi, îşi repeta Peggy. Oamenii cu față de lună or 
să-i înțepe şi...“ 


În fine, Sebastian apăru, cu Ronan după el. Avea o mină sumbră. 

— Sunt dezolat, spuse el, îngenunchind în fața lui Peggy Sue. N- 
am întâlnit nicio creatură cu faţa de lună. Duhul este așa cum ai spus 
tu, dar visele lui devin negre singure, fără să le înțepe cineva... Nu 
există oameni în costume întunecate, nici ace magice, nici mașină 
monstruoasă. Tu ai inventat totul. 

— Nu! gemu Peggy. 

— Ba da, insistă Sebastian. Eşti vrăjită. Nu se poate avea încredere 
în tine. De altfel, chiar și câinele și-a dat seama. Uite: te evită, se teme 
de tine. 

— O să te legăm, anunţă Ronan. Ca măsură de precauţie. Te ţinem 
prizonieră până când o să găsim metoda să te vindecăm! 

— Nu! urlă Peggy, sărind în picioare. Nici vorbă! Voi sunteți 
vrăjiți! Voi sunteți cei care nu vreți să vedeţi realitatea! 

Şi o luă la fugă. Prietenii ei nu încercară s-o oprească. 


+ 

Pentru că nu mai putea să respire, se prăbuși lângă un stâlp şi 
începu să plângă. Îi era insuportabil să vadă că-i respinsă de prietenii 
ei într-un mod atât de nedrept! Nu era nebună, nu i se făcuse nicio 
vrajă, avea convingerea că spune adevărul și nimic altceva... 

Atunci, ce se petrecea? Ce farsă urâtă se pregătea să-i joace 
castelul? 

„Numai să nu nimerească orbește în gura lupului, gândi ea, 
ștergându-şi lacrimile. Nu-și dau seama, dar, dacă e să fie cineva 
vrăjit, ei sunt aceia.“ 

Era inutil să încerce să-i convingă, dacă va comite greşeala să se 
întoarcă la ei, or să se grăbească s-o lege. 

Se ridică. Dacă aşa stau lucrurile, o să continue lupta de una 
singură! Nu contează, oamenii în negru îi manipulase formidabil. De 


acum, nici Sebastian, nici Olga n-o să mai aibă încredere în ea; orice 
ar spune ar deveni imediat ceva suspect. Era aiurea. 

Dezamăgită, încercă să se orienteze. Începu prin a studia și a 
recunoaște topografia coridoarelor, pentru că acestea nu se mișcau 
înainte ca ea să se gândească. De fapt, nu dispuneau decât de un 
număr determinat de transformări. Dacă aveai grijă să notezi ritmul, 
devenea posibil să prevezi când culoarul relua forma pe care doreai 
s-o foloseşti. Asta cerea totuși un dezvoltat simț de observaţie și 
memorie bună. Un adult n-ar fi reuşit asta, cu siguranţă! Dar, pentru 
un adolescent obișnuit cu logica jocurilor video, era fezabil. 


Trebuia acum să se întoarcă în sala mașinilor, ferindu-se să fie 
reperată de creaturile cu fața lunară, și să strice motorul care 
declanşa  „legănatul“ castelului. Sfidând viclenia coridoarelor 
mișcătoare, se apucă să caute sala cazanelor. Îi luă ceva timp. 

Când ieși dintr-un tunel, dădu peste mingea de cauciuc a câinelui 
albastru. Era sfâşiată, ca şi cum animalul, cuprins de frenezie, se 
decisese să nu mai lase nimic din ea. 

„Unde a dispărut? se întrebă ea. Hotărât lucru, toată lumea 
devine ciudată. Trebuie să-mi păstrez capul pe umeri măcar eu, mai 
ales că totul o să dureze!“ 

Stătea singură cu gândurile ei, când i se păru că aude ecoul unor 
paşi ezitanţi în spatele ei. La început crezu că-i Sebastian. 

„Şi-a dat seama de greşeală, vine să-și ceară iertare“, îşi spuse ea. 

Se întoarse, cu inima bătând mai puternic, căci Sebastian îi plăcea 
foarte mult și nu o încânta ideea să fie certată cu el. Fu însă surprinsă 
să se găsească faţă în față cu un băiat de vreo zece ani, care înainta în 
galerie cu un mers stângaci, ca şi cum n-ar şti să-și folosească 
picioarele corect. Crezu că-i rănit sau pe punctul de a leşina, și merse 
în întâmpinarea lui. 


Avea cămașa încheiată anapoda și pantofii desfăcuți. Dădea 
impresia că se deplasează ca un somnambul. Faţa lui mică era 
adorabilă. Îşi încreţea ciudat nasul, ca şi cum ar fi adulmecat aerul în 
căutarea unui miros urât. 

— Cine eşti? întrebă Peggy Sue. Cum te cheamă? 

Copilul nu răspunse. 

„Sigur e unul dintre băieţii care au ajuns aici înaintea noastră, de 
care vorbea Nasty, gândi Peggy. Culegătorii l-au luat prizonier, dar a 
reuşit să scape din celulă; de atunci se învârteşte în cerc fără să 
reuşească să găsească ieșirea. Ai zice că şi-a pierdut memoria.“ 

Întinse mâna spre micuțul necunoscut, dar acesta începu să 
mârâie în mod bizar, dezvelindu-şi dinţii. Parcă nu știa cum să-și 
folosească mâinile. Propriul corp parcă îl încurca. 

— Hei! făcu Peggy Sue. Nu-ţi vreau răul. N-ai decât să mă urmezi 
și, cu puţin noroc, o să reuşim să descoperim podul mobil. Bine? 
Pricep foarte bine c-ai chef s-o ștergi de-aici. Îţi cer doar puţină 
răbdare. Am o treabă de terminat. 

Puştiul o cerceta cu o expresie ciudată în adâncul ochilor. 

„Şi-a pierdut minţile, gândi Peggy. Asta se întâmplă când rămâi 
prea multă vreme în castelul ăsta blestemat.“ 

— Vino, îi spuse ea. Dacă nu poţi să mă ajuţi, măcar nu-mi 
complica misiunea. Fă ce fac și eu, mergi acolo unde merg și eu. Ne- 
am înţeles? 

Copilul rămase în continuare mut. Peggy n-avea timp să se ocupe 
de asta, trebuia să vină în ajutorul celorlalți prizonieri. Spera că nu 
sunt toţi în aceeași stare mentală ca băieţelul ciudat care mergea 
acum în spatele ei. Din zece în zece metri, arunca o privire peste 
umăr, ca să vadă ce face. Avea, evident, dificultăți să-și menţină 
echilibrul. Ai fi zis că-i un bebeluș care face primii pași, era bizar... 


Peggy deveni conştientă că nu-i place să-l simtă în spatele ei. Se 
simțea deranjată... ba chiar oarecum angoasată. Era stupid! Ce necaz 
ar fi putut să-i provoace acest sărman puşti? Devenea prea nervoasă, 
trebuia să-şi controleze nervii. 

Totuși, deşi se străduia, senzaţia de rău persista. 

„E ca şi cum m-ar spiona, gândi ea. Sau ca şi cum puştiulache ăsta 
ar purta o mască... o mască sub care s-ar ascunde ceva cu totul 
dezagreabil.“ 

Se-ntoarse încă o dată şi întinse mâna ca s-atingă obrazul 
băiatului. Simţind pielea călduţă sub degete, se linişti. 

„Sunt o proastă, își spuse. Pentru o clipă, am crezut că are fața din 
cauciuc!“ 

Dar nu, delira. Era chiar un băieţel, mut, dezorientat, dar un 
băieţel totuși... 

Făcu un efort să se concentreze asupra drumului pe care-l avea de 
urmat. 

Atunci când, în faţa unei bifurcaţii, ezită, copilul îi luă mâna brusc 
și o conduse spre culoarul din stânga. 

„Pare că ştie unde merge, gândi Peggy. Ai zice că-și recapătă 
cunoştinţa. Să-l urmăm.“ 

Palma puștiului era foarte caldă, ca și cum avea temperatură. 
Mergea privindu-şi picioarele. Uneori parcă nu ştia prea bine cu ce 
picior să păşească întâi. 

„Ciudat“, își spuse adolescenta. 

Copilul o duse la o scară care cobora în străfundurile castelului. 

„Bine jucat, gândi Peggy, iată cine ne duce în sala mașinilor.“ 

Când ajunse la primul palier, auzi, venind de jos, strigăte de 
ajutor, plânsete. 

„Mă duce la celule, își spuse Peggy. Formidabil! O să-i pot elibera 
pe prizonieri înainte de a veni bucătarii!“ 


Abandonându-l pe puştiul care abia cobora scările, vru să 
grăbească pasul. Nu avu timp. Mâinile copilului o loviră la nivelul 
omoplaţilor și o proiectară înainte. Peggy Sue începu să se 
rostogolească pe scări fără să se poată opri din cădere. Muchiile 
treptelor îi răneau șalele, ceafa, iar când ajunse jos era pe jumătate 
moartă. 

— Eşti... eşti nebun, protestă ea. Ce te-a apucat? 

Ar fi vrut să se ridice, dar capul i se învârtea. Îl auzi pe puști 
coborând, ca s-o ajungă din urmă. Dintr-odată, îi sări în spate și, 
apucând-o de păr cu amândouă mâinile, începu s-o dea cu capul de 
dale. 

Peggy Sue se zbătea neputincioasă, luată prin surprindere. Forţa 
pușştiului avea ceva neașteptat, ca şi mirosul lui. Nu mirosea a 
transpiraţie ca un om, mirosea... a... a câine! 

Adolescenta se rostogoli pe-o parte şi întinse mâinile la nimereală, 
încercând să-și apuce adversarul și să-l dezechilibreze. Neștiind cine 
era cu adevărat, nu voia să-i facă prea mult rău. Totuşi, el nu se 
zgârcea deloc. 

Se agăță de cămaşa puştiului și trase de ea cu toată puterea. 
Ţesătura se sfâșie, dezvelind un piept palid, presărat cu pete 
albastre... 

O străfulgerare îi străbătu mintea lui Peggy Sue. 

— Eşti... tu eşti? bâigui ea. Tu eşti câinele albastru? Ce s-a 
întâmplat cu tine? 

Dar, fără să scoată un cuvânt, îngrozitorul omuleț o lovi cu toată 
puterea. 

Se pare că transformarea îl lăsase fără darul lui telepatic și, pentru 
a nu se trăda prin lătrat, prefera să rămână mut. 

Ce i se întâmplase? Victima cărei vrăji era? Era clar că n-o 
recunoștea pe Peggy... sau o detesta într-atât, încât îşi dorea, prin 


orice mijloace, să-i crape capul așa cum ar crăpa un bostan prea copt! 

Adolescenta nu era în stare să se mai apere. Cu mintea tulbure de 
lovituri, simți cum o târăște pe dale. O cheie se învârti într-o broască, 
o ușă scârţâi... Pricepu atunci c-a fost vârâtă în întunericul unei 
celule. Închise pleoapele şi alunecă în inconștienţă. 


x 


— Îşi recapătă cunoștința, spuse o voce de copil deasupra ei. Are 
noroc c-a scăpat, am crezut că mutul o să-i spargă capul. 

Peggy deschise ochii. O migrenă îngrozitoare îi dădea impresia că 
o să i se transforme creierul în piftie. Își pipăi capul cu vârful 
degetelor şi fu îngrozită de numărul de cucuie pe care le avea. Apoi 
se ridică într-un cot. Feţe îngrijorate o înconjurau. Recunoscu mai 
mulți dintre adolescenţii victime ale lăcomiei. Erau la fel de grași și 
acum. Să fi fost vreo duzină de deținuți. 

— Unde suntem? întrebă ea. 

— În cămara demonului, îi răspunse unul dintre prizonieri. De 
aici nu ieşi decât ca să fii aruncat într-o oală și servit la masă. Din 
fericire, duhul nu este hrănit decât o dată pe săptămână, altfel ai fi 
fost singură în celulă acum. 

Peggy Sue se ridică şi privi printre gratii. Băieţelul mut aștepta, 
aşezat pe prima treaptă a scării. Cămașa sfâșiată lăsa să se vadă 
petele albastre care îi învinețeau pielea. 

— E acolo de la început, explică un băiat. Are un aer complet 
cretin. Nu știu cine e. Nu l-am văzut niciodată până astăzi. 

Peggy Sue fu cât pe ce să răspundă: „E câinele meu...“, dar 
consideră inutil să-i bage în ceaţă şi mai tare pe bieţii prizonieri. 
Câinele albastru... sau mai degrabă cel care devenise el, studia uşa 
celulei. I se citea tristețea în ochi, şi confuzia, și o grămadă de alte 
sentimente greu de descifrat, dar care arătau că era în același timp 
dezolat, dar şi extrem de mulţumit de ceea ce făcuse. 


„E adevărat că mereu a visat să devină om, își aminti Peggy Sue. 
Aşa l-au convins creaturile cu față de lună să mă trădeze... Mizând 
pe punctul lui slab.“ 

— Oamenii în negru sunt cei care m-au aruncat în celula asta? își 
întrebă ea tovarășii. 

— N-am văzut nimic, mormăi un adolescent. Când ușa se 
deschide, toată lumea are tendinţa să se-ndepărteze, în caz că 
bucătarii ar veni să se servească... pricepi? 

— Dar îi cunoaşteţi pe oamenii în negru? insistă Peggy. 

Cu toții negară dând din cap. 

— Nu, spuseră cu toţii în cor. N-am văzut niciodată vreun om în 
negru în castel. Numai pe bucătari, care seamănă cu grădinarii. Nişte 
schelete cu față de măr. Cu ochii de seminţe. În afară de faptul că, în 
loc de foarfecă şi lopată, pe post de mâini au cuţit şi furculiță... 

Peggy Sue încruntă din sprâncene. Misterul se adâncea. Era cu 
adevărat vrăjită? Nimeni nu părea să priceapă despre ce vorbea ea. 
Nici Sebastian, nici tovarășii ei de închisoare... 

Cedând furiei, apucă gratiile și zgâlțâi uşa. 

— Nu folosește la nimic, suspină unul dintre prizonieri. E nevoie 
de o cheie. Poţi fi sigură că toți au încercat s-o distrugă. Grași cum 
suntem acum, am crezut c-o să cedeze sub presiunea noastră, dar 
nu-i nimic de făcut. 

Peggy se linişti. Dacă nu mergea cu forța, trebuia folosită viclenia. 
Încercă să-l scoată pe „câinele albastru” din starea lui de abrutizare. 
Concentrându-şi energia mentală, îi trimise un apel telepatic de 
ajutor. Nu reacţionă în niciun fel. 

„Oamenii în negru l-au terminat, gândi ea. Transformându-l în 
om, au făcut din el un imbecil. Și-a pierdut darul. Abia dacă îşi mai 
aminteşte cine sunt.” 


Agăţată de gratii, începu să-i vorbească pe un ton calm, încercând 
să-i trezească în memorie amintiri din vremurile trecute. Deși o 
trădase, se simțea foarte vinovată să-l vadă aşa, încurcat de un trup 
cu care, evident, nu știa ce să facă. 

— Sunt eu, Peggy Sue, relua ea la nesfârşit. Îţi aminteşti de Point 
Bluff? De soarele albastru? De animalele care voiau să-i comande pe 
oameni? 

Dar el rămânea inert, cu ochii în gol. 

— Este inutil, ricană o voce slabă, care părea să vină din tavan. 

Peggy Sue ridică ochii. Cineva cobora pe scară. Un om în negru! 
Un zâmbet larg, mieros, i se lățea pe fața ca luna, de culoarea 
napului. 

— Tu eşti cel care l-a transformat, nu-i aşa? vorbi repede Peggy. I- 
ai citit gândurile, ai descoperit dorinţa lui cea mai secretă... 

— Exact, spuse omul în negru. Suntem foarte tari la jocul ăsta. 

— Sunteţi niște mari lichele! Da! explodă adolescenta. 

În spatele ei, unul dintre prizonieri şopti: 

— Dar cu cine vorbeşte? Nu-i nimeni afară, doar mutul... 

Peggy se crispă. Omul cu papion negru era acolo, la baza scării, şi 
totuși nimeni nu-l vedea... în afară de ea. 

— La naiba! înghiţi în sec, sub efectul surprizei. Dar, bineînţeles... 
ar fi trebuit să mă gândesc imediat! Ce proastă sunt! 

Potrivindu-și ochelarii de pe nas, își concentră privirea asupra 
creaturii cu față de lună. Până acum, mereu preocupată să se 
ascundă în colțuri întunecate, nu cercetase niciodată aceste personaje 
ciudate. Greșise! Oh! Cât de mult! Dacă s-ar fi preocupat de asta, ar fi 
simțit, ca în acest moment, un miros de zahăr ars care se răspândește 
în aer. 

Omul în negru se răsuci, strâmbându-se, apoi făcu o săritură într- 
o parte, ca să fugă de privirea lui Peggy Sue. 


— Am priceput totul! strigă ea. Eşti o fantomă! Eşti un Invizibil! 

— Exact, rânji creatura cu fața ca napul, care se ascundea acum 
după un stâlp. Ţi-a trebuit ceva timp ca să-nţelegi! 

„lată de ce nimeni nu-i vede! gândi fata. Nu sunt nici nebună, nici 
vrăjită! Întotdeauna am fost singura care i-a putut repera pe 
Invizibili...“ 

— Vezi ce progrese am făcut? spuse creatura, clătinându-se. De 
acum stăpânim foarte bine culorile, texturile... Suntem în măsură să 
ne diversificăm deghizările. Recunoşti că te-ai lăsat păcălită? 

— Este adevărat, aprobă Peggy Sue. Dar ce faceţi aici? 

— Cât e de proastă! se maimuţări fantoma. Toate astea au fost 
făcute pentru tine, drăguța mea! Noi suntem cei care i-am dat tatălui 
tău postul de paznic la aeroportul dezafectat. Noi l-am manipulat pe 
funcţionarul de la agenţie ca să-l angajeze, hipnotizându-l. Scopul 
manevrei era să te atragem în deșert... apoi, de acolo, să te obligăm 
să pătrunzi într-un miraj. Am izolat aeroportul tăind apa, telefonul, 
apoi furând motorul mașinii. Trebuia să te împiedicăm să comunici 
cu restul lumii. Era o capcană! O capcană ca să te trimitem departe 
de realitate! Acum eşti prizonieră în miraj; n-o să poţi niciodată să te 
întorci în lumea reală... Avem, în sfârşit, teren liber, n-o să ne mai 
poți urmări — niciodată! — pentru că bucătarii duhului se vor ocupa 
de tine puțin mai târziu. 

Jubila. Peggy Sue se simţea distrusă. Fusese prinsă în capcană. 
Nici măcar o clipă nu bănuise prezenţa fantomelor. 

— E multă vreme de când lucrăm la distrugerea mirajelor, rânji 
Invizibilul. Dar nu e prea distractiv, e prea simplu, oamenii de aici 
nu se tem. Într-o clipă, universul lor de vis începe să putrezească la 
fel ca un măr stricat. 

— Voi ați adus și animalele cenușii mâncătoare de speranțe, nu-i 
așa? îi aruncă în faţă Peggy. 


— Bineînţeles, confirmă Invizibilul. Tot nu te hotărai. Trebuia să 
te obligăm într-un fel sau altul să te urci în avionul ăla. Astăzi e o zi 
mare pentru noi toți. Am pus, în sfârșit, mâna pe tine. Nu putem să 
te omorâm noi, ştii bine, pentru că o vrajă te apără de atingerea 
noastră fizică, dar putem regiza moartea ta, încredințând altcuiva 
punerea ei în practică... bucătarilor duhului adormit, de exemplu. 

Fantoma izbucni într-un râs strident, pe care numai Peggy Sue îl 
putea auzi. 

— De prea mult timp ne sâcâi, reluă fantoma. Pentru că 
înfruntarea directă nu ducea nicăieri, ne-am zis să folosim viclenia. 
Trebuia pur și simplu să evităm să ne mai arătăm... sau măcar s-o 
facem cât mai târziu posibil, odată ce erai prinsă în capcană. 

Îşi aranjă papionul negru și conchise: 

— Acum te las. Bucătarii trebuie să sosească. Nicio vrajă nu te va 
putea apăra împotriva cuţitelor şi tocătoarelor lor. 

De data asta, fără să se mai străduiască să urce scara, se cufundă 
în perete şi dispăru. 

— Cu cine ai vorbit? întrebă unul dintre prizonieri. 

Peggy Sue îi explică în câteva cuvinte despre ce era vorba: existau 
nişte creaturi numite Invizibili, pe care numai ea le vedea şi le auzea. 
Nimeni nu putea să facă nimic împotriva acestor monștri din 
cauciuc, care îşi schimbau aspectul după cum doreau. Nimeni, în 
afară de ea... 

— Privirea mea îi arde, spuse ea. Cu condiţia să pot să-i fixez 
destul de multă vreme. 

Interlocutorul ei dădu din cap, dar nu părea deloc convins. Fără 
îndoială, considera că încercările prin care trecuse o făcuseră, până la 
urmă, să-şi piardă minţile pe fata asta cu ochelari enormi. 

Peggy Sue se aşeză lângă ușă. Nu prea vedea cum o să scape. Ușa, 
ghintuită cu fier, rezista la orice încercare de a o forţa. Pe deasupra, 


nu dispunea de vreun levier sau de vreun clește... Nu, totul era lipsit 
de speranţă. 

— Când bucătarii or să vină după noi, murmură ea, va trebui să 
facem cumva ca să ne strecurăm printre picioarele lor. 

— Uşor de zis! rânji unul dintre prizonieri. Suntem prea grași ca s- 
o luăm la fugă. De altfel, bucătarii sunt mai vicleni decât crezi! Se 
mulțumesc să întredeschidă ușa și să strecoare un braț înăuntru ca să 
ia ce au nevoie. Hazardul hotărăște... primul care le cade în foarfeci 
este bun pentru oală. Dând înapoi cât mai departe posibil de ușă, vei 
ajunge, până la urmă, cu spatele la perete. 

Peggy se strâmbă, imaginându-și cu destulă ușurință busculada 
îngrozitoare care trebuia să urmeze, fiecare încercând să se ascundă 
în spatele vecinului lui. Într-un asemenea moment, nu mai putea fi 
vorba de camaraderie! 

Se așternu tăcerea. Fata își rodea unghiile şi-şi storcea creierii în 
căutarea unei soluții. 

În jurul ei, băieţii ciuleau urechile ca să detecteze apropierea 
bucătarului. Toţi erau agitați. 

— Tu, tu eşti mult prea slabă, îi aruncă agresiv unul dintre puști, 
n-o să iasă o friptură bună din tine. Sigur bucătarul n-o să te aleagă 
pe tine. Pentru noi, lucrurile stau cu totul altfel. 

— Da, observă un alt puști ascuns în umbră. Dar este fată şi, se 
pare, carnea fetelor are un gust mai bun. Poate totuși o s-o ia. Asta o 
să ne dea un răgaz. 

Frica îi făcea răi şi Peggy Sue hotărî să nu se supere, de altfel, nici 
n-avea vreme să se consume enervându-se inutil... De la un timp se 
surprinse pândind şi ea ecoul unor paşi în galerie. 

Cedând unui început de panică, se apucă de gratii și strigă în 
direcţia băiețelului mut: 


— Du-te să-l cauţi pe Sebastian şi adu-l aici. Poate o să aibă el vreo 
idee. Auzi? Se-bas-ti-an! Găseşte-l, foloseşte-te de mirosul tău. 

Realiză că spune prostii. Bietul câine albastru, pentru moment 
devenit om, își pierduse formidabilul simţ al mirosului. 

Totuși, se simți uşurată când îl văzu depărtându-se. 

„A înţeles ce i-am cerut? gândi ea. Sau pleacă pentru că s-a săturat 
să mă audă ţipând la el?“ 

— Curând o să fie ora mesei, murmură un băiat. Ai face mai bine 
să nu rămâi lângă uşă... 

Peggy se dădu prudentă înapoi, spre zidul din fundul celulei. 
Prizonierii erau deja îngrămădiți acolo, în masă compactă, 
transpirând de frică. 

Se scurse un lung moment. Nimeni nu scotea vreun cuvânt. 

—  Uite-l! gemu dintr-odată un adolescent cu o voce de 
nerecunoscut. 

Într-adevăr, cineva mergea prin galerie... dar ecoul pașilor era 
prea slab pentru a fi al unui schelet-bucătar. De altfel, era mai mult o 
cavalcadă care înainta, decât o creatură solitară. Peggy Sue se 
năpusti către uşă. Sebastian, Olga, Ronan... și „câinele albastru“ 
apărură în mijlocul încăperii. 

— La naiba! exclamă Sebastian. Tu erai? Atunci am făcut bine că 
ne-am luat după puşti. 

— Scoate-ne de aici, gâfâi Peggy. Bucătarii or să vină foarte 
curând. Trebuie s-o ștergem de-aici. 

Sebastian îngenunche în fața broaștei. 

— O clipă, şopti el. Când trăiam în lumea reală eram un mic 
spărgător, al naibii de bun, am aranjat destule broaşte ca să nu 
reuşesc și cu asta, deși pare încăpățânată. 

Scotocind în rucsac, scoase diferite unelte, printre care şi un ghem 
de sârmă. Peggy Sue îl auzi mormăind. Zgomotele metalice care 


răsunau erau întrerupte de înjurăturile lui Sebastian. Acum, că 
întrevedeau o speranţă de eliberare, deținuții deveniseră febrili și se 
împingeau în tocul ușii. 

— Calm! porunci Peggy Sue. Dacă reuşim să ieşim, trebuie să 
fugim organizat. Nu se pune problema să fugim în dezordine pe 
culoare, ar fi cel mai sigur mod ca să ne învârtim în cerc, fără să 
găsim vreodată ieșirea. Bucătarii ar reuși, mai devreme sau mai 
târziu, să ne prindă. Singurul mod de a termina cu toată nebunia 
asta este să-l trezim pe duh. Pentru asta, trebuie să coborâm în sala 
mașinilor şi să stricăm motoarele care transformă castelul în 
leagăn... 

Tăcu, pentru că nimeni n-o asculta. 

— Asta e! anunţă Sebastian. 

Broasca scârțâi, apoi imediat ușa se răsuci în balamale. 
Împingând-o pe Peggy Sue, prizonierii năvăliră afară. Degeaba îi tot 
striga, îi implora să se-ntoarcă. N-o ascultară şi se-nfundară pe 
primul coridor care le ieşi în cale. 

Sebastian o prinse pe Peggy de încheietură. 

— lartă-mă pentru adineauri, spuse el. Când ai vorbit despre 
Invizibili, nu te-am crezut, am greșit. Am fost prost că nu te-am 
crezut. 

— Nu-i nimic, i-o tăie scurt Peggy Sue. 


x 


După un sfert de oră, viclenia coridoarelor o conduse pe Peggy 
Sue spre foştii tovarăși de celulă. Veseli, îmbătaţi de libertate, făceau 
mare tămbălău, fără să le pese c-ar putea fi descoperiți de santinelele 
castelului. 

Cum adolescenta îi implora să tacă, unul dintre ei o luă de mână. 

— Hei! îi strigă el. Știi ce-i mai grozav? Am găsit bucătăria! 
Blestemata de bucătărie! Aproape c-am reușit s-o aranjăm cum 


trebuie, poți să mă crezi! 

Peggy băgă şi ea capul pe ușă. Puştii, dezlănţuiţi, distrugeau 
instalațiile cu entuziasm. Vreo duzină erau ocupați să răstoarne 
etajerele, să golească borcanele cu făină, cu muștar sau condimente 
în chiuvete. Era o harababură pe cinste, într-adevăr! 

Un amestec făcut din pesmet, castraveciori şi piure de cartofi 
acoperea podeaua. Copiii se bălăceau în mocirla asta culinară, 
scoțând strigăte ca indienii pe câmpul de luptă. 

Folosind cratițele pe post de măciuci, loveau vesela îndesată în 
dulapuri. Peggy Sue înțelegea foarte bine dorinţa lor de răzbunare, 
dar comportamentul lor irațional risca să compromită tot planul de 
evadare şi nu voia cu niciun preț asta. 

Ajutată de Sebastian, se strădui să-i liniştească şi să-i scoată pe 
coridor. Copiii se revoltară, înfierbântaţi de atâta agitaţie şi, cum 
erau foarte graşi, nu se punea problema să-i iei de ceafă și să-i 
azvârli afară. 

— Destul! gâfâi ea. V-aţi defulat! OK! Aveaţi de reglat niște 
conturi, ați făcut-o... Acum problema este să rămânem în viaţă. 

Pușştii acceptară s-o urmeze mormăind, decepţionaţi că sunt 
nevoiţi să renunţe la un asalt atât de reușit. În fond, mulţi dintre ei 
acolo fuseseră aruncați în oală de servitorii demonului. 

Deplasându-se în șir indian, trupa începu să urce în galerie. Unii 
protestau că deja se plictisesc. Când or s-ajungă din nou în zona 
viselor? 

Surpriza le închise însă ciocul. Coridorul se termina în pragul unei 
săli imense, pardosită cu dale albastre, al cărei centru era ocupat de o 
piscină uriaşă. Fotoliile de plajă așezate pe marginea bazinului 
păreau că le întind brațele. Lămpi de bronzat, instalate în plafon, le 
permiteau să se bronzeze fără să scoată nasul afară. Cui îi era 


destinată toată chestia asta? Duhului? Lui Peggy Sue îi venea greu să 
creadă așa ceva. 

— Ura! exclamară copiii. Genial! O baie bună este exact ce ne 
trebuia! O să ne spele de toată făina de pe noi! 

— Aşteptaţi! protestă Peggy. Am pierdut destul timp. N-o să 
începem să ne bălăcim acum! 

Dar nimeni n-o asculta. Copiii deja își aruncau hainele și săreau în 
piscină. Mingi mari de plajă, multicolore, pluteau ca o invitaţie la 
joacă. Sticluțe cu produse pentru plajă, ochelari negri zăceau aproape 
peste tot. 

— Hei! strigă unul dintre adolescenţi. Cabinele sunt pline de 
costume de baie demențţiale. 

Depăşită de situație, Peggy Sue privi în jurul ei. Pentru o piscină 
acoperită, era una al naibii de reuşită! 

O lene imensă o cuprinse brusc. Barele luminoase din tavan 
răspândeau o căldură uscată, care te făcea să cauţi refugiul în apa 
rece. Observă că transpirase. 

„Am nevoie de o pauză, gândi ea. Ştiu că nu-i nici serios, nici 
prudent, dar cred c-o să-i imit pe idioții ăştia mici care se bălăcesc 
chiuind.“ 

Se mira că gândeşte așa, dar, dintr-odată și, fără să ştie de ce, simţi 
o irezistibilă nevoie să-și ia un costum și să facă două tururi de 
bazin. 

Fără să se mai ocupe de Sebastian, se îndreptă spre cabinele albe 
cu dungi albastre, care se aliniau în fundul sălii. Puştii spuseseră 
adevărul: erau zeci de costume de baie așezate teanc, de toate 
mărimile, de toate culorile. Dacă ar fi fost mal puţin obosită, Peggy 
ar fi găsit asta bizar. Dar acum o încerca o ciudată amorţeală, ca și 
cum somnul punea stăpânire pe ea. 


Alese un costum galben. Superb. Atingându-l, fu surprinsă de 
textura lui. Ai fi zis că-i făcut din iarbă ţesută. Era destul de ciudat. 
Poate duhul era alergic la nailon şi nu suporta decât materialele 
naturale? Apoi deveni conștientă de prostia ei; costumele erau prea 
mici pentru un uriaș ca el! 

Fără să se mai gândească la asta, intră într-o cabină și se schimbă. 
Sebastian făcea la fel, puţin mai încolo. 

Se întâlniră câteva minute mai târziu. Trecând pe lângă o masă de 
grădină, Sebastian apucă o pereche de ochelari de soare și-i potrivit 
pe nas. Astfel echipat, cu slipul lui cu imprimeu de leopard, avea 
aerul unui donjuan al plajelor. Peggy fu tentată să-i spună că 
exagera, dar renunţă, pentru că piscina o hipnotiza şi n-avea decât o 
dorinţă: să se arunce în ea, uitând de tot restul! 

„Chiar o merit! îşi spuse. N-am avut o secundă de odihnă de când 
am pătruns în grădina asta blestemată.“ 

Apucându-se de scară, cobori în apă, care se dovedi călduţă, 
minunat de relaxantă. 

„Nici nu se pune problema să înot, gândi Peggy. O să mă așez 
într-un colț şi o să mă las legănată.“ 

Bazinul era destul de mare, așa că nu o deranjau valurile făcute de 
copiii care se agitau, prinși de jocul lor cu mingea. Închise ochii și 
începu să facă pluta. 

„Este incredibil cât sunt de obosită, constată ea. Mai am puţin și o 
s-adorm...“ 

Se întrebă dacă nu-i mai prudent să iasă la mal. Totuși, nu făcu 
nimic, amorțeala îi cuprindea trupul și mintea. Plutea în derivă la 
suprafața apei, fără să se poată hotărî să miște un deget. 

Era delicios de plăcut... 

Ar fi putut să stea așa un secol. Sau două. Chiar trei și jumătate... 


In mijlocul bazinului, copiii zgomotoși îşi încetaseră hârjoneala. O 
clipă mai devreme începuseră să caște; acum făceau pluta, imitând-o 
pe Peggy Sue. 


“1 


„Ce linişte!“, gândi ea. 
N-avea nici măcar puterea să-şi ridice pleoapele... şi era atât de 
bine așa! Nu dorea decât un lucru: să fie lăsată în pace. O pace 


perfectă. 


x 


„Mişcă-te! murmură dintr-odată vocea rațiunii în adâncul minţii 
ei. Nimic din toate astea nu-i normal... Ai căzut într-o capcană. 
Piscina asta, oboseala, nevoia irezistibilă de-a înota... nu ţi se par 
ciudate? Este ca şi cum ţi-ai fi pierdut orice simţ critic. Chiar crezi că- 
i firesc să te bălăcești, când Invizibilii sunt pe urmele tale?“ 

Ce enervantă era vocea asta! Un adevărat bâzâit de albină... (La 
naiba! Unde era insecticidul?) Nu putea s-o lase să se scalde în liniște 
măcar o dată? 


Şi totuși... îi era cald. Prea cald! De unde venea căldura asta? 
Lămpile solare prost reglate? Avu impresia neclară că apa piscinei 
începea să clocotească. O linişte totală domnea în încăpere. Copiii nu 
mai făceau tărăboi. Toţi făceau pluta cu ochii închiși. 

Fata întoarse capul spre dreapta. O siluetă se legăna la marginea 
piscinei. Era „câinele albastru“... sau mai degrabă băieţelul mut, care 
nu se alăturase celor care făceau baie și se legăna în costumul lui 
prost încheiat, făcând niște strâmbături ciudate. 

„Ce vrea de la mine? se întrebă Peggy. Îi e frică de apă? Vrea să-l 
învăţ să înoate? E prost, toți câinii ştiu să înoate, din instinct. A 
uitat?“ 

Trebui să-nchidă ochii pentru că pleoapele îi atârnau de-o tonă şi, 
ca să-i țină deschişi, avea nevoie de prea multă energie. 


Apoi, într-o străfulgerare de luciditate, observă că apa din bazin 
scotea aburi... 

Nu era normal! Cu preţul unui mare efort, mișcă braţul stâng... 
Ceva lipicios o acoperea. 

Cu vârful degetelor, își exploră burta. Era costumul ei de baie... 
Era moale de tot, ca şi cum ar fi fost țesut din alge. De fapt, era pe 
cale să se descompună. 

„Ce ciudat, îşi spuse ea. Miroase a supă... Toată piscina miroase a 
supă.” 

Costumul de baie se desfăcu, părăsindu-i corpul, şi se schimbă 
într-o adunătură de ierburi care răspândeau miros de cimbru şi de 
dafin... Apa piscinei devenea din ce în ce mai tulbure. Clocotele care 
se ridicau de la fund o făceau să se miște. 

Panica puse stăpânire pe Peggy. Vai, era deja prea amorțită ca să 
reacționeze. Ceva îi anestezia terminaţiile nervoase, o împiedica să 
sufere de căldura din baie. 

„Sunt roşie toată, constată ea, privindu-şi mâna. Trebuie să se fi 
dereglat termostatul, sau chiar...“ Atunci privirea i se opri pe 
mingiile mari de plajă care pluteau în mijlocul bazinului, acele mingi 
cu care puștii jucaseră o partidă îndrăcită. Își pierduseră culorile 
frumoase... De fapt, semănau acum cu nişte cartofi sau cepe. Cartofi 
enormi şi cepe enorme, aşa cum creșteau în grădina fermecată. 

„E o tâmpenie! gândi Peggy. Îmi pierd minţile.“ „Ba nu! urlă 
vocea din fundul minţii ei. Ce vezi e real! Aţi căzut în capcană! Nu 
sunteți în piscină, sunteți într-o oală, gata să fierbeţi!“ 

Fata avu o tresărire. 

„Şi dacă este adevărat? își zise ea. Puştii au devastat o falsă 
bucătărie, o nălucă... Adevărata bucătărie este piscina acoperită. 
Oala unde se prepară masa duhului: bazinul ăsta! Costumele de baie 
sunt ţesute din ierburi fine, destinate să parfumeze mâncarea. 


Legumele au fost transformate în mingi. De când am trecut pragul 
acestei încăperi, am fost victimele unei vrăji, am simţit nevoia să 
înotăm... Deci așa se petrec lucrurile? Bucătarii deschid porţile 
celulelor, îi eliberează pe copii... Atunci, copiii se aruncă spre ieşire 
în speranța de a scăpa, dar coridoarele false îi trimit aici, 
invariabil...“ Se crispă, îngrozită de situaţia ei. Nu făcea baie, nu, era 
gata să fiarbă în supă!! 

Era ceva în apă care o obliga să doarmă. Dacă nu se opunea, 
adormea şi se transforma în rasol, fără ca măcar să-și dea seama. 

Ceva o atinse pe umăr. Întoarse capul şi văzu cum „câinele 
albastru“ încerca s-o prindă cu o cange. Neîndemânatic, se străduia 
s-o tragă spre marginea bazinului ca s-o scoată afară. Simţi un uriaș 
val de recunoștință față de această biată creatură înțepenită în 
identitățile ei multiple şi în corpul ei schimbător, dar care, după ce o 
trădase, se încăpăţâna să-i salveze viața încă o dată. 

De cum îi fu la îndemână, o apucă de subsuori şi o scoase din apa 
opărită, în care fierbea la foc mic. 

Peggy Sue vru să-i mulțumească, dar niciun sunet nu-i ieşi din 
gură. Urcă pe dale şi se depărtă de piscină. Acum, că era pe uscat, 
realiza cât de ridicată era temperatura apei. 

„Ceilalți, gândi ea. Trebuie pescuiţi! Repede!“ 

„Câinele albastru“ se duse să-i caute un halat de baie. Se înfășură 
în el, cu gesturi stângace. 

— Ceilalți..., articulă ea, schițând un gest în direcţia bazinului. 
Trebuie scoşi... și ei... înainte să fiarbă... 

Îi era greu să se exprime. Limba parcă îi era cioplită dintr-o bucată 
de lemn. 

Băieţelul mut înțelese sensul cuvintelor bâlbâite. Cu ajutorul 
căngii, îi trase spre margine pe înotătorii adormiţi. Peggy Sue îi sălta 
pe pardoseală. Imediat ce Sebastian fu scos din apă, se grăbi să-l 


zgâlţâie. O pereche zdravănă de palme îl făcu să-şi revină. În două 
cuvinte, fata îi explică din ce scăpaseră. 

— Ajută-mă, îi zise ea. Nu suntem decât trei, e puţin. Unii din 
puștii ăștia sunt foarte grei, nu sunt destul de puternică. 

Sebastian se ridică împleticindu-se. Avea pielea roșu-aprins peste 
tot unde fusese înmuiată în supă. Fu îngrozitor de jenat descoperind 
că slipul lui ţesut din ierburi se topise în supă. Se grăbi să-și pună 
hainele înainte de a-i veni în ajutor lui Peggy Sue. 


Ajutaţi de băiatul cel mut, reuşiră, cu chiu, cu vai, să pescuiască 
pe toată lumea. În sală, căldura era atroce, pentru că apa din bazin 
începuse să clocotească tare. 

— Am reuşit până la urmă să scăpăm cu bine, şopti adolescenta. 
Fără câinele albastru, eram gata fiartă acum. 

Din fericire, nu erau prea fripți niciunul, nici celălalt. Peggy 
începu să-i zgâlțâie pe copii ca să-i scoată din buimăceala în care-i 
cufundase vraja bucătarilor. 

— Trebuie să plecăm de aici, insistă ea. Sau fierbem în aburi. 

Sebastian mai aruncă o privire spre piscina blestemată. 

— Presupun că atunci când ciorba este bine fiartă, o valvă se 
deschide în fundul bazinului. Probabil că hrana se scurge într-o 
canalizare al cărei robinet se află undeva lângă gura duhului. Atunci 
nu trebuie decât să branșezi un tub obișnuit ca să-l alimentezi. 

Puştii se treziră mormăind. Unii se plângeau de arsuri. 

— O să le îngrijim afară, le spuse Peggy Sue. Când, în sfârșit, o să 
ieşim din castelul ăsta... Pentru moment, să nu mai alergăm la 
întâmplare. Urmaţi-mă în linişte. Mai rămâne un singur lucru de 
făcut, apoi, cu puţin noroc, o să fim cu toții liberi. 

Şi, întorcându-se spre Sebastian, îi șopti: 


— Important este să trezim duhul cât mai repede cu putință. El 
este singurul care poate face ordine în haosul ăsta. Să coborâm în 
sala mașinilor, mai avem timp să terminăm cu asta. 


Se orientă prin castel, ținând cont de transformarea permanentă a 
coridoarelor. Când o uşă dispărea, aștepta răbdătoare să se-ncheie 
ciclul schimbărilor şi să reapară deschizătura. Localiză, în fine, scara 
care ducea la etajul motoarelor. 

— Tu vezi ceva? o întrebă neliniștit Sebastian. Pentru mine, cripta 
asta e goală. 

Peggy Sue încruntă sprâncenele. În faţa ei se desfășura o 
monstruoasă îmbinare de biele și angrenaje. Dacă Sebastian nu ie 
vedea, asta nu putea însemna decât un singur lucru... 

— Nu sunt roţi adevărate, murmură ea. Nu sunt fabricate din 
metal... sunt fantome, fantome care au luat forma unui motor. Îşi 
unesc forțele ca să mişte labele de fier ale castelului. 

— Nu pricep nimic, bâigui Sebastian, începând să se enerveze. 

— Motorul este acolo, îi explică Peggy. Dar este invizibil, pentru 
că este alcătuit din creaturi invizibile. Fiecare cu funcţia ei, ca într-un 
motor adevărat, energiile se cumulează și castelul se mișcă la 
momentul potrivit. 

— Ce-aş putea să fac eu ca să te ajut? se neliniști băiatul. 

— Nimic, suspină Peggy Sue. Trebuie să mă descurc singură. O să 
încerc să împiedic maşinăria să funcționeze distrugându-i unele roți. 
Pregăteşte-te pentru ce-i mai rău, pentru că habar n-am ce-o să se- 
ntâmple. 

Potrivindu-șşi ochelarii de pe nas, făcu ochii mici și-și concentră 
privirea. Spera ca sticlele magice care filtrau fasciculele care țâșneau 
din pupilele ei să n-o lase baltă tocmai acum. 


Nu știa unde să atace. Angrenajele se asemănau toate, îmbinarea 
bielelor n-avea nicio semnificaţie pentru ea. Decise să lovească la 
întâmplare. Un miros de zahăr ars umplu cripta. 

— Miroase a bomboană arsă..., observă Olga. 

Peggy strânse din dinţi. Măsură motorul din ochi, de sus în jos, de 
la dreapta la stânga, încercând să provoace cât mai multe stricăciuni 
posibil. Angrenajele se răsuceau, se topeau şi făceau bule. Surprinse 
de atac, își pierdeau aspectul metalic, frumoasa lor culoare de oțel, şi 
deveneau lăptoase, arătându-şi adevărata lor natură. 

— Peggy Sue! Este Peggy Sue! gemeau ele, contorsionându-se. 
Deci ticăloasa asta mică n-a fost transformată în rasol? Ah! Cine ne 
scapă de Peggy Sue? 

Mașinăria se desfăcea ușor-ușor. Durerea declanşa reacţii ciudate 
la fantome. Se agitau în toate direcțiile, acționând mersul involuntar 
al labelor articulate care susțineau castelul. Clădirea se zguduia, 
tremura ca şi cum s-ar fi mutat din loc. Peggy şi tovarășii ei fură 
trântiți la pământ. Invizibilii, cuprinși de panică, se împingeau, 
sabotând singuri motorul ale cărui elemente constitutive erau. 
Această frenezie trezise labele metalice, care nu se mai mulțumeau 
doar să legene castelul și se apucaseră să pășească, astfel că 
monstruoasa construcţie alerga acum prin mijlocul grădinii, ca o 
ţestoasă colosală care și-a pierdut simţul orientării. 

— S-o ştergem! urlă Sebastian. Totul o să se prăbușească în 
curând. Castelul n-a fost conceput ca să galopeze ca un cal turbat! 

Peggy era de aceeași părere. Fisuri apăreau deja în numeroase 
locuri din zidărie. 

— Să-ncercăm să găsim podul mobil..., spuse ea. O să vedem 
dacă o să mai putem sări din mers. 

leşiră din criptă pe dibuite, pentru că mişcările dezordonate ale 
castelului îi dezechilibrau fără încetare. Un vânt de nebunie sufla 


peste clădirea care acum alerga, acum sărea ca o broască uriașă. De 
fiecare dată când labele de oţel luau contact cu pământul grădinii, 
pereţii se prăbușeau, scările se surpau. Peggy Sue și prietenii ei 
alergau în mijlocul acestui tumult, străduindu-se să localizeze 
ieşirea. Din fericire, prăbuşirea pereţilor despărțitori le ușura 
misiunea. Ajunseră, în fine, la podul mobil, dar ce văzură atunci le 
făcu părul măciucă. Înnebunit, castelul păşea repede prin grădină, 
distrugând straturile de flori, desfundând aleile, retezând copacii. 
Labele de oțel articulate se îndoiau și se dezdoiau într-un ritm din ce 
în ce mai rapid, arând pământul în toate sensurile. 

— Dacă sărim, o să fim zdrobiţi! strigă Peggy. 

Nu putu să spună mai mult, căci o nouă zguduitură o proiectă 
zece metri în spate, separând-o de ceilalți. Haosul era total şi 
domnea atât în interior, cât şi în exterior. Turnurile se detașau de 
metereze și se prăbuşeau în grădină, unde se înfundau ca niște 
obuze căzute din nori. 

— N-o să ieşim vii şi dintr-asta! se văită Peggy, văzând tavanul 
boltit desprinzându-se deasupra capului ei. 

Dintr-odată, labele situate pe partea stângă cedară, iar castelul 
începu să se aplece periculos. Grindeiele și bielele se răsuciră cu un 
oribil zgomot de fierărie, ca, în cele din urmă, să nu mai miște. 
Numai labele din flancul drept continuau să se miște, dar n-aveau 
destulă forță ca să urnească singure clădirea. Se auzi un ultim 
zgomot metalic, apoi castelul rămase nemișcat în mijlocul grădinii 
transformate în câmp de bătălie. 

Atunci, din fundul clădirii, se auzi cineva căscând. 

Era duhul, pe care toată harababura asta, în sfârșit, îl trezise. 

La puţin timp după ce castelul rămase nemișcat, Invizibilii se 
puseră pe fugă. Peggy Sue îi văzu luându-și zborul în grup compact. 
Reveniseră la înfățișarea lor obişnuită. Câștigară înălțime şi, într-un 
final, se confundară cu norii. 


Copiii se cocoțară pe podul mobil. De cealaltă parte a barierei 
albe, se îngrămădea o mulțime curioasă. Toţi locuitorii zonei viselor 
asistaseră la nemaipomenita sarabandă a castelului. Lăsându-și baltă 
treburile, alergară, sperând să afle câte ceva. Peggy Sue le porunci 
prietenilor ei să părăsească palatul, pentru că se temea ca duhul, 
ridicându-se, să nu facă să explodeze cochilia care-l învelea. Fu 
nevoită să-l ia pe „câinele albastru“ de mână pentru că, încurcat de 
noul lui corp, părea incapabil să sară fără să-şi rupă cele două 
picioare. Adolescenta nu ştia cum să se comporte cu el. Îi era milă de 
el şi regreta că nu poate stabili un contact mental ca în trecut. 

„Îmi lipsește, îşi spunea ea. A devenit altcineva... e ciudat.“ 

Se gândea că nu-i mai poate zice „câinele albastru“ și că trebuia 
să-i găsească un nume de om. 

— Doar nu vrei să-l târăști după tine pe retardatul ăsta? mormăi 
Sebastian. Uită-te şi tu! Nici măcar nu-i în stare să facă doi paşi 
consecutiv. 

Trezirea duhului o scuti pe Peggy să răspundă. Castelul — mai 
puţin solid decât crezuse doamna general Pickaboo — explodă sub 


presiunea ocupantului lui. Ceea ce mai rămăsese din metereze și din 
turnuri se rostogolea prin grădină. Copilul uriaş apăru, somnoros, 
morocănos, în haine peticite. 

Ca toţi cei care au dormit fără întrerupere timp de secole, îi era 
greu să reia contactul cu realitatea. 

— O cafea zdravănă i-ar face bine, murmură Olga. 


x 


În ora care urmă, autorităţile mirajului preluară controlul asupra 
situaţiei. Peggy Sue şi prietenii ei fură rugaţi să elibereze locul, căci 
doamna general Pickaboo dorea să discute cu duhul problemele care 
apăruseră în absenţa lui. 

— Se împăunează, mormăi Sebastian. Noi am făcut totul, iar ei ne 
consideră dubioși. 

Dar poporul Minusculilor era neliniștit. Ei cereau să li se dea 
înapoi înălțimea normală. Trebuia să se stabilească cine era 
responsabil de acest haos şi să fie pedepsit! Toată lumea vorbea în 
același timp. Peggy Sue îl luă pe copilul mut de mână și se-ndepărtă 
de toată hărmălaia asta. Nu se aştepta să fie tratată ca o eroină, dorea 
doar ca armonia să se restabilească şi ea să se poată întoarce acasă... 
împreună cu părinţii ei. 


Urmă un moment de vânzoleală. Mulțimea se îngrămădea de-a 
lungul nesfârșitei bariere albe, curioasă să vadă ce mutră avea duhul. 
— Este un copil! se mirară ei. Un copil uriaș, dar totuși un copil. 

Aerul lui bosumflat, încă somnoros, nu liniștea pe nimeni. Pentru 
moment, stătea așezat în mijlocul ruinelor castelului, cu ochii mijiți, 
ca şi cum n-ar fi ştiut ce atitudine să adopte. 

Doamna general Pickaboo, foarte plictisită, declară că ea are vocea 
prea slabă ca să se facă auzită de un asemenea colos. Notabilităţile se 
întruniră ca să stabilească o delegaţie. 


În sfârşit, fu delegat un grup, alcătuit din cei mai vechi locuitori 
din lumea viselor. Nici Peggy Sue, nici prietenii ei nu fuseseră 
invitaţi să li se alăture. Întrevederea nu se desfășură prea bine, 
pentru că copilul uriaş avea mari dificultăți să înțeleagă ce-i explicau 
ambasadorii. Nu înceta să se frece la ochi, să caște. Părea să aibă 
mari dificultăți în înţelegerea problemelor lumii pe care o crease. 

— Trebuie pus totul în ordine din nou, fornăia Pickaboo în 
portavoce. Mirajul trebuie să redevină cât mai repede un loc al 
armoniei, în care toată lumea va putea să se distreze în voie. 

În timp ce ea își ținea discursul, Peggy Sue examina grădina. Nu 
mai rămăsese mare lucru din ea. Chiar grădinarii-santinele fuseseră 
zdrobiţi de labele metalice ale palatului. Straturile de trandafiri nu 
mai existau. Nasty şi „cârtițele“ lui ieşiseră din găuri. Peggy îi 
recunoscu, amestecați în mulțime. Când vocea doamnei general 
încetă, în fine, să mai scârțâie, duhul luă cuvântul, pe un ton plictisit. 
Îşi întrerupea frazele cu lungi căscaturi. 

— Înţeleg foarte bine sensul plângerilor voastre, mormăi el. Nu 
trebuie decât să privesc în jurul meu, ca să-mi dau seama că totul a 
mers pe dos cât timp am dormit... Sunt dezolat şi, sincer, nu pot să 
vă spun ce s-a întâmplat, pentru că eu am avut întotdeauna, absolut 
întotdeauna, vise agreabile, niciun coșmar nu m-a vizitat. Deci, nu- 
mi explic dezordinea pe care o descopăr astăzi. 

„Evident, gândi Peggy. Nu ştie că Invizibilii i-au transformat 
visele.“ 

— Nu-i grav, interveni doamna general. Acum o să puneţi totul în 
ordine și o să uităm amintirile neplăcute. 

Părea că se așteaptă ca duhul să rezolve lucrurile dintr-o 
pocnitură din degete, dar copilul colosal clătină din cap în semn de 
negare. 


— Pentru că am fost trezit, nu mai am nicio putere magică, explică 
el, cu un aer rușinat. Devin la fel ca oricare dintre voi. Ca să 
împlinesc minunile pe care voi le cereţi, trebuie să adorm la loc. Nu 
sunt magician decât atunci când dorm adânc. 

Vestea provocă o vie consternare în rândurile adunării. O 
rumoare de îngrijorare străbătu mulțimea. Nimeni nu prevăzuse 
asta! Întotdeauna se crezuse că, odată trezit duhul, o să fie de-ajuns o 
formulă magică pentru a repara catastrofele din ultimele luni. 

— Sunt realmente dezolat, repetă copilul. Vă înțeleg decepţia, dar 
nu așa funcționează lucrurile. Pot să dorm două sau trei secole 
neîncetat, iar în acest interval de timp să am puteri extraordinare. 
Dar, dacă mă trezesc, devin la fel de neputincios ca un biet muritor. 
Ca să fac ce-mi cereţi, va trebui mai întâi să adorm la loc. 

— Nu știam, se bâlbâi doamna general, dintr-odată mai puţin 
sigură de ea. Credeţi c-o să adormiţi destul de curând? 

Copilul uriaş ridică din umeri. Peggy pricepu că începuse să se 
sature de toate întrebările astea. 

— Nu pot să vă răspund, bombăni el. Abia m-am trezit dintr-un 
somn de mai multe secole. În plus, sunt destul de odihnit și, din 
nefericire, este posibil să nu mă mai ia somnul mai devreme de cinci 
sute de ani. 

— Ce? se sufocă Pickaboo. Cinci secole? Glumiţi? 

— Din nefericire, nu, suspină duhul. Asta se și întâmplă. Este 
foarte grav, pentru că lumile pe care le-am creat nu există decât în 
somnul meu. Odată ce m-am trezit, ele încep să se desfacă, să se 
dizolve... Este o lege magică, față de care rămân neputincios. Dacă 
mă loveşte insomnia, universul în care trăim va putrezi, se va 
descompune pe zi ce trece, ca un fruct uitat pe o masă, în plin soare. 
Şi la fel vor merge lucrurile pentru toate universurile create de mine. 


Vor plesni, fără excepţie, ca baloanele de săpun... şi cei care le 
locuiesc se vor trezi scuipaţi în realitate. Știţi ce înseamnă asta? 

— Da, recunoscu doamna general cu un glas gâtuit. După câteva 
zile, se vor transforma în statui de nisip și vântul deșertului o să le 
împrăştie. 

— Exact, confirmă duhul. Va fi o mare nenorocire, sunt convins de 
asta. Ca să împiedicăm catastrofa, vă repet, trebuie să adorm la loc. 
Dacă reușesc, voi repara mirajele unul după altul, din adâncul 
viselor mele, și totul va fi ca înainte. 

— Dar pentru asta, trebuie să vă pierdeţi cunoștința..., ezită 
doamna general Pickaboo, cu dezolare în glas. 

Mulțimea era stupefiată. Peggy Sue, chiar și ea, era foarte 
îngrijorată. Studiindu-l pe copilul gigantic, îi fusese foarte greu să 
accepte că el chiar era lipsit de cea mai mică putere magică. 

„E ca și cum i s-ar fi jucat o farsă urâtă“, gândi ea. 

Se retraseră, pentru că duhul dădea semne de plictiseală. Dormise 
atât de mult timp, încât pierduse obiceiul să flecărească. După 
expresia lui, se putea înțelege că găsea lumea mirajului mai degrabă 
urâtă; prefera, fără nici cea mai mică ezitare, universurile pe care le 
vizita în vis. 

— Toate astea sunt departe de a ne rezolva problemele, mormăi 
doamna general Pickaboo, trecând bariera albă. N-am nicio idee 
despre cum poate fi ajutat uriașul să adoarmă la loc. Propun să se 
întrunească de urgenţă consiliul municipal, în sesiune extraordinară, 
pentru a găsi o soluţie acestei probleme neprevăzute. 

Mulțimea se împrăştie mormăind. Toţi erau foarte decepționați. 

Peggy Sue și prietenii ei rămaseră pitiți după gard, ca să observe 
comportamentul demonului. 

Pentru moment, încerca să înlăture resturile castelului ca să-şi facă 
un ascunziş în care să se ghemuiască, la adăpost de privirile 


indiscrete. 

— Probabil că nu se simte foarte confortabil, zise Olga. Nici mie 
nu mi-ar plăcea ca toată lumea să se holbeze la mine. 

— Ar trebui poate să-l lăsăm în pace? sugeră Ronan. 

Sebastian ridică din umeri. Era într-o dispoziție foarte proastă. 

— Ce ghinion! mormăi el. Când credeam c-am terminat cu 
misiunea asta... Chiar că n-avem niciun noroc! 

— Este chiar atât de grav? se neliniști Peggy. 

— Da, suspină băiatul. Dacă lumea mirajului se desface, totul o să 
se deregleze. Imaginează-ți că zbori cu un avion de hârtie. Dintr- 
odată, începe o aversă şi fuzelajul se rupe. Pasagerii trec prin el şi 
încep să cadă, răsucindu-se în aer, pe pământ. Este exact ceea ce o să 
se-ntâmple. Dacă nu adoarme la loc, s-a zis cu noi. 


Nu puteau rămâne acolo, înțepeniţi, trebuiră să se-ntoarcă în 
tabăra de antrenament. Corturile erau goale. Acum, când războiul cu 
grădinarii încetase, nu mai era niciun doritor de aventuri care să se 
avânte în teritoriul inamic. 

Adolescenţii strânseră câţiva saci de dormit şi se instalară pentru 
noapte. Peggy Sue se ocupă de „câinele albastru“... sau de băieţelul 
mut, care, singur, într-un colţ, se apucase să sfâşie o bucată de 
țesătură, ca să-și facă o cravată. Din nefericire, degetele lui nu erau 
destul de îndemânatice ca să facă un nod ca lumea, iar Peggy îi veni 
în ajutor. 

— Uite, spuse ea când termină. Eşti frumos. Nu ştiu ce-o să se mai 
întâmple, dar rămâi mereu lângă mine, orice-ar fi, clar? 


După toate emoțiile prin care trecuseră, copiii erau atât de obosiţi, 
că adormiră imediat. 


Când se treziră, devenise evident că ordinea lucrurilor se strica 
deja. 

— Mi-e foame, se plângea Sebastian, așezându-se. Sunt aproape 
cincizeci și cinci de ani de când n-am mai încercat o asemenea 
senzaţie. La naiba! Parcă am o gaură în stomac. 

Peggy Sue simţea același lucru. De data asta nu mai era vorba de 
vreo poftă lacomă, era o foame foarte normală și reală, care făcea să-i 
ghiorăie maţele ca un canal înfundat. 

— Credeam că nu-i nevoie să mâncăm în interiorul mirajului! se 
smiorcăi Olga. 

— Până acum așa era, zise Sebastian. Dar regulile stabilite sunt pe 
cale să se schimbe. 

— Dar există oare hrană pentru toți oamenii care trăiesc aici? se 
neliniști Peggy Sue. Mi se pare că nimic n-a fost prevăzut. 

— Bineînţeles că nu, se enervă Sebastian. Nu mâncam decât de 
poftă. Prăjiturile pe care le-ai văzut în vitrinele patiseriilor n-au, de 
fapt, nicio valoare nutritivă, sunt nori parfumati, iluzii ale gusturilor 
delicioase, nimic altceva. Poţi să-nfuleci toată ziua și să rămâi tot cu 
stomacul gol. 

— Vrei să spui că nu ne putem salva cu ele dacă suntem obligați 
să ne hrănim? întrebă Peggy. 

— Exact, răspunse băiatul. 


Morocănoşi, se îndreptară spre oraș, cu intenţia de a se plimba pe 
plajă. Nu le trebui prea multă vreme să observe că lucrurile se 
degradau şi aici. 

Marea își schimbase compoziţia, valurile nu se mai rostogoleau, 
aveau consistenţa unei creme verzui pe cale să se-ngroașe. 

Înotătorii şi surferii se smulgeau din valurile lipicioase, 
strâmbându-se de silă. 


— E ca și cum te-ai bălăci în supă de legume! strigă unul dintre ei. 

— Priveşte, șopti Peggy Sue, apucându-l pe Sebastian de cot, norii 
coboară. 

Norii cumulus și nimbus pluteau în zigzag pe cer, ca nişte avioane 
fără pilot. Peggy nu mai văzuse niciodată un nor comportându-se 
așa. 

— Toţi plutesc în derivă, le strigă un înotător. Am văzut deja trei 
căzând în mare, acum o oră. S-au topit în valuri... Din cauza lor, 
oceanul a căpătat consistenţa asta de piure. Totul este gata să se 
desfacă. După nori, vor urma stelele, care se vor dezlipi de pe bolta 
cerească. 

— Are dreptate, șopti Sebastian. Cu cât duhul adoarme mai 
târziu, cu atât mirajul se distruge mai repede. 


O oră mai târziu, cântece se înălțară lângă bariera albă. Doamna 
Pickaboo adunase în grabă o corală, a cărei misiune era să intoneze 
cântece de leagăn copilului magic, și asta până ce avea să cadă într- 
un somn profund. 

Cam o mie de cântăreți stăteau la marginea grădinii răvășite, 
fiecare cu câte o partitură în mâini, gata să treacă în revistă toate 
cântecele de leagăn pe care erau în stare să şi le amintească. Duhul, 
ghemuit între ruinele castelului său, rămânea ascuns privirilor. 

Peggy Sue ştia că metoda cea mai bună de a fi cuprins de 
insomnie este chiar să-ți repeţi că trebuie să dormi. I se părea că, în 
locul uriaşului, lamentaţiile doamnei general Pickaboo ar fi enervat-o 
la culme. 

Adolescenţii bătură în retragere, de teamă să nu fie recrutați de 
stăpâna locului. Îşi petrecură ziua rătăcind pe străzile orașului 
balnear. Oamenii, torturați de foame, făceau cozi la cofetării și 


patiserii. leşeau încărcaţi de prăjituri, pe care se grăbeau să le 
înfulece, mânjindu-se de frişcă. 

— Cine pregăteşte prăjiturile astea? întrebă Peggy Sue. 

— Nimeni, suspină Sebastian. Le scot dintr-un cuptor vrăjit care 
până acum era inepuizabil. Dar este inutil să le mănânci. Îţi repet: n- 
au nicio valoare nutritivă, este ca și cum ai mânca vânt parfumat cu 
ciocolată. Vântul n-a hrănit pe nimeni niciodată. 

— Trebuie totuși să fie foarte plăcut, visă Olga, care tot saliva. 

— Nu-i decât un miraj, mormăi Sebastian. În gură ai un gust 
delicios, dar stomacul îţi rămâne gol. 

Fetița nu părea foarte convinsă. De altfel, puţin mai târziu își 
părăsi tovarășii ca să se aşeze la o coadă la ușa unei patiserii. Ronan i 
se alăturase imediat. 

— Nu pot fi împiedicaţi, observă Sebastian cu un gest de silă. O să 
afle pe spezele lor că nu i-am minţit. 

Peggy Sue își dădu seama că arde de dorinţă să facă la fel ca ei, 
dar nu îndrăzni s-o mărturisească prietenului ei. 

— De altfel, cuptoarele magice or să se strice cât de curând, zise 
băiatul. Nu-i decât o chestiune de ore. 


x 


Spre seară, pământul se înmuie. Nu plouase, totuși pământul 
începea să se transforme într-un noroi care se lipea de tălpi. Olga și 
Ronan nu mai apăruseră. Peggy Sue simţea cum o ia oboseala. Nu 
lăsase nicio clipă mâna băiatului mut, de frică să nu fugă și el să ia cu 
asalt vreo patiserie. Toţi mureau de foame. 

La capătul puterilor, se aşezară pe o bancă, în mijlocul unui scuar 
gol. Peggy ridică frântă capul, cercetând cerul. Cine o să stingă 
soarele, acum că grădinarii-schelet fuseseră călcați în picioare de 
castelul cuprins de nebunie? Vor fi nevoiţi să trăiască sub o lumină 
implacabilă? 


„Sau poate soarele o să se desprindă şi el, gândi fata, frisonând. Şi 
o să zdrobească orașul...“ 

— Ce dimensiune are lampa care ţine loc de soare? îl întrebă pe 
Sebastian. 

— Nu ştiu, recunoscu băiatul, ridicând capul spre bolta cerească. 
Nu te îngrijora, pericolul nu vine de sus. Mai degrabă pământul o să 
ne fugă de sub picioare. Uită-te puţin la asta! Banca pe care stăm mai 
are puțin şi se scufundă sub greutatea noastră... 

Peggy aruncă o privire în jurul ei. Își înăbuși un țipăt de uimire. 

— Nu numai banca, gâfâi ea. Casele se scufundă şi ele. Se apleacă. 

— De mâine, cei mai grei dintre noi or să găurească pământul, 
prevăzu Sebastian. Or să traverseze cochilia care înconjoară mirajul 
și or să cadă în realitate. Dacă duhul nu adoarme de acum în două 
ore, acest univers se va zdrobi în deșert, ca un avion rablagit. 

— O să se-ntâmple la fel cu toate mirajele? întrebă Peggy. 

— Da, confirmă băiatul. Toate universurile ieșite din capul 
duhului or să se descompună în același fel și în același timp. 
Locuitorii lor or să ajungă în același loc. Și asta te priveşte şi pe tine. 
Cum ai trăit în interiorul unui miraj, ești supusă acelorași legi. Dacă 
nu reușești să-ți menţii nivelul de umiditate, o să te schimbi în 
statuie de nisip şi o să te fărâmiţezi. 

— Ştiu, șuieră Peggy. Nu mai insista! Și așa mi-e destul de frică! 

Neputința o înnebunea. Ar fi vrut să aibă puterea să-l facă pe 
copilul magician să adoarmă la loc; vai, n-avea cum. 

Rămaseră tăcuţi. Culorile dispăreau de pe lucruri. Se vedea cum 
alunecau căzând de pe ele şi se prelingeau pe pământ. Acolo, formau 
bălți galbene, albastre şi, în cele din urmă, se amestecau într-o pastă 
cenușie. Florile deveneau albe, casele deveneau albe, copacii... 

— Nu-i decât începutul, mormăi Sebastian. Dacă asta continuă, 
totul va deveni transparent. Florile, casele, totul va fi ca sticla. 


Soarele continua să strălucească neîntrerupt. Peggy Sue se temea 
că, supraîncălzindu-se, până la urmă avea să se ardă ca o lampă de 
prea multă vreme în priză. Norii, și ei, cădeau în ocean unul după 
altul. Ai fi zis că sunt bucăți mari de frişcă, în cădere liberă de pe 
bolta cerească. Topindu-se în mare, schimbau culoarea valurilor, 
făcându-le să treacă de la albastru închis la bleu lăptos. Era extrem 
de ciudat. 

Nemulțumiţi, peștii ieșeau din apă și săreau pe nisip. Decretară că 
noile condiții de lucru se degradaseră şi că nu puteau să înoate într-o 
supă atât de groasă. Culoarea nu le plăcea deloc. „Arată neserios“, 
spuneau ei. 

Peggy Sue ştia că nu trebuie să se mire de nimic, era într-un miraj, 
nu în realitate. 

— Şi apoi norii sunt dulci, protestă purtătorul de cuvânt al 
Sindicatului Peștilor de Agrement. Şi cu sarea din marea asta, rezultă 
un amestec oribil, care ne face rău la stomac. 

Cereau s-o vadă pe doamna general Pickaboo, dar aceasta, în 
fruntea coralei ei, avea alte trăsnăi pe cap. 

— Masa de nori naufragiaţi face să urce nivelul mării, observă 
Sebastian. O să fim inundațţi. Trebuie să plecăm de lângă plajă. 

Peggy Sue dădu distrată din cap. Murea de foame, şi-ar fi dat 
mâna dreaptă pentru o pungă de cornuri calde! Mergea 
împleticindu-se, cu picioare ca de cârpă. Sebastian avea mai mult 
antrenament. „Câinele albastru“ însă gemea de fiecare dată când 
treceau prin faţa vreunei patiserii. De altfel, ele nu mai aveau mare 
lucru de oferit. Așa cum prezisese Sebastian, cuptoarele magice se 
stricaseră într-un final, iar clienţii plecau cu mâinile goale. 

Peggy îi căuta din priviri pe Olga și Ronan. Era greu, pentru că 
străzile se umpluseră de o mulțime buimacă, ce alerga în toate 


direcțiile. În depărtare, cântăreții, obosiţi de cântecele dulcege, 
începeau să fie trădaţi de corzile vocale. Cântecele de leagăn se 
transformară în vacarm. Îţi venea să-ţi astupi urechile, nu să dormi! 

Adolescenţilor le era din ce în ce mai greu să meargă, pentru că 
trotuarele aveau acum consistenţa unei gume prea mult mestecate. 
Se lipeau de tălpi. 

— Mă scufund! gemu dintr-odată Peggy Sue. Priviţi! Nu mi se 
mai văd gleznele... 

— Așa-i, murmură Sebastian, mirajul devine poros. O să cădem în 
realitate. 

— Şi dacă ne-am căţăra pe acoperişul unei case? propuse fata. 

— Ar fi şi mai rău, răspunse băiatul. Obiectele cele mai grele vor fi 
primele care or să zdrobească „podeaua”. Priviţi clădirile! Unele 
sunt deja cufundate până la etajul întâi. 

— Şi, căzând de atât de sus, o să murim? se neliniști Peggy. 

— Nu, pentru că nu suntem oameni, ţi-am mai spus o dată, îi 
explică Sebastian. Adevăratul pericol vine după, când o să-ncepem 
să ne uscăm. 

Explicaţia asta n-o linişti pe Peggy Sue, care se imagina deja 
învârtindu-se în aer, în picaj, ca un aviator a cărui parașută refuză să 
i se deschidă. 


x 


În ora care urmă, casele dispărură una câte una. Se cufundau 
dintr-odată în solul moale, cu un „poc“ ca de dop de șampanie. 
Gaura deschisă prin căderea lor se închidea imediat, şi strada 
redevenea netedă, ca și cum nicio construcție n-ar fi fost vreodată în 
acel loc. 

Orașul se golea. Acolo unde, cu o oră înainte se îngrămădeau 
legiuni de căsuțe cu ferestre cu flori, se întindea acum o câmpie. 


„Mirajul o să se transforme în deşert, gândi Peggy Sue. Curând n- 
o să mai rămână nimic din zona viselor.“ 

Arborii se duseră şi ei. Apoi statuile din scuaruri, barăcile din 
bâlciuri, trenul-fantomă cu scheletele lui adevărate, mașinuţele 
buşitoare vii, acoperite de zgârieturi şi cucuie... Totul dispăru. Poc, 
poc, poc... fiecare pocnitură multiplicându-se într-un nesfârșit ecou 
sub bolta cerească. 

Panica puse stăpânire pe mulțimea care se revărsa, în dezordine, 
spre bariera albă. Văzându-i năvălind pe fugarii aceştia zăpăciţi, cei 
care intonau cântece de leagăn tăcură. Minusculii scoteau strigăte de 
groază, căci se temeau de busculadă mai mult decât de orice. Peggy 
Sue fu despărțită de Sebastian şi de băieţelul mut. Duhul se ridicase 
în mijlocul ruinelor castelului. Cu fața în sus, inspecta cerul deja 
brăzdat de crăpături mari. 

— Îmi pare rău, spuse cu voce puternică, dar este sfârșitul. 
Mirajul o să se desfacă... pregătiți-vă să-l abandonaţi. Sper s-aveți 
norocul să aterizați lângă un loc cu apă. 

Anunţul fu primit cu văicăreli. Peggy Sue dădea din coate ca să 
iasă din îmbulzeală. Ar fi vrut să-și regăsească tovarășii. 

În jurul ei, oamenii păreau încleiaţi în nisipuri mișcătoare. 
Cufundaţi până la talie în pământul moale, se zbăteau fără să 
reuşească să se tragă din capcana care se închidea peste ei. 

Poc, poc, poc... Stâlpii barierei albe dispărură. Apoi fu rândul 
turnului din ruinele castelului. În fine, duhul însuși fu înghițit, căci, 
dintre toți oamenii prezenți, el era cel mai greu. 

Peggy Sue nu mai avu timp să se vaite, căci realiză dintr-odată că 
se cufunda şi ea. Luptând contra panicii, îşi umplu plămânii cu aer, 
ca şi cum ar fi urmat să plonjeze în fundul unei piscine. Avu un 
moment dificil la traversarea învelișului gros de consistenţa 
cauciucului, care acoperea mirajul, apoi trecu de cealaltă parte... 


Văzu cum se învârteşte în gol, prin cerul liber, la mii de metri de 
pământ, cu braţele şi picioarele depărtate de presiunea aerului. 

Crezu că vântul o să-i smulgă hainele. Începu să ţipe, dar asta nu-i 
încetini deloc căderea. În jurul ei, zeci de persoane pluteau în cădere 
liberă, cu o expresie de groază pe față. Mai jos se distingeau casele, 
arborii, toate bucăţile desfăcute din miraj, care se bălăbăneau ca nişte 
pachete parașutate dintr-un avion cargou. 

Îi era frig, vântul îi răscolea părul şi-i modela figura, ca și cum era 
din plastilină. 

„O să mă zdrobesc!“, gândi ea la început cu groază. Apoi își 
aminti ce-i spusese Sebastian: nu mai era om. Sejurul ei în universul 
mirajului o transformase. 

Traversă mai mulți nori, ceea ce-i dădu senzaţia că plonjează într- 
o ceaţă umedă. În fine, zări pământ, departe, jos... Pământul sau, 
mai degrabă, nisipul galben al deşertului. Profită de asta ca să se 
orienteze. Unde se găsea aerodromul dezafectat? Acolo trebuia să se- 
ascundă de soare. Hangarele erau destul de mari ca să primească 
sute de persoane. 

Acum avea impresia că se prăbușește mai repede și strânse din 
dinți. Pământul se apropia cu o viteză halucinantă. Ce mult și-ar fi 
dorit să aibă o parașută! 

Şocul fu teribil. Se rostogoli în nisip, convinsă că şi-a rupt oasele. 

„De data asta e sigur, îşi spuse ea, sunt fărâmiţe...“ 

Rămase întinsă, neîndrăznind să miște. Craniul îi suna ca un 
clopot. În jurul ei pământul tremura sub impactul obiectelor care 
ajungeau la destinaţie. Bum... bum... bum... 

Era un bombardament ciudat, care lăsa în urmă oameni, case, 
arborii plantați peste tot, uneori cu capul în jos! 

Curios, nimic nu se sparse, nimeni nu fu rănit. Peggy Sue se 
ridică. Era intactă, fără o zgârietură, doar puţin năucită. Îi căută din 


priviri pe Sebastian și pe „câinele albastru“, dar deșertul era foarte 
mare şi naufragiații se răspândeau pe sute de kilometri pătraţi. Spera 
ca amândoi să vină la aerodrom din reflex. 

Oamenii se ridicau pipăindu-şi corpul, verificând dacă nu le 
lipsea vreun membru sau câteva degete de la picioare. 

— Trebuie s-o luăm pe acolo! le strigă Peggy Sue. În direcţia asta 
este un aeroport dezafectat. Mă auziți? Nu trebuie să rămâneți în 
soare. Totul o să se usuce, chiar și casele. Pricepeţi ce vă spun? 

Cum nimeni nu-i răspundea, se decise să le dea exemplu. După ce 
se orientă, porni la drum. Aprecie că are nevoie de o oră ca să ajungă 
la vechea pistă de aterizare. Oare o să aibă timp... sau, de aici până 
acolo, se va transforma deja în nisip? 


24 
TOVARĂȘI DE NISIP 


Mergând, privea în jurul ei. Zeci de necunoscuţi, de clădiri, de 
păduri dislocate continuau să cadă de deasupra norilor. Toate 
mirajele fabricate de visele duhului care crăpau unul după altul, își 
aruncau în vid orașele, locuitorii. 

„În ritmul ăsta, gândi Peggy, deşertul o să fie repede 
suprapopulat!“ 

Trebuia să înainteze cu ochii în sus, ca să evite să se trezească în 
cap cu vreo clădire. Cel mai ciudat era să vadă arborii înfigându-se 
în nisip, cu un zgomot surd. Erau atâţia, că în curând aveau să 
alcătuiască o pădure în mijlocul dunelor. 

Dar fata nu se lăsă distrată de spectacolul insolit și înainta cu pas 
hotărât, inspectându-şi pielea brațelor la intervale regulate. Tremura 
la gândul c-o să se vadă fărâme, pentru că începea să sufere de sete. 

Un zgomot de motor îi atrase atenţia. O vechitură de camionetă 
rula spre ea. La volan era un bătrân. Peggy Sue îl recunoscu pe Paco 
Mexicanul, fratele mai mic al lui Sebastian! 

Bătrânul opri maşina, deschise portiera. 

— Când am văzut obiecte căzând din cer, am înţeles imediat, 
spuse el. Mulţumesc lui Dumnezeu! n-ai nimic. Vino la umbră. În 
spate sunt bidoane cu apă, poţi să te hidratezi. 

Adolescenta nu se lăsă rugată. Cum termină de băut, Paco o 
bombardă cu întrebări. Ce-a văzut acolo sus? Unde era Sebastian? 


Trebui să-i ceară să tacă din gură, ca să-i explice tot ce se 
întâmplase. 

— Sute de persoane au căzut din cer, murmură ea. Trebuie să le 
găsim un adăpost. Și, mai ales, să le dăm destulă apă, ca să le oprim 
corpurile din fărâmiţare. 

— M-am oprit la aeroport, spuse Paco. Am reparat canalizarea. 
Toate robinetele funcționează. Măcar atât. 


x 


Cum ajunse la aeroport, Paco o lăsă pe fată şi o porni din nou spre 
deșert, hotărât să-l găsească pe Sebastian. Cu ocazia asta, spunea el, 
o să-i ghideze și pe ceilalți. 

Peggy Sue se grăbi să facă un duş şi să-și schimbe hainele. De 
acum, îi era frică de soare și mergea prudentă numai la umbra 
clădirilor. Traversând cantina aviatorilor, se întreba îngrijorată cum 
o să se descurce ca să-i hrănească pe refugiați care, în câteva ore, or 
să invadeze vechea pistă de zbor. Ea însăși murea de foame şi se 
grăbi să-și facă un sandvici. Decise să urce în turnul de control, ca să 
supravegheze deșertul. De acolo, de sus, o să vadă cum se apropie 
naufragiații mirajului. Cu puţin noroc, părinţii ei urmau să fie 
printre ei. 

În sala panoramică domnea o căldură sufocantă. În timpul 
furtunilor, nisipul se strecurase printre geamurile sparte și acoperise 
încet-încet instrumentarul, alcătuind acum un strat gros. Luă 
binoclul puternic care trona pe capacul unui post de emisie-recepţie 
scos din uz... Ceea ce văzu îi tăie răsuflarea. Deşertul era acum plin 
de case şi de copaci, cât vedeai cu ochii. Orașele căzute din nori se 
îngrămădeau la întâmplare. Uneori clădirile se suprapuneau unele 
peste altele sau chiar statui și bănci din scuaruri tronau pe 
acoperișurile lor. Unele se distingeau chiar printr-un copac înfipt în 


coş! În mod curios, din cauza puterilor magice ale mirajului, nimic 
nu era stricat. 

Abandonând acest spectacol bizar, Peggy Sue se apucă să-i 
identifice pe drumeţi. Scoase un suspin de uşurare recunoscându-i 
pe Sebastian și pe băieţelul mut. Din fericire, mergeau în direcţia 
bună! 

Cu binoclul la ochi, rămase cât de mult putu în sala de control, 
așteptându-şi părinţii. Căldura era cu adevărat insuportabilă. I se 
părea că aude cum îi crapă pielea sub efectul evaporării. În mai 
multe rânduri, își atinsese fața ca să se asigure că nasul nu i se 
transformase într-o sculptură în nisip. Ar fi fost îngrozitor dacă s-ar 
fi desprins dintr-odată! 

Când simţi că nu mai putea să suporte în continuare atmosfera de 
etuvă, cobori scara şi se adăposti la parter, unde era mai răcoare. 
Bău, una după alta, trei sticle mari de apă de la gheaţă. 


x 


Primii naufragiați aduşi de Paco declarară că nu sunt deloc 
mulțumiți de locul unde ajunseseră. 

— E aiurea! mormăiau. Unde sunt locurile de distracție? Şi 
marea? Unde-i marea? 

— Chiar aşa! se indignă un adolescent. Aveam obiceiul să particip 
la curse de delfini... Grand Prix-ul trebuia să aibă loc mâine şi eram 
favorit. Cum o să faceţi să instalați un ocean până atunci? 

O înconjurară pe Peggy, gesticulând şi agasând-o cu pretenţii 
stupide. Viaţa în interiorul mirajului îi obişnuise să-şi vadă împlinite 
pe loc cele mai nebunești dorințe. Se comportau ca niște copii 
capricioși. Peggy fu cât pe-aci să ţipe la ei să tacă. 

Din ce în ce mai mulți oameni acopereau pista. Unii ţineau o placă 
de surf sub braţ, alții purtau costume extravagante. Unii aveau aripi 


pe spate sau corpul acoperit cu solzi, după cum aleseseră să trăiască 
în aer sau în adâncurile mării. 

— Ascultaţi-mă! urlă Peggy. Nu mai suntem într-un miraj. Aţi 
aterizat în realitate... o realitate pe care unii dintre voi au părăsit-o 
de foarte multă vreme. Magia de care suntem încă impregnați încet- 
încet o să slăbească. O să ne mai apere doar câteva zile. O să plătim 
prețul extravaganțelor cu care am fost obișnuiți în lumea minunilor. 

Auditoriul începuse să caşte ostentativ. Mulţi îşi întoarseră 
capetele în altă parte. Își pierduseră obișnuința de a se supune celei 
mai mici constrângeri. Fata asta ridicolă cu ochelari groşi nu le dădea 
decât veşti proaste, n-aveau chef s-o asculte. 

— Poate este o pistă de zbor pentru o pasăre uriaşă? mormăi un 
adolescent, examinând solul. 

— În orice caz, clădirile astea sunt de-o urâţenie înfiorătoare, 
declară mama lui, care studia hangarele. Nu se pune problema să 
pun piciorul aici! Cer o casă vie, cu pereţi care cântă... şi o mochetă 
de flori de câmp adevărate! 

Un bărbat, ridicând capul, privi soarele și declară: 

— Lampa cerului e prost reglată, este mult prea puternică. Ar 
trebui să se ocupe cineva și să-i micşoreze intensitatea. Unde-i 
întrerupătorul? 

— Chiar așa! aprobă femeia. Culoarea lui este prea albă. Aș vrea-o 
roz. O să-i spun responsabilului. Unde este? Cine se ocupă de 
reglarea peisajului aici? Nisipul ăsta e prea galben, este monoton. Nu 
s-ar putea aranja să se obțină un deșert cu buline albastre? 


Cu toate eforturile, Peggy Sue nu reuși să se facă înțeleasă. 
Nimeni nu voia să accepte că vacanța magică ţine de domeniul 
trecutului. Foarte repede, naufragiații hotărâră să se întoarcă să 


locuiască în casele înțepenite în deșert. De altfel, nu mai era chiar un 
deșert — nu-i așa? — pentru că un oraș și o pădure acopereau locul! 


x 


În cele din urmă, Sebastian și câinele albastru sosiră. Peggy se 
grăbi să-i conducă în sala dușurilor de la parter. 

— Măcar avem apă! suspină băiatul. 

— Dar mâncarea? se neliniști Peggy Sue. Mi-e deja foame. Cum 
hrănim atâta lume? 

— N-avem încă realmente nevoie să mâncăm, răspunse Sebastian. 
Este doar un simptom. Înseamnă că natura noastră magică este pe 
cale să slăbească. În trei zile, o să-nceapă să ne fie îngrozitor de sete; 
va trebui să fugim de soare, să ne ascundem în colțuri cu umbră... și 
să ne stropim mult. Casele or să se transforme în nisip, copacii, la fel. 
Vântul o să le împrăștie. Orașul și pădurea se vor transforma în praf 
galben, care o să-ngroașe dunele din împrejurimi. 

— Am încercat să-i previn, murmură Peggy, arătând spre 
naufragiaţii care se-ndepărtau cu pas hotărât spre casele lor. Nu vor 
să accepte că lucrurile s-au schimbat. 


x 


Când soarele apuse, Paco îi aduse pe doamna general Pickaboo și 
statul ei major. Apoi și duhul ieși din spatele dunelor şi se îndreptă 
spre aerodrom. Părea consternat de turnura evenimentelor. 

— Trebuie reorganizată corala! fornăia doamna general din 
fundul cutiei de pantofi, unde o aranjase Paco. Este primul lucru care 
trebuie făcut! 

Duhul rătăcea în mijlocul pistei de zbor. Capul îi ajungea până la 
acoperișul hangarelor. 

Deși impresionată de talia lui, Peggy Sue se apropie de el. Nu ştia 
cum să i se adreseze. Până acum, nu mai avusese niciodată ocazia să 


întâlnească un asemenea personaj. Trebuia să i se adreseze ca unei 
altețe regale? Se decise să fie firească şi-i spuse: 

— Ai de gând s-adormi din nou înainte să se producă o 
catastrofă? 

Copilul uriaş se strâmbă. 

— Nu știu, din păcate, nimic, spuse el cu o voce plină de regret. 
Am dormit atât de mult! Mi se pare că n-o să mai am niciodată 
nevoie de somn. Este îngrozitor, pentru că deja mă plictisesc. Nu știu 
decât să visez... Asta era meseria mea, pentru asta sunt făcut. În 
realitate, nu fac doi bani, sunt un monstru de bâlci, un fel de balenă 
cu chip uman, bună doar să fie expusă la circ. 

Părea gata să plângă. 

— Cântecele de leagăn ale doamnei general te ajută? se neliniști 
Peggy. 

— Nu, recunoscu duhul. Mă calcă pe nervi, este incredibil cât de 
fals pot cânta oamenii ăștia! Dacă i-ai putea convinge să tacă ar fi 
foarte bine. 

Se aplecă şi inspectă interiorul unui hangar. 

— O să mă instalez aici, anunţă el. În întuneric. Asta poate o să 
mă ajute să mi se facă somn. 

— Dar se face îngrozitor de cald aici! exclamă Peggy Sue. 

— Asta n-are importanţă, zise nepăsător copilul. Sunt un duh, nu 
sunt sensibil la condiţiile climatice din lumea asta. 

Şi, după ce luă această hotărâre, se strecură în hangar, târându-se, 
și se ghemui lângă un avion vechi care, așa așezat la capul lui, părea 
o jucărie de tablă îndoită. 


Se lăsa seara. Peggy Sue profită de ultimele raze de lumină ale 
zilei ca să-i conducă pe refugiații doritori spre fostul dormitor al 


aviatorilor. Se dovediră a fi destul de puţini, majoritatea 
naufragiaților alergând să se-ntoarcă la locuinţele lor. 

— Nu-i chip să-i faci s-asculte de rațiune, gemu fata, întâlnindu-și 
prietenii. l-ai văzut pe Ronan și Olga? 

— Nu, făcu Sebastian. Acum e prea multă lume în deșert. Nu m- 
am gândit că mirajele găzduiesc atâta lume. Asta poate pune 
probleme dacă ne survolează un avion. 

— Ai dreptate! exclamă Peggy. Pilotul o să se-ntrebe imediat unde 
a dispărut deșertul şi de unde a răsărit orașul ăsta care de dimineață 
nu exista! 

Înainte de a merge la culcare, Peggy Sue încercă s-o convingă pe 
doamna general Pickaboo să termine cu corala, care acum se 
înființase în faţa hangarului duhului. Vai! bătrâna doamnă nu voia s- 
audă nimic. Rămânea convinsă că suavitatea cântecelor intonate de 
corală o să vină de hac insomniei copilului uriaş. 

Peggy trebui să bată în retragere, urmărită de bâzâiturile furioase 
ale femeiuştii care zumzăia pe fundul cutiei de pantofi ca o albină 
prinsă în capcană. 


* 

A doua zi, părinţii ei apărură în capul pistei. Tatăl purta o ciudată 
cămaşă roz cu flori galbene și înainta cu o placă de surf sub braț. 
Mami era îmbrăcată cu un costum de baie confecționat din solzi 
argintii, care o făcea să semene cu o sirenă. În privinţa Juliei, ea era 
îmbrăcată cu un taior negru foarte business, era încălțată cu pantofi 
cu tocuri înalte şi avea un diplomat, ca oamenii de afaceri. Înainta, cu 
un telefon mobil lipit de ureche, ţipând comenzi seci unui 
interlocutor invizibil. 

Peggy Sue alergă înaintea lor, dar nu păreau nici miraţi, nici prea 
bucuroși s-o vadă. 


— Ah? Eşti aici? mormăi tatăl ei. Unde a dispărut oceanul? La 
naiba! Am o competiţie foarte importantă astăzi. Ştii c-am devenit 
dresor de valuri? Le comand să facă figuri foarte complicate; 
vârtejuri, răsuciri în aer... Sunt campion, am luat deja trei cupe! 
Când eşti cu adevărat tare, poți să pui valurile să sculpteze forme 
vii... asta se cheamă sculptură în apă. Când ajungi la performanța 
asta, eşti într-adevăr campionul campionilor! 

Vorbea fără să-şi tragă sufletul măcar, cu o mână pusă la ochi, 
încercând să localizeze marea. 

— Nisip! mormăi el. Nimic altceva decât nisip... 

Peggy Sue holbă ochii. Abia acum realiza că mami nu purta 
costum de baie. Solzii care îi acopereau pielea erau adevărați. 

— Te-ai transformat în sirenă? se bâlbâi adolescenta. 

— Sigur că da, făcu mama ei, pe un ton absent. E mult mai nostim 
decât să tot găteşti. Acolo, sus, în miraj, domneam asupra unui trib 
de sirene, cântam ca să atragem marinarii spre recife. Naufragiau, îi 
salvam noi, se îndrăgosteau de noi, era nemaipomenit de amuzant! 
Şi eu am nevoie de apă. N-am să rămân nici măcar un minut în 
lumea asta de nisip, este dezgustător! Unde este responsabilul? 

— Eu, interveni Julia cu o voce tăioasă, eu conduceam treizeci de 
uzine, aveam douăzeci de mii de angajaţi sub ordinele mele. 
Fabricam curcubeie demontabile. Puteau fi folosite pe post de 
poduri. Erau mult mai frumoase decât cele cu grinzi de oţel sau de 
beton. De când am aterizat aici, nu pot sub nicio formă să iau 
legătura cu directorul meu comercial! Ah! este inacceptabil! 

„Și-au pierdut minţile!“, gândi Peggy Sue, distrusă. Îi fu foarte 
greu să le capteze atenţia ca să le repete sfaturile următoare: soarele, 
deshidratarea, duşurile obligatorii de două ori pe zi... Ascultau cu 
gândul în altă parte. 


— Bine, bine, o întrerupse tatăl ei. Dar ce mă interesează este când 
or să instaleze oceanul. Este destul loc, ce naiba! Duhul n-are decât 
să sape o groapă adâncă, acolo, în mijloc. Important este să ne dea 
valuri frumoase, asta-i tot. Valuri frumoase şi sălbatice, pe care voi 
avea plăcerea să le dresez! 

Mai târziu, când reuşi să-i împingă la umbra unei clădiri, Peggy 
Sue se grăbi să-i povestească și lui Sebastian ce i se întâmplase. 

— Normal, îi spuse acesta. Sunt intoxicați. Cu minunile te 
obişnuieşti repede, să ştii! 

— Crezi c-or să redevină normali? se neliniști Peggy. În general, 
copiii își consideră părinţii plicticoși. Tare le-ar plăcea ca ei să aibă 
mai multă imaginaţie, dar, în cazul ăsta, au prea multă! 


x 


Animalele-cisternă își făcură și ele apariţia. Căderea nu le ucisese. 
Le vedeai tot într-un du-te-vino printre dune, în căutare de oaze de 
unde să pompeze apă. O foloseau apoi ca să stropească arborii căzuți 
din cer. 

— Dacă le zăreşte cineva, suspină Peggy Sue, o să povestească 
peste tot că deșertul s-a umplut de dinozauri. Ce-o să ne facem dacă 
sute de turiști or să vină cu camerele de filmat atârnate de gât? 

— Habar n-am, recunoscu Sebastian. Ar trebui ca duhul să 
adoarmă la loc foarte repede sau ne îndreptăm direct spre o 
catastrofă. 


Peggy se întoarse la părinții ei. Își găsi tatăl în baia de la etajul doi. 
Umpluse cada şi dădea ordine celor câțiva zeci de litri de apă care se 
aflau între marginile emailate ale recipientului. Striga: „Hop! Sări! 
Sări!“, ca şi cum s-ar fi adresat unui leu în timpul unei ședințe de 
dresaj. Dar suprafaţa lichidului rămânea nemișcată. 


— Nu merge, se enervă el dintr-odată. Aici apa e tâmpită, 
clipoceşte prostește, în loc să se răsucească şi să facă lucruri 
minunate. Acolo de unde vin, îmi ieșeau valuri care făceau salturi 
periculoase. Săreau în aer, luau forma unui cal sau a unei păsări, 
apoi cădeau la loc, suple, fără să stropească vreodată asistența. 

Avea glasul visător, privirea pierdută, un surâs melancolic pe 
buze. Peggy Sue pricepu cât de bine se simţise sus, în mijlocul 
nălucirilor. 

În momentul când ieși din baie, se ciocni de mami, care se muta 
de pe un picior pe altul, cu o expresie mânioasă. 

— Tatăl tău monopolizează baia! şuieră ea. Este inacceptabil. Eu 
sunt o sirenă şi am nevoie de apă. Trebuie să mă ud măcar de trei ori 
pe zi, altfel solzii mei își pierd strălucirea. 

În timp ce se pregătea să-i răspundă, Peggy Sue observă că mama 
ei ținea în mână un flacon cu sirop de mentă. Când o întrebă ce-avea 
de gând să facă, mami îi răspunse: 

— De unde vin eu, oceanul nu-i sărat, este parfumat cu mentă, 
lacurile cu rodie, iar fluviile cu lămâie. Apa de ploaie este 
strălucitoare. Totul este mult mai bine gândit ca pe Terra. 

Cum nu era nimic de replicat, Peggy Sue se duse să-l caute pe 
băieţelul mut, care, revenind la obiceiurile lui canine, stătea făcut 
covrig pe jos, la picioarele patului ei. ÎI scărpină în cap, din 
obișnuință. 

— Mi-ar plăcea tare mult să te faci ca înainte, suspină ea mental. 
Îmi lipseşti, ştii? Și sunt sigură c-ai avea și o grămadă de idei ca să 
mă ajuţi. Nu mai ştiu ce să fac, toată lumea este pe cale s-o ia razna! 

Vai, niciun gând nu vizita mintea câinelui albastru. 
Transformându-se, părea că-şi pierduse în același timp şi inteligenţa, 
și darul telepatiei. 


A doua zi dimineaţă, Peggy fu trezită de zgomotul unei discuții: 
tatăl și mama se certau pe cadă. 

— N-ai decât să-ţi faci sculpturile lichide în chiuvetă! striga mami. 
E prea destul încă. Eu am nevoie să mă scufund până la gât, dacă nu, 
solzii or să-mi cadă şi n-o să-mi pot termina metamorfoza. 

Nedorind să se amestece în bătălia asta, Peggy Sue cobori la parter 
ca să-și facă dușul în vechea sală cu instalaţii sanitare a 
aerodromului. Acolo, îşi examină pielea cu atenţie. Când desfăcea și 
închidea mâinile, articulațiile scoteau un scârţâit dezagreabil. 
Îngrijorată, își pipăi burta; avu impresia că atinge un sac plin cu 
nisip. Îngrozită, se vâri sub jetul pe care-l dispersa duşul. 

Când ieși, cu băieţelul mut după ea, îl găsi pe Sebastian în capul 
pistei. Cu ochii mici, cerceta orașul căzut din nori. 

— Ai văzut? murmură el. Pereţii caselor par deja mai puţin solizi 
decât ieri. Unele coşuri se fărâmiţează în vânt. Frunzele copacilor 
dispar. Sunt prea fragile ca să reziste la vijelie. 

Peggy Sue îşi lăsă privirea să alunece peste orașul imposibil. Fu 
izbită de aspectul ciudat al vegetației. Copacii, buchetele de flori 
aveau acum o curioasă tentă gălbuie și un aspect zgrunţuros. 

„Ai zice..., gândi ea. Ai zice că tocmai au fost modelate din nisip 
ud. Precum castelele de nisip pe care le fac copiii la malul mării, 
vara.“ 

Ici-colo, răsărea gâtul interminabil al unui animal-cisternă, 
îndeletnicindu-se cu stropitul. 

— Curând or să sece toate oazele din împrejurimi, suspină 
Sebastian. Nu-i o soluţie. Fratele meu, Paco, spune că oamenii din 
satul lui nu sunt deloc mulțumiți de turnura evenimentelor. Cred că 
toate astea nu folosesc la nimic, că prin golirea fântânilor îi 
condamnăm să moară de sete pe ceilalți. 

— Şi duhul? întrebă Peggy. 


— Tot insomniac, spuse Sebastian. Corala a tăcut până la urmă. 
Oamenii aveau gâtul prea uscat ca să mai cânte. 

Peggy Sue observa mișcările locuitorilor oraşului, de cealaltă parte 
a pistei de zbor. Când dinozaurii-rezervoare le stropeau casele, 
ieșeau și ei în prag ca să profite de acest duş şi se scuturau râzând. 

— Nu par neliniștiți, se miră ea. 

— Singura lor preocupare, spuse băiatul, este să-l determine pe 
duh să sape o piscină imensă în mijlocul deşertului şi s-o umple cu 
apă de mare... cu valuri. Ţin foarte mult la valuri! 


25 
VÂNTUL DISTRUGERII 


Lucrurile deveneau tot mai rele. Pădurea se rărea. Vântul sfărâma 
frunzele, apoi trunchiurile, care deveneau din ce în ce mai subțiri. În 
cele din urmă, arborii dispărură complet, transformați în movile de 
nisip galben. Acoperişurile caselor avură aceeași soartă. Vârtejurile 
de vânt le tociseră, ștergând treptat desenul țiglelor și al obloanelor. 
Animalele-cisternă munceau în zadar, nu mai erau capabile să 
stropească orașul suficient ca să-l ferească de uscăciune. 

Fântânile din împrejurimi secară, și acum erau nevoite să meargă 
din ce în ce mai departe ca să facă provizii de apă. Cu ocazia asta, 
unul dintre ele fu reperat de turişti, care înștiințară autorităţile. 
Ştirea, imediat relatată la radio, iscă un aflux de curioși în partea de 
sud a deșertului. Din fericire, animalul, victimă a căldurii foarte 
mari, se schimbă într-o imensă statuie de nisip, înainte ca mulțimea 
să reușească să-l descopere. 

— Aş! Nici vorbă! Nu-i decât o sculptură! mormăiră turiștii, 
pregătindu-şi aparatele foto. Totuşi merită! 

Decepţia le tăie cheful de a merge mai departe, ceea ce îi 
împiedică să descopere ciudatul oraș căzut din înaltul cerului și pe 
locuitorii lui, nu mai puţin ciudați. 


x 


Peggy Sue încerca să ţină o socoteală exactă a caselor din 
vecinătate. In fiecare dimineaţă nota noile dispariţii. Vântul nopții le 


ducea, cu locuitori cu tot. Creşterea gradului de uscare putea fi 
ghicită din felul în care se rotunjeau zidurile. Chiar feţele oamenilor 
se ștergeau... Trăsăturile lor deveneau anonime, semănau toți între 
ei. Vijeliile șlefuiau nasurile, craniile, bărbiile. 

— Fărâmițarea nu-i dureroasă, explică Sebastian. Sunt atât de 
ocupați cu activitățile lor sportive, că nici nu-și dau seama de ce li se- 
ntâmplă. 


Într-o zi, Paco veni însoţit de alţi bătrâni: sfatul înțelepților din 
satul lui. 

— Asta nu mai poate să dureze, declară el. Animalele-cisternă 
sunt pe cale să sece ținutul. Cu orice preţ, trebuie ca duhul să 
adoarmă. Nouă ne-a venit o idee... Este la noi una bruja, o vrăjitoare, 
dacă preferaţi așa. Crede că are puterea să prepare o poţiune care să- 
l facă pe copilul uriaș să cadă într-un somn adânc. Într-o săptămână, 
n-o să mai rămână nimic din acest oraș... În ce vă privește, 
Sebastian, Peggy, o să aveţi aceeaşi soartă. Este capital să se 
acționeze cât mai repede. Credeţi că duhul o să accepte ajutorul unei 
simple vrăjitoare? 

— Mă duc să-l întreb, spuse Peggy Sue. Nu cred că are de-ales. 

Fără să mai întârzie, se îndreptă spre hangarul unde ciudata 
creatură trăia ghemuită de la sosirea pe Terra. Noaptea, îl auzeau pe 
gigant întorcându-se de pe-o parte pe alta, în căutarea unei poziţii 
mai bune ca să-l ia somnul. Foiala lui permanentă făcea să scârțâie 
tabla clădirii. 

— De acord, suspină el când Peggy îi transmise propunerea 
înțelepţilor. Mă plictisesc prea tare. Planeta asta este total 
neinteresantă. 

Adolescenta se grăbi să-i spună vestea cea bună lui Paco. 

— E bine, făcu bătrânul om. O să ne întoarcem mâine cu poţiunea. 


Consiliul bătrânilor se retrase. 

— Ce-o să faci dacă asta funcționează? îl întrebă Peggy Sue pe 
Sebastian, întorcându-se spre el. N-ai prea mult de ales. Fie te întorci 
în miraj, fie duhul te eliberează de blestemul uscării, revii în 
realitate... și-ți recapeți vârsta reală. 

Adolescentul se strâmbă. 

— M-am tot gândit şi eu la asta, spuse el. Nu prea am chef să trec 
într-o singură noapte de la paisprezece la șaizeci și nouă de ani... 
Nu, pe bune. În ce privește întoarcerea în miraj, asta nu-mi convine 
nici atât. Am stat acolo prea multă vreme, mi-ajunge. N-o să reușesc 
să mă mai distrez ca înainte. Nu știu de ce, poate pentru c-am 
îmbătrânit. 

— Și-atunci ce-o să faci? spuse Peggy Sue, cu vocea gâtuită. O să- 
mi lipsești... Te... te iubesc mult, știi? 

Sebastian se roși și lăsă ochii în jos. 

— N-ar merge între noi, se bâlbâi el. Am aerul unui adolescent, 
dar sunt un om bătrân... În realitate, sunt un băiat care s-a lăsat 
prins în capcana unei eterne copilării. Am refuzat să cresc şi vezi 
unde m-a dus asta... Am vârsta bunicului tău. E ceva ce nu poate să 
meargă. 

— Ştiu foarte bine, murmură Peggy, stăpânindu-şi lacrimile. Dar 
va trebui să iei o decizie. 

— Nu vreau să mă gândesc la asta, gemu Sebastian, fugind. Voi 
vedea la momentul potrivit. 


x 


Camioneta lui Paco răsări din deșert la primele raze de lumină ale 
zorilor. O aducea pe vrăjitoare, o femeie îmbrăcată îngrozitor, în 
piele de șopârlă, purtând în jurul gâtului un colier din dinţi de șarpe 
cu clopoței. Paco o ajută să coboare o oală ciobită plină cu un lichid 
verzui. Numai dacă-l miroseai, te lua pe loc somnul. 


— lată poțiunea, anunţă el. Nu respirați aburii, este foarte 
concentrată. 

— Bine, spuse Peggy. Dar o să funcționeze asupra unei creaturi 
nepământeşti? 

— Nu știu, recunoscu bătrânul. Oricum, n-avem de ales, ai văzut 
orașul? Venind, am dat un tur. Animalele-cisternă s-au schimbat în 
statui de nisip, pădurea nu mai e decât o amintire, jumătate din case 
au dispărut. 

Peggy Sue îi conduse pe nou-veniţi la hangar. Duhul se ridică și 
salută. Era botos ca un copil care se plictisește. Se arătă foarte 
civilizat. Sorbi dintr-o înghiţitură oala care i se dăduse fără să facă 
vreun comentariu. Sub pielea de şopârlă, vrăjitoarea se albise. Era, 
fără îndoială, pentru prima oară când se întâlnea cu o asemenea 
creatură. 

— Vă mulțumesc, spuse copilul uriaş. N-avea un gust bun, dar 
sper c-o să fie eficientă. 

Acestea fiind spuse, se lungi la loc, cu mâinile încrucişate sub 
ceafă. 

— Scuzaţi-mă că nu stau prea mult de vorbă cu voi, dar oamenii 
mă plictisesc. Mi se par total lipsiți de fantezie. Sunt realmente foarte 
grăbit să adorm ca să scap de ei. 

Peggy Sue, Paco și vrăjitoarea se retraseră, luând cazanul gol. 

— De cât timp e nevoie ca să-și facă efectul? se îngrijoră 
adolescenta. 

— Ar adormi un cal în zece minute, zise Paco. Dar un duh... n-am 
nici cea mai mică idee. 

— În orice caz, noi am încercat, suspină Peggy. 

— Dacă funcţionează, reluă Paco, Sebastian o să trebuiască să se 
întoarcă acasă... şi să-şi reia vârsta reală. Știu că asta îl sperie. Dar să- 
i spui c-o să mă ocup eu de tot. 


— Cred că nu prea are chef să-mbătrânească, șopti Peggy Sue. 

— Toată lumea îmbătrânește într-o zi, spuse hotărât Paco. N-ai de 
ales! Numai tinerii îşi imaginează c-or să se strecoare prin ochiurile 
plasei. 

— Da, ştiu, gemu Peggy. Dar să-mbătrâneşti așa, în timpul unei 
nopţi, este groaznic! 

— Trebuie să accepte să plătească preţul fugii lui, mormăi 
bătrânul. O să fie, într-un fel, pedeapsa lui pentru că a refuzat să 
crească. 

Fata se strâmbă. Găsea că Paco era prea dur. Privi camioneta cum 
se depărtează, fără să reușească să desluşească ce simţea cu adevărat. 

Măcar era sigură de un lucru: dispariția lui Sebastian ar umple-o 
de o durere infinită. 

Se duse la turnul de control ca să verifice dacă părinţii și sora ei 
nu comiseseră greşeala de a se expune la soare. Încercase să-i facă 
atenţi la riscurile care decurgeau de aici, dar ascultaseră cu o ureche 
foarte distrată. Julia nu se dezlipea de telefonul mobil. Îi explicase și 
lui Peggy că era vorba despre un model foarte nou, viu, care se 
încrusta în ureche, ca o lipitoare, în aşa fel încât n-aveai de ce să te 
mai temi c-o să cadă. În loc de electricitate, folosea sângele 
proprietarului. Părea să găsească asta formidabil, dar Peggy simţea 
un fior de dezgust! 

Când ieși din clădire, Sebastian stătea de pază în fața hangarului 
duhului. A mers în întâmpinarea lui şi l-a luat de mână. Când s-au 
atins, palmele lor au scârţâit. Erau amândoi gata să se deshidrateze. 

„Dacă duhul nu adoarme, gândi Peggy Sue, o să ne transformăm 
în pulbere și vântul o să ne amestece la următorul vârtej...” 

O să fie un sfârșit teribil de romantic. 

— Ce face copilul magician? întrebă ea. 


— Se agită, suspinând, murmură Sebastian. Pentru moment, 
poţiunea nu și-a făcut efectul. 

— Nu trebuie să ne pierdem speranţa, zise Peggy Sue, 
străduindu-se să-şi păstreze un glas hotărât. Este un duh, nu un 
cal... nici măcar un elefant. 

Cei doi adolescenţi se așezară pe bidoanele de benzină goale şi 
rămaseră nemișcați, contemplând orașul care se fărâmița încet în 
vânt. Eroziunea fulgerătoare rotunjise casele, dându-le aspectul unor 
mici dune. Câteva persoane avură destulă prezenţă de spirit ca să-și 
caute refugiu la umbra hangarelor. Ceilalţi se preschimbaseră în 
statui de nisip galben. Se puteau vedea înțepeniți în mijlocul 
drumului, acolo unde îi împietrise deshidratarea. 

„Vampirii au nevoie de noapte şi de sânge, gândi Peggy. Noi, noi 
avem nevoie de umbră şi de apă... de multă apă. Câtă vreme o să 
mai putem supravieţui în felul ăsta?” 

Încercă să-şi imagineze viaţa care o aștepta şi fu îngrozită de 
perspectivele pe care i le lăsa nenorocirea deshidratării. Nu, trebuia 
cu orice preţ să redevină om. Ea n-avea de ales! 

Nu voia să facă parte din micul grup de tovarăși făcuţi din praf, 
aceste statui vii mereu la mila vântului. Voia să fie din nou o fată 
normală, banală... chiar cu ochelari groși ridicoli. Și dorea să fie aşa 
pentru toți cei pe care-i iubea. 


+ 
Spre mijlocul după-amiezii, duhul încetă, în fine, să se mai agite. 
Mormăia și sforăia cu întreruperi, ca cineva pe care îl cuprinde încet 
somnul. 
— Funcţionează! șopti Sebastian, strângând-o pe Peggy în braţe. 
Atingerea provocă un oribil scrâșnet nisipos, dar fata crezu c-o să- 
i explodeze inima, atât de tare îi bătea. 


— Funcţionează, repetă băiatul. Să ne îndepărtăm în vârful 
picioarelor. Nu trebuie să facem nici cel mai mic zgomot. Cum o s- 
adoarmă adânc, o să-nceapă să viseze. Atunci o să fie momentul să-i 
cerem să-ndrepte aberaţiile care s-au produs în interiorul mirajelor. 

— Crezi c-o să ne-audă? se neliniști Peggy. 

— Cred, dacă nu aşteptăm prea mult, afirmă Sebastian. O să-i cer 
să-ți redea natura umană, ca și părinților tăi... O să-i spun să-ți 
transforme câinele într-unul adevărat, pentru că nu pare prea fericit 
așa. 

— Și tu? vorbi împleticit Peggy Sue. O să-i ceri să te facă om şi să- 
ți păstrezi cei paisprezece ani? 

— E prea mult, suspină Sebastian. Nu cred c-o s-accepte. 

— Atunci o s-o cer eu în locul tău! se încăpățână Peggy. 


x 


Două ore mai târziu, devenea evident că duhul aluneca încet pe 
panta somnului. Sigur, încă se agita și mormăia între două sforăituri, 
dar impulsul era dat. 

Peggy n-avea stare. Alergă în oraș să-i prevină pe naufragiați că 
momentul eliberării o să vină curând. Îi imploră să nu comită 
imprudenţe şi să evite să se expună la soare. Avu totodată ocazia să 
constate în ce măsură se uscaseră casele. Când încerca să deschidă o 
uşă, în mod frecvent aceasta se transforma în praf, chiar dacă abia 
era atinsă. Dacă încerca să urce o scară, picioarele i se cufundau în 
trepte. Inconștienţi, mulți oameni neglijaseră să se hidrateze şi 
zăceau acum în paturile lor, transformați în statui de nisip, dar un 
surâs fericit le lumina fața. 

Cum căldura deşertului devenea insuportabilă, Peggy Sue trebui 
să bată în retragere. În timp ce se-ntorcea spre turnul de control, 
construia în minte discursul pe care trebuia să-l ţină duhului ca să-l 
convingă să accepte ca Sebastian să fie reintegrat în realitate sub 


formă de adolescent. Era mai greu decât o compunere la literatură. 
Încerca să fie convingătoare, fără să devină prea complicată, pe scurt, 
era o adevărată bătaie de cap! 

În timp ce traversa pista, Sebastian se grăbi să-i iasă în 
întâmpinare. 

— Asta e! Doarme! Nu se mai mișcă, dar încă nu visează. Când o 
să-nceapă să creeze primul lui univers, o să intru acolo și o să încerc 
să discut cu el. Sper c-o să m-asculte. 

— E formidabil! se emoţionă Peggy. Numai s-accepte să pună 
totul în ordine. Pare destul de capricios. Mă tem c-am încetat să-l 
interesăm. 

— E un copilaş, făcu Sebastian ridicând în umeri. Un puști dotat 
cu o incredibilă putere magică, dar care are supărătoarea tendinţă de 
a-i considera pe ceilalți nişte jucării. Negocierea n-o să fie ușoară. 

Abia pronunţase cuvintele acestea, că un zgomot groaznic de fiare 
se ridică dintr-un hangar. Uimiţi, cei doi adolescenţi văzură dintr-o 
dată un avion vechi, cu elicea ieșind din umbra în care stătea, 
începând să ruleze pe pista plină de gropi. Era un C47 Dakota, tot 
rablagit, cu o aripă răsucită. Aparatul prinse viteză ca și cum se 
pregătea să decoleze. 

— Ce se-ntâmplă? mormăi Sebastian. Este imposibil! Vechiturile 
astea nici măcar n-au motor! Cum ar putea zbura... şi... și... ai 
văzut? În carlingă... nu există pilot la comenzi! 

Peggy Sue n-avu timp să răspundă. Alte avioane ieșeau deja din 
hangare. Îşi luau zborul unul după altul, ca şi cum decolau pentru o 
misiune de luptă. 

— La naiba! urlă Sebastian. E o vrăjitorie! Elicele nici nu se 
învârtesc! 

— Nu, suspină Peggy. Nu-i vrăjitorie. Este încă o lovitură a 
Invizibililor... S-au strecurat în carcasa avioanelor și-și folosesc 


puterile magice ca să le înalțe. 

Îşi muşcă buzele cu furie. Ce proastă a fost să creadă că 
„fantomele” or să renunţe atât de uşor! Când le alungase din castel, 
crezuse că terminase cu ele, ce greșeală! Se-ntorceau să dea asaltul în 
momentul crucial. Dacă nu le oprea foarte repede, îi păștea o mare 
catastrofă. 

— Ce fac? se miră Sebastian. O cascadorie aeriană? 

— Nu, răspunse Peggy. Cred că au intenţia să câştige înălțime şi 
să se-arunce peste hangarul unde doarme duhul. Vor să facă 
zgomot... cât mai mult zgomot posibil, ca să-l trezească! Este 
singurul mijloc de care dispun ca să termine cu mine. 

Privi în jurul ei, căutând o modalitate de a contracara planurile 
vechilor ei dușmani. 

— Turnul de control! şuieră ea. Trebuie să urcăm acolo. E un 
binoclu foarte puternic în postul de control. Dacă-l folosesc şi privesc 
avioanele, o să declanşeze puterea ochelarilor mei... O să fie ca un tir 
de mitralieră, o să reușesc să ard fantomele, indiferent de distanţă! 
Pricepi? 

— Nu prea bine, bâigui Sebastian. Dar te cred. Haidem! 

O luară la fugă. Deasupra lor, avioanele stricate descriau 
incredibile figuri acrobatice. Acum toate ieşiseră din hangare. Unele 
n-aveau nici măcar motor sau elice. Altora le lipsea o aripă... Asta 
nu le împiedica să ia înălțime şi să zboare aproape de acoperișuri. 
Suflul trecerii lor făceau să se fărâmițeze casele de nisip de la 
marginea pistei. 

Peggy Sue și Sebastian au ajuns în cele din urmă la ultimul etaj, în 
sala panoramică, unde geamurile erau crăpate. Fata luă în grabă 
binoclul şi-l puse la ochi, lipind cauciucul de pe margine de lentilele 
ochelarilor. 


Avioanele mergeau foarte repede şi era greu să le urmărești mai 
mult de-o fracțiune de secundă. Până să-ntoarcă capul, ele și ieșeau 
din câmpul ei vizual. Totuşi, reuși să-i repereze pe Invizibili... Erau 
agățați sub aripi, sub burţile avioanelor pe care le susțineau cu 
mâinile. 

Acum, avioanele descriau un balet din ce în ce mai complicat 
deasupra aerodromului. Unele se ciocneau în timpul zborului, 
explodând într-o ploaie de așchii metalice. 

— Încearcă să capete înălțime, gâfâi Peggy. Apoi or să-ncerce să se 
arunce peste hangarul duhului. Dacă reușesc, o să-l trezească, e 
sigur. 

— Fă ceva! o imploră Sebastian. Dacă duhul se trezeşte, s-a 
terminat! O să-i trebuiască din nou o eternitate ca să readoarmă, iar 
noi o să fim praf până atunci! 

Peggy Sue se înțepeni pe picioare. Trebuia să-și păstreze șoldurile 
și ceafa imobile și să încerce să urmeze ritmul avioanelor. Alegând 
unul, se concentră asupra fantomei care-l purta. Degeaba se 
ascunsese sub burta avionului, o putea vedea suficient de bine ca s-o 
distrugă. Îi aruncă o privire plină de mânie. Din cauza distanței, nu 
putu percepe mirosul de zahăr ars care-i însoțea întotdeauna pe 
Invizibili când erau răniţi, dar, din felul în care gesticula creatura, 
pricepu c-o lovise. Trebuia să facă la fel cu celelalte. Arzându-le, le 
obliga să se-ndepărteze de aeroport și să se zdrobească în deșert, 
unde nisipul înăbușea zgomotul impactului. 

„Rezervoarele avioanelor sunt goale, gândi fata, deci n-or să existe 
explozii.” 

Da, aşa trebuia să-şi poarte bătălia, alungând escadrila nebună 
care se-nvârtea deasupra turnului de control. 

În minutele care urmară, aruncă o sută de priviri ucigaşe. Avea 
impresia că devenise un tun antiaerian viu! 


Fripte cu cruzime, fantomele fugeau în depărtare. Sfârșiseră prin a 
abandona avioanele pe dune, departe de pistă, și abia dacă se mai 
auzea zgomotul când se prăbușeau. Din nefericire, erau mult... mult 
prea multe, şi Peggy nu reuşise să le controleze pe toate. 

Marele Dakota îi făcuse multe greutăți. Mânuit de un expert, 
scăpase de toate atacurile ei. Simţea că venea momentul când o să se 
zdrobească de hangar, într-un vacarm îngrozitor. Duhul nu avea să 
fie rănit, cu siguranţă, pentru că era o făptură supranaturală, dar 
avea să iasă dintre dărâmături complet treaz... şi pentru multă 
vreme! 

— Atenţie, urlă Sebastian. C47 îşi pregăteşte picajul. Vizează 
hangarul! Încearcă să-l interceptezi! 

„ŞI tu ce crezi că fac? îi veni lui Peggy să-i răspundă. Mă uit după 
păsări?” 

Enormul aparat cădea din nori și scotea un șuierat ameninţător. 
Peggy Sue îl vedea mărindu-se în binoclu. Două fantome îl 
susțineau, câte una sub fiecare aripă, ascunse sub umflătura 
motorului. Se ascundeau de privirile tinerei lor inamice. 

Răsucind capul, Peggy reuși în fine să-l ochească pe Invizibilul 
din stânga. Arsura îl făcu să se chircească și să-și piardă puterile. 
Imediat, avionul începu să o ia spre deşert, în zbor planat. Atingând 
aproape la limită acoperișul hangarului în care dormea copilul uriaș, 
se puse pe burtă şi se-nfipse într-o dună, care se prăbușşi peste el, 
acoperindu-l. 

— Gata! răsuflă uşurat Sebastian. Le-ai terminat pe toate! La 
mustață. 

Peggy Sue îndepărtă binoclul de faţă. O durea capul, ca de fiecare 
dată când îi înfrunta pe invizibili în luptă directă. 

Dintr-o dată, o voce fornăită se auzi din microfonul radioului. Era 
imposibil, ştia asta, pentru că niciunul din aceste aparate 


antediluviene nu mai era în starea de funcţionare. 

— Bine, bine..., se auzi gâjâind una dintre fantome. Ai câştigat... 
de data asta. Dar nu ne-am spus ultimul cuvânt. Pe curând, Peggy 
Sue... Pe foarte curând... 


26 

Împleticindu-se printre resturile metalice care acopereau pista, 
Peggy Sue și Sebastian ajunseră la hangar, ca să se asigure că lupta 
aeriană nu-l trezise pe copil. Cum trecură de pragul hangarului, 
văzură o bulă roz care era pe cale să se formeze lângă capul duhului. 
Conţinea un univers în miniatură; un munte acoperit de brazi, o 
cascadă, cabane, oameni de zăpadă... 

Scoaseră un oftat de uşurare. 

— Funcţionează, șopti Sebastian. Acum, lasă-mă. E timpul să trec 
eu la acțiune. O să-ncerc să intru în miraj înainte ca duhul să nu 
adoarmă prea adânc. Dacă mai întârzii, o să-mi fie imposibil să 
comunic cu el, vocea mea n-o să mai străbată până la el. 

— Ce vrei să-i ceri? se emoţionă Peggy. 

— Ştii foarte bine, murmură băiatul. Negociez ce este negociabil. 
Totul o să depindă de dispoziţia lui. Poate să accepte sau să refuze 
totul. Dacă, după cum spui tu, nu-i mai pasă de noi, nici măcar n-o 
să mă asculte. 

Puse mâinile pe umerii lui Peggy. 

— Trebuie să plec, îi spuse el. Timpul mă presează. 

— Bine, spuse fata, dar nu uita să te-ntorci. Ţin la tine. 

Şi, ridicându-se pe vârful picioarelor, îi dădu lui Sebastian un 
sărut pe buze. 

Băiatul roşi și făcu un pas înapoi. 

— Am plecat, spuse el cu voce aspră. 


O clipă mai târziu, se apropie de bulă cu braţele întinse. Mâinile îi 
pătrunseră încet în peretele elastic al universului în formare. Peggy 
Sue ghici că trebuia să acţioneze cu multă precauţie, de teamă să nu 
vadă mirajul care se năștea explodând ca un balon. Pe măsură ce 
pătrundea în bulă, corpul lui se micşora. Când ajunse de partea 
cealaltă, avea dimensiunea unei figurine din plastic. Peggy îi făcu un 
semn, dar el nu păru s-o vadă. 

„Când eşti într-un miraj, nu distingi realitatea, își spuse ea. Este 
probabil la fel ca atunci când te contempli într-o oglindă: nu-ţi vezi 
decât propria imagine.” 

ÎI privi îndepărtându-se în direcția muntelui înzăpezit. Era atât de 
mic, că ar fi putut să-l ţină în podul palmei. Pe coama muntelui se 
înălța un castel mare. 

„Este sigur echivalentul castelului alb, gândi Peggy Sue. Duhul o 
să se instaleze acolo, imediat ce universul o să capete o consistență 
potrivită.” 

Se dădu înapoi. Avea gâtul uscat. Sebastian i se păru dintr-o dată 
teribil de fragil; se temea pentru el. 

leşi din hangar împleticindu-se, cu lacrimi în ochi. Lumina 
soarelui îi făcea rău. 


x 


Sebastian lipsi multă vreme. Peggy începea să se teamă că, încă o 
dată, pierduse noțiunea timpului, când, în fine, băiatul ieşi din 
hangar. Era palid şi obosit. Fata sări în întâmpinarea lui. 

— Deci? gemu ea. 

— Veşti bune şi veşti rele, zise reținut băiatul, pe un ton slab. 
Duhul acceptă ca naufragiaţii să se-mbarce în noul miraj pe care-i 
gata să-l desăvârşească acum. Cum tu l-ai salvat de tertipurile 
Invizibililor, este dispus să te elibereze de blestemul fărâmițării, pe 


tine, pe părinţii tăi şi... pe câinele tău. De altfel, acestuia o să-i redea 
forma inițială. 

— Dar tu? îl întrebă Peggy, pe un ton îngrijorat. Ce-a hotărât în 
legătură cu tine? 

Sebastian îşi întoarse capul. Cu ochii fixați pe linia orizontului, 
spuse încet: 

— Cu mine e mai complicat. Am petrecut prea multă vreme în 
interiorul mirajului. De fapt, toată viața. Duhul vrea să mă elibereze 
de blestemul de a mă fărâmiţa, cu condiţia să accept să-mi recapăt 
vârsta reală. Șaizeci și nouă de ani. Am refuzat. 

— N-o... n-o să facă nimic? se bâlbâi Peggy. Totuși, m-ai ajutat să- 
| eliberez, tu... nu e drept! 

Sebastian ridică din umeri. 

— Se teme că, acordându-mi mie o favoare, o să aibă neplăceri la 
Comisia de control a Duhurilor, spuse el. Duhuri nu foarte comode, 
după cât se pare. 

— Atunci chiar n-ai de ales, suspină Peggy Sue. Fie te-ntorci în 
miraj, fie rămâi aici... şi ajungi un bătrân... 

— Nu, murmură băiatul. Am... am obţinut totuși ceva... asta n-o 
să-ți placă poate, dar doar asta pot să-ți propun. Duhul a acceptat să 
facă un gest pentru mine. Oh! foarte mic. O favoare minusculă. Mi-a 
oferit o a treia posibilitate. Şi am acceptat. 

— O a treia posi..., bâigui Peggy. Oh! Doar dacă-ţi văd mutra, și 
mi se face pielea găinii! 

— Rămân aici, explică rar Sebastian, îmi păstrez vârsta actuală, 
dar mă transform în pulbere imediat ce apa din organismul meu se 
evaporă. 

— Ce? urlă Peggy. Dar te-a tras pe sfoară! 

— Așteaptă, pledă băiatul. N-am terminat. Dacă reuşeşti să 
împiedici vântul să-mi împrăştie corpul, dacă reușeşti să păstrezi 


bine ascuns într-o cutie tot nisipul din care sunt făcut, aş putea 
reveni la viață de câte ori m-ai stropi cu apă pură. 

Peggy Sue holbă ochii, buimăcită. 

— Îmi pare rău, recunoscu Sebastian, cu un aer rușinat. Ştiu că-i 
greu, dar este singurul mod pe care l-am găsit ca să rămân cu tine. 
Şi... ţin foarte mult să rămân cu tine. 

Peggy i se aruncă în braţe. Rămaseră aşa multă vreme, fără să 
spună nimic, şi lacrimile care le curgeau pe obraji erau înghiţite de 
carnea lor uscată. 


În aceeași seară, bula-univers deveni atât de mare, încât depăşi 
acoperișul hangarului. Dacă se apropiau, puteau vedea munții ieşind 
din pământ ca niște legume, iarba încolțind și fluviile săpându-și 
albia. Era un spectacol fascinant să urmăreşti creșterea acestei lumi 
încă nelocuite. O floare ieșea din pământ și-și deschidea corola în 
două secunde, un copac avea nevoie de un minut ca să se facă mare 
și să-şi acopere crengile cu frunze dese. 

Naufragiaţii ieşiră din ascunzătorile lor ca să vină să asiste la 
fenomen. Majoritatea — care, la un moment dat, îmbrăţișase ideea de 
a abandona mirajele şi de a reveni să locuiască pe Terra — mărturisi 
că era dezgustată de experienţa trăită în deșert. 

— Am uitat cât de plicticoasă poate fi viaţa reală, trăncăneau ei. Şi 
apoi, mai e şi problema vârstei. Sebastian spune că trebuie să accepţi 
să-mbătrânești. Cine are chef de așa ceva? 

Pe scurt, puși în faţa faptului împlinit, toți dădeau înapoi. Deja se 
exaltau la ideea noii lumi care germina. Ce particularităţi fantastice o 
să aibă? Zăpada o să fie dulce? Ce aromă o să aibă? Mentă? Ciocolată 
albă? 

Erau surescitaţi, vorbeau din ce în ce mai tare, fiecare dorind să-și 
impună dorințele personale. Peggy Sue îi abandonă în flecăreala lor. 


— În zori, totul o să fie gata, spuse Sebastian. La miezul nopții, 
bula o să fie destul de solidă ca să-i primească pe cei care vor să se 
îmbarce. Duhul a acceptat ca părinţii tăi să nu fie admiși. Când or să 
se trezească, or să creadă c-au avut un vis ciudat, asta-i tot. Un timp, 
or să rămână puţin... bizari, dar o să le treacă, în cele din urmă. 
Duhul o să se urce și el în bulă și o s-o facă invizibilă. Mirajul o să se 
închidă și o să plece să rătăcească prin deșert. Totul va fi ca mai 
înainte. 

— Şi tu? întrebă Peggy Sue. 

— Eu o să mă izolez în hangar, la adăpost de curenţii de aer, 
răspunse băiatul. O să întind pe jos o prelată de plastic şi o să mă 
așez. Când o să fiu complet uscat, corpul meu o să se fărâmiţeze... 
lar tu nu trebuie decât să recuperezi nisipul şi să-l pui într-o cutie 
închisă ermetic. Fii atentă să nu-l risipești sau mă vei reconstitui 
imperfect, atunci când o să mă stropeşti. 

— Bine, spuse Peggy, cu un glas stins. Sper că părinţii mei n-o să 
se mire să mă vadă trambalând o cutie plină cu nisip... o să fie cam 
complicat, mai ales cu Julia, care tot timpul își bagă nasul în lucrurile 
mele. 

— Poţi să mă pui într-un sac, propuse Sebastian. Un sac din 
plastic care să nu se desfacă. Ascunzi sacul într-o valiză și-l îndeși 
bine, apoi o încui. O să fie poate ceva mai practic. 

— Da, bună idee! se entuziasmă Peggy. Mai ales pentru că o 
valiză se închide cu cheia. Încerca să se arate optimistă şi să 
zâmbească, în timp ce inima îi era zdrobită. Nu voia să treacă drept o 
plângăcioasă. 

— Nu uita, murmură Sebastian. Apă pură... Poate n-o să fie 
simplu să găseşti. E posibil ca duhul să-mi fi făcut o farsă, într- 
adevăr. Cu indivizi de teapa lui, nu eşti niciodată sigur de nimic. 


Aşteptau apusul soarelui cu tristeţe, aşezaţi la capătul pistei și 
ţinându-se de mână. 

— Nu e decât un „la revedere“, repeta Sebastian. Nu plec cu 
adevărat. O să fiu mereu aici, lângă tine. 

— Da, admise Peggy. Dar într-o valiză... 

Când veni noaptea, fură nevoiţi să se despartă, pentru că băiatul 
îşi simţea corpul cum se deshidratează în mod accelerat. După ce-i 
dădu lui Peggy un ultim sărut, intră în hangar, închizând ușa cu 
grijă. 

Fata simţea că n-ar fi putut s-adoarmă. Rămase în mijlocul pistei, 
contemplând transformarea universului-bulă. Ridicându-se peste 
acoperișul hangarului, mirajul în formare se poziționă apoi în fața 
turnului de control. Naufragiaţii se-ngrămădiră să intre, ca și cum se 
temeau să nu-l vadă plecând fără ei. Era un spectacol care-ţi făcea 
milă. Odată ce treceau prin peretele bulei, deveneau foarte mici, la 
scara peisajului în care se deplasau. Se îmbarcau fără să-i adreseze 
lui Peggy niciun semn. Ajunși de cealaltă parte, începeau să 
zâmbească şi se grăbeau să guste din zăpadă, ca să vadă dacă le 
plăcea aroma. 

Duhul se-mbarcă ultimul. De fapt, nu se ridicase. Doar deschisese 
ochii. Bula se deplasă spre el și-l înghiţi cu un „hap“ sonor. Pasagerii 
mirajului se grăbiră să-l întâmpine şi să-l însoţească până la castelul 
înfipt în vârful muntelui cu brazi negri. Transferul făcut, mirajul 
încetă să mai fie transparent. Pereţii deveniră sticloși, opaci... apoi, 
dintr-odată, totul dispăru, iar Peggy Sue rămase singură în mijlocul 
pistei de zbor goale. 

„Aventura s-a terminat...”, gândi ea cu un mic frison. 

Ştia că Sebastian prefera să nu-l vadă transformându-se în 
pulbere, așa că trecu fără să se oprească prin fața hangarului în care 
se retrăsese. Ajunsă în turnul de control, verifică dacă părinții erau 


tot acolo. Dormeau. Duhul îi hipnotizase ca să-i împiedice să se- 
mbarce împreună cu ceilalți. Băieţelul mut sforăia şi el, încovrigat la 
picioarele patului. Peggy Sue se-ndepărtă pe vârful picioarelor către 
camera ei, ca să se-ntindă. 

Fixă tavanul o veşnicie. Pe fereastra deschisă intra zgomotul 
vântului care se-ncăpăţțâna să risipească ultimele case de nisip căzute 
din cer. 

Peggy se trezi în zori. Luă din șifonier o valiză solidă, apoi cobori 
la cantină ca să caute unul dintre sacii de plastic care serveau la 
transportul orezului. După ce verifică dacă este etanș, se înarmă cu o 
lopată, o mătură şi o luă spre hangar. 

Avu o strângere de inimă văzându-l pe Sebastian transformat în 
statuie de nisip. Îngenunche lângă el și începu să-l taie în bucăţi, ca 
pe o prăjitură din griș. Punea fiecare din aceste „părți“ în fundul 
sacului, având grijă să nu se piardă nimic. Proceda metodic, 
încercând să nu se lase cuprinsă de tristețe. 

„N-a plecat cu adevărat, își repeta ea. O să se-ntoarcă de îndată 
ce-o să doresc eu.” 

Da, dar de fiecare dată va fi pentru scurtă vreme, din cauza 
deshidratării. Ar trebui să-ncerce să găsească o soluţie, un mijloc de 
a deturna blestemul... O să vadă mai târziu. 

Când sacul se umplu, îl legă zdravăn și-l săltă pe umăr. Se dovedi 
destul de greu, dar nu chiar așa cum își imaginase ea. Odată 
evaporată apa din corpul lui, Sebastian nu cântărea mai mult de 30% 
din greutatea lui reală. Peggy îl duse în turnul de control și-l îndesă 
în valiza pe care o închise cu cheia. 

Abia atunci îi trecu prin minte să se examineze şi pe ea. Pielea își 
recăpătase aspectul normal. Nu mai scârţâia când o atingea. Duhul 
se ținuse de cuvânt. 


Băiețelul mut dispăruse și el. Câinele albastru îi luase locul. Peggy 
Sue îl trezi. 

— Mă auzi? îi transmise mental. Eşti acolo? Ţi-ai revenit? 

— Da, gemu animalul. Nu gândi așa de tare! M-apasă pe creier! 
Ce s-a întâmplat? Am impresia c-am ratat sfârșitul unui film... 

— Nu-ţi aminteşti nimic? insistă Peggy Sue. 

— Nu ştiu, mormăi câinele, ridicându-se. Am vaga impresie c-am 
făcut multe prostii, dar mi-e neclar totul. 

Stăpânit încă de reflexele umane, încercă să se ridice pe labele din 
spate, dar îşi pierdu imediat echilibrul. 

— Hopa! se poticni el. E mai rău decât credeam... 

— Nu e nimic, spuse Peggy, scărpinându-l între urechi. Vino, o să- 
ţi povestesc amănuntele pe care le-ai ratat. 


Elevă de liceu de 14 ani, Peggy Sue este singura 
care stie despre creaturile invizibile care ies din 
pereţi si se plimbă prin mijlocul orașelor, ca să-i 
chinuiască pe bieţii oameni cu farse adesea 
mortale. Nimeni nu vrea s-o creadă, dar, grație 
ochelarilor ei magici, ea reuseste să ardă pielea 
fantomelor si să le contracareze manevrele. 
Misiunea nu-i usoară, căci fantomele sunt foarte 
rele şi foarte viclene. 

